SUULINE KÜSIMUS ARUTELUGA O-0078/04
vastavalt kodukorra artiklile 108
esitaja:
Enrique Barón Crespo
Rahvusvahelise kaubanduse komisjon i nimel,
Luisa Morgantini
Arengukomisjon i nimel
nõukogule
Teema: Võitlus nälja ja vaesuse vastu
20. septembril, ÜRO Peaassamblee iga-aastase arutelu eelõhtul kogunesid Brasiilia presidendi Luis Inácio Lula da Silva algatusel lisaks temale endale Prantsusmaa, Hispaania ja Tšiili presidendid ning ÜRO peasekretär Kofi Annan ("viisik nälja vastu"), et arutada edasist rahvusvahelist tegevust nälja ja vaesuse vähendamiseks ning rahastamise suurendamiseks ja arengu toetamiseks.
Viisik kutsus kokku 110 liikmesriigi esindajad – sealhulgas üle 50 kohalviibiva riigipea ja valitsusjuhi – et võtta vastu New Yorgi deklaratsioon nälja ja vaesuse vastase võitluse kohta.
Viisik asutas uute rahastusmehhanismide tehnilise töörühma, mille raport oli arutelu aluseks.
20. septembril esitasid nad uutel rahastusmehhanismidel põhineva "nälja ja vaesuse vastase võitluse ülemaailmse fondi" idee.
See algatus on osa rahvusvahelisest jõupingutusest millenniumi arengueesmärkide (MDG) saavutamiseks, mis taotlevad muuhulgas kõigile võimaluse andmist alghariduse omandamiseks ning nälja ja äärmise vaesuse taseme poole võrra vähendamist maailmas 2015. aastaks.
Erinevate uusi arengu rahastamise viise käsitlevate ettepanekute seas mainis raport finantsülekannete ja relvatehingute maksustamist, rahvusvahelise finantsvahendi loomist, mille abil saaksid riigid kindlustada oma tulevaseks ametlikuks arenguabiks antavad täiendavad vahendid paigutada väärtpaberitesse, laenueriõigusi arengu rahastamisel, rahvusvahelist võitlust maksudest kõrvalehoidmise ja maksuparadiiside vastu, rahaülekannetelt kasusaamise suurendamist, krediitkaartide abil tehtavate vabatahtlike annetuste mehhanismi loomist ja sotsiaalselt vastutustundlike investeeringute jaoks võimalusi loovate "eetiliste fondide" asutamist.
Arvestades asjaolu, et Euroopa Liidu liikmesriigid toetavad New Yorgi deklaratsiooni – kas nõukogu kavatseb võtta ametliku seisukoha, taotledes Euroopa Komisjonilt piisavalt erinevate väljapakutud mehhanismide põhjalikku kaalumist?
