9.3.2009
RESOLUTSIOONI ETTEPANEK
vastavalt kodukorra artiklile 91
Esitaja(d): väliskomisjon
Halvenev humanitaarolukord Sri Lankas
Euroopa Parlamendi resolutsioon halveneva humanitaarolukorra kohta Sri Lankas
Euroopa Parlament ,
–
võttes arvesse erakorralist olukorda, millesse on sattunud hinnanguliselt 170 000 tsiviilelanikku, kes on jäänud lõksu Sri Lanka sõjaväe ja Tamil Eelami Vabadusvõitluse Tiigrite (LTTE) jõudude vahelises lahingutsoonis ning kel puudub juurdepääs elementaarsele abile;
–
võttes arvesse kodukorra artiklit 91 ja artikli 90 lõiget 4,
1.
nõuab, et Sri Lanka sõjavägi ja LTTE sõlmiksid kohe ajutise relvarahu, et tsiviilelanikud saaksid võitlusalalt lahkuda; mõistab hukka LTTE vägivalla ja hirmutamise, mis takistavad tsiviilelanikel konfliktipiirkonnast lahkuda;
2.
kutsub mõlemat poolt üles austama rahvusvahelist humanitaarõigust ning kaitsma ja abistama tsiviilelanikkonda võitlustsoonis, aga ka ohutus tsoonis;
3.
nõuab, et rahvusvahelistele ja riiklikele humanitaarorganisatsioonidele ning ajakirjanikele tagatakse juurdepääs lahingualale;
4.
kutsub Sri Lanka valitsust üles tegema koostööd riikide ja abiorganisatsioonidega, kes on valmis ja võimelised tsiviilelanikke evakueerima;
5.
teeb presidendile ülesandeks edastada käesolev resolutsioon nõukogule ja Sri Lanka valitsusele ning teavitamise eesmärgil komisjonile.
