12.9.2011 B7-0492/2011 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Näljahäda Ida-Aafrikas
Reinhard Bütikofer
,
Franziska Keller
,
Michail Tremopoulos
,
Raül Romeva i Rueda
,
Judith Sargentini
,
Jean Lambert
fraktsiooni Verts/ALE nimel
PE472.673v01-00 B7‑0492/2011 Euroopa Parlamendi resolutsioon näljahäda kohta Ida-Aafrikas
Euroopa Parlament ,
– võttes arvesse kodukorra artikli 110 lõiget 2,
A. arvestades, et Aafrika Sarve piirkonnas valitsev põud mõjutab rohkem kui 12 miljonit inimest; arvestades, et põua all kannatavad Somaalia, Kenya idaosa, Etioopia kaguosa, Djibouti ning osaliselt Uganda keskosa, kuid kõige rängemalt mõjutab see Lõuna-Somaaliat;
B. arvestades, et ÜRO Pagulaste Ülemvoliniku Ameti teatel kannatavad põua tõttu peaaegu pooled Somaalia 7,5 miljonist elanikust ning veerand elanikkonnast on põgenenud naaberriikidesse;
C. arvestades, et Somaalias valitsevat näljahäda ja põuda teravdab veelgi klannidevaheline võitlus varade üle kontrolli saavutamiseks ja bandiitlus, kuna alates 1991. aastast puudub riigis toimiv valitsus;
D. arvestades, et kestev ebakindlus Somaalias takistab abitöötajatel väga vajaliku humanitaarabi osutamist;
E. arvestades, et Aafrika Sarve piirkonna näljahäda põhjuseks ei saa pidada vaid põuda, sest selle tausta moodustavad muud omavahel läbipõimunud probleemid nagu kliimamuutus ja keskkonna olukorra halvenemine, kodusõda ja poliitiline ebastabiilsus, kohaliku ja riigi tasandi poliitilistest konfliktidest põhjustatud piirkonnasisene riikidevaheline rivaalitsemine, kohalikuks tarbimiseks tootvasse põllumajandusse tehtavate investeeringute vähesus ja põllumaade kokkuostmine valitsuse toetust omavate välisinvestorite poolt ning põhitoiduainete hinna tõus;
F. arvestades, et vastavalt ÜRO Keskkonnaprogrammi (UNEP) aruandele on Somaalia rannikule ladustatud ebaseadusliku veo käigus suur hulk lekkivaid toksilisi jäätmeid, ilma et oleks mingitki tähelepanu pööratud kohaliku elanikkonna tervisele ja keskkonnakaitsele, ning et need jäätmed kahjustavad pöördumatult inimeste tervist ja ümbritsevat keskkonda, mis on inimõiguste jäme rikkumine;
1. kiidab heaks ELi kiire reageeringu näljahädale Aafrika Sarve piirkonnas; märgib, et komisjon eraldas Aafrika Sarve piirkonna humanitaarabiks 97,47 miljonit eurot ning kavatseb toetust tõsta, suurendades nimetatud piirkonnas põua tõttu kannatavatele elanikerühmadele ette nähtud abi käesoleval aastal 158 miljoni euroni;
2. kutsub ELi ja Aafrika Sarve piirkonna riikide valitsusi siduma erakorralist abi taastustööde ja laiaulatusliku kestliku kavaga, mis keskenduks põllumajandusele eesmärgiga tagada toiduga kindlustatus;
3. nõuab tungivalt, et komisjon töötaks koos riikide valitsuste, kohalike omavalitsuste ja kodanikuühiskonna organisatsioonidega välja katastroofide ennetamise ja kriisiohjamise suutlikkuse programmid;
4. väljendab sügavat muret Aafrikas aset leidva maa hõivamise üle, mis võib kahjustada kohalikku toiduga kindlustatust; palub Aafrika Sarve riikide valitsustel ja ELil hinnata käimasoleva põllumaade kokkuostmise mõju maapiirkondades valitsevale vaesusele ja näljahädale; nõuab lisaks, et komisjon arutaks maa hõivamise küsimust arengumaadega peetava poliitilise dialoogi käigus, et kindlustada poliitika sidusus riiklikul ja rahvusvahelisel tasandil;
5. tuletab meelde, et Aafrika Sarve piirkonnas tervikuna ja eelkõige Somaalias valitsevale katastroofilisele põuale ja näljahädale suudetakse lahendus leida ainult juhul, kui nii kohalikud osalejad kui rahvusvaheline üldsus tegelevad põhjuseks olevate poliitiliste, majanduslike, keskkonnaalaste ja julgeolekuprobleemidega;
6. kutsub Somaalia eri pooli üles vägivalda lõpetama, täielikult austama inimõigusi ja üksikisiku vabadust ning jätma kõrvale erimeelsused; kutsub kõiki Somaalia opositsioonijuhte looma konstruktiivseid suhteid Somaalia üleminekuinstitutsioonidega, et astuda kindlaid samme rahu ja tõelise rahvusliku leppimise nimel;
7. tuletab meelde, et Euroopa Liidul ei ole Aafrika Sarve piirkonda käsitlevat poliitilist strateegiat; tuletab meelde, et Euroopa välisteenistus koostas vastava strateegiadokumendi, kuid mitmed ELi välisministrid lükkasid selle oma 18. märtsi 2011. aasta kohtumisel tagasi; nõuab, et töötataks välja ELi strateegia kõnealuse piirkonna jaoks, milles selgitatakse poliitilist eesmärki, võetavaid üksikmeetmeid ja seda, kuidas on omavahel seotud ja rahaliselt tasakaalustatud eri humanitaar-, arengu-, julgeoleku- ja sõjalised meetmed;
8. palub kõrgel esindajal ja komisjoni asepresidendil vaadata kriitiliselt läbi Djibouti rahuprotsess, võttes eelkõige arvesse üleminekuaja föderaalinstitutsioonide hiljuti toimunud ühepoolset pikendamist, ja kaaluda rühma moodustamist vahendajatest, kellel oleks Somaalia laia osalejate ringi, kaasa arvatud naisühenduste usaldus, ja kes oleksid volitatud kaasama läbirääkimistesse väga erinevaid Somaalia osalejaid; palub kõrgel esindajal ja komisjoni asepresidendil lisaks käivitada paralleelselt protsess Somaalia tsiviilühiskonna osalejate jaoks nii riigis kui riigist väljaspool, mis võimaldaks korrapärast ja kestvat arutelu riigi poliitiliste probleemide lahendamise teemal; palub kõrgel esindajal ja komisjoni asepresidendil ühendada need kaks protsessi, võttes eeskujuks 2000.–2005. aastal Sudaanis toimunud eduka rahuprotsessi;
9. võtab teadmiseks ELi mereväeoperatsiooni Atalanta Somaalia ranniku lähedal; tuletab meelde, et ELi mereväeoperatsioon Atalanta ja muud mereväeoperatsioonid, nagu NATO operatsioon Ocean Shield suudavad piraatlust vaid ära hoida ja ohjeldada, samas kui probleemi algsed põhjused tuleb lahendada kaldal; märgib, et hoolimata Aafrika Sarve lähistel toimuvatele mereväeoperatsioonidele eraldatud märkimisväärsetest, 1,2–2 miljardi suurustest summadest on piraatlus viimaste kuude ja aastate jooksul ägenenud; märgib murega, et piraadid, kuid ka ELi ja muu merevägi tarvitavad aina sagedamini vägivalda relvastamata tsiviilaluste suhtes; tuletab meelde, et piraate tuleb kohelda kurjategijatena ja kinnivõetud piraatide kohtu alla andmiseks tuleks rohkem pingutada;
10. väljendab heameelt Jack Langi (ÜRO peasekretäri erinõunik Somaalia rannikuvetes toimuva piraatluse juriidilistes küsimustes) hiljutise aruande üle ning palub kõrgel esindajal ja komisjoni asepresidendil toetada erinõuniku ettepanekuid tugevdada õigusriigi põhimõtete kehtimist Somaalias, et piraatlusega võitlemine hakkaks kuuluma Somaalia jurisdiktsiooni alla; kutsub kõrget esindajat ja komisjoni asepresidenti ning ELi liikmesriike üles takistama eraturvaettevõtete töölevõtmist tsiviilalustel ja vältima piraatlusega võitlemise muutumist omaette tööstusharuks; palub kõrgel esindajal ja komisjoni asepresidendil algatada ELi õigusakt, mille eesmärgiks oleks eraturvaettevõtete töö reguleerimine;
11. juhib tähelepanu nõukogu 28. juuli 2011. aasta otsusele, millega pikendatakse Somaalia julgeolekujõudude väljaõppe toetamiseks läbi viidava Euroopa Liidu sõjalise missiooni (EUTM Somalia) kehtivust; märgib murega asjaolu, et Somaalia väljaõppemissiooni abil üritab EL muuta riigis valitsevat sõjalist tasakaalu, ilma et konflikti lahendamise poliitilist üldstrateegiat oleks kehtestatud; võtab murega teadmiseks asjaolu, et mitmed väljaõppe läbinud somaali sõdurid jooksid pärast teenistusse asumist üle, võttes kaasa relvastust ja muud varustust; väljendab muret selle üle, et föderaalse üleminekuvalitsuse relvajõududel puuduvad nii käsu- ja kontrollistruktuurid kui rahastamissüsteem, mis võimaldaks regulaarset palgamaksmist; võtab murega teadmiseks teated valitsusjõududest, kes riisuvad Muqdisho põgenikelaagritesse rahvusvaheliste abiandjate saadetud toiduabi; kutsub kõrget esindajat ja komisjoni asepresidenti üles välja selgitama, mil viisil võiks veel tugevdada Aafrika Liidu missiooni Somaalias (AMISON);
12. palub ÜRO-l rahastada põhjalikku uuringut, mille eesmärk oleks koguda tõendeid Somaalia vetes välismaiste ettevõtjate poolt toksiliste jäätmete ebaseadusliku kaadamise kohta ning mille käigus võetaks vee- ja pinnaseproove, et tagada keskkonna saastumise põhjalik käsitlemine;
13. kutsub ÜROd, Euroopa Komisjoni ning kõrget esindajat ja komisjoni asepresidenti võtma edasisi meetmeid, mille eesmärgiks oleks hoida ära võimalikku ohtu elanikkonnale ja rannikuala keskkonnale ning mis seisneksid vastutuse kehtestamises kõigil tasanditel ja keskkonnakuriteo toimepannute kohtulikule vastutusele võtmises; palub ELi liikmesriikidel ja Euroopa Komisjonil pingutada tugevamini, et takistada Somaalia vetes toimuvat ebaseaduslikku kalapüüki ja selle vastu võidelda;
14. teeb presidendile ülesandeks edastada käesolev resolutsioon nõukogule, komisjonile, liidu välisasjade ja julgeolekupoliitika kõrgele esindajale, Ida-Aafrika riikide valitsustele ja Aafrika Liidu institutsioonidele.
