Piiriülesed maksed lihtsustuvad
Majandus ja rahandus
2007-04-24 - 14:58
Parlament kiitis heaks ettepaneku, millega luuakse Euroopa ühtne maksete piirkond.
Seeläbi muutuvad sularahata arveldused, nt kaardimaksed, rahaülekanded ja otsekorraldused lihtsamaks ning odavamaks.
Ühtne maksete piirkond, kus ei tehta enam vahet riigisisestel ning piiriülestel maksetel, luuakse 2010. aastaks.
Ehkki sularaha on eurotsoonis sama juba 2002. aastast, põhinevad sularahata toimuvad arveldused enamasti veel riiklikel süsteemidel.
Viimased on aga riigiti väga erinevad, puudutades nii osalejaid, reguleerimist, määrustikku, tõhusust kui ka kulusid.
Käsitletava direktiivi eesmärgiks ongi lihtsustada sularahata toimuvaid arveldusi.
Klientidel on tulevikus võimalik teha Euroopa Liidu piires ühelt kontolt sularahata makseid, kasutades ühtseid makseviise.
Samuti ühtlustatakse maksekaartide süsteemid, misläbi ühes liikmesriigis välja antud maksekaarti on võimalik kasutada teiste liikmesriikide makseterminalides.
Seejuures käsitletakse kõiki tehtavaid makseid riigisiseste maksetena ning ei eristata enam riigisiseseid ja piiriüleseid makseid, st nii riigisisestele kui ka piiriülestele maksetele kehtivad samad nõuded nt kestvuse ning maksumuse osas.
Kõik see tähendab seda, et tarbijail on tulevikus vaja vaid ühte pangakontot.
Sellelt kontolt saab teha kreedit- ja otsekorraldusi kõigisse liikmesriikidesse sama lihtsalt nagu kodumaiseid makseid.
Näiteks saab tasuda suvemaja või välismaal õppiva lapse korteriüüri ja maksta Euroopa ettevõtete pakutavate teenuste, nagu mobiilside, kindlustuse, kommunaalteenuste jm eest.
Inimestel, kes elavad, töötavad või õpivad teises riigis, ei ole enam vaja eraldi pangakontot kodu- ja välisriigis.
Direktiivi eesmärgiks on lisaks tugevdada konkurentsi riiklike turgude vahel, tagades võrdsed konkurentsi tingimused, parandada turu läbipaistvust nii teenuse pakkujate kui ka kasutajate jaoks ning selgitada makseteenuste kasutajate ning pakkujate õigusi ja kohustusi.
Parlament kiitis heaks raportööri ja nõukogu kompromissettepaneku, tänu millele lõppeb direktiivi käsitlemine esimese lugemisega.
Kompromissis nähakse muuhulgas ette "maksevahendajate" kategooria loomine, käsitletakse maksevahendajatele esitatavaid kapitalinõudmisi ja kehtestatakse maksete tähtajad (tavamaksete tähtaeg on 1 tööpäev).
Direktiivi hakatakse rakendama 2010. aastast.
Jean-Claude GAUZÈS (EPP-ED, FR)
Dokument: A6-0298/2006
Menetlus: Kaasotsustamismenetlus (***I)
Arutelu: 23.04.2007
Hääletus: 24.04.2007
20070420IPR05537 Euroopa Parlamendi resolutsiooni leiate alates 25. aprillist siit
ET
1
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
