Osaistungjärgu avamine:
Institutsioonid
2008-05-19 - 18:03
Osaistungjärgu avas Euroopa Parlamendi president Hans-Gert PÖTTERING.
President teavitas saadikuid sellest, et eelmisel nädalal hukkus Hispaanias ETA käe läbi politseiametnik Juan Manuel Piñuel, kes sai surma autopommi plahvatuses.
Pöttering mõistis Euroopa Parlamendi nimel mõrva hukka ning avaldas solidaarsust hukkunu lähedastega ning Hispaania elanike, võimude ja korrakaitsejõududega.
Saadikud pidasid seejärel minutilise leinaseisaku.
Muudatused päevakorras:
Sotsiaaldemokraadid soovisid, et komisjon teeks teisipäeval avalduse romide olukorra kohta Itaalias ja Euroopas ning et komisjoni avaldusele järgneks arutelu.
Ettepanek kiideti heaks.
Nädala tähtsündmused:
Esmaspäev, 19. mai:
Päevakorras on õiguskomisjoni raport keskkonna kaitsmise kohta kriminaalõiguse kaudu.
Saadikud toetavad komisjoni direktiivi ettepanekut, mille kohaselt tõsiseid keskkonnaõiguse rikkumisi tuleb kõikides liikmesriikides pidada kuritegudeks ning nende puhul tuleb kasutada kriminaalkaristusi.
Parlament ja nõukogu on ettepaneku osas jõudnud kokkuleppele, mistõttu menetlus lõpeb tõenäoliselt esimese lugemisega.
Teisipäev, 20. mai:
Päevakorras on tööhõivekomisjoni raport soolise võrdõiguslikkuse ning mittediskrimineerimise kohta.
Saadikud toetavad ulatusliku reguleerimisalaga direktiivi vastu võtmist, millega võideldakse soo, rassilise või etnilise päritolu, usutunnistuse või veendumuste, puuete, vanuse või seksuaalse sättumuse alusel aset leidva diskrimineerimise vastu.
Saadikud toetavad ka tõhusaid sanktsioone ning diskrimineerimise ohvrite abistamist.
Transpordikomisjonis vastu võetud raportis tervitavad saadikud komisjoni merenduspoliitika tegevuskava , ent leiavad samas, et "tegevuskava sisaldab liiga vähe konkreetseid meetmeid".
Seetõttu julgustavad saadikud komisjoni "kasutama tulevikus ambitsioonikamalt vahendeid, mida tal on võimalik aluslepingute alusel kasutada".
Raportis toetatakse ka Euroopa merenduspäeva sisse viimist, mida esmakordselt tähistatakse 20. mail 2008. aastal - merenduspoliitika aruteluga samal päeval.
Merenduspäeva avatseremoonia leiab samuti aset Strasbourgis.
Aset leiab ühendatud arutelu maantee transpordi osas.
Transpordikomisjonis kiideti heaks kolm maantee transporti käsitlevat raportit - esimene neist käsitleb maanteeveo-ettevõtja tegevusalal tegutsemise tingimusi, teine bussiteenuste turule juurdepääsu ning kolmas rahvusvahelisele autoveoturule juurdepääsu.
Hetkel käivad nõukoguga läbirääkimised esimese lugemise kokkuleppe saavutamiseks.
Arutusele tuleb tööstuskomisjoni raport, milles saadikud toetavad komisjoni ettepanekut, mille kohaselt liikuva kosmoseside süsteemid valitakse välja Euroopa Liidu tasemel.
Saadikud otsustasid, et iga süsteem peab liikuva kosmoseside teenust pakkuma vähemalt 60% ulatuses ELi kogupindalast ning süsteemi võidakse hädaolukorras kasutada katastroofiabi andmiseks.
Arutusele tuleb naiste õiguste ja soolise võrdõiguslikkuse komisjonis vastu võetud raport naisteteadlaste kohta.
Saadikud leiavad, et tuleks toetada naiste osalemist teadusuuringute programmides, julgustada tütarlapsi otsustama teaduskarjääri kasuks ning suurendada naisteadlaste arvu otsuseid tegevatel ametikohtadel.
Päevakorras on raport, mis käsitleb elavhõbeda ekspordi keeldu.
Vastavalt Euroopa Parlamendi ja nõukogu kompromissile keelustatakse elavhõbeda ning elavhõbedaühendite eksport 15. märtsist 2011.
Kompromissmuudatusettepanekud peab nüüd heaks kiitma ka täiskogu.
Lisaks teeb Euroopa Komisjoni volinik Mariann Fischer Boel põllumajanduskomisjoni erakorralisel koosolekul avalduse ühise põllumajanduspoliitika (ÜPP) reformi "tervisekontrolli" ettevalmistuste kohta.
ÜPP viimane reformiprotsess sai alguse 2003. aastal ning nüüd teeb komisjon reformi tulemustest vahekokkuvõtte ja plaane tulevikuks.
Euroopa Parlament tegi omapoolsed soovitused edaspidiste reformide osas 2008. aasta märtsis vastu võetud raportis.
Kolmapäev, 21. mai:
Arutusele tuleb kliimamuutuste ajutises komisjonis vastu võetud raport, milles saadikud mõistavad hukka "teaduslikult alusetud katsed" kujutada kliimamuutuste põhjuste ja tagajärgede uuringute tulemusi küsitavatena.
Saadikud hoiatavad, et kliimamuutuste praegused leevendamismeetmed ei ole piisavad, et vähendada ülemaailmset kasvuhoonegaaside heidet järgnevate kümnendite jooksul.
Lisaks toetavad nad täiendavaid teadusuuringuid biokütuste edendamise poliitika mõju uurimiseks.
Nõukogu ja komisjon teevad kolmapäeval avalduse 26. ja 27. juunil Venemaal Hantõ-Mansiiskis aset leidva ELi-Venemaa tippkohtumise ettevalmistuste kohta.
Tippkohtumisel keskendutakse uuele partnerlus- ja koostöölepingule, mille osas Leedu kasutas aprillis vetot.
Samuti on tõenäoline, et arutatakse Gruusia, Abhaasia ning Lõuna-Osseetiaga seonduvat.
Parlament võtab samuti vastu samateemalise resolutsiooni.
Nõukogu ja komisjon teevad avalduse olukorra kohta Hiinas ning Birmas .
Arutusele tuleb Türgi eduaruande raport.
Väliskomisjoni liikmed soovivad vastu võetud raportis, et "Türgi valitsus viiks partnerluses esitatud prioriteedid ja tähtajad üle oma reformikavadesse", sest "edasine viivitamine kahjustaks tõsiselt läbirääkimiste kulgu".
Komisjoniliikmed tervitavad seadusandluse osas tehtud edasiminekut, kuid rõhutavad, et reformiprotsess peab kiirenema.
Roheliste, GUE/NGL, liberaalide, sotsiaaldemokraatide ning UEN fraktsiooni nimel esitatakse komisjonile ning nõukogule suuline küsimus uraani sisaldava lahingumoona keelustamise rahvusvahelise lepingu kohta.
Saadikud märgivad, et uraani keemilise toksilisuse ja võimaliku kantserogeensuse kohta saadud täiendavate tõendite tõttu on vaja rakendada ettevaatusprintsiipi ELi õiguse kohaselt.
Arutusele tuleb raport, milles põllumajanduskomisjoni liikmed toetavad Euroopa Komisjoni loomatervishoiustrateegia teatises esitatud üldeesmärke ja põhimõtteid.
Samas peaks komisjon nende arvates olema õigusloome ettepanekute esitamisel ambitsioonikam ning saadikud rõhutavad, et edu saavutatakse vaid siis, kui meetmete rahastamiseks kehtestatakse selged ja läbipaistvad mehhanismid.
Saadikud toetavad ka vaktsineerimist haiguste ennetamiseks.
Lisaks tuleb hääletusele parlamendi 2009. aasta osaistungjärkude kalender .
Neljapäev, 22. mai:
Hääletusele tulevad toiduainete hinnatõusu ning ELi-USA viisavabadust puudutavad resolutsioonid.
Samateemalised arutelud leidsid aset aprilli täiskogul.
20080516IPR29014
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
