13.2.2007
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Simon Coveney, Michael Gahler, Mario Mauro ja José Ignacio Salafranca Sánchez-Neyra
fraktsiooni PPE-DE nimel
Darfur
Euroopa Parlamendi resolutsioon Darfuri kohta
Euroopa Parlament ,
–
võttes arvesse oma eelnevaid resolutsioone olukorra kohta Sudaanis ja eelkõige Darfuris;
–
võttes arvesse asjaomaseid ÜRO Julgeolekunõukogu resolutsioone;
–
võttes arvesse kodukorra artikli 103 lõiget 2,
A.
arvestades, et 5. mail 2006. aastal Abujas allkirjastatud Darfuri rahuleping jääb stabiilsuse, rahu ja leppimise aluseks Darfuris;
B.
arvestades, et kõik osapooled jätkavad piirkonnas relvarahu rikkumist ja vägivald on sageli suunatud tsiviilelanikkonna vastu;
C.
arvestades, et Darfuri konflikt – ja kohtulikule vastutusele võtmise puudumisest tulenev karistamatus – mõjutab järjest rohkem Kesk-Aafrika piirkonna stabiilsust ja kujutab endast ohtu rahvusvahelisele rahule ja julgeolekule;
D.
arvestades, et ÜRO kaitsmise kohustuses on sätestatud, et kui „riik ilmselgelt ei suuda kaitsta oma elanikke genotsiidi, sõjakuritegude, etnilise puhastuse ja inimsusevastaste kuritegude eest”, võib ÜRO Julgeolekunõukogu võtta kasutusele VII peatüki kohase sõjalise jõu;
E.
arvestades, et ÜRO Julgeolekunõukogu on oma resolutsioonis 1706 andnud 22 500 sõdurist ja politseinikust koosnevale ÜRO rahuvalveüksusele volitused üle võtta Darfuri sõjalised operatsioonid Aafrika missioonilt Sudaanis (AMIS), kinnitades samal ajal oma täielikku austust Sudaani suveräänsuse, ühtsuse, sõltumatuse ja territoriaalse terviklikkuse vastu;
F.
arvestades, et 2005. aasta märtsis andis ÜRO Julgeolekunõukogu Darfuri olukorra arutamiseks Rahvusvahelisele Kriminaalkohtule;
G.
arvestades, et ÜRO Julgeolekunõukogu on andnud loa kasutada sanktsioone (nt ÜRO Julgeolekunõukogu resolutsioon 1672) Sudaani valitsuse vastu, kui ta ei täida kohustusi, kuid neid sanktsioone ei ole kunagi rakendatud;
H.
arvestades, et Darfuri kuus kõige suuremat humanitaarabi organisatsiooni hoiatavad, et kiiresti halvenev olukord piirkonnas, kus järjest rohkem humanitaarabitöötajaid ja tsiviilisikuid langeb miilitsa ja mässuliste ohvriks, võib kaasa tuua humanitaarabi täieliku lakkamise või selle halvamise,
1.
palub ÜROl tegutseda kooskõlas oma kaitsmise kohustusega, võttes aluseks Sudaani valitsuse võimetuse kaitsta Darfuris oma elanikke sõjakuritegude ja inimsusevastaste kuritegude eest ning samuti võimetuse anda oma elanikele humanitaarabi;
2.
palub seetõttu ÜROl isegi nõusoleku või kokkuleppe puudumisel Sudaani valitsusega kehtestada kuupäev, millal Darfuri saadetakse ÜRO põhikirja VII peatüki kohaselt kooskõlas ÜRO Julgeolekunõukogu resolutsiooniga 1706 ÜRO toetusega rahuvalveväed , et kindlustada viivitamatult humanitaarabi koridorid selle piirkonna järjest rohkem isoleeritud ja kannatava elanikkonna abistamiseks;
3.
taunib teateid Sudaani valitsuse toetusest Janjaweedile ja Tšaadi mässulistele ning Darfuri piirkonna pommitamist valitsuse lennukitelt, mis tähendab Darfuri rahulepingu selget ja skandaalset rikkumist;
4.
mõistab hukka kõikide osapoolte pidevad relvarahu rikkumised; palub kõikidel osapooltel viivitamatult lõpetada sõjategevus ja eelkõige tsiviilisikute ja humanitaarabi vastu suunatud vägivald ning austada ja rakendada Dafuri rahulepingu kohustused;
5.
palub ELil viivitamatult nõuda ÜRO Julgeolekunõukogu resolutsioonis 1591 kehtestatud üle Darfuri lendamise keelu täitmist; palub rahvusvahelisel kogukonnal tungivalt võtta ühendust Tšaadiga, et arutada Ida-Tšaadist algava lennukeelutsooni kehtestamist;
6.
palub nendel, kes ei ole veel Darfuri rahulepingule alla kirjutanud, sellele alla kirjutada, võtta endale lepinguga ette nähtud kohustused ja asuda neid täitma;
7.
nõuab, et EL ja rahvusvaheline üldsus jätkaksid usaldust suurendavate meetmete nagu Darfur–Darfur dialoog ja konsulteerimine kõikide konflikti osapoolte ja tsiviilühiskonnaga;
8.
on järjest rohkem mures Darfuri konfliktist tuleneva piirkondliku ebakindluse ja ebastabiilsuse ohu pärast; palub kõikidel osapooltel lõpetada miilitsa ja mässuliste liikumise toetamine selles piirkonnas; tunneb heameelt Tšaadi ja Kesk-Aafrika Vabariigi valitsuste kokkulepe üle, millega lubatakse ÜRO kohalolekut nende territooriumidel;
9.
palub ELil, USAl ja teistel rahvusvahelistel osalejatel rakendada sanktsioone kõikide poolte suhtes, sealhulgas valitsuse suhtes, kes rikuvad relvarahu ja ründavad tsiviilelanikke, rahuvalvajaid või humanitaaroperatsioone, ja võtta kõik vajalikud meetmed, et kaasa aidata karistamatuse lõpetamisele, kehtestades ja rakendades Julgeolekunõukogu sanktsioonirežiimi majanduslike sihtsanktsioonide abil, mille hulka kuuluvad reisikeelud ja varade külmutamine;
10.
palub Sudaani valitsusel ja rahvusvahelisel üldsusel teha igakülgset koostööd Rahvusvahelise Kriminaalkohtuga, et lõpetada karistamatus;
11.
märgib ÜRO inimõiguste nõukogu otsust saata Darfuri kõrgetasemeline missioon, kes uurib inimõiguste rikkumisi piirkonnas, mille alusel saaks niisuguste kuritegude toimepanijaid vastutusele võtta, ja rõhutab missiooni meeskonna sõltumatuse ja usaldatavuse vajadust; suhtub kriitiliselt viivitustesse ekspertide valimisel ja sellest tulenevalt viivitusse missiooni saatmisel;
12.
palub Hiinal kasutada vastutustundlikult oma olulist mõju piirkonnas, lõpetada relvade eksportimine Sudaanile ja lõpetada Sudaani valitsuse vastaste sihtsanktsioonidega seotud otsuste blokeerimine ÜRO Julgeolekunõukogus;
13.
väljendab muret seoses sellega, et Hiina, Vene Föderatsiooni ja Katar ei hääletanud ÜRO Julgeolekunõukogu resolutsiooni 1706;
14.
teeb presidendile ülesandeks edastada käesolev resolutsioon nõukogule, AKV-ELi ministrite nõukogule, Sudaani valitsusele, Aafrika Liidule, Hiina valitsusele ja Ühinenud Rahvaste Organisatsiooni peasekretärile.
