A7-0410/2011
25.11.2011
RAPORT
Georgios Toussase puutumatuse äravõtmise taotlus
(2011/2057(IMM))
Õiguskomisjon
Raportöör:
Tadeusz Zwiefka
PE 474.048v02-00
SISUKORD
lk
ETTEPANEK VÕTTA VASTU EUROOPA PARLAMENDI OTSUS.......................................3
SELETUSKIRI............................................................................................................................5
PARLAMENDIKOMISJONIS TOIMUNUD LÕPPHÄÄLETUSE TULEMUS.........................7
ETTEPANEK VÕTTA VASTU EUROOPA PARLAMENDI OTSUS
Georgios Toussase puutumatuse äravõtmise taotluse kohta
( 2011/2057(IMM) )
Euroopa Parlament,
– võttes arvesse Georgios Toussase puutumatuse äravõtmise taotlust, mille esitas 9. veebruaril 2011. aastal Pireuse esimese astme kohtu 7. piirkonna kohtunik Ilias Stavropoulos ja millest anti teada Euroopa Parlamendi täiskogu istungil 9. märtsil 2011. aastal,
– olles vastavalt kodukorra artikli 7 lõikele 3 Georgios Toussase 19. septembril 2011 ära kuulanud,
– võttes arvesse 8. aprilli 1965. aasta Euroopa Liidu privileegide ja immuniteetide protokolli artiklit 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
– võttes arvesse Euroopa Liidu Kohtu 12. mai 1964. aasta, 10. juuli 1986. aasta, 15. ja 21. oktoobri 2008. aasta ning ja 19. märtsi 2010. aasta otsuseid
Otsus kohtuasjas 101/63: Wagner v .
Fohrmann ja Krier, EKL 1964, lk 195; otsus kohtuasjas 149/85: Wybot v .
Faure ja teised, EKL 1986, lk 2391; otsus kohtuasjas T-345/05: Mote v .
Euroopa Parlament, EKL 2008, lk II-2849; otsus liidetud kohtuasjades C-200/07 ja C-201/07: Marra v .
De Gregorio ja Clemente, EKL 2008, lk I-7929; otsus kohtuasjas: T-42/06 Gollnisch v .
Euroopa Parlament (ELT C 134, 22.5.2010, lk 29). ,
– võttes arvesse Kreeka Vabariigi põhiseaduse artikli 62 sätteid,
– võttes arvesse kodukorra artikli 6 lõiget 2 ja artiklit 7,
– võttes arvesse õiguskomisjoni raportit ( A7-0410/2011 ),
A. arvestades, et Pireuse esimese astme kohtu 7. piirkonna kohtunik on taotlenud Euroopa Parlamendi liikme Georgios Toussase puutumatuse äravõtmist, et tal oleks võimalik viia läbi kriminaalmenetlus; menetlus algatati Pireuse jaoskonnakohtu prokuratuuri korraldusel seoses väidetava usalduse kuritarvitamisega, mille tulemusel sündis üle 147 000 euro kahju (Kreeka karistusseadustiku artikkel 390 ja seaduse 1608/1950 artikkel 1) ja mille kohta anti korraldus viia läbi kohtulik uurimine (Kreeka kriminaalmenetluse seadustiku artiklid 246, 248 ja 250);
B. arvestades, et kohtunik kavatseb kõnealuses kohtuasjas kutsuda Georgios Toussase kostjana tunnistust andma ja vastama tema vastu esitatud ülalnimetatud süüdistustele vastavalt Kreeka kriminaalmenetluse seadustiku artiklitele 270, 271 ja 273;
C. arvestades, et seetõttu on asjakohane soovitada parlamendiliikme puutumatus kõnealusel juhul ära võtta;
1. otsustab Georgios Toussase puutumatuse ära võtta;
2. teeb presidendile ülesandeks edastada käesolev otsus ja vastutava parlamendikomisjoni raport viivitamatult Kreeka Vabariigi pädevale ametiasutusele ja Georgios Toussasele.
SELETUSKIRI
1.
Sissejuhatus
President teatas 9. märtsi 2011. aasta täiskogu istungil kooskõlas kodukorra artikli 6 lõikega 2, et talle on edastatud Pireuse esimese astme kohtu 7. piirkonna kohtuniku Ilias Stavropoulose 9. veebruari 2011. aasta kiri, milles taotletakse Georgios Toussase parlamendiliikme puutumatuse äravõtmist.
Vastavalt kodukorra artikli 6 lõikele 2 edastas president taotluse vastutavale komisjonile.
2.
Faktid
Pireuse esimese astme kohtu 7. piirkonna kohtunik on taotlenud Euroopa Parlamendi liikme Georgios Toussase puutumatuse äravõtmist, et tal oleks võimalik viia läbi kriminaalmenetlus, mis algatati Pireuse jaoskonnakohtu prokuratuuri korraldusel.
Toussast ja veel kaheksat inimest süüdistatakse selles, et nad teadlikult petsid teise osapoole kasuks välja rohkem kui 147 000 eurot, mis kuulus kaubalaevade meremeeste fondile (NAT) – avalik-õiguslikule juriidilisele isikule, mille haldamine oli Toussasele ülesandeks tehtud.
Toussas pani väidetava pettuse toime, kui ta oli NAT nõukogu liige ja tal oli Kreeka kriminaalõiguse tähenduses töötaja staatus.
Süüdistused, mille kohta anti korraldus viia läbi kohtulik uurimine (Kreeka kriminaalmenetluse seadustiku artiklid 246, 248 ja 250), põhinevad Kreeka karistusseadustiku artiklil 390 ja seaduse 1608/1950 artiklil 1.
Õiguskomisjonis 10. oktoobril 2011 toimunud kuulamisel märkis Georgios Toussas, et tema vastu käimasolev kriminaalmenetlus võib olla tema poliitiline tagakiusamine.
Kuid õiguskomisjon ei leidnud kõnealuse juhtumi puhul alust arvata, et tegemist on fumus persecutionis ’ega.
3.
Õigus
ELi õigus
Aluslepingutele lisatud protokollis nr 7 Euroopa Liidu privileegide ja immuniteetide kohta on sätestatud:
Artikkel 9
Euroopa Parlamendi istungjärkude ajal on Euroopa Parlamendi liikmetel:
a) oma riigi territooriumil samasugune immuniteet nagu selle riigi parlamendi liikmetel;
b) teise liikmesriigi territooriumil immuniteet tõkendite ja kohtumenetluse suhtes.
Euroopa Parlamendi liikmete immuniteet kehtib ka siis, kui nad sõidavad Euroopa Parlamendi istungipaika ja sealt tagasi.
Immuniteedile ei saa tugineda, kui parlamendiliige tabatakse õiguserikkumiselt, ning see ei takista Euroopa Parlamendil kasutamast õigust oma liikme immuniteet ära võtta.
Kreeka õigus
Kreeka põhiseaduse artiklis 62 on sätestatud:
„Parlamendi ametiaja jooksul ei saa parlamendi liikmeid ilma parlamendi eelneva loata kohtu alla anda, vahistada, vangi panna ega muul viisil nende vabadust piirata.
Samuti ei saa laiali läinud parlamendi liiget kohtu alla anda poliitiliste kuritegude eest ajavahemikul, mis jääb parlamendi laialimineku ja uue parlamendi liikmete valimise väljakuulutamise vahele.
Luba loetakse mitteantuks, kui parlament ei tee otsust kolme kuu jooksul alates päevast, mil prokurör edastas parlamendi esimehele kohtu alla andmise taotluse.
Kolmekuuline tähtaeg peatatakse parlamendi töö vaheajal.
Luba ei ole nõutav, kui parlamendi liikmed tabatakse kuriteo toimepanemiselt.”
4.
Järeldus
Ülaltoodud kaalutluste põhjal ja vastavalt kodukorra artikli 6 lõikele 2 ning olles kaalunud parlamendiliikme puutumatuse äravõtmise poolt- ja vastuargumente, soovitab õiguskomisjon Euroopa Parlamendil Georgios Toussase puutumatuse ära võtta.
PARLAMENDIKOMISJONIS TOIMUNUD LÕPPHÄÄLETUSE TULEMUS
Vastuvõtmise kuupäev
21.11.2011
Lõpphääletuse tulemus
+:
–:
0:
10
Lõpphääletuse ajal kohal olnud liikmed
Raffaele Baldassarre, Luigi Berlinguer, Klaus-Heiner Lehne, Alajos Mészáros, Bernhard Rapkay, Alexandra Thein, Cecilia Wikström
Lõpphääletuse ajal kohal olnud asendusliige/asendusliikmed
Kurt Lechner, Eva Lichtenberger, József Szájer
