20.-23. oktoobri täiskogu olulised teemad:
Institutsioonid
2008-10-20 - 17:56
Käesoleval nädalal parlamendis arutatavatest teemadest on ühed olulisemad renditöö direktiiv, keskkonnasõbralike mootorsõidukite edendamine, ELi 2009. aasta eelarve ja Euroopa Ülemkogu kokkuvõte.
Samuti arutatakse ELi-Venemaa suhteid, kollektiivlepingutega seotud väljakutseid ning rahvusvaheliste abielulahutustega seonduvat.
Lisaks antakse üle Euroopa Parlamendi filmiauhind LUX ning toimub uue volinikukandidaadi kuulamine.
Arutlusele tuleb renditöö direktiivi eelnõu .
Tööhõive- ja sotsiaalasjade komisjon kiitis nõukogu ühise seisukoha muudatusteta heaks, sest nõukogu arvestas enamiku parlamendi esimese lugemise muudatustega, sh võrdse kohtlemise põhimõtet puudutavate muudatustega.
Nüüd peab teksti heaks kiitma ka täiskogu.
Keskkonnakomisjonis vastu võetud raportis kohustatakse avalikke võime mootorsõidukite ostmisel arvestama mitte ainult hinnaga, vaid ka ostetava sõiduki keskkonnamõjuga.
Eelnõu eesmärgiks on edendada keskkonnasõbralike mootorsõidukite tootmist ja välja töötamist.
Kuna keskkonnakomisjon ja nõukogu jõudsid mitteametlike läbirääkimiste käigus kompromissile, peaks menetlus lõppema esimese lugemisega.
Arutatakse Euroopa Liidu 2009. aasta eelarvet .
Saadikud tahavad suurendada enamikku nõukogu poolt välja pakutud summasid ning tõstavad maksete assigneeringud tasemele 0,959% RKTst ehk 124,5 miljardit eurot.
Euroopa Komisjoni ettepanek maksete assigneeringuteks oli 0,899% liidu RKTst ning nõukogu ettepanek 0,885%.
Parlamendi ja nõukogu lepituskomisjon eelarveküsimustes tuleb kokku 21. novembril, et lahendada eriarvamused.
Parlamendi prioriteetide hulka kuuluvad võitlus kliimamuutuste vastu, Euroopa Liidu sotsiaalmõõde ning julgeoleku temaatika.
Nõukogu ja komisjoni esindaja teevad avalduse 15. ja 16. oktoobril toimunud Euroopa Ülemkogu kohta .
Nõukogu esindab Prantsusmaa president Nicolas Sarkozy.
Euroopa Komisjoni nimel võtab sõna komisjoni president José Manuel Barroso.
Täiskogul arutatakse kollektiivlepingutega seotud väljakutseid käsitlevat raportit, mis on vastus Euroopa Kohtu otsustele Lavali, Viking Line'i ja Rüfferti kohtuasjade osas.
Saadikud leiavad raportis, et ehkki teenuste osutamise vabadus on üks Euroopa projekti nurgakividest, tuleb seda tasakaalustada asutamislepingutes sätestatud põhiõiguste ja sotsiaalsete eesmärkidega ning vajadusega tagada mittediskrimineeriv ja võrdne kohtlemine ning elu- ja töötingimuste parandamine.
Nõukogu ja komisjoni esindajad teevad avalduse ELi-Venemaa suhete kohta.
Järgmine ELi-Venemaa tippkohtumine leiab aset 14. novembril Nice's.
Rahvusvahelisi abielulahutusi käsitlevas raportis toetavad kodanike õiguste komisjoni liikmed Euroopa Komisjoni poolt esitatud määruse eelnõud.
Määruse vastu võtmisega peaks lahenema arvukad vaidlused abielulahutuste kohtualluvuse osas.
Saadikud rõhutavad raportis kodanike parema informeerimise olulisust.
Nõukogus ei ole eelnõu osas siiski vajalikku ühehäälsust saavutatud, mistõttu on oodata, et eelnõud toetavad üheksa riiki jätkavad tugevdatud koostöö alusel.
Kolmapäeval, 22. oktoobril kell 11.15 antakse täiskogu istungil üle parlamendi filmiauhind LUX (lad. k. valgus).
Filmiauhinna 2008. aasta finalistid on: "Delta" (2008, 92'), Kornél Mundruczó (Saksamaa, Ungari); "Le silence de Lorna" ("Lorna vaikimine") (2008, 105'), Jean-Pierre Dardenne, Luc Dardenne (Belgia, Ühendkuningriik, Prantsusmaa, Itaalia); "Obcan Havel" ("Kodanik Havel") (2008, 119'), Miroslav Janek, Pavel Koutecký (Tšehhi Vabariik).
Auhinnaks on võidufilmi subtiitrite tõlkimine Euroopa Liidu 23 ametlikku keelde.
Laureaadile antakse lisaks üle trofee, mis on inspireeritud Paabeli tornist.
Filmiauhinna eesmärgiks on valgustada Euroopa ehitamise protsessi ning edendada Euroopa filmide levikut Euroopa Liidus.
20081017IPR39864
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
