19.9.2007
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Janelly Fourtou, Toine Manders, Karin Riis-Jørgensen, Frédérique Ries, Gianluca Susta ja Danutė Budreikaitė
fraktsiooni ALDE nimel
Toodete, sealhulgas eelkõige mänguasjade ohutus
Euroopa Parlamendi resolutsioon toodete, sealhulgas eelkõige mänguasjade ohutuse kohta
Euroopa Parlament ,
–
võttes arvesse direktiivi 88/378/EMÜ mänguasjade ohutuse kohta;
–
võttes arvesse direktiivi 2001/95/EÜ üldise tooteohutuse kohta;
–
võttes arvesse kodukorra artikli 103 lõiget 2,
A.
arvestades, et viimaste kuude jooksul on ELis välja kuulutatud terve rida ulatuslikke vabatahtlikke laste tervist ohustavate miljonite ohtlike mänguasjade turult tagasivõtmise kampaaniaid;
B.
arvestades, et need turult tagasivõtmised on juhtinud tähelepanu probleemile, et vaatamata ulatuslikule toodete ühtlustamisele ja kogu ELi hõlmava turujärelevalve süsteemi rakendamisele, toodetakse, imporditakse ja turustatakse ELis ikka ohtlikke tooteid;
C.
arvestades, et kõnealused tagasivõtmise kampaaniad toimuvad ainult tänu vastavate ettevõtete poolsele tõhusale järelevalvele; arvestades, et on tõsise mure, et mitte kõik tootjad ja importijad ei pea kinni samadest standarditest;
D.
arvestades, et 48% tuvastatud ohtlikest toodetest pärinevad Hiinast ja 27% on tundmatu päritoluga ning arvestades, et 25% kõikidest tuvastatud ohtlikest toodetest on laste mänguasjad; arvestades, et 65% Euroopa mänguasjatootjatest lasevad valmistada oma tooted Hiinas;
E.
arvestades, et järelevalve turgude ja ELi importimise üle ning puudusega toodete turustamise keelustamine kuuluvad liikmesriikide vastutusalasse, kuid need vajavad enam üleeuroopalist koordineerimist;
F.
arvestades, et kõnealune olukord nõuab viivitamatuid heastamismeetmeid, kuna tarbijate kaitsmine on ELi ja liikmesriikide üks peamisi prioriteete;
G.
arvestades, et olemasolevad mänguasjade ohutust käsitlevad Euroopa Liidu õigusaktid ei ole korralikult jõustunud;
H.
arvestades, et „uue lähenemisviisiga” ei ole suudetud pakkuda vajalikku kaitse taset, nt mänguasjade ja meditsiiniseadmete ohutuse osas ning arvestades, et 2006. aasta mais nõudis parlament probleemide tõttu, mis on tingitud ebapiisavast läbipaistvusest ja aruandluskohustusest standardimisel uue lähenemisviisi kasutamist rangelt üksnes tehnilist laadi ühtlustamismeetmete puhul;
I.
arvestades, et allhanke kasutamine tootmises ei vabasta mänguasjatootjaid kohustusest järgida ELi õigusakte ja ELis kohaldatavaid kõrgeid standardeid;
J.
arvestades, et turul tegutsejatel lasub mitte ainult õiguslik, vaid ka moraalne kohustus tarbijaid kaitsta;
K.
arvestades, et CE-vastavusmärgis on juba tõhus vahend tootjate ja importijate vastutuse tagamiseks;
L.
arvestades, et komisjon peaks samuti keskenduma võltsitud ja piraatkaupadele ning päritoluriigi märkimise kasutuselevõtmisele,
1.
palub komisjonil ja liikmesriikidel võtta kõik vajalikud õigus- ja haldusmeetmed tagamaks, et ELis turustatavad tarbekaubad vastavad olemasolevatele ELi standarditele ega kujuta endast ohtu tarbijate tervisele ja ohutusele;
2.
nõuab tungivalt, et Euroopa tootjad järgiksid ELi ohutus- ja tervishoiunõudeid nii oma tehastes ELis kui ka kolmandates riikides, isegi kui kasutatakse alltöövõtjaid;
3.
palub komisjonil vaadata läbi „uus lähenemisviis” toodete müügilubasid käsitlevates ELi õigusaktides ning võtta kasutusele mõõdetavad ohutuse näitajad ja standardid;
4.
palub komisjonil kaaluda toote ohutuse hindamisel elutsükli analüüsil põhinevat lähenemisviisi;
5.
palub komisjonil luua turustiimuleid, et edendada ja ergutada tootjate vastutustundlikku käitumist tooteohutuse valdkonnas;
CE-vastavusmärgise järelevalve
palub komisjonil tagada, et CE-vastavusmärgis oleks ELi tehniliste õigusaktide ja kvaliteedistandardite täitmise garantii, ja võtta vajalikke tõhusaid meetmeid, et välistada selle kuritarvitamine;
6.
ergutab komisjoni koos liikmesriikidega jõuliselt sekkuma, et kaitsta tarbijate õigusi, kui on tõendeid välistootjate või importijate pettuse ja/või petliku või eksitava päritolumärgistuse kasutamise kohta;
7.
palub komisjonil muuta selgemaks tootjate ja importijate vastutus CE-vastavusmärgise kuritarvitamise korral; on seisukohal, et kuritarvitamise korral tuleks sisse seada vastavad karistused; nõuab, et karistataks ka muu vabatahtliku märgistuse kuritarvitamist;
8.
rõhutab CE-vastavusmärgise tähtsust üleeuroopalise märgisena tarbijate ohutuse kohta; palub komisjonil koordineerida kontrolle kolmandates riikides, et muuta sujuvamaks liikmesriikide kontrollisüsteeme;
9.
palub komisjonil luua ja kooskõlastada karistussüsteem, mida liikmesriigid peaksid kohaldama kolmandate riikide poolsete rikkumiste puhul;
Mänguasjade ohutuse direktiivi läbivaatamine
10.
nõuab tungivalt, et komisjon kiirendaks mänguasjade ohutuse direktiivi läbivaatamist, ajakohastades selle sätteid, et viia need kooskõlla uusimate tervisekaitse- ja ohutusnõuetega ning parandades selle direktiivi tulemuslikkust ja jõustamisviise, ja esitaks viivitamatult oma ettepaneku Euroopa Parlamendile;
11.
palub komisjonil sõlmida vastastikuse tunnustamise lepingu Hiina ja muude kolmandate riikidega teabesüsteemi NANDO (New Approach Notified and Designated Organisations) kohta, et määrata kindlaks teavitatud asutused, kes saavad viia läbi vastavushindamist vastavalt ELi õigusaktidele;
RAPEXi süsteem
12.
kutsub komisjoni üles suurendama RAPEXi süsteemi tõhusust, et tagada võimalikult suure arvu ELi turul turustatavate ohtlike toodete tuvastamine;
13.
palub komisjonil ja nõukogul luua asjakohased tollijärelevalve ja täitemehhanismid;
14.
nõuab tungivalt, et komisjon võtaks viivitamatult meetmeid tundmatu päritoluga ohtlike toodete probleemi lahendamiseks;
Ohtlike tarbekaupade impordi keelustamine
15.
palub, et komisjon selgitaks iga üksikjuhtumi puhul impordikeelu menetlust ohutusnõuete korrapärase eiramise korral;
16.
nõuab tungivalt, et komisjon kasutaks oma volitusi keelustada ohtlikuks osutunud tarbekaubad ELi turul;
Koostöö Hiina ja muude kolmandate riikidega
17.
kutsub komisjoni tugevdama koostööd Hiina kvaliteedikontrolli-, inspekteerimis- ja karantiini peavalitsusega (Chinese General Administration of Quality Supervision, Inspection and Quarantine – AQSIQ) ja asjaomaste ametiasutustega muudes kolmandates riikides, kes on peamised tarbekaupade eksportijad ELi;
18.
palub komisjonil osutada tehnilist abi kolmandate riikide ametiasutustele tervishoiu- ja ohutuseeskirjade rakendamiseks ning tollialase koostöö parandamiseks;
19.
palub komisjonil selgitada, milline on tema praegune kaubanduspoliitika potentsiaalsete ohtlike toodete osas üldiselt ja eelkõige mänguasjade ja tekstiilitoodete osas, ning kuidas komisjon kavatseb kehtivate eeskirjade piiravat kohaldamist kooskõlastada mõjuva vajadusega kaitsta Euroopa kodanike õigust tervislikele toodetele;
21.
palub komisjonil muuta selgemaks praegusi kaitsemeetmeid, näiteks tekstiilitoodete osas, ja nende seoseid ohutusnõuete rikkumisega;
22.
kutsub liikmesriike üles tugevdama oma riiklikke turujärelevalve süsteeme;
23.
palub komisjonil luua järelevalvemehhanismid, et välja selgitada, kuidas nimetatud tervisekaitse- ja ohutusnõudeid järgitakse uue põlvkonna partnerlus- ja koostöölepingute läbirääkimistel;
24.
kutsub liikmesriike üles tegema turujärelevalve ja tooteohutuse valdkonnas aktiivselt koostööd USA ja teiste kaubanduspartneritega;
Liikmesriikide roll
25.
palub liikmesriikidel tagada toodete, eriti mänguasjade ohutuse alaste õigusaktide range jõustamine ning suurendada jõupingutusi parandamaks turujärelevalvet ja riiklikku kontrolli;
26.
palub liikmesriikidel jälgida aktiivselt kõiki märke, mis viitavad puudusega toodetele, ja muu hulgas testida kahtlaseid tarbekaupu;
27.
palub liikmesriikidel vastavalt ühenduse õigusaktidele kasutada kõiki neile kättesaadavaid õiguslikke võimalusi tagamaks, et nõuetele mittevastavad või ohtlikud mänguasjad ei jõuaks turule või eemaldataks turult või võetaks turult tagasi;
28.
nõuab tungivalt, et liikmesriigid kasutaksid tollimäärustes tõhusamalt riski hindamist;
29.
teeb presidendile ülesandeks edastada käesolev resolutsioon nõukogule, komisjonile ja liikmesriikidele.
