P7_TA(2010)0385
Rakendatud reformid ja areng Moldova Vabariigis
B7-0572 , 0573 , 0579 , 0580 , 0581 ja 0582/2010
Euroopa Parlamendi 21. oktoobri 2010. aasta resolutsioon Moldova Vabariigis teostatavate reformide ja selle riigi arengu kohta
Euroopa Parlament
, –
võttes arvesse Moldova Vabariigi ja Euroopa Liidu 28. novembril 1994. aastal sõlmitud partnerlus- ja koostöölepingut, mis jõustus 1. juulil 1998;
–
võttes arvesse ELi ja Moldova koostöönõukogu 21. detsembri 2009. aasta ühisavaldust;
–
võttes arvesse käimasolevaid läbirääkimisi Moldova Vabariigi ja Euroopa Liidu assotsiatsioonilepingu sõlmimiseks ning läbirääkimisi ELi ja Moldova vahelise viisarežiimi lihtsustamiseks;
–
võttes arvesse komisjoni 12. mai 2010. aasta eduaruannet Moldova Vabariigi kohta ( KOM(2010)0207 );
–
võttes arvesse liidu välisasjade ja julgeolekupoliitika kõrge esindaja 17. mai 2010. aasta avaldust Moldova ja Transnistria kohta, 27. septembri 2010. aasta avaldust Transnistria piirkonna juhtkonna vastu suunatud piiravate meetmete kohta ning 14. oktoobri 2010. aasta avaldust, milles käsitletakse Rahvusvahelise Kriminaalkohtu Rooma statuudi ratifitseerimist Moldava Vabariigi poolt;
–
võttes arvesse Moldova 29. juulil 2009 toimunud parlamendivalimiste ja 5. septembril 2010 põhiseadusreformi üle peetud rahvahääletuse tulemusi ning otsust korraldada 28. novembril 2010 ennetähtaegsed parlamendivalimised;
–
võttes arvesse oma varasemaid resolutsioone Moldova Vabariigi ja Transnistria piirkonna kohta;
–
võttes arvesse kodukorra artikli 110 lõiget 4,
A.
arvestades, et Euroopa naabruspoliitikas ja mais 2009 käivitatud idapartnerluse programmis tunnustatakse Moldova püüdlusi seoses Euroopa Liiduga ning Moldova tähtsust riigina, millel on Euroopa Liidu liikmesriikidega tihedad ajaloolised, kultuurilised ja majanduslikud sidemed;
B.
arvestades, et assotsieerimisleping, mille üle EL ja Moldova Vabariik praegu läbirääkimisi peavad, peaks oluliselt parandama ELi ja Moldova Vabariigi ühist institutsioonilist raamistikku, hõlbustama suhete süvendamist kõigis valdkondades ning tugevdama poliitilist assotsieerimist ja majanduslikku integratsiooni koos vastastikuste õiguste ja kohustustega;
C.
arvestades, et ELi ja Moldova suhted on viimase aastaga märkimisväärselt edenenud, mida kajastab asjakohaselt ka Euroopa Komisjoni 12. mai 2010. aasta eduaruanne, kus märgitakse, et edu on saavutatud enamikus naabruspoliitika tegevuskavasse kuuluvates valdkondades;
D.
arvestades, et Lissaboni lepingu jõustumine, välisteenistuse loomine ning asepresidendi ja kõrge esindaja nimetamine annavad Euroopa Liidule uut indu, et senisest aktiivsemalt osaleda külmutatud konfliktide lahendamises oma naabruses, sealhulgas Transnistria konflikti lahendamises,
1.
tunneb heameelt Moldova Vabariigi eelmisel aastal tehtud edusammude üle ning loodab, et valimisprotsessiga suudetakse veelgi tugevdada demokraatlikke institutsioone ning õigusriigi põhimõtte ja inimõiguste austamist Moldovas; eeldab, et Moldova võimud jätkavad vajalikke reforme ning täidavad oma lubaduse hoida Moldova Vabariik kindlalt Euroopa integratsiooni kursil;
2.
väljendab rahulolu selle üle, et 12. jaanuaril 2010 algasid Euroopa Liidu ja Moldova Vabariigi läbirääkimised assotsiatsioonilepingu üle, ning võtab rahuloluga teadmiseks, et komisjon saab selles protsessis Moldovalt väga häid tulemusi;
3.
palub nõukogul nõuda komisjonilt viisarežiimi lihtsustamise tegevuskava kiiret koostamist oma järgmisel, 25. oktoobril 2010 toimuval istungil, millega algaks viisaküsimustes toimuva dialoogi täistegevuslik osa, mis põhineb Moldova Vabariigi edusammudel pärast viisadialoogi nelja osa üle peetud ettevalmistavaid kõnelusi;
4.
kiidab heaks Moldova Vabariigile makromajandusliku finantsabi andmise kuni 90 miljoni euro suuruse toetuse vormis, et toetada majanduslikku stabiliseerumist ning leevendada maksebilansi- ja eelarvepuudujääki, nagu on kindlaks määratud Rahvusvahelise Valuutafondi käimasolevas programmis; rõhutab, et Moldova Vabariik peab suurendama jõupingutusi struktuurireformide tulemuslikuks elluviimiseks ning pöörama sealjuures erilist tähelepanu õigusriigi põhimõttele, võitlusele korruptsiooni vastu ning äri- ja investeerimiskliima parandamisele;
5.
peab ärikeskkonna ja ettevõtlust reguleeriva raamistiku parandamist väga oluliseks investeeringuid ligitõmbavaks teguriks ning usub kindlalt, et läbirääkimised vabakaubanduspiirkonna loomise üle ELiga assotsieerimislepingu osana edenevad kiiresti;
6.
toetab ,,Moldova sõprade' algatust, milles osaleb mitu liikmesriikide välisministrit ning laienemise ja Euroopa naabruspoliitika volinik Štefan Füle ning mille eesmärk on väljendada ELi selget toetust Moldova Vabariigile ja solidaarsust Moldovaga; nimetatud algatus on selge märguanne, et Moldova toetamist oma probleemide lahendamisel võetakse tõsiselt; on veendunud, et algatusega toetatakse Moldova Vabariiki sisereformide läbiviimisel tõhusalt ning lähendatakse seda riiki Euroopa Liidule;
7.
on seisukohal, et EL saab Transnistria probleemi lahendamisele kaasa aidata, toetades usalduse loomist, eelkõige elanike ühistele huvidele vastavate ühisprojektide elluviimise kaudu, tehes koostööd kohalike kogukondade ja kodanikuühiskonnaga ning andes abi majanduskriisi leevendamiseks Dnestri jõe mõlemal kaldal;
8.
rõhutab, et Transnistria probleemi lahendamisel on otsustav mõju poliitilise tasakaalu ja majandusliku heaolu saavutamisele Moldova Vabariigis ning kogu piirkonnas; kinnitab oma toetust Moldova Vabariigi territoriaalsele terviklusele ja juhib tähelepanu sellele, et EL peab mängima Transnistria küsimuse lahendamisel jõulisemat rolli, kuna sellega venitamine ei tohiks saada takistuseks Moldova lõimumisele ELiga;
9.
võtab rõõmuga teadmiseks alates 2009. aasta juunist 5+2 vormis toimunud mitteametlikud kohtumised, kus käsitleti Transnistria olukorra lahendamise püüdeid, ning kutsub osalisi üles taasalustama esimesel võimalusel samas vormis ametlikke läbirääkimisi; väljendab heameelt Saksamaa kantsleri Angela Merkeli ja Venemaa presidendi Dmitri Medvedjevi nn Mesebergi algatuse üle, mille eesmärgiks on Transnistria konflikti lahendamine, ning on veendunud, et partnerite välisministrite tasandil julgeolekufoorum võiks aidata konfliktile püsivat lahendust leida;
10.
rõhutab vajadust tugevdada inimeste usaldust riigi- ja õigusasutuste vastu, eriti pärast mõnede ametnike ja õiguskaitseorganite töötajate osalemist 2009. aasta aprillisündmuste käigus toimunud vägivallatsemises, ning eeldab, et kõik, kes tunnistatakse vägivallaaktide eest vastutavaks, antakse kohtu alla;
11.
kutsub kõiki poliitilise jõude üles vältima tarbetut vastasseisu ning keskenduma sellele, et Moldova Vabariigile välja töötada terviklik visioon, millega suunata riik oma Euroopa-eesmärkide saavutamise teele;
12.
loodab, et 28. novembriks 2010 kavandatud valimised toimuvad täielikus vastavuses rahvusvaheliste normidega, ja tuletab kõikidele asjaosalistele meelde, et valimiseelses kampaanias tuleb anda võrdsed võimalused kõikidele poliitilistele jõududele; eeldab, et ka välisriikides elavatele Moldova kodanikele tagatakse võimalus oma valimisõigust kasutada, ning sedastab, et Transnistria separatistliku piirkonna
de facto
ametivõimudel ei ole õigust takistada Moldova kodanike osavõttu valimistest;
13.
kutsub Moldova Vabariigi parlamenti üles osalema Euronesti parlamentaarse assamblee töös vastavalt assamblee põhikirjale;
14.
teeb presidendile ülesandeks edastada käesolev resolutsioon nõukogule, komisjonile, liikmesriikidele, liidu välisasjade ja julgeolekupoliitika kõrgele esindajale ning Moldova valitsusele ja parlamendile.
