17.1.2011 B7-0057/2011 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Olukord Valgevenes
Rebecca Hams,
Elisabeth Schroedter
,
Werner Schulz
,
Heidi Hautala
fraktsiooni Verts/ALE nimel
PE455.885v01-00 B7‑0057/2011 Euroopa Parlamendi resolutsioon olukorra kohta Valgevenes
Euroopa Parlament,
– võttes arvesse oma varasemaid resolutsioone olukorra kohta Valgevenes, eriti 17. detsembri 2009. aasta resolutsiooni;
– võttes arvesse nõukogu 25. oktoobri 2010. aasta otsust 2010/639/ÜVJP teatavate Valgevene ametnike vastu suunatud piiravate meetmete kohta, millega pikendatakse piiravate meetmete kehtivusaega ja territooriumil viibimise keelu peatamise tähtaega kuni 31. oktoobrini 2011;
– võttes arvesse välisasjade nõukogu 25. oktoobri 2010. aasta järeldusi;
– võttes arvesse OSCE demokraatlike institutsioonide ja inimõiguste büroo (OSCE/ODIHR) ning OSCE Parlamentaarse Assamblee (OSCE PA) 20. detsembri 2010. aasta avaldust Valgevene presidendivalimiste esialgsete tulemuste ja järelduste kohta;
– võttes arvesse komisjoni 3. detsembri 2008. aasta teatist idapartnerluse kohta ( KOM(2008)0823 );
– võttes arvesse Euroopa Ülemkogu 19.–20. märtsi 2009. aasta kohtumisel vastu võetud deklaratsiooni idapartnerluse kohta ning 7. mail 2009. aastal Prahas toimunud idapartnerluse-teemalisel tippkohtumisel vastu võetud ühisdeklaratsiooni;
– võttes arvesse komisjoni 21. novembri 2006. aasta avaldust Euroopa Liidu valmisoleku kohta uuendada Euroopa naabruspoliitika raames suhteid Valgevene ja tema rahvaga;
– võttes arvesse kodukorra artikli 110 lõiget 2,
A. arvestades, et nõukogu tunnistas oma 17. novembri 2009. aasta järelduses uute võimaluste avanemist ELi ja Valgevene dialoogiks ja tihedamaks koostööks, mille eesmärk on toetada Valgevene tegelikku arengut demokraatia ja inimõiguste austamise suunas, ning kinnitas oma valmisolekut tihendada sidemeid Valgevenega, kui see riik jätkab demokraatia, inimõiguste ja õigusriigi põhimõtte edendamist, ning valmisolekut toetada Valgevenet nende eesmärkide saavutamisel;
B. arvestades, et idapartnerluse-teemalise tippkohtumise Praha deklaratsioonis kinnitati veel kord (muu hulgas Valgevene) pühendumust rahvusvahelise õiguse põhimõtetele ja põhiväärtustele, sealhulgas demokraatiale, õigusriigi põhimõttele ning inimõiguste ja põhivabaduste austamisele;
C. arvestades, et Valgevene võttis kohustuse arvestada OSCE ning selle demokraatlike institutsioonide ja inimõiguste büroo (ODIHR) soovitusi valimisseaduse parandamiseks, et viia see kooskõlla demokraatlike valimiste rahvusvaheliste standarditega, ning kohustuse konsulteerida muudatusettepanekute osas OSCEga, ning arvestades, et Valgevene Rahvuskogu kiitis heaks valimisseaduse reformi ilma OSCEga eelnevalt konsulteerimata;
D. arvestades, et nõukogu oli valmis Valgevenega suhteid veelgi tihendama ning parandama isegi selle lepingulist staatust, kui Valgevenes peaks tehtama tõelisi edusamme inimõiguste austamise, õigusriigi põhimõtte ja valimiste korraldamise valdkonnas;
E. arvestades, et nõukogu otsustas pärast Valgevene olukorra hindamist pikendada kuni 31. oktoobrini 2011 piiravaid meetmeid teatavate Valgevene ametnike vastu, ent peatada kuni selle ajani ELi sissesõidule piirangute kohaldamine, sealhulgas Lukašenka suhtes;
F. arvestades, et Valgevene presidendivalimiste esialgseid tulemusi ja järeldusi käsitleva OSCE parlamentaarse assamblee ja OSCE/ODIHRi avalduse kohaselt ,,näitasid presidendivalimised, et Valgevenel on OSCE ees võetud kohustuste täitmiseks veel vaja märkimisväärselt pingutada, kuigi teatavates aspektides on edusamme tehtud.
Valimiste ööd tumestas enamiku presidendikandidaatide ja sadade aktivistide, ajakirjanike ja kodanikuühiskonna esindajate vahistamine.”;
G. arvestades, et vastusena kõnealustele esialgsetele järeldustele palus Valgevene valitsus Euroopa Julgeoleku- ja Koostööorganisatsioonil riigist lahkuda, väites, et kõnealune organisatsioon on oma ülesande täitnud ja et seda ei vajata enam; arvestades, et OSCE büroo tehniline sulgemine peaks toimuma 31. märtsil 2011. aastal;
H. arvestades, et Euroopa Parlamendi president, ELi kõrge esindaja ja ÜRO peasekretär mõistsid kindlameelset hukka 19. detsembri 2010. aasta meeleavalduse mahasurumise politsei poolt ning õiguskaitseametnike repressioonid demokraatliku opositsiooni, vaba meedia ja kodanikuühiskonna aktivistide vastu;
I. arvestades, et Valgevene režiim peab vahistatud meeleavaldajaid ja opositsioonikandidaate pigem kurjategijateks kui poliitvangideks ja seetõttu võidakse neile alusetult määrata maksimumkaristused;
J. arvestades, et meeleavaldajaid, poliitilist opositsiooni või nende perekondi esindavad kaitsjad seisavad silmitsi ohuga kaotada oma litsents või õigus advokaadina tegutseda;
K. arvestades, et päras kõnealuseid dramaatilisi sündmusi ei suutnud ELi liikmesriigid taas ühisele seisukohale jõuda, saates seega Minskisse vastuolulisi sõnumeid, et suhted võivat jätkuda tavapäraselt,
1. mõistab tugevalt hukka valimiste päeval politseijõudude ja KGB teenistuste poolt meeleavaldajate suhtes toime pandud julmad repressioonid ja massilised vahistamised, mis järgnesid kõnealustele sündmustele, ning väljendab oma solidaarsust niisuguse vägivalla ohvritega; peab seda demokraatia peamiste põhimõtete, nagu kogunemisvabaduse, sõnavabaduse ja inimõiguste räigeks rikkumiseks;
2. väljendab sügavat muret selle pärast, et Valgevene ametivõimud on algatanud kriminaalmenetluse peaaegu kõikide presidendikandidaatide, demokraatliku opositsiooni liidrite ning paljude kodanikuühiskonna aktivistide, ajakirjanike, õpetajate ja üliõpilaste suhtes, mis võib kaasa tuua kuni 15-aastase vanglakaristuse; nõuab kõnealuste sündmuste sõltumatut ja erapooletut rahvusvahelist uurimist;
3. nõuab, et kõik meeleavaldajad, keda ikka veel kinni peetakse, vabastataks tingimusteta, ning nõuab, et nende süüdistustest ja kriminaalmenetlustest loobutaks viivitamata; kutsub samal ajal Valgevene ametivõime üles tagama kinnipeetavatele takistamatu võimaluse sugulastega kokku saada ning juurdepääsu õigusabile ja arstiabile;
4. nõuab tungivalt, et Valgevene ametivõimud lõpetaksid viivitamata kodanikuühiskonna aktivistide igasuguse tagakiusamise, hirmutamise või ähvardamise, sealhulgas reidid, läbiotsimised ja materjalide konfiskeerimised erakorterites, sõltumatute meediakanalite ruumides ja kodanikuühiskonna organisatsioonide kontorites, samuti ülikoolidest väljaheitmised ja töölt vallandamised;
5. palub, et Minskis asuv valitsus vaataks uuesti läbi oma otsuse mitte pikendada OSCE büroo missiooni Valgevenes, ning nõuab tungivalt, et Valgevene ametivõimud jätkaksid koostööd kõnealuse organisatsiooniga, et sillutada teed uute presidendivalimiste korraldamiseks;
6. kutsub nõukogu, komisjoni ja ELi kõrget esindajat üles vaatama läbi ELi Valgevene-poliitika; rõhutab, et Euroopa naabruspoliitika ja riikide toetus Valgevenele tuleks ümber suunata, et tagada režiimi isoleerimine ja samal ajal asjakohane tõhustatud toetus kodanikuühiskonnale; kordab demokraatia ja inimõiguste Euroopa rahastamisvahendi tulemusliku kasutamise tähtsust; kutsub nõukogu üles kaaluma võimalust peatada Valgevene osalus idapartnerluse-alases tegevuses Budapestis toimuval idapartnerluse-teemalisel tippkohtumisel juhul, kui tõelisi muutusi ei toimu;
7. on seisukohal, et EL peaks kehtestama tingimuste rangel täitmisel põhineva samm-sammult rakendatavate sanktsioonide nn teekaardi, alustades viisakeelu taastamisest, kuni kõik kõnealused kinnipeetavad ja vahistatud on vabaks lastud või süüdistustest vabastatud; juhib tähelepanu asjaolule, et Valgevene ametivõimude poolt selles osas õigeaegsete meetmete võtmata jätmisega peaks kaasnema uute rangemate meetmete, nt diplomaatiliste ja majanduslike sanktsioonide kehtestamine;
8. kutsub sellega seoses nõukogu, komisjoni ja ELi kõrget esindajat üles viivitamata uuesti kehtestama viisakeelu Valgevene kõrge ametivõimu esindajatele ning laiendama seda riigiametnikele, kohtunikele ja julgeolekuametnikele, keda võib pidada vastutavaks valimispettuse ning valimistele järgnenud opositsiooniliikmete jõhkra represseerimise ja vahistamise eest, ning külmutuma nende varad; rõhutab, et sanktsioonid peaksid kehtima nii kaua, kuni kõik poliitilised vangid ja kinnipeetavad on vabastatud ning OSCE büroo sulgemise otsus on läbi vaadatud;
9. loodab, et ELi liikmesriigid ei nõrgesta ELi tegevust kahepoolsete algatuste kaudu Valgevene režiimiga, mis õõnestavad Euroopa välispoliitika usaldusväärsust ja tulemuslikkust;
10. nõuab tungivalt, et nõukogu, komisjon, ELi kõrge esindaja ja liikmesriigid toetaksid demokraatiat Valgevenes, suurendades finantsabi andmist sõltumatule meediale ja kodanikuühiskonna organisatsioonidele ning suurendades Valgevene üliõpilastele antavate stipendiumide arvu;
11. tervitab algatust korraldada doonorriikide konverents „Solidaarsus Valgevenega” Varssavis ja Vilniuses ning avaldab lootust, et Euroopa Liit on üks selle märkimisväärseid toetajaid; rõhutab vajadust eritoetusmeetmete järele kinnipeetud inimeste, nende perekondade ja repressioonide ohvrite jaoks Valgevenes;
12. nõuab tungivalt, et komisjon suurendaks rahalist toetust Leedus Vilniuses asuvale Euroopa Humanitaarülikoolile, kes on valmis vastu võtma üliõpilasi, kes on välja heidetud Valgevene ülikoolidest pärast presidendivalimistele järgnenud meeleavalduste vägivaldset mahasurumist;
13. on seisukohal, et niisugused spordiüritused nagu 2014. aasta jäähoki maailmameistrivõistlused ei peaks toimuma Valgevenes seni kaua, kui kõnealuses riigis on poliitvange, ning kutsub rahvusvahelisi spordiorganisatsioone üles keelama Valgevenel osaleda rahvusvahelistel spordiüritustel ajani, mil kõik poliitvangid on vabastatud;
14. kutsub nõukogu üles kaaluma kuni kõikide poliitvangide tingimusteta vabastamiseni arukate ja sihipäraste majandussanktsioonide kehtestamist Valgevene valitsuse omanduses olevate äriühingute suhtes; soovitab ELi liikmesriikidel ja muudel sarnaseid seisukohti jagavatel riikidel vaadata üle oma majandussuhted Valgevenega ning nõuab sellega seoses tungivalt, et Euroopa äriringkonnad vaataksid uuesti läbi tingimused, millele on rajatud nende koostöö Valgevene äriettevõtete ja -ühingutega; kutsub samal ajal liikmesriike üles hoiduma Euroopa äriühingute ettevõtluse hõlbustamisest ja edendamisest Valgevenes;
15. kutsub nõukogu ja komisjoni üles kiirendama Valgevenega viisalihtsustuslepingu üle peetavaid läbirääkimisi, et edendada inimestevahelisi kontakte ja näidata ELi konkreetset tahet avada Valgevenele oma uksed;
16. peab kahetsusväärseks Venemaa Föderatsiooni seisukohta, mis seisneb valimiste tulemuste tunnustamises ja kestvate repressioonide nimetamises „siseasjadeks”; rõhutab Valgevene naaberriikide ja Euroopa Liidu tähtsat rolli olukorra normaliseerimisel ning kõigi poliitvangide viivitamatule tingimusteta vabastamisele kaasaaitamisel;
17. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, Valgevene presidendile, valitsusele ja parlamendile ning Euroopa Nõukogu Parlamentaarsele Assambleele ja OSCE Parlamentaarsele Assambleele.
