Miljon kodanikku saavad paluda õigusakti ettepaneku esitamist
Kodanike õigused
Täiskogu istungid
2010-12-15 - 13:52
Euroopa Komisjon peab tulevikus kaaluma uue ELi õigusakti esitamist, kui miljon Euroopa Liidu kodanikku seda paluvad, sest parlament kiitis heaks Lissaboni lepinguga ette nähtud "kodanikualgatuse" reeglid.
Saadikud muutsid kodanikualgatuse esitamise mehhanismi tunduvalt kasutajasõbralikumaks.
"Täna avab Euroopa Liit end osalusdemokraatiale.
Kodanikel on nüüd samasugune poliitilise algatuse õigus nagu on olnud parlamendil ja nõukogul.
Nüüd on meie kodanike kord tegutseda," ütles raportöör Alain Lamassoure (Rahvapartei, Prantsusmaa) hääletusele eelnenud arutelu käigus.
Ettepaneku poolt hääletas 628, vastu 15 ja erapooletuks jäi 24 saadikut.
Kaasraportöör Zita Gurmai (Sotsiaaldemokraadid, Ungari) lisas: "Kodanikualgatus on ainulaadne võimalus.
Esmakordselt on kodanikel võimalus ühineda ning anda meile teada, kas me teeme oma tööd hästi.
Seda on väga vaja."
Kuidas kodanikualgatus toimib?
Kui õigusakt on vastu võetud, saab vähemalt seitsmest riigist pärit isikutest koosnev "kodanike komitee" algatuse Euroopa Komisjonis registreerida.
Kui komisjon on kontrollinud algatuse vastuvõetavust, saab algatusele hakata koguma allkirju, kas siis paberil või veebis.
Miljoni allkirja kogumiseks on aega 12 kuud ning allkirju on vaja vähemalt neljandikust liikmesriikidest.
Iga liikmesriigi puhul on ette nähtud minimaalne häälte arv, et liikmesriiki saaks võtta arvesse.
Eesti puhul on vaja 4500 allkirja.
Kõige vähem hääli on vaja Malta puhul - 3750, kõige rohkem aga Saksamaa puhul - 74250 allkirja.
Liikmesriigid peavad seejärel kontrollima toetusavalduste kehtivust.
Liikmesriigid võivad otsustada, millist teavet on vaja kehtivuse kontrollimiseks, enamasti on selleks vaja ID-kaardi numbrit.
Allakirjutanud peavad olema ELi kodanikud ja nii vanad, et nad võivad hääletada Euroopa Parlamendi valimistel.
Komisjon peab seejärel kolme kuu jooksul otsustama, kas uue õigusakti ettepaneku esitamine on võimalik ning seda otsust tuleb avalikult põhjendada.
Saadikute peamised saavutused
Parlamendiliikmed tahtsid, et kodanikualgatust oleks võimalikult lihtne kasutada.
Parlament saavutas oma peamised nõudmised, näiteks tuleb algatuse vastuvõetavust nüüd kontrollida enne allkirjade kogumist ning mitte pärast 300 000 allkirja kogumist.
Lisaks vähendati liikmesriikide vajalikku miinimumi kolmandikult neljandikule ning kõiki miljon allkirja kogunud algatusi tuleb nüüd sobivalt kaaluda, mh tuleb korraldada avalik kuulamine.
Lõpetuseks peab komisjon koostama kasutajasõbraliku kodanikualgatuse juhise, looma kontaktpunkti ning tegema kättesaadavaks avatud lähtekoodiga tarkvara toetusavalduste kogumiseks.
Järgmised sammud
Nõukogu kiidab kokkuleppe eeldatavasti heaks mõne nädala jooksul.
Seejärel peavad liikmesriigid hakkama määrust aasta jooksul rakendama.
Seega peaks kodanikualgatust saama kasutada 2012. aasta alguses.
20101215IPR10190 Küsimused ja vastused kodanikualgatuse kohta (inglise keeles) Vastu võetud tekstid
ET
2
LINK
/activities/plenary/ta/calendar.do?language=ET
-//EP//TEXT IM-PRESS 20101209BKG08308 0 NOT XML V0//ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
