Kuuekesi Eesti ja Euroopa tuleviku eest (II)
Euroopa tulevik / Euroopa integratsioon
Eesti
2009-11-24 - 11:39
14. septembril kogunes Strasbourgis esimesele täispikale istungile Euroopa Parlamendi uus koosseis.
Euroopas Parlamendi infobüroo Eestis uuris, millisena näevad järgmise 60 kuu jooksul oma rolli ja võimalusi 736-liikmelise esinduskogu kuus Eestist valitud saadikut.
Oma mõtteid jagavad Kristiina Ojuland, Vilja Savisaar ja Ivari Padar.
Kristiina Ojuland
Euroopa Demokraatide ja Liberaalide Liidu fraktsioon
Väliskomisjoni liige
Inimõiguste allkomisjoni asendusliige
Millised on kolm lähikuude olulisimat teemat Euroopa Parlamendi täiskogul ja teie komisjonides?
Kui Euroopa Komisjoni presidendi kinnitamine kõrvale jätta, siis minu jaoks on olulised kliimapakett, Infotehnoloogia Agentuuri asutamise otsustamine, Läänemere strateegia elluviimine.
Mida tahaksite saavutada EPs, et suvel 2014 sellele ajale tagasi vaadates tõdeda: olen tehtuga rahul?
Tugevat ja edukat Euroopa Liitu, millest oleks Eesti inimestele kasu.
Tahaksin, et ELil oleks juriidiline alus ühtseks energiapoliitikaks.
Eesti võiks saada Infotehnoloogia Agentuuri asupaigaks.
Ka Läänemere strateegia raames tahaks selleks ajaks juba näha konkreetseid tulemusi, muuhulgas oleksin ka rõõmus haridusealase koostöö süvenemise üle Läänemere riikide vahel.
Pean oluliseks Eesti-Venemaa majandus- ja poliitiliste suhete edendamist, kasutades sealjuures EL ühtset välispoliitikat.
Euroopa Parlamendis Eesti huvide kaitsmine on vaieldamatult keerukas.
Kes on kõige olulisemad partnerid?
Partnerid olenevad teemast, mida me tõsta tahame.
See põhimõte kehtib kõikjal ELis.
Ei saa öelda nii, et teeme koostöö ainult nende või nende riikidega.
Selleks, et olla edukas Eesti huvide kaitsel, tuleb mõista ka teiste riikide huve ja neile võimalusel toeks olla.
Praktilises plaanis on mul suured ootused Põhjala ja Balti riikide saadikute koostöö suhtes.
Vilja Savisaar
Euroopa Demokraatide ja Liberaalide Liidu fraktsioon
Transpordi- ja turismikomisjoni liige
Regionaalarengukomisjoni asendusliige
Millised on kolm lähikuude olulisimat teemat Euroopa Parlamendi täiskogul ja teie komisjonides?
Euroopa Parlamendi täiskogul on lähikuude üheks olulisemaks teemaks majandus- ja finantskriisi lahendamisega seotud küsimused ja finantsturgude edasine reguleerimine, et tulevikus vältida taoliste kriiside kordumist.
Transpordi- ja turismikomisjonis on lähiajal üks olulisim teema lennuohutus ja transpordi loodussõbralikus ehk kuidas suurendada lennutranspordis turvalisust ja vähendada transpordisektori saastatavust.
Regionaalarengukomisjonis on kindlasti Eesti jaoks oluline teema Läänemere strateegia tulevik, kas ja millisel määral see ellu viiakse ning kas Euroopa Liit suurendab selle strateegia ellu viimise rahastamist.
Mida tahaksite saavutada EPs, et suvel 2014 sellele ajale tagasi vaadates tõdeda: olen tehtuga rahul?
Kahjuks ennustamisega ei tegele ning seetõttu ei oska veel täna öelda, mis 2014. aasta suveks on juhtunud ja milliseid sündmused Euroopa Parlamendis on toimunud.
Samas, et tehtuga rahul olla pean oluliseks endast parima andmist igas küsimuses, millega järgneva viie aasta jooksul kokku tuleb puutuda ning samuti pean tähtsaks Eestit puudutavatel teemadel meie jaoks parimate võimalike lahenduste eest seismist ja Eestile kahjulike otsuste vastuvõtmise vältimine.
Euroopa Parlamendis Eesti huvide kaitsmine on vaieldamatult keerukas.
Kes on kõige olulisemad partnerid?
Kahtlemata on Eesti huvide kaitsmine keerukas, kuna Eesti esindatus on väike, ent ei maksa unustada, et meil on liikmeid neljas erinevas fraktsioonis ja seeläbi ka võimalus Eesti jaoks olulistel teemadel mõjutada oma fraktsioone.
Samas tuleb meeles pidada, et erinevad fraktsioonid esindavad erinevaid huve ning seetõttu oleneb tihti teemast ja olukorrast, kellega koostööd teha, et mingeid eesmärke saavutada.
Ivari Padar
Sotsiaaldemokraatide ja demokraatide fraktsioon
Majandus- ja rahanduskomisjoni liige
Tööstuse, teadusuuringute ja energeetikakomisjoni asendusliige
Millised on kolm lähikuude olulisimat teemat Euroopa Parlamendi täiskogul ja teie komisjonides?
Täiskogul: uue Euroopa Komisjoni ametisse nimetamine ja sellega seotud kuulamised; Lissaboni leppe vastuvõtmisele järgnevad ümberkorraldused; finantsperspektiivi ja mitmeaastaste programmide vahekokkuvõtete tegemine.
Majandus- ja rahanduskomisjonis: töö finantssektori regulatsioonidega.
Tööstuse, teadusuuringute ja energeetikakomisjonis: ettevalmistused Kopenhaageni kliimaläbirääkimisteks, uute energiasäästu alaste regulatsioonide kehtestamine ning vanade ülevaatamine (hoonete energiatõhususe direktiiv, mis puudutab igat EL kodanikku).
Mida tahaksite saavutada EPs, et suvel 2014 sellele ajale tagasi vaadates tõdeda: olen tehtuga rahul?
Kõige olulisemaks pean finantssektori regulatsioonide ümbervaatamist, et vältida tänaste majanduskataklüsmide kordumist.
Euroopa Parlamendis Eesti huvide kaitsmine on vaieldamatult keerukas.
Kes on kõige olulisemad partnerid?
EPs kehtib ütelus, otsi sõpru oma vaenlaste hulgast.
Siin võib leida liitlasti igast Euroopa nurgast ja igasuguse ideoloogilise taustaga parlamendiliikmete seast.
Peamine on omada häid suhteid kolleegidega, teha aktiivset selgitustööd ja olla avatud ning positiivne.
Kas teadsid, et...
Enam kui 70% Eesti seadusandlusest tuleneb Euroopa Liidu õigusest ning sel moel mõjutavad Euroopa Parlamendi otsused iga Eesti elaniku igapäevaelu.
Eelmine Euroopa Parlamendi koosseis otsustas näiteks:
kehtestada madalamad rändlustasud mobiilikõnedele kogu Euroopa Liidus;
nõuda kogu Euroopa Liidu tarbijakrediidituru avamist, mis annab igale kodanikule võimaluse valida soodsaim laen koduriigis või teises liikmesriigis;
nõuda nn E-ainete täpset märgistamist toiduainete pakenditel;
viia sisse ohtlike lennuettevõtjate must nimekiri, kellel on keelatud tegutsemine Euroopa Liidu territooriumil;
suurendada tudengite vahetusprogrammi Erasmus rahastamist, mis võimaldab 200 000 üliõpilasel aastas õppida teise liikmesriigi kõrgkoolis;
20091119IPR64882
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
