17.11.2008
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Tobias Pflüger
fraktsiooni GUE/NGL nimel
Euroopa Liidu reageerimine halvenevale olukorrale Kongo Demokraatliku Vabariigi idaosas
Euroopa Parlamendi resolutsioon Euroopa Liidu reageerimise kohta halvenevale olukorrale Kongo Demokraatliku Vabariigi idaosas
Euroopa Parlament ,
–
võttes arvesse Ida-Aafrika suurte järvede piirkonna riigipeade kohtumisel 7. novembril 2008. aastal Nairobis vastu võetud ühisavaldust olukorra kohta Kongo DV-s;
–
võttes arvesse Aafrika Liidu rahu- ja julgeolekunõukogu 31. oktoobri 2008. aastal toimunud 155. kohtumise järel avaldatud kommünikeed;
–
võttes arvesse 23. jaanuari 2008. aasta Goma deklaratsiooni;
–
võttes arvesse nõukogu 10. ja 11. novembri 2008. aasta järeldusi Kongo DV kohta;
–
võttes arvesse kodukorra artikli 103 lõiget 2,
A.
arvestades, et hiljutine sõjategevus Kongo DV relvajõudude ja Laurent Nkunda Rahvakaitse Rahvuslikku Kongressi (Congrès National pour la Défense du Peuple – CNDP) vahel on veelgi halvendanud olukorda Kongo DV idaosas;
B.
arvestades, et need kokkupõrked järgnesid pikaajalisele võitlusele Kongo DV relvajõudude, CNDP, Rwanda Vabastamise Demokraatlike Jõudude (Forces démocratiques pour la libération du Rwanda – FDLR) ning Uganda Jumala Vastupanuarmee (Uganda’s Lord Resistance Army – LRA) vahel, mis on paljude kuude jooksul põhjustanud tohutut viletsust Kongo DV idaprovintside tsiviilelanikkonnale;
C.
arvestades, et teadete kohaselt süüdistatakse Kongo DV relvajõude koostöö tegemises FDLR-iga piirkonna ulatuslike maavarade ekspluateerimisel, selle asemel et võidelda selle jõuga, mis oleks tulnud relvitustada 2008. aasta augusti lõpuks;
D.
arvestades, et erinevate teadete kohaselt on naaberriikide väed valmis konflikti sekkuma;
E.
arvestades, et ÜRO on valmis suurendama 3000 sõduri ja politseiniku võrra Kongo DV-s tegutsevat ÜRO missiooni (MONUC), millel juba on 17 000 liiget, ja laiendama jõudude paigutamist Kongo DV idaosas;
F.
arvestades, et EL on saatnud Kongo DV-sse alates 2005. aastast kolm missiooni;
G.
arvestades, et pärast Goma rahulepingu sõlmimist 23. jaanuaril 2008 on nii CNDP kui FDLR ja Kongo DV relvajõud ise korraldanud Kongo DV idaosas tapatalguid ning vägistanud noori tüdrukuid, emasid ja eakaid naisi, teostanud tsiviilisikute ja lapssõdurite sundvärbamist ning paljusid muid vägivallaakte ja inimõiguste raskeid rikkumisi;
H.
arvestades, et väga oluline on leida konfliktile Kongo DV idaprovintsides poliitiline lahendus, et luua usaldust, tugevdada rahu ja seeläbi sillutada teed demokraatia ning piirkonna sotsiaalseks ja majanduslikku arenguks kõigi Ida-Aafrika suurte järvede piirkonna rahvaste hüvanguks;
I.
arvestades, et Kongo DV-d laastav konflikt on nõudnud alates 1998. aastast 5 400 000 inimelu ning põhjustab praegugi iga päev otseselt või kaudselt 1 500 inimese surma;
J.
arvestades, et ÜRO pagulaste ülemvoliniku teatel on uued kokkupõrked Põhja-Kivus põhjustanud hulgaliselt ohvreid ja toonud kaasa veel üle 250 000 inimese ümberasumise, misläbi riigi sees ümberasustatud isikute arv Põhja-Kivus on kasvanud 1 000 000-ni;
K.
arvestades, et MONUC kaalub risttule alla jäänud 40 000 riigi sees ümberasustatud isiku mujale viimist;
L.
arvestades kooleraepideemia ohtu piirkonnas;
M.
arvestades, et toidu- ja arstiabi peab kiiresti jõudma kokkupõrgete piirkondadesse;
N.
arvestades, et EL on lubanud Kongo DV-le täiendavat humanitaarabi 4 miljoni euro suuruses summas,
1.
on seisukohal, et Kongo DV idaosa konfliktil võib olla ainult poliitiline lahendus, mis tuleks saavutada läbirääkimiste teel kõigi osapoolte vahel; väljendab seetõttu heameelt, et ÜRO peasekretär nimetas ametisse erisaadiku ja vahendajate rühma, keda juhib endine president Nigeeria Olusegun Obassanjo;
2.
väljendab rahulolu president Kabila ja kindral Laurent Nkunda väljendatud valmisoleku üle teha koostööd ÜRO eriesindajaga ning nõuab kõigilt osapooltelt rahuprotsessi alustamist, nagu Gomas juba 2008. aasta jaanuaris kokku lepiti;
3.
on vastu ELi edasisele sõjalise sekkumisele, samuti MONUC-ile alluvate vägede arvu suurendamisele;
4.
toetab Ida-Aafrika suurte järvede piirkonna riigipeade Nairobi kohtumisel Kongo DV olukorra kohta tehtud ühisavalduses sisalduvat üleskutset kohese relvarahu kehtestamiseks kõigi relvastatud jõudude ning Põhja-Kivu relvarühmituste vahel;
5.
kutsub kõiki asjaomaseid osapooli üles kohaldama koheselt Nairobi kommünikeed, Goma lepingut ja kõiki muid asjaomaseid kokkuleppeid ning protokolle jätkusuutliku rahu ja püsiva poliitilise stabiilsuse loomiseks;
6.
soovitab kõigil Ida-Aafrika suurte järvede piirkonna riikide valitsustel alustada dialoogi, et kooskõlastada oma jõupingutused pingete lõdvendamiseks ja vägivalla peatamiseks Kongo DV idaosas, enne kui see konflikt levib üle kogu piirkonna;
7.
kutsub kõiki naaberriike üles hoiduma vägede saatmisest Kongo DV-sse ja mässuliste rühmituste toetamisest Kongo DV-s;
8.
kutsub üles lõpetama loodusvarade ebaseaduslikku ekspluateerimist Kongo DV idaosas ja austama loodusvarade kuulumist Ida-Aafrika suurte järvede piirkonna rahvastele;
9.
mõistab tugevalt hukka Kongo DV idaprovintsides juba liiga palju aastaid kestvad tapatalgud ning kutsub kõiki pädevaid riiklikke ja rahvusvahelisi asutusi üles andma süstemaatiliselt kohtu alla selliste tegude toimepanijaid;
10.
nõuab tungivalt kõigilt osapooltelt õiguskorra taastamist ja võitlust karistamatuse vastu, pidades eelkõige silmas naiste ja tütarlaste massilise vägistamise ning lapssõdurite värbamise juhtumeid;
11.
võtab murega teadmiseks ÜRO pagulaste ülemvoliniku teated ligikaudu 80 lapse kadumise kohta, mis kinnitavad kartusi, et käimas on järjekordne lapssõdurite sundvärbamise kampaania;
12.
tervitab Euroopa Komisjoni lubadust eraldada Kongo DV-le 4 miljonit eurot täiendavat abi praeguse humanitaarolukorraga tegelemiseks ja nõuab ELi humanitaarabi edasist suurendamist;
13.
kutsub nõukogu ja komisjoni üles rakendama viivitamatult laiaulatuslikke arstiabiprogramme Kongo DV idaosa tsiviilelanikkonna esmaste vajaduste rahuldamiseks ja piirkonna ülesehituse ettevalmistamiseks;
14.
nõuab Kimberley protsessi eeskujul tulemuslike järelevalvemehhanismide loomist ELi turule imporditavate loodusvarade, eelkõige kolumbiidi-tantaliidi päritolu kindlakstegemiseks;
15.
kutsub nõukogu ja kõiki ELi liikmesriike üles andma eriabi Kongo DV idaosa elanikele;
16.
teeb presidendile ülesandeks edastada käesolev resolutsioon nõukogule, komisjonile, Aafrika Liidu institutsioonidele ja Ida-Aafrika suurte järvede piirkonna riikide parlamentidele ning valitsustele.
