EP infobüroos Tallinnas peeti teemahommikut rahvatervisest
Rahvatervis
Eesti
2010-04-21 - 18:23
EP teemahommik terviseteemadel Euroopa Parlamendi infobüroo aprillikuu meediahommikul "Olulised rahvatervise küsimused EP päevakorras" keskenduti organidoonorlusele ning võltsravimite ja ravimiinfo probleemidele.
Kuigi enneolematu lennuliikluse katkemine Euroopas ei võimaldanud EP saadikul, tööhõive- ja sotsiaalkomisjoni liikmel Siiri OVIIRIL kui peakõnelejal üritusele saabuda, andis EP infobüroo ajakirjanikele ülevaate õigusaktide suuremast kogust, nn farmaatsiatoodete paketist, millega EP saadikud hetkel töötavad.
Teemahommiku kaaskõnelejad, Sotsiaalministeeriumi tervishoiuosakonna juhataja Heli PALUSTE ja Ravimiameti peadirektori asetäitja Alar IRS selgitasid direktiivi eelnõud, mis käsitleb organite annetuse ja siirdamisega seotud nõudeid ELis, ning rääkisid ravimiinfo ja võltsravimite üle-Euroopalistest ja Eesti-sisestest probleemidest.
Organidoonorlus kui piiriülene ravivorm
"Kuna organidoonorlus on sageli piiriülene ravivorm, siis on selle puhul vajalik ka teatud nõuete ühtlustamine, et tagada organidoonorite ja retsipientide kaitse, soodustada liikmesriikide vahelist elundivahetust ja vältida organitega kaubitsemist," selgitas Heli Paluste direktiivi vajadust.
16.märtsil hääletas EP Keskkonna-, rahvatervise ja toiduohutuse komisjon raportit, mis teeb ettepaneku võtta vastu EP ja nõukogu direktiiv siirdamiseks ettenähtud inimelundite kvaliteedi- ja ohutusstandardite kohta.
Saadikud rõhutasid, et "/.../ suur erinevus elundite vajaduse ja kättesaadavuse vahel võib kaasa tuua elundite kasutamise kaubanduslikul otstarbel ja ebaseadusliku elundikaubanduse, mis on vastuolus põhiliste inimõigustega /.../".
Nimetatud direktiiv peaks looma üldise raamistiku annetuse ja kvaliteedi osas, jättes liikmesriikidele piisavalt paindlikust siseriiklikult organite siirdamise ohutuse nõuete kehtestamisel ja süsteemi korraldamisel.
Heli Paluste sõnul paranevad selle direktiivi raames siirdamise kaugtulemused, mis on eriti oluline väikese elanikkonnaga riikide jaoks.
Eestis tehakse aastas 50-60 neerusiirdamist, ette on valmistatud maksasiirdamisprogramm ning algusjärgus on kopsusiirdamisprogramm koostöös Viini Ülikooli Haiglaga.
Ravimite võltsimine kui organiseeritud kuritegu
Euroopas on kasvavaks ja murettekitavaks trendiks võltsitud ravimite sattumine legaalsetesse tarneahelatesse.
Tolliasutuste poolt konfiskeeritud võltsitud ravimite kogused on järsult suurenenud.
Võrreldes 2005. aastaga on EL piiri tollipunktides konfiskeeritud võltsravimite kasv olnud 384% ulatudes 2007.aastal 2,5 miljonini.
Alar Irs selgitas, et uueks suundumuseks on võltsida mitte üksnes nn elustiiliravimeid vaid ka elupäästvaid ravimeid ning püüd kasutada üha rohkem ära ravimite seaduslikke tarneahelaid.
Ilmselge on aga see, et ravimite võltsimine on kuritegu, mitte mingi väiksemat laadi õigusrikkumine.
Ka EP saadikud on seda meelt, et ravimikuritegude puhul peaksid karistused olema võrdväärsed karistustega, mida kohaldatakse uimastitega seotud õigusrikkumiste puhul.
Alar Irs selgitas, et kaalutud on ka turvaelementide lisamise kohustust eelkõige retseptiravimite pakenditele.
EP saadikud arutavad aga ka käsimüügiravimitele kohustuslike turvaelementide lisamise nõuet teatud üleminekuperioodi järel.
Samuti on EP saadikud pööranud tähelepanu internetimüügi ohtudele, sest just internet on üks peamisi teid, kustkaudu ebaseaduslikud ravimid Euroopa turule tulevad.
Paraku on see ka üks raskesti kontrollitav tarneahela osa kuna paljudes liikmesriikides on internetimüük seadusega lubatud.
EP saadikute töölaual on eraldi teemana üleval ravimiinfo küsimused.
Erinevatel seisukohtadel ollakse selles osas, kas info koostamisel peaksid sekkuma ka sõltumatud osapooled või tuleks see endiselt jätta ravimifirmade pärusmaaks.
Samuti peavad saadikud vajalikuks, et usaldusväärne info ravimite kohta oleks kättesaadav internetis, sest paljud patsiendid otsivad informatsiooni just sealt.
Seega peaks internetis olema senisest märksa paremad Euroopa infopangad ravimite kohta.
Teemahommik toimus Euroopa Liidu Majas Tallinnas, reedel, 19. aprillil 2010.a.
20100416IPR72937
ET
1
PHOTO
20100421PHT73194.jpg
-//EP//DTD IM-PRESS 20050901 AVI DOC XML V0//EN
-//EP//STYLESHEET IM-PRESS 20050901 AVI DOC XML V0//EN
