A7-0296/2010
28.10.2010
***
RAPORT
Ettepaneku võtta vastu Euroopa Parlamendi ja nõukogu määrus, millega kehtestatakse läänepoolse hariliku stauriidi varu ja püügi mitmeaastane kava
(KOM(2009)0189 – C7‑0010/2009 – 2009/0057(CNS))
Kalanduskomisjon
Raportöör: Pat the Cope Gallagher
PE 428.287v01-00
Kasutatud tähised
* nõuandemenetlus
*** nõusolekumenetlus
***I seadusandlik tavamenetlus (esimene lugemine)
***II seadusandlik tavamenetlus (teine lugemine)
***III seadusandlik tavamenetlus (kolmas lugemine)
(Märgitud menetlus põhineb õigusakti eelnõus esitatud õiguslikul alusel.)
Õigusakti eelnõu muudatusettepanekud
Euroopa Parlamendi muudatusettepanekutes märgistatakse õigusakti eelnõusse tehtud muudatused paksus kaldkirjas.
Tavalises kaldkirjas märgistus on mõeldud asjaomastele osakondadele ja tähistab neid õigusakti eelnõu osi, mille kohta on tehtud parandusettepanek lõpliku teksti vormistamiseks (nt ilmselged vead või väljajätmised mõnes keeleversioonis).
Selliste parandusettepanekute puhul on vaja vastavate osakondade nõusolekut.
Kui õigusakti eelnõus soovitakse muuta kehtivat õigusakti, märgitakse muudatusettepaneku päises kolmandale reale viide kehtivale õigusaktile ning neljandale reale viide muudetavale sättele.
Kui Euroopa Parlament soovib muuta kehtivat sätet, mida õigusakti eelnõus ei muudeta, märgistatakse muutmata jäävad tekstiosad paksus kirjas .
Väljajäetav tekstiosa tähistatakse sümboliga [...] .
SISUKORD
EUROOPA PARLAMENDI ÕIGUSLOOMEGA SEOTUD RESOLUTSIOONI PROJEKT.....5
SELETUSKIRI..........................................................................................................................20
MENETLUS..............................................................................................................................23
EUROOPA PARLAMENDI ÕIGUSLOOMEGA SEOTUD RESOLUTSIOONI PROJEKT
ettepaneku kohta võtta vastu Euroopa Parlamendi ja nõukogu määrus, millega kehtestatakse läänepoolse hariliku stauriidi varu ja püügi mitmeaastane kava
( KOM(2009)0189 – C7‑0010/2009 – 2009/0057(COD) )
(Seadusandlik tavamenetlus: esimene lugemine)
Euroopa Parlament ,
– võttes arvesse komisjoni ettepanekut parlamendile ja nõukogule ( KOM(2009)0189 );
– võttes arvesse EÜ asutamislepingu artiklit 37, mille alusel nõukogu konsulteeris Euroopa Parlamendiga ( C7‑0010/2009 );
– võttes arvesse komisjoni teatist Euroopa Parlamendile ja nõukogule „Lissaboni lepingu jõustumise mõju käimasolevatele institutsioonidevahelistele otsustamismenetlustele” ( KOM(2009)0665 );
– võttes arvesse Euroopa Liidu toimimise lepingu artikli 294 lõiget 3 ja artikli 43 lõiget 2;
– võttes arvesse Euroopa Majandus- ja Sotsiaalkomitee 17. märts 2010. aasta arvamust;
Euroopa Liidu Teatajas seni avaldamata.
– võttes arvesse kodukorra artiklit 55;
– võttes arvesse kalanduskomisjoni raportit (A7‑0000/2010),
1. võtab vastu allpool toodud esimese lugemise seisukoha;
2. palub komisjonil ettepaneku uuesti Euroopa Parlamendile saata, kui komisjon kavatseb seda oluliselt muuta või selle teise tekstiga asendada;
3. teeb presidendile ülesandeks edastada Euroopa Parlamendi seisukoht nõukogule, komisjonile ja liikmesriikide parlamentidele.
Muudatusettepanek
1
Ettepanek võtta vastu määrus
Põhjendus 2
Komisjoni ettepanek
Muudatusettepanek
(2) Läänepoolne stauriidivaru on ühenduse vete stauriidivarudest majanduslikult kõige tähtsam.
Kõnealust varu käsitlevast bioloogilisest teabest ei piisa varude täielikuks hindamiseks, mis võimaldaks kehtestada maksimaalse jätkusuutliku saagikusega seotud kalastussuremuse sihtväärtuse ja leida seosed lubatud kogupüügi ja teaduslike püügiprognooside vahel.
Siiski saab kalavarude suuruse muutumisega seotud bioloogilise näitajana kasutada kalamarja tootluse indeksit, mis arvutatakse alates 1977. aastast iga kolme aasta järel läbi viidavate uuringute põhjal.
(2) Kõnealust läänepoolset varu käsitlevast bioloogilisest teabest ei piisa varude täielikuks hindamiseks, mis võimaldaks kehtestada maksimaalse jätkusuutliku saagikusega seotud kalastussuremuse sihtväärtuse ja leida seosed lubatud kogupüügi ja teaduslike püügiprognooside vahel.
Siiski saab kalavarude suuruse muutumisega seotud bioloogilise näitajana kasutada kalamarja tootluse indeksit, mis arvutatakse alates 1977. aastast iga kolme aasta järel läbi viidavate uuringute põhjal.
Selgitus
Esimene lause on paigutatud ümber põhjendusse 7 a (uus).
Muudatusettepanek
2
Ettepanek võtta vastu määrus
Põhjendus 6
Komisjoni ettepanek
Muudatusettepanek
(6) Piirkonnad, mille suhtes igal aastal kohaldatakse stauriidi kogupüügi piirangut, ei lange kokku hariliku stauriidi varude piiridega.
2009. aasta kalapüügivõimaluste kehtestamise raames on nõukogu ja komisjon püstitanud eesmärgi muuta lubatud kogupüügi piirkondi nii, et see võimaldaks majanduskava nõuetekohaselt kohaldada.
välja jäetud
Selgitus
Põhjendus 6 ei ole enam asjakohane, sest lubatud kogupüügi piirkondi muudeti seoses püügivõimaluste kindlaks määramisega 2010. aastaks, et need ühtiksid läänepoolse hariliku stauriidi varu piiridega (vt määruse 53/2010 I a lisa ja määruse 219/2010 I lisa.)
Muudatusettepanek
3
Ettepanek võtta vastu määrus
Põhjendus 7 a (uus)
Komisjoni ettepanek
Muudatusettepanek
(7 a) Läänepoolsed varud on majanduslikult kõige olulisemad hariliku stauriidi varud liidu vetes.
Nende varude püügiga tegelevad erinevad kalalaevastikud, nii töötlevat tööstust ja väliskaubandust varustavad tööstuslikud laevastikud kui ka elanikkonda kvaliteetse värske kalaga varustavad rannalähedase püügiga tegelevad laevastikud.
Selgitus
Selle muudatusettepaneku eesmärk on määrata kindlaks erinevate asjassepuutuvate kalalaevastike omadused ja eesmärgid.
Muudatusettepanek
4
Ettepanek võtta vastu määrus
Põhjendus 8
Komisjoni ettepanek
Muudatusettepanek
(8) Käesolevas määruses sätestatud meetmete järgimise tagamiseks tuleks lisaks nõukogu 12 . oktoobri 1993. aasta määruses (EMÜ) nr 2847/93 (millega luuakse ühise kalanduspoliitika suhtes rakendatav kontrollisüsteem ) ja komisjoni 20. detsembri 2007. aasta määruses (EÜ) nr 1542/2007 (heeringa, makrelli ja stauriidi lossimise ja kaalumise korra kohta) sätestatud meetmetele vastu võtta kontrolli ja järelevalve erimeetmed.
Kõnealuste meetmete eesmärk on eelkõige piirkonna ja liigiga seotud valeandmete esitamise vältimine.
(8) Käesolevas määruses sätestatud meetmete järgimise tagamiseks tuleks lisaks nõukogu 20 . novembri 2009. aasta määruses (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) ja komisjoni 20. detsembri 2007. aasta määruses (EÜ) nr 1542/2007 (heeringa, makrelli ja stauriidi lossimise ja kaalumise korra kohta) sätestatud meetmetele vastu võtta kontrolli ja järelevalve erimeetmed.
Kõnealuste meetmete eesmärk on eelkõige piirkonna ja liigiga seotud valeandmete esitamise vältimine.
Selgitus
Tehniline kohandus seoses uue kontrollisüsteemi määruse vastuvõtmisega.
Muudatusettepanek
5
Ettepanek võtta vastu määrus
Põhjendus 11
Komisjoni ettepanek
Muudatusettepanek
(11) Püügivõimaluste kehtestamine ja jaotamine ning bioloogiliste võrdlusaluste kehtestamine on ühenduse kalanduspoliitika esmatähtsad meetmed, mis mõjutavad otseselt liikmesriikide kalalaevastike sotsiaal-majanduslikku olukorda.
On asjakohane, et nõukogu jätaks endale otseselt nende küsimustega seotud rakendusvolituste kasutamise õiguse,
(11) Püügivõimaluste kehtestamine ja jaotamine ühenduse kalanduspoliitika raames mõjutavad otseselt liikmesriikide kalalaevastike sotsiaal-majanduslikku olukorda ja seega tuleb eriti võtta arvesse värske kala müüki inimtoiduks väikesemahulise rannapüügiga tegeleva laevastiku poolt, kuna viimati nimetatu on otseselt seotud rannapiirkondadega, mis sõltuvad suures osas kalapüügist.
Selgitus
Kohandamine vastavalt Euroopa Liidu toimimise lepingule.
Uues majandamiskavas tuleb nõuetekohaselt arvestada väikesemahulise kalapüügi laevastiku tegevust, mis on tavapäraselt spetsialiseerunud kõnealusele kalapüügile seoses värske kala tarbimisega.
Seetõttu on oluline kehtestada tsoone ranna lähedal.
Muudatusettepanek
6
Ettepanek võtta vastu määrus
Põhjendus 11a (uus)
Komisjoni ettepanek
Muudatusettepanek
(11 a) Bioloogiliste võrdlusaluste ja näitajate, mis moodustavad osa püügieeskirjadest, aluseks peaksid olema teadlaste viimased soovitused.
Komisjonile tuleks anda volitused võtta Euroopa Liidu toimimise lepingu artikli 290 kohaselt vastu delegeeritud õigusakte seoses püügieeskirjades sisalduvate teatavate bioloogiliste võrdlusaluste ja näitajate muutmisega vastavalt lisas sätestatule, et reageerida kiiresti teadlaste soovitustes sisalduvatele muudatustele, mis põhinevad uuendatud teadmistel ja meetoditel.
Eriti oluline on, et komisjon viiks oma ettevalmistustöö käigus läbi vastavaid konsultatsioone, kaasa arvatud ekspertide tasandil.
Selgitus
See muudatusettepanek on seotud artiklite10, 10 a, 10 b ja 10 c muudatusettepanekutega ja kooskõlas ELi toimimise lepinguga artikliga 290 (delegeeritud õigusaktid).
Muudatusettepanek
7
Ettepanek võtta vastu määrus
Artikkel 2 – lõige 1a (uus)
Komisjoni ettepanek
Muudatusettepanek
Käesolevast kavast tulenevat majandamistsoonide korraldamist rakendatakse rannapüügilaevastiku suhtes, võttes arvesse kõnealuse laevastiku sektori varasemaid õigusi.
Selgitus
Uues majandamiskavas tuleb nõuetekohaselt arvestada väikesemahulise kalapüügi laevastiku tegevust, mis on tavapäraselt spetsialiseerunud kõnealusele kalapüügile seoses värske kala tarbimisega.
Seetõttu on oluline kehtestada tsoone ranna lähedal.
Muudatusettepanek
8
Ettepanek võtta vastu määrus
Artikkel 5 – lõige 1
Komisjoni ettepanek
Muudatusettepanek
1.
Käesoleva määruse artiklis 4 sätestatud eesmärgi saavutamiseks võtab nõukogu, kes tegutseb nõukogu määruse (EÜ) nr 2371/2002 artiklis 20 sätestatud menetluse kohaselt, pärast konsulteerimist STECFiga vastu läänepoolse hariliku stauriidi järgmise aasta lubatud kogupüüki käsitleva otsuse.
1.
Käesoleva määruse artiklis 4 sätestatud eesmärgi saavutamiseks võtab nõukogu, kes tegutseb Euroopa Liidu toimimise lepingu artikli 43 lõikes 3 sätestatud menetluse kohaselt, pärast konsulteerimist STECFiga vastu läänepoolse hariliku stauriidi järgmise aasta lubatud kogupüüki käsitleva otsuse.
Selgitus
Kohandamine vastavalt Euroopa Liidu toimimise lepingule.
Muudatusettepanek
9
Ettepanek võtta vastu määrus
Artikkel 5 – lõige 1a (uus)
Komisjoni ettepanek
Muudatusettepanek
1 a.
Selles määruses kindlaks määratud läänepoolse hariliku stauriidi lubatud kogupüügi piirkond hõlmab kogu geograafilise ala, mis kuulub STECFi arvates sellesse kogupüügi piirkonda.
Selgitus
Lubatud kogupüügi kindlaks määramine on nõukogu pädevus, seega ei oleks asjakohane seda majandamiskavva lisada.
Peale selle kantakse juba artikli 2 lõike 1 a (uus) muudatusettepanekus hoolt selle eest, et varasemad õigused püsima jääksid.
Muudatusettepanek
10
Ettepanek võtta vastu määrus
Artikkel 6 – lõige 2
Komisjoni ettepanek
Muudatusettepanek
2.
Juhul kui STECF ei suuda arvutada viimase teadusliku hinnangu andmisele eelneval aastal vette tagasi lastud kalakogust, sealhulgas võrgust vette tagasi sattunud kalad, lahutatakse kogupüügist suurim viimase 15 aasta jooksul esinenud ja teaduslikel hinnangutel rajanev vette tagasi lastud kalade suhteline kogus, sealhulgas võrgust vette tagasi sattunud kalad , mis ei tohi olla väiksem kui 5 % .
2.
Juhul kui STECF ei suuda arvutada viimase teadusliku hinnangu andmisele eelneval aastal vette tagasi lastud kalakogust, sealhulgas võrgust vette tagasi sattunud kalad, lahutatakse kogupüügist keskmine viimase 15 aasta jooksul esinenud ja teaduslikel hinnangutel rajanev vette tagasi lastud kalade suhteline kogus, sealhulgas võrgust vette tagasi sattunud kalad.
Selgitus
Käesoleva muudatusettepaneku eesmärk on pakkuda õiglasemaid meetodeid artiklis kirjeldatud olukorras vette tagasi lastud kalakoguste hindamiseks.
Muudatusettepanek
11
Ettepanek võtta vastu määrus
Artikkel 7 – lõige 1 – punkt d
Komisjoni ettepanek
Muudatusettepanek
d) minimaalne kogupüük 75 000 tonni (sealhulgas vette tagasi lastud kalade hinnanguline kogus).
d) minimaalne kogupüük 70 000–80 000 tonni (sealhulgas vette tagasi lastud kalade hinnanguline kogus).
Selle peatüki kohaselt lubatud kogupüügi kehtestamisel määrab nõukogu kindlaks ka minimaalse kogupüügi.
Selgitus
Vastavalt eesistujariigi Belgia mitteametlikule ettepanekule võimaldataks selle muudatusettepanekuga minimaalse kogupüügi ülem- ja alampiiri kindlaks määramise kaudu kogupüügi arvutamisel teatavat paindlikkust.
Muudatusettepanek
12
Ettepanek võtta vastu määrus
Artikkel 7 – lõige 2 – lõik 2
Komisjoni ettepanek
Muudatusettepanek
1,07 * ( 75 000 tonni + (lubatud kogupüügi võrdlusalus * kaalutegur) / 2).
1,07 * ( minimaalne kogupüük + (lubatud kogupüügi võrdlusalus * kaalutegur) / 2).
Selgitus
Vastavalt eelmisele muudatusettepanekule ja eesistujariigi Belgia mitteametlikule ettepanekule võimaldaks see muudatusettepanek minimaalse kogupüügi ülem- ja alampiiri kindlaks määramise kaudu kogupüügi arvutamisel teatavat paindlikkust.
Muudatusettepanek
13
Ettepanek võtta vastu määrus
Artikkel 9 – lõige 2
Komisjoni ettepanek
Muudatusettepanek
2.
Kui esimese lubatud kogupüügi arvutamisel kasutatakse lubatud kogupüügi võrdlusalust, mis kehtestati muude piirkondade kui artiklis 2 nimetatud piirkondade suhtes, lähtutakse lubatud kogupüügi võrdlusaluse arvutamisel teadlaste hiljutistest soovitustest asjakohaste püügitasemete kohta või kõnealuste soovituste puudumisel hiljutistest püügitasemetest artiklis 2 nimetatud ICESi rajoonides.
välja jäetud
Selgitus
See lõige ei ole enam asjakohane (vt põhjenduse 6 välja jätmise selgitust).
Muudatusettepanek
14
Ettepanek võtta vastu määrus
Artikkel 10
Komisjoni ettepanek
Muudatusettepanek
Juhul kui STECF soovitab, et artikli 3 punktis e määratletud kalamarja tootluse indeksid või kõnealuste indeksite artikli 7 lõike 1 punktis c osutatud kaalutegur või artikli 7 lõike 1 punktis c osutatud konstantne tegur ei ole enam asjakohased , et tagada suur saagikus ja varude vähenemise ohu hoidmine väga madalal tasemel, võtab nõukogu vastu kõnealuste elementide väärtuste muutmist käsitleva otsuse .
Juhul kui STECF soovitab, tuginedes parematele varusid käsitlevatele teadmistele või paremale varude hindamise meetodile, et lisas sätestatud kaalutegur või kalamarja tootluse indeksi kalle tuleks kindlaks määrata või arvutada muud moodi , võib komisjon võtta delegeeritud õigusaktiga vastavalt artiklile 10 a ja artiklites 10 b ja 10 c sätestatud tingimuste kohaselt vastu lisa muudatused, et kohandada need näitajaid teadlaste uutele soovitustele .
Selgitus
Kooskõlas Euroopa Liidu toimimise lepingu artikliga 290.
Muudatusettepanek
15
Ettepanek võtta vastu määrus
Artikkel 10 a (uus)
Komisjoni ettepanek
Muudatusettepanek
Artikkel 10a
Delegeeritud volituste rakendamine
1.
Artiklis 10 viidatud delegeeritud õigusaktide vastuvõtmise pädevus antakse komisjonile kolmeks aastaks alates käesoleva määruse jõustumisest.
Komisjon koostab delegeeritud volituste kohta aruande hiljemalt kuus kuud enne kolme-aastase ajavahemiku lõppu.
Volituste delegeerimist uuendatakse automaatselt samaks ajavahemikuks, välja arvatud juhul, kui Euroopa Parlament või nõukogu selle kooskõlas artikliga 10 b tagasi võtab.
2.
Niipea kui komisjon on delegeeritud õigusakti vastu võtnud, teavitab ta sellest üheaegselt Euroopa Parlamenti ja nõukogu.
3.
Komisjonile antud õiguse suhtes võtta vastu delegeeritud õigusakte kohaldatakse artiklites 10 b ja 10 c sätestatud tingimusi.
Selgitus
Kooskõlas Euroopa Liidu toimimise lepingu artikliga 290.
Muudatusettepanek
16
Ettepanek võtta vastu määrus
Artikkel 10 b (uus)
Komisjoni ettepanek
Muudatusettepanek
Artikkel 10 b
Delegeerimise tagasivõtmine
1.
Euroopa Parlament ja nõukogu võivad artiklis 10 osutatud volituste delegeerimise igal ajal tagasi võtta.
2.
Institutsioon, kes on algatanud sisemenetluse, et otsustada, kas volituste delegeerimine tuleks tagasi võtta, püüab sellest teavitada teist institutsiooni ja komisjoni mõistliku aja jooksul enne lõpliku otsuse tegemist, nimetades delegeeritud volituste tagasivõtmise võimalikud põhjused.
3.
Tagasivõtmise otsusega lõpetatakse otsuses nimetatud volituste delegeerimine.
See jõustub vahetult või otsuses märgitud hilisemal kuupäeval.
See ei mõjuta juba jõustunud delegeeritud õigusaktide kehtivust.
Otsus avaldatakse Euroopa Liidu Teatajas.
Selgitus
Kooskõlas Euroopa Liidu toimimise lepingu artikliga 290.
Muudatusettepanek
17
Ettepanek võtta vastu määrus
Artikkel 10 c (uus)
Komisjoni ettepanek
Muudatusettepanek
Artikkel 10 c
Delegeeritud õigusaktide suhtes vastuväidete esitamine
1.
Euroopa Parlament ja nõukogu võivad delegeeritud õigusakti suhtes vastuväiteid esitada kahe kuu jooksul alates õigusakti teatavakstegemisest.
Euroopa Parlamendi või nõukogu algatusel võib seda tähtaega pikendada ühe kuu võrra.
2.
Kui pärast lõikes 1 viidatud tähtaja möödumist ei ole Euroopa Parlament ega nõukogu delegeeritud õigusakti suhtes vastuväiteid esitanud, avaldatakse see Euroopa Liidu Teatajas ning õigusakt jõustub selles sätestatud kuupäeval.
Delegeeritud õigusakt avaldatakse Euroopa Liidu Teatajas ja see jõustub enne kõnealuse ajavahemiku möödumist juhul, kui Euroopa Parlament ja nõukogu on mõlemad teatanud komisjonile oma kavatsusest jätta vastuväited esitamata.
3.
Kui Euroopa Parlament või nõukogu esitab delegeeritud õigusakti suhtes vastuväite, siis see ei jõustu.
Delegeeritud õigusakti suhtes vastuväited esitanud institutsioon esitab ka nende põhjenduse.
Selgitus
Kooskõlas Euroopa Liidu toimimise lepingu artikliga 290.
Muudatusettepanek
18
Ettepanek võtta vastu määrus
Artikkel 11 – pealkiri
Komisjoni ettepanek
Muudatusettepanek
Kalapüügiluba
( Ei puuduta eestikeelset versiooni. )
Selgitus
( Ei puuduta eestikeelset versiooni .)
Muudatusettepanek
19
Ettepanek võtta vastu määrus
Artikkel 11 – lõige 1
Komisjoni ettepanek
Muudatusettepanek
1.
Läänepoolset stauriidi püüdvatel laevadel on vastavalt nõukogu 27. juuni 1994. aasta määrusele (EÜ) nr 1627/94 (millega nähakse ette kalapüügilube käsitlevad üldsätted ) väljaantud kalapüügiload.
1.
Läänepoolset stauriidi püüdvatel laevadel on vastavalt nõukogu määruse (EÜ) nr 1224/2009 (kontrollimäärus ) artiklile 7 väljaantud kalapüügiload.
Selgitus
Muudatusettepanekuga viiakse selle artikli terminoloogia kooskõlla nõukogu poolt 20. novembril 2009 vastu võetud uue kontrollimäärusega.
Muudatusettepanek
20
Ettepanek võtta vastu määrus
Artikkel 11 – lõige 2
Komisjoni ettepanek
Muudatusettepanek
2.
Kõigil kalalaevadel, millel ei ole lõikes 1 osutatud kalapüügiluba, on keelatud stauriidi püüda või pardal hoida ükskõik millises koguses, kui laev on püügiretkel, mis hõlmab selle laeva viibimist mõnes artiklis 2 nimetatud ICESi rajoonis.
2.
( Ei puuduta eestikeelset versiooni. )
Selgitus
(Ei puuduta eestikeelset versiooni.)
Muudatusettepanek
21
Ettepanek võtta vastu määrus
Artikkel 11 – lõige 2 a (uus)
Komisjoni ettepanek
Muudatusettepanek
2 a.
Erandina lõikest 2 võib kalalaeva kapten, kel puudub lõikes 1 osutatud kalapüügiluba, hoida pardal hariliku stauriidi varusid ja siseneda lõikes 2 osutatud piirkonda eeldusel, et püügivahendid on soritud ja stoovitud vastavalt määruse (EÜ) nr 1224/2009 artiklis 47 sätestatud nõuetele ja lõikes 2 b sätestatud tingimustele.
Selgitus
Tehniline muudatusettepanek, mille eesmärk on muuta sõnastus selgemaks ja viidata uue kontrollimääruse sätetele.
Muudatusettepanek
22
Ettepanek võtta vastu määrus
Artikkel 11 – lõige 2 b (uus)
Komisjoni ettepanek
Muudatusettepanek
2 b.
Peale määruse (EÜ) nr 1224/2009 artiklis 14 sätestatud nõuete järgimist peavad lõikes 3 nimetatud kalalaevade kaptenid enne lõikes 2 osutatud piirkonda sisenemist tegema püügipäevikusse kande ning märkima sinna viimase kalapüügi lõppemise kuupäeva ja kellaaja ning täpsustama kavandatava lossimissadama.
Kuna laeva suhtes kehtivad määruse (EÜ) nr 1224/2009 artiklis 15 sätestatud nõuded, tuleb ka teave esitada selle artikli kohaselt.
Pardal oleva stauriidi koguseid, mis ei ole püügipäevikusse kantud, käsitatakse kõnealuses piirkonnas püütud saagina.
Selgitus
Tehniline muudatusettepanek, mille eesmärk on muuta sõnastus selgemaks ja viidata uue kontrollimääruse sätetele.
Muudatusettepanek
23
Ettepanek võtta vastu määrus
Artikkel 11 – lõige 3
Komisjoni ettepanek
Muudatusettepanek
3.
Iga liikmesriik koostab nimekirja laevadest, millel on lõikes 1 nimetatud luba , ajakohastab seda ning teeb nimekirja oma ametlikul veebilehel komisjonile ja teistele liikmesriikidele kättesaadavaks.
3.
Iga liikmesriik koostab nimekirja laevadest, millel on lõikes 1 nimetatud kalapüügiluba , ajakohastab seda ning teeb nimekirja oma ametlikul veebilehel komisjonile ja teistele liikmesriikidele kättesaadavaks.
Liikmesriigid lisavad selle nimekirja vastavalt määruse (EÜ) 1224/2009 artiklile 114 loodud ametliku veebilehe turvalisse ossa.
Selgitus
Tehniline kohandus seoses uue kontrollisüsteemi määruse vastuvõtmisega.
Muudatusettepanek
24
Ettepanek võtta vastu määrus
Artikkel 11 – lõige 3 a (uus)
Komisjoni ettepanek
Muudatusettepanek
3 a.
Piiramata nõukogu määruse (EÜ) nr 1006/2008 peatüki III kohaldamist, kohaldatakse lõike 1–4 ka kolmandate riikide kalalaevadele, kes kavatsevad liidu vetes läänepoolset stauriidi püüda.
Selgitus
Muudatusettepaneku eesmärk on säte selgemaks muuta.
Muudatusettepanek
25
Ettepanek võtta vastu määrus
Artikkel 12 – lõige 1
Komisjoni ettepanek
Muudatusettepanek
1.
Liikmesriigid kohaldavad läänepoolse hariliku stauriidi suhtes määruse (EMÜ) nr 2847/93 artiklis 19 sätestatud administratiivseid ristkontrolle ja andmete kontrollimist.
Erilist tähelepanu pööratakse võimalusele, et hariliku stauriidina registreeritakse muid väikeseid pelaagilisi liike, ja vastupidi.
1.
Läänepoolset harilikku stauriidi puudutavate andmete kinnitamisel vastavalt nõukogu määruse (EÜ) nr 1124/2009 (kontrollimääruse) artiklile 109 pööratakse erilist tähelepanu võimalusele, et hariliku stauriidina registreeritakse muid väikeseid pelaagilisi liike, ja vastupidi.
Selgitus
See on tehniline kohandus vastavalt uuele kontrollimäärusele.
Muudatusettepanek
26
Ettepanek võtta vastu määrus
Artikkel 12 – lõige 2
Komisjoni ettepanek
Muudatusettepanek
2.
Laevaseiresüsteemiga varustatud laevade puhul kontrollivad liikmesriigid laevaseiresüsteemi andmeid kasutades representatiivse valimi alusel, kas kalapüügi seirekeskustele edastatud teave vastab püügipäevikusse kantud tegevusele.
Ristkontrollide andmeid säilitatakse elektroonilisel kujul kolm aastat.
Erilist tähelepanu pööratakse erinevate hariliku stauriidi varude üksteisega piirnevatel aladel, nimelt ICESi rajoonides VIIIc ja IXa, IVa ja IVb, VIIe ja VIId täheldatud tegevust käsitlevate piirkondlike andmete kooskõlale.
2.
Erilist tähelepanu pööratakse ka erinevate hariliku stauriidi varude üksteisega piirnevatel aladel, nimelt ICESi rajoonides VIIIc ja IXa, IVa ja IVb, VIIe ja VIId täheldatud tegevust käsitlevate piirkondlike andmete kooskõlale.
Selgitus
Välja arvatud erisätted, mille eesmärk on vältida piirkonna ja liigiga seotud valeandmete esitamist käesoleva määruse raames, tuleb kontrolli- ja järelevalvemeetmeid käsitleda uue kontrollimääruse raames.
Muudatusettepanek
27
Ettepanek võtta vastu määrus
Artikkel 12 – lõige 3
Komisjoni ettepanek
Muudatusettepanek
3.
Kõik liikmesriigid teevad oma ametlikul veebisaidil avalikkusele kättesaadavaks püügipäevikute ja lossimisdeklaratsioonide esitamiseks vajalikud kontaktandmed.
välja jäetud
Selgitus
Kontrolli- ja järelevalvemeetmeid tuleks käsitleda uue kontrollimääruse raames.
Muudatusettepanek
28
Ettepanek võtta vastu määrus
Artikkel 15 – lõige 1 a (uus)
Komisjoni ettepanek
Muudatusettepanek
1 a.
Artiklit 11 kohaldatakse alates nõukogu määruse (EÜ) nr 1224/2009 artiklite 7 ja 14 kohaldamise kuupäevast.
Selgitus
See on tehniline kohandus, mille eesmärk on muuta säte selgemaks.
SELETUSKIRI
Kõnealuse ettepanekuga kehtestatakse läänepoolse hariliku stauriidi varu ja püügi mitmeaastane kava.
Komisjon kehtestas õigusakti stauriidivarude haldamiseks vastavalt kättesaadavatele kaitse piirväärtustele ja pikaajalise jätkusuutlikkuse kaalutlustele.
Ettepaneku eesmärk on tagada vee-elusressursside kasutamine säästvates majandus-, keskkonna- ja sotsiaalsetes tingimuses.
I. Ajalooline taust
Ettepanek tehti aprillis 2009 ning selle aluseks on 2002. aastal Johannesburgis toimunud ÜRO ülemaailmsel säästva arengu tippkohtumisel vastu võetud rakenduskava.
Komisjon on kohustunud säilitama või taastama varusid tasemeni, mis võimaldab maksimaalset jätkusuutlikku saaki, et saavutada need sihid kahanenud varude osas kiiresti ja võimaluse korral mitte hiljem kui aastaks 2015.
Mitmeaastaste kavade ja taastamiskavade osas lepiti kokku 2002. aastal läbiviidud ühise kalanduspoliitika reformi käigus.
Komisjoni ettepanek kajastab sihtrühmade teretulnud algatust, mille korraldas pelaagiliste liikide piirkondlik nõuandekomisjon.
Alates Euroopa Liidu toimimise lepingu jõustumisest 1. detsembril 2009 ei kuulu ettepanek enam mitte nõuandemenetluse, vaid seadusandliku tavamenetluse alla.
II.
Ettepaneku taust
Mitmeaastane kava mõjutab kõnealuse sektori järgmisi peamisi osalisi: läänepoolse hariliku stauriidi varude piirkonnas, st Põhjameres, Briti Iirimaast lääne pool, Inglise kanali lääneosas, Bretagne’ läänevetes, Biskaia lahes ning Hispaaniast põhja ja loode poole jäävates vetes tegutsevate pelaagiliste kalalaevade omanikud, reederid ja laevapered.
Läänepoolsed varud on majanduslikult kõige olulisemad hariliku stauriidi varud ELi vetes.
Kudekarja varude biomassi ei ole võimalik mõõta, sest teadlaste soovitused varu kohta rajanevad ebapiisavatel andmetel.
Kõige olulisemaks kalandusest sõltumatuks teabeallikaks on alates 1977. aastast iga kolme aasta tagant korraldatavad hariliku stauriidi kalamarja tootluse rahvusvahelised uuringud.
Kahjuks ei ole uuringute tulemused siiani võimaldanud kalandusteadlastel kalavaru täielikku hindamist lõpule viia.
Ent teadlastel on siiski võimalik hinnata kudekarja varude biomassi suhtelist rikkalikkust, kasutades kalamarja tootluse uuringutest saadud andmeid ja teadmisi selle kohta, kui palju kalamarja toodab emane kala kudemise käigus.
Kavandatud majandamiskavas käsitletakse nimetatud raskusi ning sõnastatakse uus viis, kuidas teha otsuseid lubatud kogupüügi kohta, mis suure tõenäosusega tagaks varude pikaajalise jätkusuutlikkuse.
Euroopa Ühenduse poolt toetust saanud 2004. aasta uuringus hariliku stauriidi varude kindlakstegemise kohta kinnitati varasemaid eeldusi, et varude jagunemine hõlmab ka Hispaania põhjaranniku lähedal asuvat veeala.
Nende tõendite alusel ning seoses varude majandamisega määratleti lubatud kogupüügi kindlaksmääramiseks kehtestatud majandamispiirkonnad 2010. aasta lubatud kogupüüki ja kvoote käsitlevas määruses uuesti, et saavutada kooskõla läänepoolse hariliku stauriidi varu piiridega (vt nõukogu määruse 53/2010 I a lisa ja nõukogu määruse 219/2010 I lisa.)
Käesolevas ettepanekus püütakse lahendada varusid puudutavate andmete vähesuse probleemi, luues hariliku stauriidi püügiga tegelevate kalalaevade jaoks valemi määratletud piirkondadest püütud stauriidi maksimaalse lubatud lossimise aastase ülemmäära kohta.
Valemi aluseks on parimad praegu kättesaadavad teaduslikud ja bioloogilised näitajad kalavarude muutumise kohta.
Komisjon on lisaks nõukogu määruse (EMÜ) nr 2847/93 ja komisjoni määruse (EÜ) nr 1542/2007 sätetele täiendavalt kehtestanud kontrolli ja järelevalve erimeetmed, mille eesmärk on eelkõige piirkonna ja liigiga seotud valeandmete esitamise vältimine.
Nõukogu määrust (EMÜ) nr 2847/93 on vahepeal muudetud nõukogu 20. novembri 2009. aasta määrusega (EÜ) nr 1224/2009.
Lõpetuseks püüab komisjon viia läbi perioodilist hindamist ning vajaduse korral kõnealust kava kohandada.
III.
Raportööri hinnang
Üldiselt toetab raportöör komisjoni ettepanekut ning tahaks eelkõige rõhutada head koostööd, mis leidis aset asjaomase sektori ja teadlaste vahel ning mille tulemuste põhjal kava koostati.
Arvestades, kui piiratud on meie teadmised hariliku stauriidi kudekarja biomassi kohta, käsitletakse kavas andmeid ja hindamisega seotud raskusi ratsionaalselt.
Lisaks pakub kava kalatööstusele teatavat stabiilsust, mis on praegusel rahaliselt ebakindlal ajal eriti oluline.
Kõnealuse tekstiga jätkab komisjon tööd mitmeaastaste kavadega ja eelkõige stauriidi puudutava pikaajalise kavaga, mida saab kasutada mudelina tulevaste mitmeaastaste kavade puhul, mis käsitlevad kalapüügivõimaluste reguleerimist ELi vetes.
Siiski esitab raportöör määruse eelnõu kohta järgmised muudatusettepanekud.
Esiteks on vajalikud muudatusettepanekud selleks, et viia ettepanek kooskõlla uue õigusliku alusega vastavalt ELi toimimise lepingule ja seadusandlikule tavamenetlusele (ELi toimimise lepingu artikli 43 lõige 2), kuna komisjon esitas selle ettepaneku enne ELi toimimise lepingu jõustumist nõuandemenetluse raames.
Ühise kalanduspoliitika aluseks on mitmeaastased kavad, mis kujutavad endast ühtlasi olulist varude kaitse vahendit.
Seetõttu sisalduvad nendes ühise kalanduspoliitika eesmärkide järgimiseks vajalikud üldsätted (nt tagada elusressursside kasutamine säästvates majandus-, keskkonna- ja sotsiaalsetes tingimustes) ja need tuleb kiita heaks seadusandliku tavamenetluse raames.
Seega on komisjoni ettepaneku jaoks artikli 43 lõige 2 asjakohane ja piisav õiguslik alus ning nõukogu ei saa võtta endale õigust kohandada ühepoolselt näitajaid, mis on määratud kindlaks lubatud kogupüügi kehtestamise ettepanekus.
Teaduse arenedes võivad bioloogiliste võrdlusaluste kehtestamiseks kasutatavaid väärtusi mõjutada teadlaste uued erinevad soovitused.
Sellises olukorras on ilmne, et kava peaks pakkuma võimalust võrdlustegureid kohandada.
Raportöör teeb ettepaneku delegeerida vastavalt ELi toimimise lepingu artiklile 290 komisjonile volitus kohandada artikli 7 lõike 1 punktis c ja lisas sätestatud valemi ühte komponenti – kaalutegur või kalamarja tootluse indeksi kalle – et kohandada see näitaja teadlaste uutele soovitustele.
Lisaks soovitab raportöör juhtudeks, kui kalanduse teadus-, tehnika- ja majanduskomitee ei suuda vette tagasi lastud kalakogust (sh võrgust vette tagasi sattunud kalad ehk siis kalad, mis satuvad võrgust vette ilma laeva pardale jõudmata) arvutada, õiglasemat metoodikat kui komisjoni pakutu.
See hõlmaks arvestamist viimase 15 aasta jooksul saadud andmetega vette tagasi lastud kalade kohta.
Nagu pelaagiliste liikide piirkondlik nõuandekomisjon märkis, näib 5% kehtestamine miinimummäärana ülemääraselt kõrge võrreldes viimase 15 aasta keskmise määraga, isegi siis, kui arvestada 1996. aasta erakordselt kõrget vette tagasi lastud kalakoguse määra, mis moodustas 4%.
Raportöör väljendab seepärast kahtlust, kas komisjoni ettepanekul pole mitte rohkem ühist pigem kalatööstuse karistamisega, kuna liikmesriigid on jätnud esitamata piisavad andmed vette tagasi lastud kalade kohta, kui ettevaatusprintsiibi kohaldamisega bioloogia valdkonnas.
Seoses piirkonnale juurdepääsuga stauriidi püüdvate kalalaevade jaoks on raportöör arvamusel, et tuleb kehtestada paindlikum reegel kui komisjoni ettepanekus.
Ühes piirkonnas kalastavatel kalalaevadel peab olema võimalik lossida saaki teise piirkonna sadamas.
Raportöör sooviks toonitada näiteks olukorda, kus IVa (Norra) rajooni jõudmiseks tuleb läbida rajoonid VIId, IVbc ja IIIa.
Vastasel juhul oleks näiteks põhja piirkonnas kalastav kalalaev sunnitud lossima oma saaki uue põhja piirkonna sadamas, kuigi talle sobiks võib-olla rohkem lossida uue lääne piirkonna sadamas.
Seepärast soovitab raportöör süsteemi, mille puhul peab kalalaeva kapten pidama püügipäevikut saagi ja koha kohta, tagades samas, et püügivahendid on soritud ja stoovitud vastavalt eeskirjadele, mis käsitlevad kalavarude kaitset tehniliste meetmete abil.
Peale selle esitab raportöör ka mitmeid muudatusettepanekuid, mis aitaksid tagada, et kontrolli- ja järelevalvemeetmete küsimust käsitletaks nõukogu 20. novembri 2009. aasta määruses (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) raames.
Erisätted, mille eesmärk on vältida piirkonna ja liigiga seotud valeandmete esitamist käesoleva määruse raames, võiks siiski hõlmata kõnealuse mitmeaastase kavaga.
Suurem osa nimetatud muudatusettepanekutest on lisatud Hispaania eesistumise ajal nõukogu töörühmas 19. märtsil 2010 kinnitatud nõukogu seisukoha eelnõusse ja edastatud Euroopa Parlamendi kalanduskomisjonile.
Vahepeal on aga nõukogu osa liikmesriikide tõstatatud erinevaid õiguslikke ja poliitilisi teemasid käsitlevate sisearutelude tõttu läbirääkimised parlamendiga katkestanud.
Lõpuks toetab raportöör kooskõlas eesistujariigi Belgia mitteametlikku ettepanekuga kahte artiklit 7 käsitlevat muudatusettepanekut, mis võimaldavad minimaalse kogupüügi puhul ülem- ja alampiiri kindlaks määramise kaudu nõukogule kogupüügi arvutamisel teatavat paindlikkust.
Nende muudatusettepanekute eesmärk on teha võimalikuks kompromisslahenduse saavutamine ning konstruktiivne ja positiivne suhtumine selle õigusakti eelnõusse.
Raportöör loodab, et see kava võetakse vastu ja jõustub võimalikult kiiresti ning on veendunud, et lähitulevikus on võimalik saavutada kokkuleppe, millega tagatakse, et ühise kalanduspoliitika eesmärkide järgimist käsitlevad meetmed jääksid õigusloomeorganite ühisesse pädevusvaldkonda.
MENETLUS
Pealkiri
Läänepoolse hariliku stauriidi varu ja püügi mitmeaastane kava
Viited
KOM(2009)0189 – C7-0010/2009 – 2009/0057(COD)
EP-le esitamise kuupäev
21.4.2009
Vastutav komisjon
istungil teada andmise kuupäev
PECH
14.7.2009
Raportöör(id)
nimetamise kuupäev
Pat the Cope Gallagher
1.9.2009
Arutamine parlamendikomisjonis
21.7.2009
2.9.2009
1.10.2009
3.11.2009
1.12.2009
14.7.2010
30.8.2010
Vastuvõtmise kuupäev
26.10.2010
Lõpphääletuse tulemus
+:
–:
0:
22
1
Lõpphääletuse ajal kohal olnud liikmed
Josefa Andrés Barea, Antonello Antinoro, Kriton Arsenis, Alain Cadec, João Ferreira, Carmen Fraga Estévez, Pat the Cope Gallagher, Marek Józef Gróbarczyk, Carl Haglund, Iliana Malinova Iotova, Werner Kuhn, Isabella Lövin, Gabriel Mato Adrover, Guido Milana, Maria do Céu Patrão Neves, Britta Reimers, Crescenzio Rivellini, Ulrike Rodust, Struan Stevenson, Catherine Trautmann, Jarosław Leszek Wałęsa
Lõpphääletuse ajal kohal olnud asendusliige/asendusliikmed
Jean-Paul Besset, Ole Christensen, Diane Dodds, Raül Romeva i Rueda
Esitamise kuupäev
28.10.2010
