13.12.2011 B7-0722/2011 RESOLUTSIOONI ETTEPANEK vastavalt kodukorra artikli 110 lõikele 2
Olukord Süürias ( 2011/2880(RSP) )
Véronique De Keyser
,
Hannes Swoboda
,
Pino Arlacchi
,
Emine Bozkurt
,
Harlem Désir
,
Saïd El Khadraoui
,
Richard Howitt
,
María Muñiz De Urquiza
,
Vincent Peillon
,
Carmen Romero López
,
Kristian Vigenin
,
Roberto Gualtieri
fraktsiooni S&D nimel
PE479.421v01-00 B7‑0722/2011 Euroopa Parlamendi resolutsioon olukorra kohta Süürias ( 2011/2880(RSP) )
Euroopa Parlament ,
– võttes arvesse oma varasemaid resolutsioone Süüria kohta, eriti 27. oktoobri 2011. aasta resolutsiooni Egiptuse ja Süüria ning sealsete kristlaste olukorra kohta, 15. septembri 2011. aasta resolutsiooni olukorra kohta Süürias, 15. septembri 2011. aasta resolutsiooni Rafah Nachedi juhtumi kohta ja 7. juuli 2011.aasta resolutsiooni olukorra kohta Süürias, Jeemenis ja Bahreinis araabia maailmas ja Põhja-Aafrikas valitseva olukorra taustal,
– võttes arvesse välisasjade nõukogu 1. detsembri 2011. aasta järeldusi Süüria kohta,
– võttes arvesse nõukogu 1. detsember 2011. aasta otsust 2011/782/ÜVJP, mis käsitleb Süüria vastu suunatud piiravaid meetmeid ning millega tunnistatakse kehtetuks otsus 2011/273/ÜVJP,
– võttes arvesse ELi kõrge esindaja Catherine Ashtoni 2. detsembri 2011. aasta avaldust ÜRO inimõiguste nõukogu Süüriat käsitleva eriistungjärgu tulemuste kohta, 28. novembri 2011. aasta avaldust Süüria Araabia Vabariigi küsimuste uurimiseks loodud sõltumatu rahvusvahelise uurimiskomisjoni aruande avaldamise kohta ning 23. novembri 2011. aasta avaldust pärast tema kohtumist Süüria rahvusnõukoguga,
– võttes arvesse ÜRO inimõiguste nõukogu 2. detsembri 2011. aasta resolutsiooni inimõiguste olukorra kohta Süüria Araabia Vabariigis,
– võttes arvesse ÜRO inimõiguste ülemvoliniku Navi Pillay avaldust, mille ta tegi Süüria Araabia Vabariigi inimõiguste olukorra uurimisele pühendatud ÜRO inimõiguste nõukogu 18. eriistungjärgul 2. detsembril 2011,
– võttes arvesse Süüria Araabia Vabariigi olukorraga tegelemiseks loodud sõltumatu rahvusvahelise uurimiskomisjoni 23. novembri 2011. aasta aruannet,
– võttes arvesse ÜRO Peaassamblee 3. komitee 22. novembri 2011. aasta resolutsiooni inimõiguste olukorra kohta Süüria Araabia Vabariigis,
– võttes arvesse 1948. aastal vastu võetud inimõiguste ülddeklaratsiooni,
– võttes arvesse 1966. aastal vastu võetud kodaniku- ja poliitiliste õiguste rahvusvahelist pakti, millega Süüria on ühinenud,
– võttes arvesse Araabia Liiga 16. novembri 2011. aasta otsust Süüria liikmelisuse peatamise kohta ja 27. novembri 2011. aasta otsust Süüriale majandussanktsioonide kehtestamise kohta,
– võttes arvesse 27.–28. novembril 1995 Barcelonas toimunud Euroopa – Vahemere piirkonna ministrite konverentsi lõppdeklaratsiooni (Barcelona deklaratsioon) ja Vahemeremaade Pariisi tippkohtumise 13. juuli 2008. aasta ühisdeklaratsiooni, mille Süüria on allkirjastanud,
– võttes arvesse kodukorra artikli 110 lõiget 2,
A. arvestades, et ÜRO arvestuste kohaselt on 2011. aasta märtsist saadik Süüria režiimi jõhkrates repressioonides omaenda rahva vastu tapetud üle 4000 inimese, sh üle 300 lapse, veel palju rohkem inimesi on saanud vigastusi, vahistatud on teadete kohaselt üle 14 000 inimese ning kümned tuhanded on põgenenud naaberriikidesse või oma riigi teistesse piirkondadesse; arvestades, et laialdasele rahvusvahelisele hukkamõistule vaatamata jätkavad ja intensiivistavad Süüria ametivõimud, sõjavägi ja julgeolekujõud tsiviilisikute vägivaldset mahasurumist ning inimõiguste rikkumist;
B. arvestades, et president Bashar al-Assadi poolt välja kuulutatud ja lubatud reforme ja amnestiaid ei ole ellu viidud ja igasugune usaldus režiimi vastu on kadunud; arvestades, et üha enamaid Süüria elanikke ähvardab humanitaarolukorra halvenemine, mis on riigi mõnes piirkonnas muutumas humanitaarkriisiks; arvestades, et lisaks vägivallale õhutavad režiim ja selle pooldajad riigis usurühmituste vahelisi pingeid ning rahvuste ja usutunnistuste vahelisi konflikte;
C. arvestades, et ÜRO inimõiguste nõukogu 2. detsembri 2011. aasta resolutsioonis mõisteti otsustavalt hukka inimõiguste ja põhivabaduste ulatuslik, süstemaatiline ja jõhker rikkumine (tsiviilisikute, sealhulgas laste tapmine, kohtuta hukkamine, tagakiusamine, kohtuotsuseta kinnipidamine, piinamine ja muu väärkohtlemine, vägistamine ja muu seksuaalne vägivald) Süüria ametivõimude, sõjaväe ja julgeolekujõudude poolt, samuti vigastatutele arstiabi andmise keelamine ja takistamine, ning tehti ettepanek seada ametisse eriraportöör, kes tegeleks inimõiguste olukorraga riigis;
D. arvestades, et Süüria Araabia Vabariigi olukorraga tegelemiseks loodud sõltumatu rahvusvahelise uurimiskomisjoni 23. novembri 2011. aasta aruandes esitati hulgaliselt tõendeid, mis näitavad, et Süüria ametivõimud, sõjavägi ja julgeolekujõud on 2011. aasta märtsist saadik pannud toime jõhkraid inimõiguste rikkumisi, mis võivad endast kujutada inimsusevastaseid kuritegusid; arvestades, et Süüria valitsus keeldus uurimiskomisjoniga koostööd tegemast;
E. arvestades, et 2. detsembril 2011 tehtud avalduses hoiatas ÜRO inimõiguste ülemvolinik Navi Pillay, et Süüria režiimi jätkuvad jõhkrad repressioonid oma rahva vastu võivad viia riigi kodusõjani, ning väljendas sellega seoses muret relvastatud opositsioonijõudude, sealhulgas nn Vaba Süüria Armee üha aktiivsema tegevuse pärast;
F. arvestades, et Süüriasse ei lubata rahvusvahelisi vaatlejaid, humanitaarabi- ja inimõigusorganisatsioonide esindajaid ega ajakirjanikke;
G. arvestades, et nõukogu tugevdas oma 1. detsembri 2011. aasta otsusega ELi sanktsioone Süüria režiimi vastu, võttes sihikule nende suutlikkuse jõhkraid repressioone korraldada;
H. arvestades, et oma 1. detsembri 2011. aasta järeldustes soovitas nõukogu taas Süüria opositsioonil ühisplatvormi moodustada, kinnitas, et EL suhtleb jätkuvalt vägivallatust pooldavate Süüria opositsiooni esindajatega, ning väljendas rahulolu Süüria rahvusnõukogu vastavate lubaduste üle;
I. arvestades, et Euroopa Parlamendi liikmed on viimaste kuude jooksul astunud dialoogi ja vahetanud arvamusi nii Süürias kui ka välisriikides asuvate opositsiooni esindajatega;
J. arvestades, et 16. novembril 2011 otsustas Araabia Liiga peatada Süüria liikmelisuse organisatsioonis ning 27. novembril 2011 kehtestas ta Süüria režiimile majandussanktsioonid; arvestades, et 5. detsembril 2011 teatas Süüria, et nõustub teatavatel tingimustel Araabia Liiga kavaga, mis tuleb nüüd ellu viia;
K. arvestades, et 30. novembril 2011 teatas Türgi Süüria režiimile majandus- ja rahandussanktsioonide kehtestamisest; arvestades, et 2011. aasta märtsist alates on kümned tuhanded Süüria põgenikud palunud Türgis varjupaika;
1. mõistab veel kord kõige teravamalt hukka Süüria režiimi jõhkrad repressioonid oma rahva vastu; avaldab kaastunnet ohvrite perekondadele; kordab, et on solidaarne vabaduse, demokraatia ja inimväärikuse eest võitleva Süüria rahvaga ning on vaimustuses rahva ja eriti võitluses otsustavat osa täitvate naiste vaprusest ja otsusekindlusest;
2. kutsub Süüria ametivõime, sõjaväge ja julgeolekujõude lõpetama kohe kõik tsiviilisikute vastased vägivallateod, piinamised, repressioonid ja ahistamised, vabastama koheselt kõik meelsusvangid ja kohtuotsuseta kinni peetud isikud;
3. kordab oma üleskutset president Bashar al-Assadile ja tema režiimile loobuda viivitamatult võimust, et võimaldada riigi üleminekut demokraatiale;
4. nõuab Süüria ametivõimude, sõjaväe ja julgeolekujõudude toime pandud laialdaste, jõhkrate ja süstemaatiliste inimõiguste ja põhivabadust rikkumiste kohest, sõltumatut ja läbipaistvat uurimist, et tagada kõigi neis tegudes, mis võivad endast kujutada inimsusevastaseid kuritegusid, süüdi olevate isikute vastutuselevõtmist rahvusvahelise üldsuse poolt;
5. palub Süüria valitsust lubada koheselt ja piiranguteta, ilma ahistamata ja hirmutamata riiki ja eelkõige vägivallast kõige rohkem tabatud piirkondadesse rahvusvahelised vaatlejad, humanitaarabi- ja inimõigusorganisatsioonid ning ajakirjanikud; rõhutab sellega seoses, et Süüria opositsioonijõud ja rahumeelsed meeleavaldajad on palunud saata riiki rahvusvahelised vaatlejad; palub, et Süüria valitsus lõpetaks ässitava retoorika režiimi vastaseid majandussanktsioone toetavate riikide vastu;
6. nõuab tõelist rahumeelset üleminekut demokraatiale, mis vastaks Süüria rahva õiguspärastele nõudmistele ning rajaneks kaasaval ja mittesektantlikul üldrahvalikul poliitilisel dialoogil, milles osalevad riigi kõik demokraatlikud jõud ja kodanikuühiskond; nõuab opositsioonijõududelt tungivalt, et nad elanikke kaitstes ei langeks vägivalla jätkuva eskaleerimise ja olukorra militariseerimise lõksu;
7. palub, et Süüria valitsus hõlbustaks kõigi riiki tagasi tulla soovivate Süüria põgenike vabatahtlikku tagasipöördumist ja tagaks nende ohutuse;
8. toetab jätkuvalt organiseerunud Süüria opositsioonijõudude tekkimist nii riigis kui ka raja taga ning soovitab neil teha koostööd ja luua ühisplatvorm vabaduse ja demokraatia saavutamiseks kõigile Süüria elanikele; sellega seoses rõhutab, kui tähtis on inimõiguste, põhivabaduste ning riigi kõigi rahvuslike ja usukogukondade õiguste täielik tunnustamine, mis on tõelise demokraatia tähtis osa; nõuab tungivalt, et EL ja liikmesriigid leiaksid uusi viise opositsioonijõududele antava mittesõjalise abi tõhustamiseks;
9. tervitab ja toetab nõukogu 1. detsembri 2011. aasta otsust, millega tugevdatakse ELi Süüria režiimi vastaseid piirangumeetmeid; nõuab repressioonide jätkumise ajaks täiendavaid ELi sanktsioone, mille sihtmärgiks oleks Süüria režiim, kuid mille negatiivne mõju elanikele oleks minimaalne, samuti piisavate mehhanismide loomist riigi praeguste ja tulevaste humanitaar-hädaolukordade lahendamiseks; tervitab ja toetab nõukogu 1. detsembri 2011. aasta järeldusi Süüria kohta, milles deklareeritakse ka ELi valmisolekut uue ambitsioonika partnerluse loomiseks Süüriaga, mis hõlmaks kõiki vastastikku huvi pakkuvaid valdkondi, ka abi mobiliseerimist ning kaubandus- ja majandussuhete tugevdamist kohe, kui president Bashar al-Assad on loobunud võimust ja algab tõeline üleminek demokraatiale;
10. tervitab ja toetab ÜRO inimõiguste nõukogu 2. detsembri 2011. aasta resolutsiooni ning ÜRO Peaassamblee 3. komitee 22. novembri 2011. aasta resolutsiooni inimõiguste olukorra kohta Süürias, samuti Süüria olukorraga tegelemiseks loodud sõltumatu rahvusvahelise komisjoni 23. novembri 2011. aasta aruannet;
11. taunib asjaolu, et ÜRO Julgeolekunõukogu ei ole siiani suutnud Süürias jätkuvatele julmustele adekvaatselt reageerida; kordab oma üleskutset ÜRO Julgeolekunõukogu liikmetele, eelkõige Hiinale ja Venemaale, täita oma kohustust toetada Süüria rahvast tema võitluses vabaduse, inimväärikuse ja demokraatia eest, kaitsta tsiviilelanikke jõhkrate repressioonide eest ning teha lõpp vägivallale Süürias; toetab jätkuvalt ELi ja liikmesriikide sellealaseid jõupingutusi; samas soovitab ÜRO Julgeolekunõukogul anda Süüria režiim oma rahva vastu sooritatud kuritegude eest Rahvusvahelisse Kriminaalkohtusse;
12. on rahul Araabia Liiga otsusega peatada Süüria liikmelisus organisatsioonis ning kehtestada režiimile majandussanktsioonid, samuti tema algatusega saata Süüriasse vaatlusmissioon;
13. on rahul, et Türgi kehtestas Süüria režiimile majandussanktsioonid, samuti Türgi pingutustega Süüria põgenike vastuvõtmiseks;
14. teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, Hiina Rahvavabariigi valitsusele ja parlamendile, Venemaa Föderatsiooni valitsusele ja parlamendile, Süüria Araabia Vabariigi valitsusele ja parlamendile ning Türgi Vabariigi valitsusele ja parlamendile.
