18.10.2010 B7-0572/2010 RESOLUTSIOONI ETTEPANEK komisjoni avalduse alusel
vastavalt kodukorra artikli 110 lõikele 2
Olukord Moldova Vabariigis
Elmar Brok
,
José Ignacio Salafranca Sánchez-Neyra
,
Monica Luisa Macovei
,
Ioannis Kasoulides
,
Traian Ungureanu
,
Lena Kolarska-Bobińska
,
Vytautas Landsbergis
,
Cristian Dan Preda
fraktsiooni PPE nimel
PE450.388v01-00 B7‑0572/2010 Euroopa Parlamendi resolutsioon olukorra kohta Moldova Vabariigis
Euroopa Parlament,
– võttes arvesse ELi ja Moldova koostöönõukogu 21. detsembri 2009. aasta ühisavaldust;
– võttes arvesse komisjoni 12. mai 2010. aasta eduaruannet Moldova Vabariigi kohta (KOM(2010)207), kus on öeldud, et edu on saavutatud enamikus ENP tegevuskavaga hõlmatud valdkondades;
– võttes arvesse käimasolevaid läbirääkimisi Moldova Vabariigi ja Euroopa Liidu assotsiatsioonilepingu sõlmimiseks, samuti läbirääkimisi ELi ja Moldova vahelise viisarežiimi lihtsustamiseks;
– võttes arvesse ELi ja Moldova Vabariigi parlamentaarse koostöökomisjoni 17. veebruari 2010. aasta kohtumise lõppavaldust ning soovitusi;
– võttes arvesse Euroopa Liidu abi Moldova Vabariigile Euroopa naabruspoliitika ja partnerluse rahastamisvahendi (ENPI) raames, sealhulgas abi 26. veebruari 2009. aasta projektile „Valimisabi Moldova Vabariigile”, mille kaudu eraldati rahalist toetust vabade ja õiglaste valimiste korraldamiseks Moldova Vabariigis;
– võttes arvesse oma varasemaid resolutsioone inimõiguste kohta Moldova Vabariigis ning end iseseisvaks kuulutanud, kuid rahvusvaheliselt tunnustamata Transnistrias, eelkõige 16. märtsi 2006. aasta, 26. oktoobri 2006. aasta, 12. juuli 2007. aasta ja 5. mai 2009. aasta resolutsioone;
– võttes arvesse oma varasemaid resolutsioone Moldova Vabariigi kohta;
– võttes arvesse kodukorra artikli 110 lõiget 2,
A. arvestades, et Euroopa naabruspoliitikas ja mais 2009 käivitatud idapartnerluse programmis tunnustatakse Moldova püüdlusi seoses Euroopa Liiduga ning Moldova tähtsust riigina, millel on Euroopa Liidu liikmesriikidega tihedad ajaloolised, kultuurilised ja majanduslikud sidemed;
B. arvestades, et EL peab stabiilsust ja head valitsemistava oma naabermaade, sealhulgas ka Moldova majandusarengu eeldusteks;
C. arvestades, et 2010. aasta mais avaldatud Euroopa naabruspoliitika eduaruandes avaldas komisjon heameelt Moldova edusammude üle enamikus valdkondades, mida tegevuskavas käsitletakse; arvestades, et ELi idapartnerluse poliitikat kohandatakse iga riigi puhul ning selle aluseks võetakse ainult antud riigi saavutused;
D. arvestades, et vaatamata keerulisele rahvusvahelisele olukorrale osutavad makromajanduslikud näitajad, et 2010. aastal on majanduses toimunud positiivseid muutusi;
E. arvestades, et 10. septembril 2010. aastal ratifitseeris Moldova parlament Rahvusvahelise Kriminaalkohtu Rooma statuudi;
F. võttes arvesse, et EL peab hädavajalikuks lahendada olukord tunnustamata Transnistria piirkonnas;
G. arvestades, et läbirääkimised Transnistria lahenduse üle toimuvad nn 5+2 vormis, kus osalevad Moldova, Moldova Transnistria piirkond, Venemaa, Ukraina ja OSCE ning vaatlejateks on EL ja USA;
H. arvestades 5. septembril 2010. aastal põhiseaduse reformi üle peetud referendumi tulemustega ja otsusega korraldada 28. novembril 2010. aastal ennetähtaegsed parlamendivalimised;
I. arvestades, et parlament toetab Moldova Vabariigi Euroopa-suunalisi püüdlusi ning Euroopaga integreerumise kava ja jälgib tähelepanelikult sündmusi Moldovas ning Moldova suhteid Euroopa Liiduga,
1. avaldab heameelt selle üle, et Moldova Vabariigi ametivõimud on lubanud pühenduda demokraatia ja õigusriigi kehtestamisele ning struktuurireformidele, samuti õnnitleb neid esimese ametiaasta saavutuste ning Euroopa Liiduga seotud edusammude puhul, mis toovad kasu kogu Moldova Vabariigi elanikkonnale;
2. kiidab Moldova Vabariigi valitsust, kes pärast 29. juuli 2009. aasta parlamendivalimisi asus lahendama demokraatia, õigusriigi ja inimõiguste valdkonna probleeme;
3. rõõmustab selle üle, et Moldova valitsuse Euroopa integratsiooni komisjon võttis 8. oktoobril 2010 vastu Euroopa integratsiooni valdkonna reformide põhiülesanded;
4. tunneb rõõmu Euroopa Liidu ja Moldova Vabariigi assotsiatsioonilepingu läbirääkimiste alustamise üle 12. jaanuaril 2010 ja võtab rahuloluga teadmiseks, et komisjon saab selles protsessis Moldovalt väga häid tulemusi;
5. väljendab heameelt ELi ja Moldova viisadialoogi alustamise üle, mille eesmärgiks on kaotada viisanõue 15. juunil 2010;
6. võtab rõõmuga teadmiseks 5+2 vormis toimunud mitteametlikud kohtumised, kus käsitleti Transnistria olukorra lahendamise püüdeid alates 2009. aasta juunist; avaldab veendumust, et 5+2 vorm sobib Transnistria konfliktile püsiva lahenduse leidmiseks, ning kutsub osalisi jätkama samas vormis ametlikke läbirääkimisi niipea kui võimalik;
7. eeldab, et Moldova võimud jätkavad vajalikke reforme ning täidavad oma lubaduse hoida Moldova Vabariik kindlalt Euroopa integratsiooni kursil;
8. palub nõukogul õhutada komisjoni oma järgmisel, 25. oktoobri 2010. aasta kohtumisel kiiresti alustada viisarežiimi lihtsustamise tegevuskava koostamist, käivitades sellega täielikud viisaläbirääkimised pärast ettevalmistavaid kõnelusi viisadialoogi nelja osa üle;
9. on kindel, et läbirääkimised Moldova ja ELi vabakaubanduspiirkonna üle, mis moodustab assotsiatsioonilepingu osa, edenevad kiiresti, tugevdavad veelgi Moldova ning ELi majandussuhteid ja edendavad välisinvesteeringuid Moldovasse; võtab teadmiseks ärikeskkonna ja ettevõtluse reguleeriva raamistiku täiustamise, millel on määrav tähtsus investeerimiskliima paranemisel;
10. rõhutab, et kohtusüsteemi reformi rakendamine on äärmiselt tähtis, et tugevdada organiseeritud kuritegevuse ja korruptsiooni vastast võitlust, nagu toonitatakse ka kohtureformi rakendamise tegevuskavas; avaldab heameelt selle üle, et Moldova valitsus kohtureformi rakendamise tegevuskava 2009. aasta oktoobris heaks kiitis, ning ergutab Moldova valitsust kõnealuseid meetmeid viivitamata ellu viima;
11. võtab teadmiseks Moldova Vabariigi edusammud korruptsioonivastases võitluses, mida näitab ka riigi positsiooni paranemine rahvusvahelises korruptsiooni tajumise indeksis Transparency International, ning jagab Euroopa Nõukogu korruptsioonivastaste riikide rühmituse (GRECO) seisukohta, et Moldova on teinud soovituste rakendamisel silmapaistvaid edusamme;
12. rõhutab vajadust tugevdada inimeste usaldust riigiasutuste vastu, eriti pärast võimude vägivaldset sekkumist 2009. aasta aprilli sündmuste ajal, ning eeldab, et kõik, kes tunnistatakse vastutavaks 2009. aasta aprillikuu valimistele järgnenud vägivalla eest, tuuakse kohtu ette, nagu on nõutud Euroopa Parlamendi 7. mai 2009. aasta resolutsioonis olukorra kohta Moldova Vabariigis Vastuvõetud tekstid, P6_TA(2009)0384 .
;
13. rõhutab, et Transnistria probleemi lahendamisel on otsustav mõju poliitilise tasakaalu ja majandusliku heaolu saavutamisele Moldova Vabariigis ning kogu piirkonnas; kinnitab oma toetust Moldova Vabariigi territoriaalsele terviklikkusele ja juhib tähelepanu sellele, et EL peab mängima Transnistria küsimuse lahendamisel jõulisemat rolli;
14. väljendab heameelt Saksa kantsleri Angela Merkeli ja Vene presidendi Dmitri Medvedjevi käivitatud Mesebergi algatuse üle, mille eesmärgiks on Transnistria konflikti lahendamine, ning on veendunud, et partnerite välisministrite tasandil julgeolekufoorum võiks aidata konfliktile püsivat lahendust leida;
15. märgib, et põhiseadusreformi rahvahääletuse osalusprotsent oli madal, ning nõuab tungivalt, et riigi poliitilised juhid ergutaksid kodanikke valimistegevuses osalema; taunib poliitikuid ja parteisid, kes püüavad kodanikke heidutada, et nad oma valimisõigust ei kasutaks;
16. võtab teadmiseks Moldova Vabariigi presidendi kohusetäitja otsuse korraldada 28. novembril 2010 ennetähtaegsed parlamendivalimised, ning eeldab, et tagatakse ka välisriikides elavate Moldova kodanike võimalus oma valimisõigust kasutada; palub Transnistria separatistliku piirkonna ametivõimudel mitte takistada Moldova kodanike osavõttu valimistest;
17. avaldab kokkuvõttes arvamust, et Moldova praegused võimud on täitnud Euroopa institutsioonidele ja teistele rahvusvahelistele partneritele antud reformilubadused;
18. on veendunud, et 28. novembri 2010. aasta ennetähtaegsete parlamendivalimiste tulemused aitavad tagada edasiste vajalike reformide kiire elluviimise;
19. palub komisjonil ja nõukogul jätkata poliitilist dialoogi Moldova vabariigiga samal tasandil nagu siiani;
20. palub Moldova Vabariigi parlamendil osaleda Euronesti parlamentaarse assamblee töös vastavalt assamblee põhikirjale;
21. teeb presidendile ülesandeks edastada käesolev resolutsioon nõukogule, komisjonile, liikmesriikidele, komisjoni asepresidendile ja liidu välisasjade ja julgeolekupoliitika kõrgele esindajale ning Moldova valitsusele ja parlamendile.
