14.9.2009 B7-0056/2009 RESOLUTSIOONI ETTEPANEK suuliselt vastatava küsimuse B7‑0208/2009 alusel
vastavalt kodukorra artikli 115 lõikele 5
Piimakarjakasvatuse sektori kriis
George Lyon
,
Britta Reimers
,
Marit Paulsen
fraktsioon ALDE nimel
PE428.660v01-00 B7‑0056/2009 Euroopa Parlamendi resolutsioon piimakarjakasvatuse sektori kriisi kohta
Euroopa Parlament ,
– võttes arvesse 22. juuli 2009. aasta komisjoni teatist nõukogule olukorra kohta piimaturul 2009. aastal (KOM(385)0385 lõplik);
– võttes arvesse komisjoni ettepanekut pikendada või ja lõssipulbri kokkuostuga seotud ELi riikliku sekkumise perioodi ( C7-0103/2009 );
– võttes arvesse 2008. aasta novembris kokkulepitud ühise põllumajanduspoliitika läbivaatamist Euroopa Liidu Nõukogu poolt;
– võttes arvesse kodukorra artikli 115 lõiget 5 ja artikli 110 lõiget 2,
A. arvestades, et piima ja piimatoodete tarbimine ELis on märkimisväärselt vähenenud, mille põhjuseks on globaalsed tegurid, näiteks piimatoodete nõudluse vähenemine Hiinas ja Kagu-Aasias majanduskriisi tõttu ning teiste varustajate (Uus-Meremaa, Austraalia, Argentina, Brasiilia ja USA) toodangu kasv;
B. arvestades, et viimase 14 kuu jooksul on ELi piimaturu olukord märkimisväärselt halvenenud ning tootjate piimahinnad on langenud 30–40 sendilt liitri kohta keskmiselt 24 sendini liitri kohtu EU-27 piires ning mõnel juhul veelgi madalamale;
C. arvestades, et kriis seab ohtu paljude piimakarjakasvatajate eksistentsi ELi liikmesriikides, eelkõige uutes liikmesriikides,
1. väljendab oma muret ELi piimakarjakasvatajatele, võtab teadmiseks nende raske olukorra ning on arvamusel, et ELi tasandil tuleb kiirelt võtta meetmeid;
2. toetab põllumajanduspoliitikat ja komisjoni üldist suunda ühise põllumajanduspoliitika läbivaatamisel ning kutsub komisjoni üles arendama ühisel põllumajanduspoliitikal põhinevat pikaajalist ELi põllumajanduse strateegiat;
3. on seisukohal, et liikmesriigid ja Euroopa Liit peavad tunnistama, et terves turustusahelas Euroopa Liidu ja liikmesriikide tasandil puudub konkurents;
4. nõuab turu tõhusama toimimise nimel suuremat toiduainete hindade läbipaistvust turul;
5. kutsub komisjoni üles uurima ELi piimatoodete turu ahela kõiki aspekte, et tagada turul õiglane ja avatud konkurents, eelkõige seoses hinnavahega tootjate ja tarbijate vahel;
6. toetab komisjoni kavatsust uurida meetmeid, näiteks soodsaid laene ja vastastikuse tagatise skeeme, mis aitaksid vähendada hinna kõikumist põllumajandustoorme turgudel;
7. kutsub komisjoni üles uurima võimalusi, kuidas tugevdada toiduahelas toormetootjate läbirääkimispositsiooni, et tagada neile õiglasem osa jaehinnast;
8. kutsub komisjoni üles võtma kasutusele kogu ELi hõlmavat jaemüüjate ja tootjate tegevusjuhist;
9. kutsub komisjoni üles tugevdama ja arendama põllumajandusühistute osakaalu, pakkudes neile abi vertikaalsel integreerumisel;
10. kutsub komisjoni üles kehtestama täiendavaid meetmeid, et tekitada piimatoodete järele suuremat nõudlust;
11. juhib tähelepanu sellele, et sekkumiskokkuostuga tekivad ülejäägid, mis koormavad tulevikus turgu ning seetõttu peab komisjon hakkama praegu planeerima, kuidas neist sellisel viisil lahti saada, et see ei kahjustaks pikemas perspektiivis ELi turu taastumist;
12. kutsub komisjoni üles vaatama avatud meelel läbi ELi turutoetusmeetmete kasutamist ning otsima lahendusi, mis annaksid talupidajale vabaduse ning võimaldaksid tal vabalt tegutseda õiglasel ja moonutamata turul;
13. teeb presidendile ülesandeks edastada käesolev resolutsioon nõukogule, komisjonile ja liikmesriikide valitsustele ja parlamentidele.
