Täiskogu kokkuvõte - Strasbourg 14.-17. november 2005
Institutsioonid
2005-11-21 - 19:49
Tähtsamad teemad:
Teisipäeval, 15. novembril toimus seadusandliku paketi REACH arutelu ja neljapäeval, 17. novembril hääletus.
Peale selle oli päevakorras :
Esmaspäev:
Arutati Mihael BREJCi globaliseerumise sotsiaalse mõõtme raportit ning komisjon tegi avalduse väidetavate CIA "kinnipidamiskeskuste" kohta Euroopas.
Teisipäev:
Käsitleti Christine De VEYRACi lennuettevõtjate musta nimekirja puudutavat raportit.
Lisaks tegi komisjon avalduse oma 2006. aasta õigusloome ja tööprogrammi kohta ning esitleti Kontrollikoja 2004. aasta aastaaruannet.
Kolmapäev:
Päevakorras oli ühendatud arutelu kliimamuutuste teemal, samuti mitteametliku Euroopa Ülemkogu raport ning komisjoni vastav avaldus.
Nõukogu ja komisjon tegid avalduse Iraani presidendi hiljutise sõnavõtu kohta ning olukorra kohta Iraagis peale põhiseaduse referendumit.
20051114BKG02297
Osaistungjärgu avamine:
Euroopa Parlamendi President Josep BORRELL avas osaistungjärgu sõnavõtuga, kus ta mälestas Ammani terrorirünnakutes hukkunuid ning palus parlamendiliikmetel ühineda üheminutilise leinaseisakuga.
President Borrell ütles, et 9. novembril leidsid Jordaanias aset terroristlikud rünnakud ning et ta väljendas koheselt kogu parlamendi nimel toetust Ammani võimudele ning avaldas kaastunnet hukkunute omastele.
Ta lisas, et parlament saab terrorismi teemat arutada Barcelona deklaratsiooni kümnendale aastapäevale pühendatud kohtumistel.
Samuti arutati seda küsimust 20. ja 21. novembril aset leidnud Euro-Vahemere parlamentaarse assamblee kohtumisel Rabatis ning on arutlusel 27. ja 28. novembril Barcelonas toimuval tippkohtumisel.
President sõnas, et on oluline, et Euroopa teeks koostööd, et jätkata "tsivilisatsioonide liidus", selleks et ära hoida "tsivilisatsioonide kokkupõrget".
Seejärel palus president parlamendiliikmetel pidada üheminutilise leinaseisaku Ammani rünnakute ohvrite mälestuseks.
Muudatused päevakorras:
Kolmapäev:
Nõukogu ja komisjoni avaldused olukorra kohta Iraagis tulid arutlusele hommikul kell 9, sellele järgnes ühendatud arutelu kliimamuutuste teemal.
EL toetab "sotsiaalset globaliseerumist"
Globaliseerumisel on kindlasti olnud majanduse jaoks positiivsed tagajärjed, ent sellest peaksid kasu saama kõik.
Globaliseerumise negatiivsed tagajärjed, eriti sotsiaalsfääris, tuleb korvata poliitikatega, mis rakendavad globaliseerumist inimkonna hüvanguks.
Selline oli teisipäeval, 15. novembril parlamendi poolt vastu võetud Mihael BREJC i (EPP-ED, SI) globaliseerumise sotsiaalse mõõtme raporti sõnum.
Samuti öeldakse raportis, et edu korral võivad ELi vastavad meetmed olla inspiratsiooniallikaks ülejäänud maailmale.
Raportis tõdetakse, et kuna globaliseerumine põhjustab suurt majanduslikku ja sotsiaalset tasakaalustamatust nii riikides endis kui ka riikide vahel, peab Euroopa Liit negatiivse mõju leevendamiseks oma sise- ja välispoliitikas sidusalt arendama globaliseerumise sotsiaalset mõõdet ning et kõik liidu poliitikad peavad olema arengupoliitikaga kooskõlas.
Saadikud usuvad, et globaliseerumisprotsessi peaks iseloomustama tuntav sotsiaalne mõõde, mis põhineb ülemaailmselt jagatud väärtustel, inimõiguste ja inimväärikuse austamisel, mis on õiglane, kõikehõlmav ja demokraatlikest põhimõtetest juhinduv, annab võimalusi ja käegakatsutavaid hüvesid kõikidele riikidele ja inimestele ning on seotud aastatuhande arengueesmärkidega.
Nad soovivad, et komisjon töötaks välja asjakohase ELi poliitika, esitaks konkreetsemad ettepanekud ELi sise- ja välispoliitika kohta antud valdkonnas ning koos nõukoguga näeks ette ka vajalikud vahendid ja investeeringud.
Parlamendiliikmed avaldavad toetust Lissaboni strateegiale, mis rõhutab majandusliku, sotsiaalse ja keskkonna mõõtme vastastikust sõltuvust ning usuvad, et enamate ja paremate töökohtade loomine on sotsiaalse õigluse oluliseks eeltingimuseks.
Nad leiavad, et muudetud Lissaboni strateegia võib osutuda kasulikuks vahendiks globaliseerumise mitmetele väljakutsetele vastamisel ning et arenguriigid võiksid liikmesriikide hea tava teatud aspekte käsitleda mudelina.
Siiski tõdetakse, et see on võimalik üksnes juhul, kui liikmesriikidel õnnestub läbi viia vajalikud struktuurireformid.
Saadikud nõuavad, et erinevates ELi välisprogrammides omistataks suuremat tähtsust sotsiaalsetele õigustele ja sotsiaaldialoogile, inimõigustele ja õiguse ülimuslikkusele ning lapse õiguste kaitsele, et demokratiseerimine ja õigusriigi loomine arengumaades oleks prioriteediks.
Samuti soovitakse, et ELi partnerlus sisaldaks sotsiaalsammast, mis hõlmaks muuhulgas tööhõivestandardeid, ning et komisjon tagaks kahepoolsete kokkulepete kaudu vähemalt ILO standardite austamise.
Parlamendiliikmed toetavad komisjoni jõupingutusi tõsta rahvusvaheliste ettevõtete hulgas teadlikkust nende sotsiaalsest vastutusest, mille tulemused on seni aga olnud piiratud.
Nad on seisukohal, et hargmaiste ettevõtete sotsiaalsed ja keskkonnaalased kohustused tuleb selgelt määratleda ning ELi tegevust selles valdkonnas tuleb tõhustada.
Samuti oodatakse komisjoni ettepanekuid selle kohta, kuidas tagada, et EList väljapoole viidud töökohti ei võtaks üle odavat tööjõudu palkavad ettevõtted kolmandas maailmas, vaid et selle asemel loodaks kvaliteetseid töökohti, mis aitavad parandada töötajate ja nende perekondade elukvaliteeti nendes riikides.
Parlamendiliikmete arvates peaks kolmanda maailma riikidele andma võimaluse müüa rohkem ELile, parandamaks nende majanduskasvu, tööhõivet ning sotsiaalset kaasatuse taset.
Nad nendivad, et sellega seoses oleks vaja reformida ühist põllumajanduspoliitikat ning kutsuvad komisjoni ja nõukogu üles tagama, et ELi kaubandus-, põllumajandus- ja välispoliitika sobivad kokku asutamislepingu artiklis 178 sätestatud arengupoliitikaga ja aastatuhande arengueesmärkidega.
Saadikud tervitavad komisjoni ettepanekut, mille kohaselt võiksid kahepoolsed suhted hõlmata positiivsete stiimulite rakendamist toodetele, mis vastavad teatud sotsiaalsetele standarditele.
Sellega seoses kutsuvad nad komisjoni üles esitama ettepanekut sotsiaalse märgistamise kohta, mis põhineks sellistel kriteeriumidel nagu inim- ja ametiühinguõiguste austamine, töökeskkond, töötajate koolitamine ja arendamine, võrdne kohtlemine ning sotsiaalsete ja eetiliste aspektide kaalutlemine ümbritseva kogukonna kodanike ja töötajate puhul.
Mihael BREJC (EPP-ED, SI)
Dokument: A6-0308/2005
Menetlus: Omaalgatuslik raport
Arutelu: 14.11.2005
Hääletus: 15.11.2005 Euroopa Parlamendi resolutsioon globaliseerumise sotsiaalse mõõtme kohta
Euroopa töötajate liikuvus ja sotsiaalkindlustus
Parlament võttis teisipäeval, 15. novembril vastu Patrizia TOIA (ALDE, IT) raporti EÜ piires liikuvate töötajate ja nende pereliikmete sotsiaalkindlustuse kohta.
Sellega tagatakse määruse 1408/71 jätkuv rakendamine.
Kõnealuse määruse eesmärk on EÜ piires liikuvatele töötajatele samade õiguste andmine nagu on isikutel, kes pidevalt elavad ja töötavad samas riigis.
Vastu võeti kaheksa tehnilist laadi muudatusettepanekut, mis on kõik vastuvõetavad ka komisjonile ja nõukogule, seega lõpeb menetlus esimese lugemisega.
Tänu sellele määrusele ei kaota erinevates riikides töötavad isikud õigust sotsiaalkindlustusele ega pea maksma sotsiaalkindlustust rohkem kui ühes riigis.
Määrusesse tehtavad muudatused kajastavad siseriiklike õigusaktide, eriti uute liikmesriikide õigusaktide muudatusi alates ühinemisläbirääkimiste lõppemisest.
Lisaks viiakse lõpule välismaal arstiabi saamise menetluse lihtsustamine.
Määruse 1408/71 vahetab peatselt välja uus määrus 883/2004.
Kuigi uus määrus on juba jõustunud, et saa seda rakendada enne 2007. aastat, sest uus rakendusmäärus pole veel valmis.
Õiguskindluse tagamiseks tuleb määrust 1408/71 seega jätkuvalt kaasajastada.
Patrizia TOIA (ALDE, IT)
Dokument: A6-0293/2005
Menetlus: Kaasotsustamismenetlus (***I)
Arutelu: 14.11.2005
Hääletus: 15.11.2005 Euroopa Parlamendi õigusloomega seotud resolutsioon ettepaneku kohta võtta vastu Euroopa Parlamendi ja nõukogu määrus, millega muudetakse nõukogu määrust (EMÜ) nr 1408/71 sotsiaalkindlustusskeemide kohaldamise kohta ühenduse piires liikuvate töötajate ja füüsilisest isikust ettevõtjate ning nende pereliikmete suhtes ja nõukogu määrust (EMÜ) nr 574/72, millega sätestatakse määruse (EMÜ) nr 1408/71 rakendamise kord
Ühendatud arutelu - REACH
Parlament arutas teisipäeval, 15. novembril kemikaalide-alast REACHi paketti.
Kolm suuremat fraktsiooni toetavad üldiselt kompromissettepanekuid.
Vastu on eelkõige rohelised.
REACHi paketti hääletati neljapäeval kell 10.
Kokkuvõte arutelust:
Komisjoni nimel võttis sõna Günter VERHEUGEN .
Ta ütles, et komisjon toetab Sacconi-Nassaueri kompromissettepanekuid registreerimise ja infovahetuse kohta.
Riskihindamine tuleb tema sõnul eelnõusse sisse jätta.
Andmekaitse kompromissettepanek on sobiv, sest selle kohaselt avaldatakse internetis ainult inimestele tõelist vajalik teave.
Sõna võttis ka keskkonnavolinik Stavros DIMAS , kes ütles, et REACHi rakendumisel saame rohkem teavet keemiliste ainete kohta, seeläbi suureneb ohutus ning kodanike teadlikkus nendest ainetest.
Lisaks edendataks uuenduslikkust.
Kompromissettepanekus sisalduvad ettepanekud on voliniku sõnul head, näiteks see, et keskenduma peab kõige ohtlikematele ainetele.
Samuti on koguseliste piirangute seadmine vajalik, sest seeläbi kaitstakse keskkonda ja rahvatervist paremini.
Voliniku sõnul on ka kompromissettepanek asendusainete kasutamise kohta sobiv ning ettevõtteid tuleb tema sõnul julgustada ohtlikke aineid asendama vähemohtlikega.
Nõukogu nimel sai sõna Lord BACH , kes ütles, et kui parlament võtaks raporti vastu praegusel kujul, oleks see väga tervitatav.
Loodav register peab aitama ohte kõige paremini hinnata, samas ei saa sundida ettevõtteid andma andmeid andmete endi pärast.
Eelregistreerimine on tema sõnul tervitatav, samuti peab olema tagatud üks aine-üks registreerimine protseduur.
Kui vähemohtlike ainete jaoks kasutatakse lihtsustatud protseduuri, siis seeläbi saab keskenduda ohtlikematele ainetele.
Nõudmiste leevendamine 10-100 tonnise tootmismahuga ainete puhul on Lord Bachi sõnul tervitatav.
Raportöör Guido SACCONI (PSE, IT) keskkonnakomisjonist ütles, et tasakaal ja vastutus on kõige olulisemad võtmesõnad.
Tasakaal ühelt poolt tervise- ja keskkonnakaitse ning teiselt poolt konkurentsivõime vahel on oluline ja see on saavutatud.
Näiteks nõutakse ettepanekus, et ohtlike ainete puhul tuleb ka väikeste tootmismahtude puhul esitada informatsiooni aine omaduste kohta.
Raportööri sõnul on oluline keskenduda kõige ohtlikematele ainetele.
Ettevõtete ja tõestamiskohustuse kohta arvas raportöör, et oluline on vähendada nõudmisi VKEdele.
Samas säilitatakse kompromissettepanekutes ettevõtete tõendamiskohustus.
Lisaks lihtsustatakse andmevahetuse protseduuri ning pikendatakse andmekaitse perioodi pikkust.
Teiste parlamendi komisjonide esindajad:
Tööstuskomisjoni nimel ütles Lena EK (ALDE, SE), et uus eelnõu on teretulnud, sest ta asendaks 43 direktiivi ja paljusid siseriiklikke õigusakte ning hõlmaks 30000 kemikaali.
Ta ütles, et on vaja kaitsta VKEsid ning keskenduda innovatiivsusele ja tehnoloogia parandamisele.
REACH peaks Eki sõnul olema säästva arengu ja keskkonnakaitse tagamise vahendiks ja samas kaitsma konkurentsivõimet.
Siseturukomisjoni nimel ütles Hartmut NASSAUER (EPP-ED, DE), et vastavalt REACHile lasuks info hankimise ja tõendamiskohustus ettevõtetel, kes peavad tõestama, et nad kasutavad aineid ohutul viisil.
Ta lisas, et kompromissi kohaselt peavad VKEd keemilisi ained 1-100 tonnise tootmismahu puhul registreerima vastavalt ainete ohtlikkusele ja mitte kogusele, mis on oluline kompromiss.
Fraktsioonid:
Ria G.H.C. OOMEN-RUIJTEN (PPE, NL) ütles, et keemiatööstus on Euroopa jaoks tohutult oluline, sest see annab miljonitele inimestele tööd.
Samas on kodanikel ka õigustatud mured seoses kemikaalide mõjuga nende tervisele ja keskkonnale.
REACHi paketi kompromissettepanekud parandavad tema sõnul teksti, kuna komisjoni esitatud tekst oli liiga bürokraatlik.
Robert GOEBBELS (PSE, LU) leidis, et eelkõige on vaja on tagada ohutus ning rakendada asendatavuse printsiipi, mida Sacconi raportis ka tehakse.
Samuti on vajalik tõhus registreerimissüsteem.
Ta leidis, et keskkonnakaitse ja konkurentsivõime kaitsmise vahel on leitud hea tasakaal ja ütles, et REACHi näol oleks tegemist kõige ambitsioonikama ning progressiivsema seadusandlusega maailmas.
Lena EK (ALDE, SE) ütles, et tema fraktsioon toetab Sacconi-Nassaueri kompromissi.
Ta rõhutas, et on vaja leevendada nõudmisi VKEdele väikeste tootmismahtude juures ning pöörata rohkem tähelepanu ohtlikele ainetele.
Tema sõnul on oluline asendamispõhimõte väga oluline.
Lõpuks lisas ta siiski, et REACH peaks olema selgem.
Carl SCHLYTER (Verts/ALE, SE) leidis, et Sacconi-Nassaueri kompromiss ei toeta sugugi VKEsid ning et vaja on alternatiivset kompromissi.
Tema arvates ei kaitse kompromiss piisavalt tarbijaid, kuna väikeste koguste puhul on nõudmised väga laialivalguvad ja seeläbi võivad ohtlikud ained kontrollimata jääda.
Samuti ei võimaldaks kompromissettepanek tarbijate juurdepääsu nende jaoks olulisele informatsioonile.
Jonas SJÖSTEDT i (GUE/NGL, SE) sõnul soovib GUE tugevat REACHi ning see puudutab ka kemikaale, mida toodetakse väikeses mahus.
Mõned parlamendiliikmed on eelkõige toetanud keemiatööstuse huve ning seda ei saa heaks kiita.
Johannes (Hans) BLOKLAND (IND/DEM, NL) ütles, et keskkonnakomisjoni kompromissid olid vastuvõetavad, näiteks riskipõhine registreerimine.
Sacconi-Nassaueri kompromissi ei saa tema arvates aga toetada.
Samuti peab anorgaanilisi ja orgaanilisi aineid tema arvates käsitlema eraldi.
Liam AYLWARD (UEN, IE) ütles, et enamikku keemilistest ainetest Euroopa turul ei ole kunagi piisavalt uuritud, seetõttu on kodanike kaitsmiseks REACH vaja kasutusele võtta.
Tema sõnul on keemiliste ainete ohutus vaja tagada, ilma et ohustataks tööstust, ja seda kompromissettepanek ka võimaldab.
Euroopa Kemikaalide Agentuur, püsivad orgaanilised saasteained (REACH)
Guido SACCONI (PSE, IT)
Dokument: A6-0315/2005
Menetlus: Kaasotsustamismenetlus (***I)
Arutelu: 15.11.2005
Hääletus: 17.11.2005
Teatud kemikaalidele kohaldatavad piirangud (REACH)
Guido SACCONI (PSE, IT)
Dokument: A6-0285/2005
Menetlus: Kaasotsustamismenetlus (***I)
Arutelu: 15.11.2005
Hääletus: 17.11.2005
Saadikud kiitsid heaks ELi ohtlike lennuettevõtjate musta nimekirja loomise
Euroopa Parlament toetab ühtse ühenduse musta nimekirja loomist lennuettevõtjatest, kes ei täida ohutusnõudeid.
Lennufirmad, mis nõudmisi ei täida, saavad lennukeelu kogu ELis.
Reisijate õigused suurenevad, sest neid tuleb edaspidi teavitada lendu teenindava lennuettevõtja andmetest.
Kui lennuettevõtja lisatakse musta nimekirja peale pileti ostmist või tellimist, on reisijal edaspidi õigus saada hüvitist.
Christine DE VEYRAC i (EPP-ED, FR) raport võeti kolmapäeval, 16. novembril vastu 577 poolt- ja 16 vastuhäälega, 31 saadikut jäi erapooletuks.
Parlament, nõukogu ja komisjon olid enne hääletust jõudnud kompromissini, seega võtab nõukogu parlamendi ettepaneku vastu ilma muudatusteta.
Must nimekiri koostatakse järgmiselt:
Iga liikmesriik teavitab ühe kuu jooksul pärast määruse jõustumist komisjoni lennuettevõtjatest, kellele on nende territooriumil kehtestatud tegevuskeeld, samuti lisatakse sellise keelu vastuvõtmise tinginud põhjendused ja muu asjakohane teave.
Komisjon edastab selle teabe teistele liikmesriikidele.
Ühe kuu jooksul pärast informatsiooni saamist koostab komisjon vastavalt ühistele kriteeriumidele ühenduse musta nimekirja.
Komisjon tagab seejuures asjaomasele lennuettevõtjale ärakuulamise võimaluse, vajaduse korral tehakse seda kiireloomuliselt.
Lennuettevõtja paigutatakse ühenduse musta nimekirja järgmistel juhtudel:
kontrollitud tõendid lennuettevõtja tõsiste ohutuspuudujääkide kohta;
lennuettevõtja suutmatus ja/või soovimatus ohutuspuudujääke kõrvaldada;
lennuettevõtja järelevalve eest vastutavate asutuste suutmatus ja/või soovimatus ohutuspuudujääke kõrvaldada, suutmatus asjakohaseid ohutusnõudeid rakendada ja ellu viia, või järelvalvet teostada.
Nimekiri, mida komisjon uuendab vähemalt kord kolme kuu tagant, tuleb avaldada komisjoni veebilehel, Euroopa Liidu Teatajas ning ka piletimüüjad, riiklikud tsiviillennundusasutused ja liikmesriikide lennuväljad peavad loetelu panema oma ruumides ja oma veebilehtedel reisijatele tutvumiseks välja.
Ka kõik nimekirja tehtavad muudatused tuleb viivitamatult avaldada.
Loetelu tõhusaks uuendamiseks peavad liikmesriigid ja Euroopa Lennundusohutusamet komisjonile ja teistele liikmesriikidele edastama kogu asjakohase teabe, mis võib kaasa tuua lennuettevõtja suhtes tegevuskeelu või liiklusõiguste piirangu kohaldamise.
Kiireloomulisel juhul ei välistata liikmesriigi reageerimist ettenägematule ohutusprobleemile oma territooriumil viivitamatu tegevuskeelu kehtestamisega, võttes arvesse ühiseid kriteeriume.
Vastavalt uuele määrusele peab lennutranspordi lepingu sõlminud isik (reisibürood ja teised piletimüüjad) reisijale ettetellimisel teatavaks tegema lendu teenindava lennuettevõtja.
Kui lendu teenindav lennuettevõtja ei ole ettetellimise ajal veel teada, tuleb tagada reisija teavitamine niipea, kui see selgub.
Samuti peavad nad reisijat koheselt teavitama lendu teenindava lennuettevõtja muutmisest, olenemata muutmise põhjustest.
Reisijatel on õigus tagasimaksele või marsruudi muutmisele juhul, kui pärast reisi ettetellimist kantakse nimetatud lennuettevõtja musta nimekirja või kui see ettevõtja asendatakse teise ettevõtjaga, kes on kantud sellesse loetellu.
Määrus jõustub 20 päeva pärast Euroopa Liidu Teatajas avaldamist, ehk tõenäoliselt 2006. aasta alguses.
Erandiks on teavituskohustust ning hüvitist puudutavad sätted, mis jõustuvad kuus kuud pärast määruse avaldamist Euroopa Liidu Teatajas.
Christine DE VEYRAC (EPP-ED, FR)
Dokument: A6-0310/2005
Menetlus: Kaasotsustamismenetlus (***I)
Arutelu: 15.11.2005
Hääletus: 16.11.2005 Euroopa Parlamendi õigusloomega seotud resolutsioon ettepaneku kohta võtta vastu Euroopa Parlamendi ja nõukogu määrus lennureisijate teavitamise kohta lendu teenindavast lennuettevõtjast ning liikmesriikide poolt ohutusteabe edastamise kohta
Kliimamuutused
Parlament võttis kolmapäeval, 16. novembril vastu Anders WIJKMANi (EPP-ED, SE) omaalgatusliku raporti "Globaalse kliimamuutuse vastase lahingu võitmine".
Poolt hääletas 450, vastu 66 ja erapooletuks jäi 143 saadikut.
Raportis antakse ülevaade parlamendi seisukohtadest kliimamuutuste osas ning ta on suunatud Montrealis 28. novembrist kuni 9. detsembrini aset leidvale ÜRO kliimamuutuste konverentsile.
Raportis tõdetakse, et kliimamuutused on 21. sajandi üks peamisi väljakutseid, millel on olulised negatiivsed üleilmsed keskkonna-, majanduslikud ja sotsiaalsed ning eeldatavalt katastroofilised mõjud.
Seetõttu peaks liidu kliimamuutuste leevendamise strateegia põhinema lähenemisel, mis koosneb järgmistest komponentidest:
tuginemine Kyoto protokolli põhielementidele – kasvuhoonegaaside heitkoguste vähendamise siduvatele eesmärkidele, ülemaailmsele cap-and-trade süsteemile ja paindlikele mehhanismidele;
oma heitkoguste tugev vähendamine 30% võrra aastaks 2020, kasutades turusoodustusi ja eeskirju, et ergutada investeeringuid tõhususse ja/või süsinikuvabadesse ja väikeste süsiniku heitkogustega tehnoloogiatesse;
ennetava lähenemisviisi võtmine, et kaasata teisi peamisi osalisi, eriti USAd;
strateegilise partnerluse loomine selliste riikidega nagu Hiina, Lõuna-Aafrika Vabariik, Brasiilia ja India, et aidata neil välja töötada säästva energeetika strateegiaid ja tagada nende osalemine kliimamuutuste leevendamisel tehtavates jõupingutustes;
säästvate energiatehnoloogiate alaste teadusuuringute ja innovatsiooni jõuline toetamine ja vastakate meetmete, näiteks fossiilkütusetoetuste kaotamine, samuti väliskulude, sh kliimamuutuste kulude arvesse võtmine energia tootmishinnas;
Euroopa ja liikmesriikide seadusandluse kasutamine, et ergutada energiatõhususe suurendamist ja vähendada kliimamuutusi vähendava tehnoloogia hinda;
kliimamuutuste vähendamises Euroopa kodanike tasandil palju suurema vahetu osaluse edendamine, selle eeltingimuseks on üksikasjaliku teabe esitamine toodete ja teenuste süsinikusisalduse kohta ning tuleviku valikuvõimaluseks on isiklike kaubeldavate kvootide süsteem.
Saadikud kutsuvad ELi juhte üles esitama ettepanekuid tulevase kliimarežiimi jaoks, mis põhineks üldisel eesmärgil, et keskmine temperatuuri tõus maailmas ei tohiks industrialiseerimiseelse perioodiga võrreldes ületada 2°C. See režiim peaks põhinema ühisel, kuid diferentseeritud vastutusel, mille eesmärgiks on järjest suurem heitkoguste vähendamine ning vähendamisel tehtavatesse jõupingutustesse rohkemate riikide kaasamine.
Saadikud tervitavad Euroopa Ülemkogu 23. märtsi 2005. aasta Brüsseli istungi järeldusi, eriti seda, et arenenud riikide puhul tuleks 2020. aastaks püüelda heitkoguste vähendamiseni suurusjärgus 15–30%.
Samas nõuavad nad heitkoguste vähendamisel pikaajaliste eesmärkide seadmist ning teevad ettepaneku vähendada heitkoguseid 2050. aastaks 60–80% ulatuses.
Samuti leitakse, et Euroopa institutsioonid peaksid olema eeskujuks kasvuhoonegaaside heitkoguste piiramisel.
Raportis öeldakse, et ELis on energiasäästu potentsiaal tervelt 40%, kuid selle eesmärgi saavutamiseks tuleb kehtestada ranged siduvad normid.
Samuti on suur potentsiaal taastuvatel energiaallikatel ning süstemaatilise lähenemisega saaks 2020. aastaks katta 25% ELi kogutarbimisest taastuva energiaga.
Leitakse, et biomassi kasutamise kiire areng ja põllumajandusega seotud taastuva energia tootmise edendamine koos tasakaalustatud lähenemisega toiduainete tootmisele peab olema ühenduse põllumajanduspoliitika ümberkujundamisel põhiprioriteet.
Saadikud märgivad, et kliimamuutuste tõhus vähendamine nõuab energia- ja transpordisüsteemide ning ehitiste soojuspidavuse projekteerimise olulist ümberkorraldamist, ja et selline ümberkorraldamine peaks saama Lissaboni strateegia raames liikumapanevaks jõuks, et toetada kasvu ja konkurentsivõimet.
Mitmed kasvuhoonegaaside heitkoguste vähendamiseks vajalikud tehnoloogiad on juba olemas, kuid nende turuleviimist takistavad mitmed tõkked, eriti vastakad meetmed, näiteks fossiilkütuste kasutamise toetused.
Komisjoni kutsutakse üles esitama ettepanekuid kaotamaks selliseid toetuseid.
Raportis tuuakse eraldi välja transpordisektor, kuna transport annab ühenduse CO2 heitkogustest umbes 30% ning maanteetranspordi osa selles on ligikaudu 85%.
Nõutakse jõulisi meetmeid transpordi heitkoguste vähendamiseks ja leitakse, et edendada tuleb raudteetransporti, mis on maanteetranspordist palju energiasäästlikum.
Saadikud toetavad ka keskkonnamaksude sisseviimist ühenduses ning kutsuvad komisjoni üles esitama ettepanekuid Euroopa esimese keskkonnamaksu sisseseadmiseks ja liikmesriike kehtestama keskkonnamaksu hiljemalt 2009. aastaks.
Samuti kutsutakse ELi võimuorganeid üles tagama, et struktuurifondid oleks suunatud eelkõige säästvaks arenguks.
Anders WIJKMAN (EPP-ED, SE)
Dokument: A6-0312/2005
Menetlus: Omaalgatuslik raport
Arutelu: 16.11.2005
Hääletus: 16.11.2005 Euroopa Parlamendi resolutsioon globaalse kliimamuutuse vastase lahingu võitmise kohta
Resolutsioon Iraani kohta
Euroopa Parlament mõistis hukka Iraani presidendi avalduse, et Iisraeli riik tuleb "kaardilt minema pühkida" ning taaskinnitas oma toetust Iisraeli õigusele eksisteerida rahvusvaheliselt tunnustatud piirides ja turvaliselt, külg külje kõrval sõltumatu ja elujõulise Palestiina riigiga.
Saadikud väljendasid oma muret seda laadi avalduse võimalike tagajärgede pärast piirkonnas.
Resolutsioon võeti vastu neljapäeval, 17. novembril lihthääletuse teel.
Vastuvõetud resolutsioonis ütlevad saadikud, et president Ahmedinejadi avaldused annavad põhjust muretsemiseks seoses Iraani rolliga piirkonnas ja tema tulevaste kavatsustega ning kutsuvad selles kontekstis Iraani üles hoiduma igasugusest rahvusvaheliste terrorirühmituste toetamisest.
Parlamendiliikmed tervitavad mitmete Palestiina kõrgemate ametnike seisukohta, kes mõistsid president Ahmedinejadi arvamuse hukka.
Samuti tervitatakse Saksamaa moslemite kesknõukogu avaldust, mille kohaselt peab iga riik järgima rahvusvahelist õigust ja teiste riikide õigusi, ning teisi samalaadseid avaldusi.
Iraani president Mahmoud Ahmadinejad tegi kõnealuse avalduse kolmapäeval, 26. oktoobril Teheranis toimunud konverentsil "Sionismivaba maailm".
Arutelu: 16.11.2005
Hääletus: 17.11.2005 Euroopa Parlamendi resolutsioon Iraani kohta
Teatavate loomaliikide humaanse püünisjahi standardid
Parlament lükkas neljapäeval, 17. novembril tagasi teatavate loomaliikide humaanse püünisjahi standardite direktiivi eelnõu.
Raportöör Karin SCHEELE (PSE, AT) leidis, et eelnõu oli "äärmiselt ebarahuldav" ning ei omanud korralikku teaduslikku alust, ning palus Euroopa Komisjonil seetõttu ettepanek tagasi võtta.
Ühendus sõlmis 1996. aastal kaks identset teatavate loomaliikide püünisjahi standardite kokkulepet, esmalt Venemaa ja Kanadaga, seejärel USAga.
Nõukogu kiitis kokkulepped 1998. aastal heaks, ent kuna siseriiklikud seadused olid erinevad, tegi komisjon ettepaneku, et võetaks vastu direktiiv, millega standardid liikmesriikides ühtlustataks.
Direktiivi eelnõu ei puuduta püünisraudade kasutamist, sest nende kasutamine on juba 1991. aastast keelatud.
Direktiiv oleks hõlmanud kokku 19 loomaliiki (vesirott, nugis, soobel, mäger, hunt, kobras jne).
Parlament väljendas juba 1997. aasta juunis rahulolematust 1996. aasta kokkulepetega, kuna tema arvates ei võetud loomade heaolu piisavalt arvesse ning lähtuti pigem kaubandushuvidest.
Karin SCHEELE (PSE, AT)
Dokument: A6-0304/2005
Menetlus: Kaasotsustamismenetlus (***I)
Arutelu: 16.11.2005
Hääletus: 17.11.2005
REACH: saadikud leiavad tasakaalu tervishoiu, keskkonna ja tööstuse vahel
Seadusandliku maratoni esimene samm on Euroopa Parlamendis astutud - REACHi paketi esimese lugemisega jõuti lõpule.
Tegemist on kõige keerukama seadusandlusega, millega parlamendil on senini tulnud tegeleda.
Vastu võetud kompromiss näitab, et saadikud võtsid kuulda väikese ja keskmise suurusega ettevõtete muret liigse bürokraatia osas.
Samas kaitseb seadusandlik pakett tõhusalt ka keskkonda ning rahvatervist.
Komisjoni ettepaneku poolt hääletas neljapäeval, 17. novembril 407, vastu 155 ja erapooletuks jäi 41 saadikut.
Parlamendi president Josep BORRELL ütles pärast hääletust: "Euroopa Parlament näitas, et ta täidab oma kohustusi seadusandjana ning reageeris teatud eurooplaste muredele, tagades konkurentsivõimelised töökohad ja samas ka tervise- ja keskkonnakaitse ."
REACHi olulisemad punktid:
tugineb vastutuskohustuse põhimõttele, vastavalt millele tööstussektor on kohustatud hoiduma selliste ainete turustamisest, mis võiksid ohustada tervist või keskkonda.
Tootjad, importijad ja järgmise etapi kasutajad on kohustatud ennetama, piirama ning parandama igasuguseid ainega seotud negatiivseid mõjusid ning teavitama kasutajaid ainega seotud riskidest.
Registreerimine:
Kemikaalide puhul, mida toodetakse 1-10 tonni aastas, kasutatakse diferentseeritud registreerimistingimusi;
diferentseeritud registreerimistingimusi kasutatakse ainult olemasolevate ainete puhul, uute ainete puhul on registreerimiseks vaja esitada kogu ohutusteave.
Tarbekaupades sisalduvate murettekitavate ainete puhul ning ainete puhul, mis on ohtlikud inimtervisele või keskkonnale, tuleb esitada kogu ohutusteave;
nähakse ette vajaduse korral lisatestide tegemise nõudmise võimalus;
nähakse ette võimalus jätta teatud testid ära ainete puhul, mida toodetakse või imporditakse 10-100 tonni aastas, kui see on teatud kriteeriumide alusel õigustatud (kriteeriumid paneb paika komisjon komitoloogia protseduuriga);
"üks aine-üks registreerimine" lähenemise juurutamine kulude vähendamiseks, samas on erandid õigustatud juhtudel võimalikud.
kui aine registreeritakse ettevõtete grupi poolt, kaetakse registreerimiskulud proportsionaalselt tootmismahuga.
Kolme aasta jooksul tuleb registreerida ained, mida on ühenduses toodetud või ühendusse imporditud vähemalt 1000 tonni aastas; ained, mida on ühenduses toodetud või ühendusse imporditud vähemalt 1 tonn aastas ning mis on kantserogeensed, mutageensed või reproduktiivtoksilised (KMR); ained, mida on ühenduses toodetud või ühendusse imporditud vähemalt 100 tonni aastas ning mis on väga mürgiseks veeorganismidele ja mis võivad avaldada pikaajalist veekeskkonda kahjustavat toimet.
Lisaks nähakse olemasolevate ainete jaoks ette eelregistreerimissüsteem, kõik ained tuleb registreerida 18 kuu jooksul pärast määruse jõustumist.
Eelregistreeritud ainete jaoks luuakse vastav register.
Kasutamise lubamine:
Parlament kiitis heaks keskkonnakomisjoni arvamuse (324 poolt, 263 vastu, 13 erapooletut), mille kohaselt on REACHi eesmärgiks tagada, et ohtlikud ained asendatakse vähemohtlike ainete või tehnoloogiatega, kui leidub sobivaid alternatiive.
Selleks nähakse ette piiratud kehtivusajaga lubade väljastamine väga kõrge riskiteguriga ainete turule viimiseks ja kasutamiseks, kui puuduvad sobivad alternatiivsed ained või tehnoloogiad, kui selliste ainete kasutamist on võimalik põhjendada sotsiaal-majanduslike põhjendustega ja kui nende kasutamisest tulenevad riskid on piisavalt kontrollitud.
Sellised kemikaalid tuleb ka eelregistreerida.
Ained toodetes:
Saadikud kiitsid väikeste muudatustega napilt (291 poolt, 290 vastu, 16 erapooletut) heaks keskkonnakomisjoni seisukoha, mille kohaselt imporditud toodetele kehtivad samad tingimused nagu ELs toodetud toodetele.
Ette nähakse informeerimisprotseduur väga murettekitavate ainete jaoks ning kasutatakse sama kasutamise lubamise protseduuri.
Muud:
Lisaks nähakse ette mehhanismid loomkatsete vähendamiseks (katsete tulemused tuleb avaldada).
Saadikud toetasid ka Euroopa Kemikaalide Agentuuri pädevuse suurendamist.
Agentuur hakkab muuhulgas kemikaale hindama ja registreerima ning kasutuslubasid välja andma.
Euroopa Kemikaalide Agentuur, püsivad orgaanilised saasteained (REACH)
Guido SACCONI (PSE, IT)
Dokument: A6-0315/2005
Menetlus: Kaasotsustamismenetlus (***I)
Arutelu: 15.11.2005
Hääletus: 17.11.2005
Teatud kemikaalidele kohaldatavad piirangud (REACH)
Guido SACCONI (PSE, IT)
Dokument: A6-0285/2005
Menetlus: Kaasotsustamismenetlus (***I)
Arutelu: 15.11.2005
Hääletus: 17.11.2005 Euroopa Parlamendi õigusloomega seotud resolutsioon ettepaneku kohta võtta vastu Euroopa Parlamendi ja nõukogu määrus, mis käsitleb kemikaalide registreerimist, hindamist, kasutuse lubamist ja piiramist (REACH), millega asutatakse Euroopa Kemikaalide Agentuur ning muudetakse direktiivi 1999/45/EÜ ja määrust (EÜ) nr …/… [püsivate orgaaniliste saasteainete kohta] Euroopa Parlamendi õigusloomega seotud resolutsioon ettepaneku kohta võtta vastu Euroopa Parlamendi ja nõukogu direktiiv, millega muudetakse nõukogu direktiivi 67/548/EMÜ, eesmärgiga kohandada seda Euroopa Parlamendi ja nõukogu määrusega (EÜ), mis käsitleb kemikaalide registreerimist, hindamist, kasutuse lubamist ja piiramist
Ülejäänud hääletustulemused
Teisipäev, 17. november 2005
Heade tavade levitamise ning info- ja kommunikatsioonitehnoloogia tulemuslikkuse järelevalve
Giles Bryan CHICHESTER (EPP-ED, UK)
Dokument: A6-0302/2005
Menetlus: Kaasotsustamismenetlus (***I)
Arutelu: 15.11.2005
Hääletus: 15.11.2005
Giles Bryan CHICHESTERi (EPP-ED, UK) raport võeti vastu.
Üleeuroopaline üldkasutatav maismaa kaugotsingu teenus
Giles Bryan CHICHESTER (EPP-ED, UK)
Dokument: A6-0303/2005
Menetlus: Kaasotsustamismenetlus (***I)
Arutelu: 15.11.2005
Hääletus: 15.11.2005
Giles Bryan CHICHESTERi (EPP-ED, UK) raport võeti vastu.
EBRD asutamislepingu muutmine, et võimaldada pangal rahastada meetmeid Mongoolias
Pervenche BERÈS (PSE, FR)
Dokument: A6-0298/2005
Menetlus: Nõuandemenetlus (*)
Arutelu: 15.11.2005
Hääletus: 15.11.2005
Pervenche BERÈSi (PSE, FR) raport võeti vastu.
Seemneturu ühine korraldus
Joseph DAUL (EPP-ED, FR)
Dokument: A6-0295/2005
Menetlus: Nõuandemenetlus (*)
Arutelu: 15.11.2005
Hääletus: 15.11.2005
Joseph DAULi (EPP-ED, FR) raport võeti vastu.
Humalaturu ühine korraldus
Joseph DAUL (EPP-ED, FR)
Dokument: A6-0299/2005
Menetlus: Nõuandemenetlus (*)
Arutelu: 15.11.2005
Hääletus: 15.11.2005
Joseph DAULi (EPP-ED, FR) raport võeti vastu.
Veinituru ühine korraldus
Joseph DAUL (EPP-ED, FR)
Dokument: A6-0300/2005
Menetlus: Nõuandemenetlus (*)
Arutelu: 15.11.2005
Hääletus: 15.11.2005
Joseph DAULi (EPP-ED, FR) raport võeti vastu.
Viisad 2006. aasta Torino olümpia ja/või paraolümpia talimängudeks
Stefano ZAPPALÀ (EPP-ED, IT)
Dokument: A6-0313/2005
Menetlus: Kaasotsustamismenetlus (***I)
Arutelu: 15.11.2005
Hääletus: 15.11.2005
Stefano ZAPPALÀ (EPP-ED, IT) raport võeti vastu.
Euroopa angerjavarud
Albert Jan MAAT (PPE, NL)
Dokument: A6-0284/2005
Menetlus: Omaalgatuslik raport
Arutelu: 14.11.2005
Hääletus: 15.11.2005
Albert Jan MAATi (PPE, NL) raport võeti vastu.
Euroopa ühenduste privileegide ja immuniteetide protokolli rikkumine mõne liikmesriigi poolt
Giuseppe GARGANI (EPP-ED, IT)
Dokument: A6-0316/2005
Menetlus: Omaalgatuslik raport
Arutelu: 15.11.2005
Hääletus: 15.11.2005
Giuseppe GARGANI (EPP-ED, IT) omaalgatuslik raport võeti vastu.
Kolmapäev, 16. november 2005
Bohunice V1 tuumaelektrijaam Slovakkias
Rebecca HARMS (Verts/ALE, DE)
Dokument: A6-0282/2005
Menetlus: Nõuandemenetlus (*)
Arutelu: 15.11.2005
Hääletus: 16.11.2005
Rebecca HARMSi (Verts/ALE, DE) raport võeti vastu.
Resolutsiooni ettepanekud - Põhjadimensioon
Dokument: B6-0584/2005, B6-0584/2005, B6-0586/2005, B6-0587/2005, B6-0588/2005, B6-0589/2005, B6-0590/2005Arutelu: 08.09.2005
Hääletus: 16.11.2005
Resolutsiooni ühisettepanek võeti vastu 634 poolt-, 17 vastu- ja 18 erapooletu häälega.
Resolutsioon ettepanek - Üleminek digitaalringhäälingule
Dokument: B6-0333/2005
Arutelu: 14.11.2005
Hääletus: 16.11.2005
Resolutsiooni ettepanek võeti vastu.
Tuumaelektrijaamade tegevuse lõpetamiseks ettenähtud rahaliste vahendite kasutamine
Rebecca HARMS (Verts/ALE, DE)
Dokument: A6-0279/2005
Menetlus: Omaalgatuslik raport
Arutelu: 15.11.2005
Hääletus: 16.11.2005
Rebecca HARMSi (Verts/ALE, DE) omaalgatuslik raport võeti vastu.
Neljapäev, 17. november 2005
Solidaarsusfondi kasutuselevõtmine: torm Põhja-Euroopas
Reimer BÖGE (EPP-ED, DE)
Dokument: A6-0320/2005
Menetlus: Omaalgatuslik raport
Hääletus: 17.11.2005
Reimer BÖGE (EPP-ED, DE) omaalgatuslik raport võeti vastu.
Paranduseelarve projekt nr 7/2005
Salvador GARRIGA POLLEDO (EPP-ED, ES)
Dokument: A6-0321/2005
Menetlus: Raport
Hääletus: 17.11.2005
Salvador GARRIGA POLLEDO (EPP-ED, ES) raport võeti vastu.
Relvaeksport
Raũl ROMEVA RUEDA (Verts/ALE, ES)
Dokument: A6-0292/2005
Menetlus: Omaalgatuslik raport
Arutelu: 16.11.2005
Hääletus: 17.11.2005
Raũl ROMEVA RUEDA (Verts/ALE, ES) omaalgatuslik raport võeti vastu.
Massihävitusrelvade leviku tõkestamine
Ģirts Valdis KRISTOVSKIS (UEN, LV)
Dokument: A6-0297/2005
Menetlus: Omaalgatuslik raport
Arutelu: 16.11.2005
Hääletus: 17.11.2005
Ģirts Valdis KRISTOVSKISe (UEN, LV) omaalgatuslik raport võeti vastu.
Roheline raamat kaitsealaste riigihangete kohta
Joachim WUERMELING (EPP-ED, DE)
Dokument: A6-0298/2005
Menetlus: Omaalgatuslik raport
Arutelu: 16.11.2005
Hääletus: 17.11.2005
Joachim WUERMELINGi (EPP-ED, DE) omaalgatuslik raport võeti vastu 392 poolt-, 77 vastu- ja 7 erapooletu häälega.
Aafrika arengustrateegia
Maria MARTENS (PPE, NL)
Dokument: A6-0292/2005
Menetlus: Omaalgatuslik raport
Arutelu: 17.11.2005
Hääletus: 17.11.2005
Maria MARTENSi (PPE, NL) omaalgatuslik raport võeti vastu.
Euroopa Liidu arengupoliitika "Euroopa konsensus"
Anders WIJKMAN (EPP-ED, SE)
Dokument: A6-0319/2005
Menetlus: Omaalgatuslik raport
Arutelu: 17.11.2005
Hääletus: 17.11.2005
Anders WIJKMANi (EPP-ED, SE) omaalgatuslik raport võeti vastu.
Resolutsiooni ettepanekud - Humanitaarabile ligipääs Kašmiiris
Dokument: B6-0591/2005, B6-0591/2005, B6-0594/2005, B6-0597/2005, B6-0600/2005, B6-0603/2005, B6-0607/2005
Hääletus: 17.11.2005
Resolutsiooni ühisettepanek võeti vastu.
Resolutsiooni ettepanekud - Filipiinid (Euroopa kodaniku Francisco Larrañaga surmamõistmine)
Dokument: B6-0595/2005, B6-0595/2005, B6-0598/2005, B6-0601/2005, B6-0604/2005, B6-0605/2005
Hääletus: 17.11.2005
Resolutsiooni ühisettepanek võeti vastu.
Resolutsiooni ettepanekud - Myanmar
Dokument: B6-0592/2005, B6-0592/2005, B6-0593/2005, B6-0596/2005, B6-0599/2005, B6-0602/2005, B6-0606/2005
Hääletus: 17.11.2005
Resolutsiooni ühisettepanek võeti vastu 74 poolt-, 3 vastu- ja 2 erapooletu häälega.
Euroopa Parlamendi poolt vastuvõetud tekstid ja resolutsioonid
ET
8
LINK
/activities/expert/ta.do?WS=10&SV=0&language=ET
-//EP//TEXT TA P6-TA-2005-0427 0 NOT XML V0//ET
-//EP//TEXT TA P6-TA-2005-0424 0 NOT XML V0//ET
-//EP//TEXT TA P6-TA-2005-0428 0 NOT XML V0//ET
-//EP//TEXT TA P6-TA-2005-0433 0 NOT XML V0//ET
-//EP//TEXT TA P6-TA-2005-0441 0 NOT XML V0//ET
-//EP//TEXT TA P6-TA-2005-0434 0 NOT XML V0//ET
-//EP//TEXT TA P6-TA-2005-0435 0 NOT XML V0//ET
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
