9.11.2011 B7-0582/2011 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Eelseisev ELi ja USA tippkohtumine ning Atlandi-ülese majandusnõukogu kohtumine
Hannes Swoboda
,
Roberto Gualtieri
fraktsiooni S&D nimel
PE472.793v01-00 B7‑0582/2011 Euroopa Parlamendi resolutsioon eelseisva ELi ja USA tippkohtumise ning Atlandi-ülese majandusnõukogu kohtumise kohta
Euroopa Parlament,
– võttes arvesse oma varasemaid resolutsioone Atlandi-üleste suhete kohta,
– võttes arvesse kodukorra artikli 110 lõiget 2,
A. arvestades, et EL ja USA jagavad ühiseid väärtusi vabaduse, demokraatia, inimõiguste vallas ning soovivad avatud ühiskonda ja seepärast on neil vastastikune huvi teha koostööd, et reageerida praegu toimuvatele sündmustele, nagu araabia kevad, kauaoodatud rahu Iisraeli ja Palestiina rahva vahel;
B. arvestades, et paljud ülemaailmsed probleemid välispoliitika, julgeoleku, arengu ja keskkonna alal nõuavad ühismeetmeid ja Atlandi-ülest koostööd; arvestades siiski, et praegune majanduskriis on kerkinud esile peamise probleemina, millega tuleb kohe tegeleda;
C. arvestades, et ELi ja USAd, mis on endiselt kaks maailma tippmajandusega riiki, ootavad finantskriisi ning tärkava majandusega riikide ja BRIC-riikide üha suureneva konkurentsi tõttu ees tõsised katsumused;
D. arvestades, et Prantsusmaal Cannes’is 3. ja 4. novembril 2011 toimunud G20 tippkohtumisel kinnitas EL uuesti oma otsustavust kehtestada finantstehingute maks ELi tasandil ning teha koostööd teiste G20 liikmetega ülemaailmse finantstehingute maksu küsimuses;
E arvestades, et EL ja USA moodustavad kokku poole maailma majandusest, ja oma 4,28 triljoni dollarilise partnerlusega moodustavad nad maailma suurima, integreerituima ja kõige pikaajalisema majandussuhte ning on üleilmse majandusliku heaolu peamised tagajad;
F arvestades, et jätkuv finants- ja majanduskriis nii Euroopas kui ka Ameerika Ühendriikides ohustab meie majanduste stabiilsust ja jõukust ning meie kodanike heaolu, ja arvestades, et kriisiga võitlemiseks ei ole tihedam majanduskoostöö Euroopa ja USA vahel olnud kunagi varem nii õigeaegne ja vajalik;
G. arvestades, et tungivat vajadust pakkuda vabadust ja turvalisust kodumaal ei tohi rahuldada peamiste põhimõtete arvelt, milleks on kodanikuvabaduste austamine ja inimõiguste ühtsete standardite eest seismine;
Tööhõive ja majanduskasv
1. väljendab heameelt G20 tippkohtumise järelduste üle, mille kohaselt tuleb keskenduda majanduskasvu ja tööhõive ülemaailmsele strateegiale; väljendab heameelt ELi otsustavuse üle kehtestada finantstehingute maks ning nõuab tungivalt, et teised G20 liidrid järgiksid seda ülemaailmse finantsturu reguleerimise raamistikus;
2. kutsub ELi ja USA valitsusi üles töötama välja ja käivitama ühise, tööhõivet ja majanduskasvu käsitleva Atlandi-ülese algatuse, mis hõlmaks kaubanduse ja investeeringute edendamise tegevuskava; nõuab tungivalt, et EL ja USA arendaksid edasi olemasolevaid Atlandi-ülese majandusnõukogu koostöömehhanisme, mis kiirendaks koostööd reguleerimisalase dialoogi, tariifide kõrvaldamise, põhjendamatute mittetariifsete tõkete kaotamise valdkondades, ning ühtsete standardite loomist avatud ja õiglase kaubanduse tehniliste tõkete eemaldamisel;
3. kutsub komisoni ja USA valitsust üles kohustuma kahe- ja mitmepoolsetest foorumites võitlema ülemaailmse protektsionismi suundumusega, ohustamata ELi poliitikat sellistes valdkondades nagu keskkonnanormatiivid, kultuuriline mitmekesisus, sotsiaalsed õigused ja avalikud teenused; nõuab, et EL ja USA kehtestaksid varajase hoiatuse mehhanismi protektsionismi avastamiseks ja tõkestamiseks kahepoolsetes suhetes;
4. toonitab, et Atlandi-ülest majandusnõukogu tuleb kõnealuste eesmärkide saavutamiseks tugevdada, eelkõige ühiste standardite väljatöötamise osas uutes reguleeritavates alades, nagu nanotehnoloogia, või esilekerkivates majandussektorites, nagu elektrisõidukite tehnoloogia;
5. tuletab meelde, kui oluline on Atlandi-ülesele kaubandusele avatud hanketurg, mis pakub võrdset juurdepääsu hankijatele, eelkõige väikestele ja keskmise suurusega ettevõtjatele, ning mis austab vastastikkuse, vastastikuse kasu, proportsionaalsuse ja multifunktsionaalsuse põhimõtteid; rõhutab, kui oluline on WTO riigihankelepingu reform, et tagada avatud ja tasakaalustatud pääs mõlemale turule;
6. toonitab, et teadusuuringute ja innovatsiooni partnerluste raamistikus tuleb koostööalaseid jõupingutusi tugevdada;
7. rõhutab, et tuleb edendada koostööd ressursitõhususe küsimustes ning teha tööd selle nimel, et võtta vastu ELi ja USA ühine toormaterjalide tegevuskava, milles keskendutakse haruldastele muldmetallidele, ja seda rakendada ning toetada innovatsioonialast koostööd toormaterjalide kaevandamise ja ringlussevõtu tehnoloogiate vallas;
8. toonitab, kui oluline on koostöö energiatõhususe, taastuvenergiaallikate ja kõrgete tuumaohutusalaste standardite edendamiseks kogu maailmas ning väljendab rahulolu sellega, et jätkub kontoriseadmete energiatõhususmärgistuse programmide kooskõlastamine ja koostöö energiatehnoloogiate väljatöötamise alal (uus ELi ja USA vaheline Energy Stari leping), ja et tuleb uurida võimalust selle kooskõlastamise ( energy star ) laiendamiseks muudele energiamärgistussüsteemidele;
9. kutsub komisjoni üles kiirendama läbirääkimisi USAga tooteohutuse küsimustes ning väljendab heameelt õigusliku aluse kasutuselevõtu üle USA tarbekaupade ohutuse komisjoni peetavateks läbirääkimisteks ELiga lepingu üle, mis peaks parandama teabevahetust ohtlike toodete, vigastuste ning ELi liikmesriikides ja USAs võetud parandusmeetmete küsimustes;
Ülemaailmne juhtimine, välispoliitika ja areng
10. toetab kindlalt vabade ja avatud demokraatiate arengut, mis edendavad rahu ja stabiilsust, ning kutsub seepärast ELi ja USAd üles edendama edaspidigi rahu, eelkõige Lähis-Idas, ja toetama Põhja-Aafrika tärkavaid demokraatiaid;
11. väljendab uuesti oma kindlat toetust kahe riigi lahendusele, mille aluseks oleks 1967. aasta piirid ja Jeruusalemm mõlema riigi pealinnana ning mille puhul Iisraeli riik ning tema naabrina sõltumatu, demokraatlik ja elujõuline Palestiina riik eksisteerivad kõrvuti rahus ja julgeolekus; rõhutab veel kord, et Iisraeli ja Palestiina vahel peavad uuesti algama otsesed läbirääkimised täielikus kooskõlas rahvusvahelise õigusega, nõukogu 8. detsembri 2009. aasta järeldustes määratletud kriteeriumide alusel ning vastavalt neliku poolt nõutud tähtaegadele, et lõpetada vastuvõetamatu status quo ; kutsub USAd ja ELi jätkama jõupingutusi, mille eesmärk on saavutada õiglane ja kestev rahu Iisraeli ja Palestiina rahva vahel ning toetada ühiselt palestiinlaste püüdlust saada ÜRO poolt riigina tunnustatuks;
12. taunib USA väljaastumist UNESCO rahastamisskeemist pärast Palestiina liikmeks saamist;
13. mõistab kindlalt hukka üha suurema jõukasutuse Süürias ning toetab USA ja ELi liikmesriikide jõupingutusi jätkata ÜRO Julgeolekunõukogus resolutsiooniga, milles mõistetakse hukka Süüria režiimi poolt kasutatav surmav jõud ja nõutakse selle lõpetamist ning sanktsioonide kehtestamist, kui režiim seda ei tee;
14. kiidab ELi ja USA vahel arendatud tihedat koostööd sõjalises tegevuses, milleks andis volituse ÜRO Julgeolekunõukogu ja mis on nõutav, et aidata kaitsta liibüalasi nende võitluses vabaduse eest; tunnistab USA olulist osa õhus toimuval lennukite tankimisel ning Euroopa liitlaste jaoks luureandmete ja eelteabe kogumisel; kutsub nii ELi kui ka USAd üles jätkama Liibüa üleminekuvalitsuse toetamist kõigis püüdlustes rajada kaasavat ja demokraatlikku ühiskonda; toonitab samal ajal, et see toetus peab olema tingimuslik, sõltudes inimõiguste austamisest, õigusriigi põhimõtete järgimisest ja kõigi kodanike, eelkõige naiste poliitilisest osalusest;
15. toonitab Lissaboni lepingu uute sätetega kasutusele võetud ühise välis- ja julgeolekupoliitika / ühise julgeoleku- ja kaitsepoliitika (ÜVJP/ÜJKP) tõhustatud staatust ning väljendab rahulolu selle tunnistamisega NATO uues strateegilises kontseptsioonis; kinnitab veel kord kindlalt, kui oluline on tõhustada ELi ja USA koostööd kriisiohjamises, vältides samal ajal tarbetut dubleerimist, eelkõige tsiviilkriiside ohjamisel;
16. võtab teadmiseks asjaolu, et Obama valitsus on siiani seisnud silmitsi märkimisväärsete probleemidega, püüdes sulgeda Kuubal Guantánamos asuvat USA juhitud kinnipidamisasutust, vaatamata 2009. aasta avaldusele asutuse sulgemise kohta ühe aasta jooksul; kahetseb, et vaid mõned ELi liikmesriigid on võtnud vastu (või lubanud vastu võtta) vähesel arvul vabastatud kinnipeetuid, ja et teised on samal ajal sellest keeldunud; on teadlik Kongressi vastuväidetest valitsuse Guantánamo sulgemise kava mõningatele elementidele, mis takistab sulgemise esialgsest tähtajast kinnipidamist; tunneb muret, et kuni Guantánamo toimib, aitab see kaasa Al Qaeda ja selle liitlaste värbamisplaanidele;
17. tunneb tõsist muret Rahvusvahelise Aatomienergiaagentuuri (IAEA) viimases aruandes esitatud väidete pärast, mille kohaselt Iraan on teinud edusamme tuumarelva kavandamiseks ja ehitamiseks vajaliku oskusteabe alal; taunib asjaolu, et vaatamata Iraani korduvatele kinnitustele, et tema tuumaprogramm on ette nähtud üksnes rahumeelseks, tsiviilühiskonna energiavajaduste täitmise otstarbeks, ei ole ta siiani teinud täielikku koostööd IAEAga; kutsub ELi ja USAd üles avaldama jätkuvat survet Iraanile tolle rahvusvaheliste tuumarelva leviku tõkestamise kohustuste täitmiseks; nõuab, et EL ja USA kasutaksid kõiki poliitilisi ja diplomaatilisi vahendeid, survestamaks Iraani võetud kohustusi täitma;
18. toonitab, et EL ja USA haldavad koos 90% ülemaailmsest arenguabist tervishoiu alal ning 80% üldisest abist; väljendab rahulolu ELi ja USA vahelise arengualase dialoogi alustamisega 2011. aasta septembris, sest aastatuhande arengueesmärkide saavutamise tähtajani on jäänud kõigest viis aastat;
19. väljendab heameelt ELi ja USA algatuste üle muuta arengumaades toimivad kaevandustööstused läbipaistvamaks; kutsub mõlemat poolt üles nõudma G20s ülemaailmset kohustuslikku läbipaistvuse standardit;
20. kutsub ELi ja USAd üles nõudma G20 rühmituses suuremat ülemaailmset reguleerimist, mille abil välditaks kuritarvituslikku spekuleerimist ning kooskõlastataks ennetusmehhanismide loomist ülemaailmsete toiduhindade liigse kõikumise vastu; rõhutab, et G20 peab kaasama ka rühmitusse mittekuuluvad riigid, et tagada ülemaailmne lähenemine;
21. toonitab, et kliimamuutus on ülemaailmne mure ning kutsub komisjoni üles püüdlema eesseisval Durbani konverentsil USA kaugeleulatuvate kohustuste poole; tunneb sellega seoses muret seaduse 2594 pärast, mis võeti hiljuti USA Kongressis vastu ja milles nõutakse USA lennuettevõtjatel ELi heitkogustega kauplemise süsteemis osalemise keelamist; kutsub USA Senatit üles kõnealust seadust mitte vastu võtma ning nõuab selles küsimuses konstruktiivset dialoogi;
Vabadus ja turvalisus
22. tunnistab, et kõik Atlandi-ülese turu reisija- ja kaubavood peaksid olema allutatud nõuetekohastele ja proportsionaalsetele julgeolekumeetmetele;
23. kutsub sellega seoses USAd üles vähendama üldisi piiranguid, nagu 100% konteinerite läbivalgustamine ja vedelike keelustamine õhusõidukite pardal sihipärasemate ja riskipõhiste lähenemiste kasuks, nagu nn turvalise ettevõtja kava ja vedelike läbivalgustamine;
24. väljendab sellega seoses heameelt 2011. aasta märtsis alanud läbirääkimiste üle, mis puudutavad ELi ja USA vahelist isikuandmete kaitset käsitlevat lepingut ning rõhutab, et kavandatav ELi ja USA broneeringuinfo leping peaks olema kooskõlas Euroopa Parlamendi nõudmistega, mis on esitatud 5. mai 2010. aasta resolutsioonis läbirääkimiste alustamise kohta broneeringuinfot käsitlevate lepingute üle;
25. rõhutab, et tuleb tagada üleilmse interneti tervikluse kaitse ja suhtlusvabadus, vältides ühepoolseid meetmeid interneti protokolli (IP) aadresside või domeeninimede tühistamisel;
26. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele ning Ameerika Ühendriikide presidendile ja Kongressile.
