Euroopa Ülemkogu keskendub majanduskasvule ning töökohtadele
Euroopa Ülemkogu
2008-03-12 - 13:52
Saadikud arutasid nõukoguga ning komisjoniga eelseisva Euroopa Ülemkogu (13.-14. märtsil Brüsselis) programmi.
Ülemkogul keskendutakse majandusküsimustele.
Kohtumisel osaleb ka parlamendi president Hans-Gert Pöttering.
Nõukogu kõnevoor
Janez LENARČIČ märkis, et ülemkogu keskseteks teemadeks on majandusküsimused ja Lissaboni strateegia, energeetika ja kliimaküsimused ning finantsturgude stabiilsus.
Komisjoni kõnevoor
Komisjoni president José Manuel BARROSO tõi esile ELi majandusliku edu ning leidis, et Lissaboni strateegia toimib.
Ta hoiatas liitu protektsionismi eest ning märkis, et vaid uuendatud Lissaboni strateegia hoiab ELi konkurentsivõimelisena.
Erilist tähelepanu tuleb seejuures pöörata haridusele ja koolitusele, teadusuuringutele ja innovatsioonile ning siseturu täiustamisele.
Fraktsioonide kõnevoor
Joseph DAUL (EPP-ED, FR) leidis, et Lissaboni strateegia on parim vastus meie ees seisvatele väljakutsetele, ent strateegia tuleb muuta tõhusamaks.
Ta kutsus liikmesriike üles investeerima innovatsiooni ja teadusuuringutesse ning rõhutas, et koolitamata tööjõuga ei ole võimalik konkurentsivõimeliseks jääda.
Tööjõud peab Dauli arvates olema liikuvam ning paindlikum, samuti tuleb edendada elukestvat õpet.
Dauli arvates tuleb eriti toetada VKEsid.
Ta lisas veel, et roheline poliitika peab käima käsikäes kaubanduspoliitikaga ning et sotsiaalset arengut ei ole võimalik saavutada ilma majanduskasvuta.
Martin SCHULZ (PSE, DE) märkis, et väidetavalt pidavat ministrid õhtusöögil arutama "Vahemere liidu" ideed.
Schulzi arvates oleks see väga hea, kuid ta hoiatas, et kui liikmesriigid ei ole selles osas ühel meelel, siis on tegemist väga halva signaaliga.
Schulz oli rahul, et komisjon võttis arvesse parlamendi mõtteid majanduspoliitika suuniste osas.
Ta leidis, et edusamme on tehtud, kuid samas on palju ebakindlaid töökohti ning palgad ei jõua ettevõtete kasumile järgi.
Schulz rõhutas seetõttu parema sotsiaalkaitse vajadust.
Graham R. WATSON (ALDE, UK) märkis, et tegemist on keerulise ajaga ning viitas Türgiga, Venemaaga, Lähis-Idaga, majanduskasvuga ning pangakriisidega seotud raskustele.
Ta nentis, et kliimamuutuse, julgeoleku ning stabiilsuse vallas on vaja ruttu tegutseda.
Watson rõhutas kaubanduse olulisust ning seda, et turg on olulisim vahend elustandardi tõstmiseks.
Brian CROWLEY (UEN, IE) ütles oma sõnavõtus, et lahendust ei paku mitte üks ettepanek, vaid meetmete kombinatsioon.
Ta leidis ka, et riigisektor ei saa kõige eest hoolitseda, vaid äriinimesed ning VKEd peavad tegema rohkem investeeringuid ning looma töökohti.
Samas on selleks vaja teatud paindlikkust.
Crowley rõhutas lõpetuseks, et meie kalleimaks varaks on meie noored ning et noorte harimisse ning koolitamisse tuleb piisavalt investeerida.
Rebecca HARMS (Verts/ALE, DE) leidis, et Lissaboni strateegia "ei ole lahendanud vaeste töötajate probleemi".
Ta rõhutas, et kasum tuleb õiglaselt ära jagada ning leidis, et vaja oleks ühtset miinimumpalka.
Samuti tuleks Harmsi arvates tegeleda heidikutega.
Lisaks märkis ta, et meie majanduse jätkusuutlikkuse osas on veel palju ära teha.
Gabriele ZIMMER (GUE/NGL, DE) avaldas arvamust, et nüüdseks 50-aastane parlament peaks seisma nõrgemate elanikkonna gruppide eest.
Tema arvates on Lissaboni strateegiast välja jäetud pered ja lapsed ning ta leidis, et ülemkogu peaks tähelepanu pöörama ka sotsiaalsele tõrjutusele, vaesusele ning lõhedele ühiskonnas.
Jens-Peter BONDE (IND/DEM, DK) rääkis Lavali juhtumist ning ettepanekust, mille ta on teinud, ning milles ta leiab, et Euroopa Kohtu 18. detsembri otsus Lavali osas on kehtetu.
Bonde rääkis Iirimaal ning Taanis valitsevast olukorrast ning leidis, et selle teemaga tuleb koheselt tegeleda.
Eesistujariik peaks tema arvates teema tõstatama ka ülemkogul.
Lisaks nõudis Bonde konsolideeritud Lissaboni lepingu avaldamist, sest muidu ei saa keegi aru, millest see räägib.
Eesti saadiku sõnavõtt
Tunne KELAM (EPP-ED, EE) pöördus oma kõnes komisjoni presidendi Barroso poole ning rõhutas, et teenuste liikumise vabadust tuleb rakendada võrdselt kõigis liikmesriikides.
Lisaks on tema arvates vaja toetada väikeettevõtteid, et nad saaksid innovatsiooni vilju paremini jagada ja ära kasutada.
Selleks on Kelami sõnul vaja väikeettevõtlust puudutavat õigusakti.
Lõpetuseks palus Kelam Barrosolt, et too tuletaks ülemkogul meelde, et Läänemere strateegiast võiks saada oluline panus Lissaboni strateegiasse ning ehk isegi üks Lissaboni strateegia edulugudest.
Arutelu: 12.03.2008
20080311IPR23706 Pressiinfo (ingliskeelne)
ET
1
LINK
http://www.eu2008.si/en/Meetings_Calendar/Dates/March/0313_EC.html?tkSuche=ajax&globalDatum=01.03.&multiDatum=31.03.&veranstaltungsart=&globalPolitikbereich=&visiblePath=/htdocs/en&
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
