5.7.2006
RESOLUTSIOONI ÜHISETTEPANEK
Vastavalt kodukorra artikli 115 lõikele 5 esitanud
– Bernd Posselt, Charles Tannock ja Simon Busuttil fraktsiooni PPE-DE nimel,
– Pasqualina Napoletano, Marie-Arlette Carlotti, Glenys Kinnock, Alain Hutchinson ja Elena Valenciano Martínez-Orozco fraktsiooni PSE nimel,
– Lydie Polfer ja Marios Matsakis fraktsiooni ALDE nimel,
– Marie Anne Isler Béguin fraktsiooni Verts/ALE nimel,
– Luisa Morgantini ja Willy Meyer Pleite fraktsiooni GUE/NGL nimel,
– Ģirts Valdis Kristovskis fraktsiooni UEN nimel,
asendades järgmiste fraktsioonide esitatud resolutsiooni ettepanekuid:
– Verts/ALE ( B6‑0399/2006 )
– GUE/NGL ( B6‑0403/2006 )
– PPE-DE ( B6‑0407/2006 )
– ALDE ( B6‑0409/2006 )
– PSE ( B6‑0413/2006 )
– UEN ( B6‑0416/2006 )
Mauritaania
Euroopa Parlamendi resolutsioon Mauritaania kohta
Euroopa Parlament,
–
võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000, ning eelkõige selle artiklit 96;
–
võttes arvesse AKV-ELi parlamentaarse assamblee 24. novembril 2005. aastal Edinburghis (Ühendkuningriik) vastu võetud resolutsiooni olukorra kohta Lääne-Aafrikas;
–
võttes arvesse 24 kohustust, mille Mauritaania Islamivabariik Cotonou lepingu artikli 96 alusel võttis Mauritaania Islamivabariiki puudutavate konsultatsioonide raames AKVga (Brüssel, 30. november 2005);
–
võttes arvesse 23.–27. septembril 2006. aastal Mauritaanias viibinud AKV-ELi parlamentaarse assamblee teabe- ja uurimismissiooni aruannet;
–
võttes arvesse 3.–5. mail 2006. aastal Mauritaanias viibinud Euroopa Parlamendi delegatsiooni Magribi riikide ja Araabia Magribi Liiduga (sh Liibüaga) suhtlemiseks töörühma aruannet;
–
võttes arvesse Aafrika Liidu (AU) rahu- ja julgeolekunõukogu (PSC) 21. juuni 2006. aasta otsust;
–
võttes arvesse eesistujariigi avaldust Euroopa Liidu nimel Mauritaanias 28. juunil 2006. aastal toimunud rahvahääletuse kohta;
–
võttes arvesse kodukorra artikli 115 lõiget 5,
A.
arvestades, et endise presidendi Ould Taya kukutamine 3. augustil 2005. aastal toimus verevalamiseta;
B.
arvestades, et õiguse ja demokraatia sõjaline nõukogu (CMJD) on kinnitanud valmisolekut teha lõpp endise režiimi totalitaarsetele meetoditele ning on kohustunud kehtestama Mauritaanias demokraatia;
C.
arvestades poliitiliste parteide ja kodanikuühiskonna seas kujunenud konsensust käimasoleva protsessi toetuseks;
D.
arvestades rahvusliku sõltumatu valimiskomisjoni (CENI) loomist ja põhiseaduse rahvahääletuse ning parlamendi-, kohalike ja presidendivalimiste läbiviimise ajakava vastuvõtmist;
E.
arvestades, et üleminekuvõimud on valimiste ajakava osas võetud kohustustest seni kinni pidanud, sealhulgas valijate loenduse (RAVEL) läbiviimisel, mis jõudis lõpule 30. aprillil 2006;
F.
arvestades, et 25. juuni 2006. aasta rahvahääletusel osalemise määr ulatus 76,36 protsendini ja 96,96 protsenti osalenutest hääletas põhiseaduse muudatuste poolt;
G.
arvestades samas, et suur osa Mauritaania elanikkonnast ei suutnud valijakaardi saamiseks tõendada oma isikusamasust vastavalt valimisseadusele, milles nõutakse vanemate ja vanavanemate sünnitunnistuse koopiat;
H.
arvestades, et suurel hulgal kodanikel ei olnud võimalik dokumente saada ning seetõttu ei olnud neil materiaalseid tingimusi ja hääletuse korraldamise väga lühikest tähtaega arvestades võimalik 25. juunil hääletada;
I.
arvestades meedia tsenseerimise kaotamist, mis on leidnud praktikas tõendamist;
J.
arvestades naftatootmise alustamist 2006. aasta aprillis ning Mauritaania üleminekuvalitsuse ja Austraalia naftatootja Woodside vahel 2006. aasta juuni algul sõlmitud uut naftakokkulepet;
K.
arvestades üleminekuvõimude võetud kohustust võidelda korruptsiooniga ning ühineda asjaomaste rahvusvaheliste konventsioonidega;
L.
arvestades Mauritaania rannikult Euroopa Liitu suunduvate väljarändajate suurt arvu;
M.
arvestades, et Euroopa Liidu ja Mauritaania vahelise kalanduskokkuleppe kehtivus lõpeb 31. juulil 2006. aastal,
1.
võtab rahuloluga teadmiseks üleminekuvõimude võetud kohustuse kehtestada Mauritaanias demokraatia, ergutab üleminekuvõime demokraatlikku protsessi lõpule viima võetud kohustustest täiel määral kinni pidades ning rõhutab, et Euroopa Parlament jälgib tähelepanelikult protsessi kulgemist kuni selle lõpulejõudmiseni;
2.
väljendab rahulolu 25. juuni 2006. aasta rahvahääletuse eduka kulgemise üle, mis sai hea hinnangu kohalviibinud rahvusvahelistelt vaatlejatelt, ning rõhutab, et mauritaanlaste massiliselt uue põhiseaduse poolt antud hääled on otsustav etapp demokraatliku ülemineku protsessis ning see näitab elanikkonna otsusekindlust tõelise demokraatia ja õigusriigi ülesehitamisel;
3.
nõuab, et kõikidel mauritaanlastel oleks võimalik saada dokumendid, mis võimaldaksid neil tulevastel valimistel osaleda;
4.
soovitab teha jõupingutusi, et välismaal elavatel mauritaanlastel oleks võimalik tulevastel hääletustel osaleda;
5.
väljendab rahuolu, et riigi edasiviivad jõud – poliitilised erakonnad ja kodanikuühiskond – usuvad üksmeelselt üleminekuprotsessis osalejate siirusesse;
6.
tervitab põhiseaduse rahvahääletuse ning parlamendi-, kohalike ja presidendivalimiste läbiviimise ajakava vastuvõtmist ning kutsub ametivõime üles ajakavast kinni pidama;
7.
tervitab rahvusliku sõltumatu valimiskomisjoni (CENI) loomist, mille ülesanne on valijate loenduse (RAVEL) läbiviimine ning tulevaste hääletuste korraldamine;
8.
kutsub CMJD-d, üleminekuvalitsust ja sõltumatut rahvuslikku valimiskomisjoni (CENI) üles viima loendus ja valijakaartide jagamine lõpule rahvahääletuse ja muude valimiste vahelisel ajal, et täita tühimik 1995. aasta loenduse ja praeguse valijate nimekirja vahel, aktsepteerides sealjuures tagasipöördunud pagulaste isikusamasuse tõendamise viisina tunnistajate sellekohaseid tõendeid, ning tervitab avatust, mida CENI esimees selles küsimuses Brüsselis 30. mail 2005. aastal ilmutas;
9.
märgib arvukate poliitiliste erakondade loomist pärast 3. augustit 2005 ja koalitsioonides toimuvaid ümbergrupeerumisi ning ergutab koostama valimisplatvorme, mis sisaldaksid konkreetseid ettepanekuid riigi majandusliku ja sotsiaalse olukorra parandamiseks;
10.
soovitab poliitiliste erakondade rahastamisel lähtuda nende esindatusest kohalikel valimistel, sest proportsionaalsed valimised võimaldavad võtta suuremal määral arvesse riigi mitmekesisust, ning näha osa rahastamisest ette materiaalse abina, et võimaldada poliitilistel erakondadel soodsatel tingimustel valimiskampaanias osaleda;
11.
tervitab üleminekuvõimude põhimõttelist seisukohta võimaldada pagulastel tagasi pöörduda, ent märgib murega, et praktikas on seda õigust väga vähe kasutatud kahel põhjusel: majanduslike vahendite piiratuse tõttu ning suure arvu asjaomaste isikute suutmatuse tõttu tõendada oma Mauritaania kodakondsust;
12.
palub üleminekuvõimudel sellest tulenevalt kaaluda tõsiselt parlamendi- ja presidendivalimisteks välismaal elavatele mauritaanlastele valimisjaoskondade avamist saatkondades, samuti pagulaste laagrites Malis ja Senegalis;
13.
võtab teadmiseks otsuse eraldada 20 protsenti kandidaadikohtadest naistele ning tunnistab, et see kujutab endast edasiminekut võrreldes varasema olukorraga, ent väljendab siiski kartust, et selle reegli mõju võib praktikas osutuda olematuks, kui erakonnad eraldavad naistele kandidaadikohad valimispiirkondades, kus kaotus on ette teada, või paigutavad nad nimekirjas kohtadele, millelt valituks osutumine on võimatu;
14.
palub komisjonil teha otsuse saata Mauritaaniasse Euroopa Liidu valimisvaatlusmissioon (EUEOM);
15.
tervitab meedia tsenseerimise kaotamist, mis on praktikas tõendamist leidnud;
16.
tervitab poliitiliste erakondade esindajate ja kodanikuühiskonna sõnavabadust Mauritaanias, mis ennustab elava ja dünaamilise demokraatia kujunemist;
17.
palub õiguse ja demokraatia sõjalisel nõukogul (CMJD) ning üleminekuvalitsusel võtta jõulisi meetmeid nn humanitaardefitsiidi, pagulaste ja orjuse järelmõjude, samuti majanduskuritegude karistamatuse küsimuses, tunnistades samas, et neil ei ole võimalik lahendada kõiki minevikust tulenevaid probleeme;
18.
tervitab õiguse ja demokraatia sõjalise nõukogu (CMJD) liikmete võetud kohustust järgmistel valimistel mitte kandideerida;
19.
kutsub Mauritaania praegusi ja tulevasi ametivõime üles asuma tegelema jõukuse ebavõrdse jagunemise küsimusega ning kehtestama Mauritaanias sotsiaalse õigluse minimaalse taseme;
20.
tervitab Cotonou kokkuleppe uue artikli 96 alusel peetavate konsultatsioonide lõpuleviimist ning Euroopa Liidu ja Mauritaania Islamivabariigi vahelise koostöö täielikku taastumist, samuti asjaolu, et sel viisil ei kannata Mauritaania Islamivabariik kahju seoses 3. augusti 2005. aasta sündmustega;
21.
palub Mauritaania ametivõimudel kasutada uusi naftaressursse elanikkonna vajaduste rahuldamiseks, eelkõige tervishoiu ja hariduse valdkonnas;
22.
tervitab üleminekuvõimude võetud kohustust rakendada maavaraammutustööstuse läbipaistvuse algatuse EITI ( Extractive Industries Transparency Initiative ) põhimõtteid;
23.
tervitab üleminekuvõimude võetud kohustust võidelda korruptsiooniga ja ratifitseerida asjaomased rahvusvahelised konventsioonid;
24.
tervitab Mauritaania võimude koostöövalmidust ebaseadusliku sisserändega võitlemisel, mis on võimaldanud sõlmida olulisi ELi ja Mauritaania vahelisi kokkuleppeid, sealhulgas Euroopa Komisjoni kaasrahastatava projekti Atlantis, millega seatakse sisse ELi riikide ja Mauritaania vaheline koostöö Mauritaania ranniku seire alal Hispaania ja Mauritaania ühispatrullide abil;
25.
palub Euroopa Komisjonil ja Mauritaania ametivõimudel viia õigeaegselt lõpule läbirääkimised kalanduskokkuleppe üle ning kehtestada asjakohane poliitika kalavarude kaitseks ja püügikohtade läheduses asuva Banc d'Arguin'i piirkonna mere- ja maismaaelustiku mitmekesisuse säilitamiseks;
26.
teeb presidendile ülesandeks edastada käesolev resolutsioon nõukogule ja komisjonile ning CMJD-le, Mauritaania üleminekuvalitsusele ja AKV-ELi parlamentaarsele assambleele.
