P6_TA(2007)0057
Guinea
B6-0049 , 0050 , 0055 , 0062 , 0063 ja 0064/2007
Euroopa Parlamendi resolutsioon Guinea kohta
Euroopa Parlament,
–
võttes arvesse kodukorra artikli 115 lõiget 5,
A.
olles sügavas mures president Lansana Conté'i 13. veebruari 2007. aasta eriolukorda käsitleva deklaratsiooni pärast, mis võeti vastu pärast 10. jaanuaril 2007. aastal ametiühingute ja kodanikuühiskonna algatatud ning majanduslike ja sotsiaalsete nõudmistega seotud üldstreiki ning pärast julgeolekujõudude vägivaldseid repressioone 17. jaanuaril 2007. aastal Conakrys toimunud rahumeelsel meeleavaldusel;
B.
olles mures hiljuti aset leidnud vägivalla pärast, kui toimus kokkupõrge julgeolekujõudude ja nende protestijate vahel, kes soovisid, et 1984. aasta riigipöördega võimule saanud president Conté määraks ametisse sõltumatu peaministri ning annaks üle kõik oma presidendivolitused;
C.
arvestades, et president Conté on kehtestanud "piiramisseisukorra", mis tähendab ööpäevas 20tunnist liikumiskeeldu, rongkäikude, marsside ja meeleavalduste ning samuti avalike ja eraviisiliste koosolekute keeldu, ning mis võimaldab päevaseid ja öiseid läbiotsimisi, andes sõjaväele laiendatud volitused "võtta kõik vajalikud meetmed";
D.
arvestades, et sõjaväe erijõudude, eriti "sekkumise ja julgeoleku mobiilse kompanii" ning "presidendi julgeoleku iseseisva pataljoni" vägivaldsed repressioonid põhjustasid suure hulga ohvreid ning et väidetavalt on paramilitaarsete valitsusjõududena tööl palgasõdurid ja endised
guerilla
võitlejad;
E.
arvestades, et president Conté'i poolt 9. veebruaril 2007 hr Eugene CAMARA peaministriks nimetamine ei olnud kooskõlas 27. jaanuaril 2007 valitsuse ja ametiühingute vahel sõlmitud kokkuleppega, mida nimetati "üksmeelselt valitud peaministriks", kel on laiendatud täidesaatvad volitused kolmeaastaseks üleminekuperioodiks, mille jooksul korraldataks parlamendi ja presidendi valimised, ning mis tõi seetõttu kogu Guineas kaasa jätkuva vägivalla ning seadusetuse;
F.
arvestades, et alates 2005. aastast on toimunud mitmeid intsidente, kus Guinea julgeolekujõud on avanud tule relvastamata meeleavaldajate pihta, pidades eriti silmas 2006. aasta juunit, kui valitsus vastas esmatarbekaupade hindade tõstmise vastasele meeleavaldusele selle jõhkra mahasurumisega, mille jooksul lasid politsei ja sõdurid maha vähemalt 13 relvastamata meeleavaldajat;
G.
arvestades, et Guineal on kulda, rauda ja boksiiti, samuti viljakat maad ning veeressursse, sealhulgas kalavarusid, millega saaks aidata kaasa elanikkonna elustandardi parandamisele, kui riigis valitseks demokraatlik kord;
1.
mõistab teravalt hukka Guinea julgeolekujõudude poolt ebamõistliku ja ülemäärase jõu kasutamise hiljutiste meeleavalduste ajal riigi erinevates osades, mis põhjustasid paljude tsiviilisikute hukkumise, mitmete meeleavaldajate haavata saamise ning ametiühingute juhtide ja teiste isikute vahistamise;
2.
rõhutab kooskõlas president Conté antud lubadustega üksmeelselt valitud peaministri ametisse nimetamise tähtsust;
3.
nõuab sõltumatu rahvusvahelise ning ÜRO vastutusel töötava uurimiskomisjoni loomist, mis uuriks hiljutisi tapmisi ning inimõiguste rikkumisi ning selgitaks välja ja võtaks vastutusele vastutavad isikud, et teha lõpp karistamatusele;
4.
kutsub Guinea ametivõime üles vabastama koheselt kõik meeleavaldustel vahistatud isikud, kellele pole esitatud õiguslikku süüdistust, ning kui selline süüdistus on esitatud, tagama, et nende isikute üle toimuks kiire ja õiglane kohtupidamine, tagades neile kõik menetlusõigused;
5.
nõuab isiku- ja ametiühingute vabaduse järgimist ja taastamist ning president Conté ametiaega 23 aasta jooksul ilmestanud autoritaarsete kuritarvituste lõpetamist; nõuab läbirääkimiste alustamist kodanikuühiskonna organisatsioonide ning ametiühingutega, eesmärgiga jõuda kokkuleppele nõudmiste rahuldamise osas;
6.
kutsub Guinea ametivõime üles peatama koheselt tapmised ning nõuab demokraatlikku üleminekut süsteemile, mis vastab Guinea rahva püüdlustele;
7.
kutsub komisjoni üles pidama Cotonou kokkuleppe artiklis 96 ette nähtud poliitilist dialoogi, et kiirendada ohvritele humanitaarabi andmist;
8.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, Aafrika Liidule, ECOWASile, Guinea valitsusele ning Ühinenud Rahvaste Organisatsiooni peasekretärile.
