A7-0001/2009
7.8.2009
*
RAPORT
Ettepanek võtta vastu nõukogu otsus Euroopa Ühenduse ja Mongoolia valitsuse vahelise teatavaid lennundusküsimusi käsitleva lepingu sõlmimise kohta
(KOM(2007)0731 – C7‑0001/2009 – 2007/0252(CNS))
Transpordi- ja turismikomisjon
Raportöör:
Brian Simpson
(Lihtsustatud menetlus – kodukorra artikli 46 lõige 1)
PE 402.670v04-00
Kasutatud tähised
* nõuandemenetlus
antud häälte enamus
**I koostöömenetlus (esimene lugemine)
antud häälte enamus
**II koostöömenetlus (teine lugemine)
antud häälte enamus ühise seisukoha heakskiitmiseks, parlamendi liikmete häälteenamus ühise seisukoha tagasilükkamiseks või muutmiseks
*** nõusolekumenetlus
parlamendi liikmete häälteenamus, v.a EÜ asutamislepingu artiklites 105, 107, 161 ja 300 ning ELi lepingu artiklis 7 toodud juhtudel
***I kaasotsustamismenetlus (esimene lugemine)
antud häälte enamus
***II kaasotsustamismenetlus (teine lugemine)
antud häälte enamus ühise seisukoha heakskiitmiseks, parlamendi liikmete häälteenamus ühise seisukoha tagasilükkamiseks või muutmiseks
***III kaasotsustamismenetlus (kolmas lugemine)
antud häälte enamus ühise teksti heakskiitmiseks
(Märgitud menetlus põhineb komisjoni esitatud õiguslikul alusel.)
Õigusloomega seotud teksti muudatusettepanekud
Euroopa Parlamendi muudatusettepanekutes märgistatakse muudetud tekst paksus kaldkirjas .
Kui Euroopa Parlament soovib muutmisakti puhul muuta olemasolevat sätet, mida komisjoni ettepanekus ei muudeta, märgistatakse muutmata jäävad tekstiosad paksus kirjas .
Välja jäetav tekstiosa tähistatakse sümboliga [...].
Tavalises kaldkirjas märgistus on mõeldud asjaomastele osakondadele abiks lõpliku teksti ettevalmistamisel ja tähistab neid õigusakti osi, mille kohta on tehtud parandusettepanek lõpliku teksti vormistamiseks (nt ilmselged vead või väljajätmised mõnes keeleversioonis).
Selliste parandusettepanekute puhul on vaja vastavate osakondade nõusolekut.
SISUKORD
EUROOPA PARLAMENDI ÕIGUSLOOMEGA SEOTUD RESOLUTSIOONI PROJEKT.....5
SELETUSKIRI............................................................................................................................6
MENETLUS................................................................................................................................8
EUROOPA PARLAMENDI ÕIGUSLOOMEGA SEOTUD RESOLUTSIOONI PROJEKT
ettepaneku kohta võtta vastu nõukogu otsus Euroopa Ühenduse ja Mongoolia valitsuse vahelise teatavaid lennundusküsimusi käsitleva lepingu sõlmimise kohta
( KOM(2007)0731 – C7‑0001/2009 – 2007/0252(CNS) )
(Nõuandemenetlus)
Euroopa Parlament ,
– võttes arvesse ettepanekut võtta vastu nõukogu otsus ( KOM(2007)0731 );
– võttes arvesse EÜ asutamislepingu artikli 80 lõiget 2 ja artikli 300 lõike 2 esimese lõigu esimest lauset;
– võttes arvesse EÜ asutamislepingu artikli 300 lõike 3 esimest lõiku, mille alusel nõukogu konsulteeris Euroopa Parlamendiga ( C7‑0001/2009 );
– võttes arvesse kodukorra artiklit 55, artikli 90 lõiget 8 ja artikli 46 lõiget 1;
– võttes arvesse transpordi- ja turismikomisjoni raportit ( A7‑0001/2009 ),
1. kiidab lepingu sõlmimise heaks;
2. teeb presidendile ülesandeks edastada Euroopa Parlamendi seisukoht nõukogule ja komisjonile ning liikmesriikide ja Mongoolia valitsustele ja parlamentidele.
SELETUSKIRI
Vastavalt Euroopa Ühenduste Kohtu otsusele on ühendusel ainupädevus mitmetes välislennunduse küsimustes, mida tavapäraselt on reguleeritud liikmesriikide ja kolmandate riikide vaheliste kahepoolsete lennunduslepingutega.
Sellest tulenevalt volitas nõukogu 2003. aasta juunis komisjoni alustama kolmandate riikidega läbirääkimisi kehtivate kahepoolsete lepingute teatavate sätete asendamiseks ühendusega sõlmitavate lepingutega.
Seetõttu on komisjon pidanud Mongoolia valitsusega läbirääkimisi lepingu sõlmimiseks, millega asendatakse liikmesriikide ja Mongoolia vaheliste kehtivate kahepoolsete lennunduslepingute teatavad sätted.
Muudatused on seotud järgmiste artiklitega:
Artikkel 2 (määramissäte): ühenduse lennuettevõtjate vahelise diskrimineerimise vältimiseks asendatakse tavapärased, kahepoolse lennunduslepingu osaliseks oleva liikmesriigi lennuettevõtjatele viitavad määramissätted ühenduse määramissättega, milles viidatakse kõigile ühenduse, EMP ja Šveitsi lennuettevõtjatele.
Artikkel 4 (lennukikütuse maksustamine): kuigi tavapärased kahepoolsed lepingud üldjuhul vabastavad lennukikütuse maksudest, võimaldab nõukogu direktiiv 2003/96/EÜ (millega korraldatakse ümber energiatoodete ja elektrienergia maksustamise ühenduse raamistik) sellist maksustamist ühenduse territooriumil tegutsemise korral.
Artikkel 5 (hinnakujundus): lepingus sätestatakse, et tariifide suhtes, mida kohaldavad Mongoolia määratud lennuettevõtjad ühendusesiseste vedude puhul, kohaldatakse Euroopa Ühenduse õigust.
Artikkel 6 (konkurents): kahepoolsete lepingute selgelt konkurentsivastased sätted viiakse vastavusse ELi konkurentsiõigusega.
I ja II lisas on loetletud kahepoolsed lepingud ja nende artiklid, millele viidatakse kavandatava lepingu artiklites 1–6; need on lepingud Mongoolia ja Austria, Taani, Soome, Saksamaa, Ungari, Luksemburgi, Madalmaade, Poola, Rumeenia, Rootsi ning Ühendkuningriigi vahel.
III lisas on loetletud artiklis 2 viidatud teised riigid: Island, Liechtenstein ja Norra (Euroopa Majanduspiirkonna lepingu alusel) ning Šveits (Euroopa Ühenduse ja Šveitsi Konföderatsiooni vahelise lennutranspordilepingu alusel).
Leping, mille osas komisjon läbirääkimiste tulemusel kokkuleppele jõudis, allkirjastati ja seda tuleks ajutiselt kohaldada.
Kavandatava nõukogu otsusega antakse nõukogu eesistujale volitused määrata isik või isikud, kes on pädev(ad) teavitama Mongooliat lepingu jõustamiseks vajalike ühendusesiseste menetluste lõpetamisest.
Parlamendil on õigus avaldada kõnealuse lepingu kohta arvamust nõuandemenetluse raames vastavalt kodukorra rahvusvahelisi lepinguid käsitleva artikli 90 lõikele 8, milles öeldakse järgmist:
„Parlament esitab oma arvamuse või annab oma nõusoleku Euroopa Ühenduse poolt rahvusvahelise lepingu või finantsprotokolli sõlmimise, pikendamise või muutmise kohta.
Otsus võetakse vastu ühel hääletusel antud häälte enamusega; lepingu või protokolli teksti suhtes muudatusettepanekuid ei tehta.”
Ülaltoodut arvesse võttes soovitab raportöör transpordi- ja turismikomisjonil anda kõnealuse lepingu sõlmimisele heakskiidu.
MENETLUS
Pealkiri
EÜ ja Mongoolia vaheline teatavaid lennundusküsimusi käsitlev leping
Viited
KOM(2007)0731 – C7-0001/2009 – 2007/0252(CNS)
EPga konsulteerimise kuupäev
14.4.2009
Vastutav komisjon
istungil teada andmise kuupäev
TRAN
14.7.2009
Raportöör(id)
nimetamise kuupäev
Brian Simpson
15.7.2009
Lihtsustatud menetlus - otsuse kuupäev
9.7.2009
Vastuvõtmise kuupäev
21.7.2009
