5.12.2007
RESOLUTSIOONI ETTEPANEK
komisjoni avalduse alusel
vastavalt kodukorra artikli 103 lõikele 2
Esitaja(d): Silvana Koch-Mehrin, Diana Wallis ja Graham Watson
fraktsiooni ALDE nimel
Komisjoni 2008. aasta õigusloome- ja tööprogramm
Euroopa Parlamendi resolutsioon komisjoni 2008. aasta õigusloome- ja tööprogrammi kohta
Euroopa Parlament ,
–
võttes arvesse komisjoni 2008. aasta õigusloome- ja tööprogrammi (KOM(2007)640 lõplik);
–
võttes arvesse parlamendi kodukorra artiklit 33 ja artikli 103 lõiget 2,
A.
arvestades, et iga-aastane õigusloome- ja tööprogramm on oluline vahend, mis võimaldab Euroopa Liidul keskenduda oma peamiste strateegiliste eesmärkide – heaolu, solidaarsuse, julgeoleku ja vabaduse ning maailmaareenil nähtavam Euroopa – saavutamisele;
B.
arvestades, et 2008. aastal jätkab Euroopa jõupingutusi selle nimel, et globaliseerumine pakuks kodanikele häid võimalusi;
C.
arvestades, et 2008. aasta on otsustava tähtsusega Euroopa Liidu varustamiseks tõhusust suurendavate, globaalset positsiooni tugevdavate ja kodanike usaldust kasvatavate vahenditega, pidades silmas 2009. aastal toimuvaid Euroopa Parlamendi valimisi,
Üldised märkused
1.
tervitab Euroopa Parlamendi panust komisjoni tööprogrammi ettevalmistamisel ning tervitab komisjoni jõupingutusi jätkata iga-aastase programmi poliitilise sisu parandamist;
2.
nõustub otsusega tähtsustada 2008. aasta programmis majanduskasvu ja tööhõivet, säästvat arengut, kliimamuutust, energeetikat, rännet ning rõhuasetust paremale õigusloomele, õigusaktide korrektsele rakendamisele ja Euroopa rolli tugevdamisele maailmaareenil; palub siiski komisjonil olla ambitsioonikam oma algatustes põhiõiguste, vabaduse, õiguse ja sotsiaalse kaasatuse tagamiseks;
3.
märgib, et president Barroso omistas suurt tähtsust komisjoni ettevalmistamisele Lissaboni lepingu jõustumiseks, seda nii komisjoni siseselt kui ka suhetes parlamendi ja nõukoguga; rõhutab eelkõige toimiva ja tõhusa Euroopa Liidu välisteenistuse loomise tähtsust;
4.
palub komisjonil asetada kodanik Euroopa Liidu tegevuse keskmesse ja suurendada jõupingutusi tõhusama kommunikatsioonipoliitika arendamiseks, et aidata kodanikel paremini aru saada ELi tegevusest ja rollist nende murede lahendamisel, valmistades seeläbi ühtlasi ette reformilepingu ratifitseerimist ja 2009. aastal toimuvaid Euroopa Parlamendi valimisi;
Ühtne turg ja tarbijakaitse
5.
kutsub komisjoni üles suurendama pärast ühtse turu meetmete läbivaatamist jõupingutusi siseturu laiendamiseks ja süvendamiseks tugeva, uuendusliku ja konkurentsivõimelise turuna;
6.
rõhutab turujärelevalve tähtsust tarbijakaitse ja turuseire parandamiseks, et eelkõige suurendada EÜ märgise usaldusväärsust ja võidelda võltsimise vastu; nõuab, et komisjon kaotaks õiguslikult reguleerimata küsimused, nagu näiteks online -oksjonid;
7.
rõhutab vajadust vaadata läbi tarbijaid käsitlevad õigusaktid, et saavutada ühtsem õiguslik raamistik; toetab komisjoni koordineeritud lähenemist praeguses töös ühtsema Euroopa lepinguõiguse ühise tugiraamistiku nimel;
8.
toetab komisjoni ühtset ja kombineeritud hindamist enne ELi-tasandi mistahes samme kollektiivse hüvitamise kavandamiseks;
9.
palub komisjonil tegeleda eelisjärjekorras atlandiülese dialoogi tugevdamisega näiteks tollikontrolli küsimuses;
10.
ergutab komisjoni otsima jätkuvalt lahendust patendialastele kohtuvaidlustele ELis; sellega seoses rõhutab, et lahendus peab sobima eesmärgiga, vastama konkurentsivõime kriteeriumidele ja olema huvirühmadele vastuvõetav;
11.
tunneb heameelt komisjoni Euroopa väikeettevõtete seaduse kava üle kõrgetasemelise innovatsiooni ja konkurentsivõime säilitamiseks;
Tööhõive ja sotsiaalküsimused
12.
on rahul, et komisjon asetas majanduskasvu ja tööhõivet käsitleva Lissaboni strateegia oma prioriteetide etteotsa; palub komisjonil tungivalt hoiduda Lissaboni strateegia sotsiaalse mõõtme ohverdamisest seisukohaga, et see halvab konkurentsivõimet, ning palub komisjonil austada tasakaalu Lissaboni strateegia eri sammaste vahel;
13.
usub, et komisjoni ettepanek käivitada Euroopa partnerlus muutustega kohanemiseks on loogiline ning peab olema kooskõlas juba 2005. aastal ümberkorralduste ja tööhõive valdkonnas tehtud tööga;
14.
toetab komisjoni tema püüdlustes laiendada paindlikkusel ja turvalisusel põhinevat lähenemisviisi; on veendunud, et erialaseid karjääre kaitstes ja töötajate kohanemist soodustades võib paindlikkusel ja turvalisusel põhinev lähenemisviis osutuda kasulikuks meie sotsiaalmudelite uuendamisel;
15.
kordab komisjonile esitatud palvet toetada ja edendada õigusloome- ja poliitikaalaseid algatusi ja tegevusi, mis on seotud puuete, mittediskrimineerimise ja võrdsete võimalustega kutseõppes ja töökohal;
Vabadusel, turvalisusel ja õigusel rajanev ala
16.
arvab, et uue aluslepinguga luuakse alates 1. jaanuarist 2009 vabadusel, turvalisusel ja õigusel rajaneva ala valdkonnas kodanikuõiguste, Euroopa Parlamendi eelisõiguste ja kohtualluvuse küsimustes täiesti uus olukord;
17.
palub komisjoni tungivalt valmistada 2008. aasta jooksul ette üleminekuperioodi õigusloomeprogramm meetmetega, mida Euroopa Parlament saaks kokkuleppel nõukogu eesistujatega ja liikmesriikide parlamentide osalusel esimesel lugemisel vastu võtta juba ajavahemikus 1. jaanuar 2009 kuni mai lõpp 2009, muuhulgas:
– esimese samba raames peaks prioriteetseks pidama Põhiõiguste ameti määruse läbivaatamist ning konsulaar- ja diplomaatilist kaitset;
– praeguses kolmandas sambas tehtavate ettepanekute puhul tuleb vältida selliste õigusaktide esitamist ja vastuvõtmist, mis mõjutavad põhiõigusi, kuid ei lase Euroopa Kohtul nende küsimustega tegeleda kuni 2014. aastani;
18.
väljendab heameelt Lissaboni lepingu sätete üle, millega tugevdatakse Eurojusti ja korraldatakse ümber tema suhe Euroopa õigusalase koostöö võrgustikuga, kuid rõhutab, et sellega peaks kaasnema täielik õiguslik ja demokraatlik kontroll Eurojusti otsuste ja tegevuse üle;
19.
märgib, et tööprogrammis ei mainita ELi tulevast PNR-süsteemi, mille alusel hakatakse kohaldama vastuolulist profiilide koostamist ja reisijate riskihindamist, ega ka Euroopa Parlamendiga uuesti konsulteerimist kolmanda samba raames andmekaitse-alase muudetud raamotsuse küsimuses; rõhutab, et tõhusaid ja jõustatavaid andmekaitsealaseid õigusakte ei tohi käsitleda takistustena terrorismivastases võitluses, vaid vältimatute ja usaldust suurendavate meetmetena õiguskaitseorganite vahelises teabevahetuses;
20.
tervitab komisjoni otsust esitada lõpuks ometi ettepanek võtta vastu direktiiv, millega rakendatakse tööhõivevälise võrdse kohtlemise põhimõtet, nii et hõlmatud on kõik diskrimineerimise vormid ja nendega võideldakse kõikides valdkondades, sealhulgas sisserände ja varjupaiga küsimustes, aga ka samasooliste paaride abielu või registreeritud partnerluse vastastikuse mittetunnistamise puhul;
21.
toetab komisjoni tema soovis arendada Euroopa tasandil kohtute väljaõppe süsteemi ja usub, et see aitab tulemuslikumalt kohaldada ELi õigusakte;
22.
toetab kodanike igapäevaelu otseselt mõjutavaid hiljutisi algatusi tsiviilõiguse valdkonnas, sealhulgas ettepanekuid ülalpidamiskohustuste kohta ning seoses kohtualluvuse ja abieluasjades kohaldatava õigusega (Rooma III); tervitab peagi esitatavat õigusakti ettepanekut pärimisõigust ja testamente kohta;
Varjupaiga-, sisserände- ja viisapoliitika
23.
tervitab ettepanekut Euroopa sinise kaardi süsteemi kohta, paludes samal ajal komisjonil esitada ambitsioonikas ettepanek hooajatöötajate kohta, et tagada seadusliku rände ühtne ja tulevikukeskne süsteem; ootab komisjonilt 2008. aastal avaldatavat hinnangut vaba liikumise direktiivi rakendamise kohta ning palub täiendavaid meetmeid selle õiguse täieliku kohaldamise tagamiseks ELis;
24.
võtab teadmiseks komisjoni kavatsuse esitada ettepanek Euroopa välispiiride seiresüsteemi loomise kohta, kuid jätab arvamuse avaldamata kuni detailide ja proportsionaalsuse põhimõttega vastavuse selgumiseni ning täieliku mõjuhindamise avaldamiseni;
25.
tervitab komisjoni kavatsust vaadata läbi nn Dublin II määrus ning palub läbivaatamise käigus leppida kokku kohustuste jagamise mehhanismi osas, et tagada vastutuse õiglane jaotumine liikmesriikide vahel;
Tervise- ja keskkonnakaitse
26.
tervitab komisjoni kava esitada tervishoiupaketi ettepanek ja on seisukohal, et see peaks suurendama patsiendi turvalisust, parandama teavitamist, suurendama tema õigusi ja kindlustunnet ja infoalast tuge meditsiinilise hooletuse ja vigade korral;
27.
tervitab direktiivi ettepanekut organidoonorluse ja siirdamise kvaliteedi ja turvalisuse kohta ning tihedama koostöö tegevuskava, rõhutades samas vajadust ELi ühise organidoonorlusstrateegia järele; organite puudulikkuse tõttu sureb igal aastal tuhandeid eurooplasi; nõuab, et seoses surnukehade ja organidoonorlusega kaalutaks tõsisemalt nn eeldatava nõusoleku kontseptsiooni;
28.
palub komisjonil pöörata erilist tähelepanu valmisolekule pandeemiateks, ilma et sellega põhjustataks üldsuse paanilisi reaktsioone;
29.
palub komisjonil näidata üles ambitsioonikust heitkogustega kauplemise süsteemi läbivaatamise ettevalmistamisel;
30.
palub heitkogustega kauplemise muudetud süsteem varakult vastu võtta, märkides, et heitkogustega kauplemise süsteemi muudatuste hulgas peaks kliimamuutuse vastu võitlemise vahendina olema ka enampakkumine;
Majandus- ja rahandusküsimused
31.
väljendab heameelt komisjoni kavatsuse üle vaadata läbi energia maksustamise direktiiv energiatõhusa ja keskkonnasõbraliku energiatarbimise soodustamiseks ning arvab, et komisjon peaks suuremate tulude saamiseks keskenduma ka muudele rahalistele vahenditele, nagu nn rohelised kohustused;
32.
rõhutab eelkõige praeguse finantskriisi valguses järelevalve suurema lähendamise tähtsust; soovib, et kapitalinõuete direktiivis kehtestataks kommunikatsioonipoliitika ja järelevalve vahelise aruandluse poliitika, säilitamaks usaldust turuosaliste vahel;
33.
tunneb heameelt üldise grupierandi määruse kavandatud lõpliku vastuvõtmise kohta, kuna tegemist on olulise sammuga riigiabi reeglite lihtsustamisel ja kaasajastamisel, mis viib ühtsete eeskirjade ja määratlusteni abi andjate ja saajate jaoks bürokraatia vähendamise ja õiguskindluse suurendamise eesmärgil;
Telekommunikatsioon
34.
palub komisjonil ja liikmesriikidel kiiresti lõpule viia elektroonilise side sektori liberaliseerimine ja arendada välja tõhus spektripoliitika, mis põhineks tehnoloogia ja teenuste neutraalsusel;
Energiapoliitika
35.
on kindlalt seisukohal, et varustuskindluse säilitamisel on oluline osa ELi kehtivate õigusaktide kiirel ülevõtmisel kõikide liikmesriikide poolt, et saavutada täielikult toimiv elektrienergia ja gaasi siseturg ning seeläbi tõsta konkurentsivõimet, suurendada läbipaistvust ja energiatõhusust; sellega seoses tervitab komisjoni ettepanekuid kolmanda energiapaketi kohta;
36.
nõuab üldist ja kõikehõlmavat õiguslikku raamistikku taastuvenergia edendamiseks ja kasutamiseks Euroopa Liidus, sealhulgas siduvaid eesmärke, mis annavad ettevõtjatele taastuvenergia sektorisse investeerimise ratsionaalsete otsuste tegemiseks vajaliku pikaajalise kindluse, et suunata Euroopa Liit puhtama, turvalisema ja konkurentsivõimelisema energiaga tulevikule;
Teadus- ja arendustegevus
37.
on veendunud, et teadus- ja arendustegevus tuleb asetada poliitilises tegevuskavas prioriteetsemale kohale ning et uuendustegevusele on vaja ühtsemat lähenemist, kasutades tõhusamalt ära ühtse turu tohutut potentsiaali uuenduslike toodete laiemaks kasutuselevõtmiseks; usub, et komisjon ja liikmesriigid peaksid veelgi enam toetama tihedamat koostööd uurimisasutuste, ülikoolide ja ettevõtjate vahel ning edendama teadust ja tehnoloogiat kodanike igapäevaelu osana;
Haridus ja kultuur
38.
kahetseb asjaolu, et komisjon ei ole 2008. aasta õigusloome- ja tööprogrammis pidanud kuigi prioriteetseks kultuuri- ja haridusküsimusi; kordab, et Euroopa majanduse konkurentsivõime kasvatamine ning parema taseme saavutamine töökohtade loomisel eeldab otsustavat tegevust ELi haridussüsteemide puudujääkide kõrvaldamisel, nagu on välja toodud ka hiljutises Pisa 2006. aasta aruandes, samuti Euroopa ülikoolide ja kõrgharidusasutuste edendamisel ning keelealaste teadmiste parandamisel;
39.
rõhutab vajadust kaasata parlament pidevalt 2008. aastaga kui kultuuridevahelise dialoogi Euroopa aastaga seotud tegevusse ning 2009. aasta kui loovuse ja innovatsiooni Euroopa aasta ettevalmistustesse; usub, et kultuuridevahelise dialoogi Euroopa aasta peaks aitama kindlalt tagada, et Euroopa mitmekesisuse suurendamine on Euroopa tugevuse allikas, ning ennetama rassismi ja ksenofoobiat teadlikkuse suurendamise kaudu eelkõige noorte seas, tutvustades ühiseid väärtusi ja austades kultuurilist mitmekesisust;
Transpordipoliitika
40.
toetab täielikult komisjoni kava muuta keskkonnasõbraliku transpordi pakett 2008. aasta strateegiliseks algatuseks; tuletab sellega seoses meelde, et juba mitu aastat oodatud uuring väliskulude internaliseerimise kohta peab olema võimalikult detailne ja kõikehõlmav, et selle alusel saaks väliskulusid veatult arvestada; rõhutab, et uuringule peab võimalikult kiiresti järgnema õigusakti ettepanek, mis võimaldab selle kohaldamist kõikidele transpordiharudele, et lõpuks ometi tagada õiglane ja läbipaistev konkurents eri transpordiharude vahel, mis on omakorda tõhusa sisetranspordituru vältimatu eeltingimus;
41.
toetab kaht prioriteetset algatust mere- ja õhutranspordi valdkonnas; tuletab meelde, et lähimeresõidu halduslik lihtsustamine on tähtis eeltingimus selle transpordiharu reaalsele arengule, mis on otseselt seotud integreeritud, ühtse ja kestva võrgustiku loomisega; tunneb heameelt õhutranspordi juhtimise tõhustamist edendavate ettepanekute üle, muuhulgas kulude, hilinemiste ja kasvuhoonegaaside heitkoguste vähendamiseks;
42.
kahetseb, et komisjon ei soovinud lisada logistikat eraldi teemana linnade liiklust käsitlevatesse kaalutlustesse (25. septembri 2007. aasta roheline raamat), kuna see on keskne küsimus linnatranspordiga seotud probleemide mõistmisel ja lahendamisel;
43.
tuletab nõudlikult komisjonile meelde, et mitmeaastase finantsraamistiku läbivaatamise raames 2008. ja 2009. aastal tuleb teha kõik poliitilised, halduslikud ja majanduslikud sammud selleks, et võimaldada Euroopa Liidu pikaaegseks eesmärgiks olnud üleeuroopalise transpordivõrgu lõpuleviimist;
Põllumajandus ja kalandus
44.
rõhutab, kui tähtis on jätkata ühise põllumajandus- ja kalanduspoliitika reformi ning viia täielikult ellu juba kokkulepitud reformid, samuti investeerida nendes sektorites rohkem teadustegevusse ja tehnoloogiasse;
45.
palub komisjonil tungivalt võtta nõuetekohaselt arvesse suurenevaid võimalusi, mis tulenevad maailmaturu nõudluse jätkuvast kasvust piima ja piimatoodete sektoris, ning kutsub komisjoni üles jätkama dialoogi piimatootjatega ja ergutama neid läbi viima globaalsel turul osalemiseks vajalike struktuurimuutusi;
46.
väljendab heameelt komisjoni hiljutise ettepaneku üle ühise põllumajanduspoliitika läbivaatamiseks, mille eesmärk on sektori edasine liberaliseerimine;
47.
kutsub komisjoni üles esitama võimalikult kiiresti haide ja merelindude alast tegevuskava;
48.
kutsub komisjoni üles võtma ühise kalanduspoliitika kontrollraamistiku ümbersõnastamiseks ja tugevdamiseks tehtava töö käigus täielikult arvesse kalanduse õigustepõhiste juhtimissüsteemide küsimuses läbi viidud konsulteerimise tulemusi ja eriti Euroopa Parlamendi seisukohti;
Regionaalpoliitika
49.
pidades silmas territoriaalse ühtekuuluvuse kui regionaalarengu prioriteedi tähtsust, kutsub komisjoni üles pöörama kavandatavas rohelises raamatus Euroopa territoriaalse ühtekuuluvuse kohta suuremat tähelepanu regionaalpoliitikale, mis on suunatud: a) uute ettevõtlusvormide edendamisele piirkondades, kus traditsiooniline tööstus on hääbumas; b) piirkondadevahelise ebavõrdsuse kaotamisele; c) regioonidevahelise demograafilise tasakaalu soodustamisele;
50.
võttes arvesse piirkondade ja linnade tähtsust Lissaboni agenda ning majanduskasvu ja töökohtade loomise potentsiaali tugevdamisel, kutsub komisjoni üles lihtsustama ja kiirendama struktuurifondide rakendamist liikmesriikides aastatel 2007–2013; sellega seoses tunneb heameelt 2008. aasta esimesse poolaastasse kavandatud teatise üle 2007.–2013. aasta uute programmide kohta, kus analüüsitakse komisjonis vastuvõetud tegevuskavade linnamõõdet;
51.
kutsub komisjoni üles korraldama koostöös piirkondade ja linnadega kampaaniaid kodanike, VVOde ning vastutavate poliitiliste ja majandusorganite teadlikkuse suurendamiseks struktuuriprogrammide konkreetsetest kasuteguritest ja tulemustest nende piirkondades ja linnades;
Kaubanduspoliitika ja WTO läbirääkimised
52.
mitmepoolsel tasandil väljendab sügavat kahjutunnet Doha arengukava (DDA) käsitlevate Maailma Kaubandusorganisatsiooni (WTO) läbirääkimiste aeglase edenemise üle;
53.
kahepoolsel / piirkondlikul tasandil ergutab kolme vabakaubanduslepingu läbirääkimiste algatamist Lõuna-Korea, ASEANi riikide ja Indiaga, kuni need on kooskõlas WTOga ega kahjusta DDA ambitsioonikaid tulemusi;
54.
väljendab samas tõsist muret majanduspartnerluslepingute läbirääkimiste aeglase edenemise üle, mille tulemusena tõenäoliselt ei sõlmita 31. detsembriks 2007 kõikehõlmavaid lepinguid ühegi Aafrika, Kariibi mere ja Vaikse ookeani piirkonna riikide piirkondliku rühmaga;
55.
väljendab rahulolu komisjoni teadaandega, et ta taotleb Euroopa Liidu liikmesriikidelt volitusi pidada läbirääkimisi uue võltsimisvastase kaubanduslepingu üle suurte kaubanduspartneritega, kaasa arvatud Ameerika Ühendriigid, Korea, Mehhiko ja Uus-Meremaa;
Välissuhted, laienemine, naabruspoliitika, julgeolek ja kaitse
Inimõigused
56.
kutsub komisjoni ja nõukogu üles lisama igasse riigi strateegiadokumenti ja mis tahes muusse dokumenti inimõigusi ja demokraatiaga seonduvat olukorda käsitleva eristrateegia ning kasutama seda poliitilise dialoogi raamistikuna;
57.
kutsub komisjoni ja nõukogu üles süvalaiendama inimõiguste dialoogi ja konsultatsioonide tulemusi projektidele ja programmidele, eriti arenguabi ning tehnilise, kaubandusliku ja finantskoostöö valdkonnas;
58.
väljendab rahuolu komisjoni kavatsusega esitada arengu rahastamist ja abi tõhusust käsitlev edasipüüdlik pakett ning kutsub üles viima kiiresti ellu kohustusi, milles lepiti kokku Euroopa konsensuses humanitaarabi valdkonnas, nagu seda nenditakse Euroopa Parlamendi 14. novembri 2007. aasta resolutsioonis; tuletab meelde ELi kohustust tagada humanitaarabi, rehabilitatsiooni ja arenguabi vaheline ühtsus;
59.
kutsub komisjoni üles toetama miinide keelustamise lepingu täieulatuslikku rakendamist ning algatusi, mis käsitlevad kassettlahingumoona keelustava rahvusvahelise lepingu vastuvõtmist;
Põhjamõõde
60.
rõhutab, kui vajalik on ELi Läänemere strateegia, ning kutsub komisjoni üles esitama Läänemere piirkonna kõikehõlmava ELi strateegia 2008. aastal jooksul;
Laienemine ja naabruspoliitika
61.
väljendab rahuolu tõsiasjaga, et komisjoni tööprogrammis rõhutatakse vajadust jätkata laienemist ning pöörata erilist tähelepanu Kosovole; eeldab, et komisjon esitab edasisi hinnanguid ja ettepanekuid ELi abi kohta Kosovole vastavalt kujunevale olukorrale;
62.
avaldab kahetsust, et naabruspoliitika vallas pole ette nähtud uusi algatusi, eriti selles osas, mis puudutab vabakaubanduse laiendamist, viisarežiimi lihtsustamist ja muid meetmeid, mis on vajalikud, et anda naabruspoliitikale sisu ja suurendada selle üldist legitiimsust asjaomastes riikides;
Julgeolek ja kaitse
63.
rõhutab vajadust tugevdada parlamendi järelevalvemehhanisme Euroopa julgeoleku- ja kaitsepoliitika (EJKP) arengu üle üldiselt ning eriti EJKP missioonide üle, ning rõhutab, et on vaja jagada piisavat ja ajakohast teavet EJKP-alaste ühismeetmete kohta;
64.
ergutab Euroopa Komisjoni koostama omal algatusel valge paberi Euroopa kaitse kohta, et seada selles valdkonnas esmatähtsaid eesmärke ja määratleda ühenduse võimalikud meetmed;
Eelarveline aruandekohustus
65.
rõhutab, et komisjon peaks liikmesriike ergutama andma riiklikke kinnitusi, nagu soovitatakse parlamendi 2003., 2004. ja 2005. aasta eelarve täitmisele heakskiidu andmise resolutsioonides ja institutsioonidevahelises kokkuleppes 2007–2013; väljendab seoses eelnevaga rahuolu Hollandi, Ühendkuningriigi, Taani ja Rootsi algatustega; palub komisjonil võtta vajalikke meetmeid tagamaks, et Sloveenia tulevase eesistumise ajal võetakse käesolev küsimus esmatähtsana päevakorda;
66.
avaldab sügavat kahetsust seoses tugeva vastupanuga, mida avaldab nii komisjon tervikuna kui ka volinikud isiklikult parlamendi algatusele, mille kohaselt peaksid volinikud koos alla kirjutama peadirektorite vastavatele iga-aastastele tegevusaruannetele; märgib, et säärane kord tugevdaks ja täiendaks institutsiooni vastutus- ja aruandluskohustuse liini Euroopa maksumaksjate raha kulutamisel;
Halduskulude vähendamine
67.
väljendab rahuolu komisjoni hiljutiste algatustega, mis on suunatud avalikule ja erasektorile kehtestatud halduskulude võimalikule vähendamisele; nõuab tungivalt, et komisjon esitaks üksikasjaliku tulemustabeli oma tegevuskava rakendamise kohta, mis sisaldaks selget ja täpset teavet saavutatud sihtmärkide, väljatöötatud näitajate ja lähteolukorra mõõtmiste tulemuste kohta ning konkreetseid ettepanekuid järgmisteks valdkondadeks, mis on sobivaimad halduskulude edasiseks kiireks, jätkusuutlikuks ja tuntavaks vähendamiseks;
68.
eelnevale toetudes tõstab esile parlamendi ettepanekul tehtud komisjoni algatust luua sõltumatute sidusrühmade kõrgetasemeline halduskulude töörühm; on arvamusel, et sõltumatu positsiooni tagamiseks peaks nimetatud rühm olema tihedalt seotud halduskulude vähendamise algatuste edendamisega üldiselt, mitte piirduma üksnes halduskulude vähendamise tegevuskavaga;
Läbipaistvus, parem õigusloome ja rakendamine
69.
nõuab tungivalt, et komisjon avaldaks viimaks oma ettepaneku dokumentidele juurdepääsu käsitleva määruse 1049/2001 muutmiseks, mis oli ette nähtud 2007. aastaks, kuid korduvalt edasi lükatud, ent mis on vajalik, et tagada suurem läbipaistvus ELis ja liikmesriikides, ning kutsub komisjoni üles enne 2008. aasta lõppu ja vastavalt EÜ asutamislepingu artiklile 232 tegutsema, tagades määruse 1049 täieulatusliku ja nõuetekohase rakendamise, eelkõige registrite osas;
70.
tunnustab komisjoni õigusaktide kodifitseerimist ja lihtsustamist käsitlevate ettepanekute ning järjepidevate jõupingutuste eest parandada ELi seadusandluse kvaliteeti;
71.
rõhutab vajadust kiirendada ELi õigusaktide lihtsustamist ja konsolideerimist ning teha rohkem jõupingutusi parema õigusliku reguleerimise, ELi õigusaktide kiire ülevõtmise ja korrektse rakendamise alal; nõuab rangemat järelevalvet ja täitemehhanisme Euroopa õigusaktide kohaldamise üle liikmesriikides;
72.
palub komisjonil muuta kogu ülevõtmise ja rakendamise protsess läbipaistvamaks ning veenda liikmesriike esitama nn vastavustabeleid, milles näidatakse täpselt, milline seadusandluse osa tuleneb Euroopa Liidu õigusaktidest ja milline osa on liimesriikide endi lisatud; nõuab tungivalt, et institutsioonid lisaksid vastava klausli kaasotsustamismenetluse raamistikku ning nõuaksid sellest kinnipidamist;
73.
väljendab heameelt seoses komisjoni kohustusega pöörata erilist tähelepanu oma ettepanekute selgituste kvaliteedile ning lisada oma õigusaktide ettepanekutele kokkuvõtted kodanikele;
o
o o
74.
teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
