13.7.2005
RESOLUTSIOONI ETTEPANEK
vastavalt kodukorra artiklile 113
Esitaja(d): Cristiana Muscardini
Uued terrorismivastased meetmed
Euroopa Parlamendi resolutsioon uute terrorismivastaste meetmete kohta
Euroopa Parlament ,
–
võttes arvesse kodukorra artiklit 113,
A.
võttes arvesse traagilisi terrorirünnakuid ja Euroopa Liidu eesistuja ning kõigi teiste Euroopa juhtide kindlat seisukohavõttu, mis kinnitab vajadust tõhusate ja ühtsete meetmete järele terrorismi ennetamiseks Euroopas ja islamiäärmuslusega seotud terroristlike rühmade jälgimiseks Euroopa Liidu territooriumil,
kutsub komisjoni ja nõukogu üles:
1.
võtma kõigil siseriiklikel ja rahvusvahelistel raudteeliinidel kasutusele valvesüsteeme, paigaldades reisijate jälgimiseks kõigisse vagunitesse valvekaamerad, kontrollima Europoli ja Interpoli andmebaase kasutades terroristide või teadaolevate kahtlusaluste võimalikku kohalolu ning lisaks konduktorile, kes vastutab julgeoleku eest, paigutama igasse rongi kaks valvurit, kelle kohustuseks on kontrollida reisi kestel, kellele kuulub rongis olev pagas;
2.
kutsub komisjoni ja nõukogu suurendama kontrolli nii reisijate kui sõidukite veoks mõeldud laevadel ja parvlaevadel ning tagama, et meeskond kontrolliks, et ükski pardale tulnud isik ei saaks enne laeva teeleasumist lahkuda, rakendades võimalust mööda maismaa- ja meretranspordis samasuguseid turvameetmeid, nagu on kasutusel õhutranspordis;
3.
kutsub komisjoni ja nõukogu üles kaaluma, kas hoolimata Schengeni lepingust poleks soovitatav Euroopa Liidu sise- ja välispiiridel kontrolli kehtestada, arvestades, et rahvusvaheliste terrorirühmituste liikmed on ühest Euroopa Liidu riigist teise liikunud.
