P6_TA(2005)0466
Konkurentsieeskirjade kohaldamine meretranspordi suhtes
A6-0314/2005
Euroopa Parlamendi resolutsioon EÜ konkurentsieeskirjade kohaldamise kohta meretranspordi suhtes ( 2005/2033(INI) )
Euroopa Parlament,
–
võttes arvesse EÜ asutamislepingu artikleid 80, 81, 82, 83, 85 ja 86;
–
võttes arvesse valget raamatut määruse (EMÜ) nr 4056/86, millega EÜ konkurentsieeskirju kohaldatakse meretranspordile, läbivaatamise kohta ( KOM(2004)0675 );
–
võttes arvesse valget raamatut "Euroopa transpordipoliitika aastani 2010: aeg otsustada" ( KOM(2001)0370 );
–
võttes arvesse 23. ja 24. märtsi 2000. aasta Lissaboni Euroopa Ülemkogu eesistuja järeldusi, milles komisjoni palutakse "kiirendada liberaliseerimist sellistes valdkondades nagu gaas, elekter, postiteenused ja transport";
–
võttes arvesse nõukogu määrust (EMÜ) nr 954/79 EÜT L121, 17.5.1979, lk 1.
, mis sisaldab liinilaevanduskonverentsi toimimisjuhendi kohaldamise raamistikku selliselt, et see ühtiks EÜ asutamislepinguga;
–
võttes arvesse nõukogu 22. detsembri 1986. aasta määrust (EMÜ) nr 4056/86, millega nähakse ette üksikasjalikud eeskirjad asutamislepingu artiklite 85 ja 86 (praegu artiklite 81 ja 82) kohaldamiseks meretranspordis EÜT L378, 31.12.1986, lk 4.
;
–
võttes arvesse nõukogu 7. detsembri 1992. aasta määrust (EMÜ) nr 3577/92 teenuste osutamise vabaduse põhimõtte kohaldamise kohta merevedudel liikmesmaades (merekabotaaž) EÜT L364, 12.12.1992, lk 7.
;
–
võttes arvesse nõukogu 19 aprilli 2000. aasta määrust (EÜ) nr 823/2000 asutamislepingu artikli 81 lõike 3 kohaldamise kohta liinilaevandusettevõtjate teatavat liiki kokkulepete, otsuste ja kooskõlastatud tegevuse suhtes (konsortsiumid) EÜT L100, 20.4.2000, lk 24.
;
–
võttes arvesse nõukogu 16. detsembri 2002. aasta määrust (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta EÜT L1, 4.1.2003, lk 1.
;
–
võttes arvesse komisjoni 13. juuli 2005. aasta aruteludokumenti määruse (EMÜ) nr 4056/86 läbivaatamise kohta;
–
võttes arvesse 2005. aasta mais avaldatud komisjoni energeetika ja transpordi peadirektoraadi nimel ICF Consulting poolt läbiviidud "Liinilaevanduse majandusabi uuringu" lõppraportit;
−
võttes arvesse komisjoni konkurentsi peadirektoraadi nimel Global Insight'i poolt läbiviidud ning 8. novembril 2005 avaldatud uuringut "Konkurentsieeskirjade kohaldamine liinilaevanduses";
–
võttes arvesse komisjoni 27.märtsi 2003. aasta konsultatsioonidokumenti määruse (EMÜ) nr 4056/86 läbivaatamise kohta;
–
võttes arvesse Euroopa majandus-ja sotsiaalkomitee ELT C 157, 28.6.2005, lk 130.
ning regioonide komitee ELT C 231, 20.9.2005, lk 38.
arvamusi valges raamatus esitatud määruse (EMÜ) nr 4056/86 läbivaatamise kohta;
–
võttes arvesse ÜRO 1974. aasta kaubandus- ja arengukonverentsi liinilaevanduskonverentsi toimimisjuhendit;
–
võttes arvesse majandus- ja sotsiaalkomitee (OECD) sekretariaadi 16. aprilli 2002. aasta aruannet "Konkurentsipoliitika liinilaevanduses";
–
võttes arvesse Euroopa Liinilaevanduse Assotsiatsiooni (ELAA) 6. augusti 2004. aasta kirja "Määruse (EMÜ) nr 4056/86 läbivaatamine: uue "reguleeriva struktuuri" ettepanek";
–
võttes arvesse Rotterdami Erasmuse Ülikooli 12. novembri 2003. aasta raportit, mis puudutab tema antud abi esitiste töötlemisel, mis saadi seoses komisjoni konsultatsioonidokumendiga määruse (EMÜ) nr 4056/86 läbivaatamise kohta;
–
võttes arvesse kodukorra artiklit 45;
–
võttes arvesse transpordi- ja turismikomisjoni aruannet ( A6-0314/2005 );
A.
arvestades, et Euroopa laevandus on pidevalt arenev valdkond, mis tegutseb eriti globaliseerunud ja konkureerival turul, mida iseloomustavad meretranspordituru olukorda ja tingimusi pidevalt muutvad uued koostöövormid, ühinemised ja liidud, ning on tendents koonduda suurteks laevandusettevõteteks;
B.
arvestades, et meretransport on siiani jagunenud kaheks peamiseks kategooriaks: a) liiniteenuste turg, st regulaarteenused ja b) rahvusvaheliste trampteenuste turg, st mitteregulaarteenused, ning arvestades, et liiniteenuste esimest kategooriat on alates 1875. aastast korraldatud liinilaevanduskonverentside süsteemi kohaselt, teine kategooria tegutseb aga mitteregulaarsel viisil ning prahihinnad räägitakse läbi pakkumise ja nõudluse alusel;
C.
arvestades, et konverentside stabiliseerivat rolli tunnustati ÜRO kaubandus- ja arengukonverentsi liinilaevanduskonverentsi toimimisjuhendis;
D.
arvestades, et määrus (EMÜ) nr 4056/86 vabastas konverentsid konkurentsipoliitika eeskirjadest (asutamislepingu artiklid 81 ja 82), kuid võimaldas vabakaubandust, mis tähendab, et on tagatud oluline konkurents väljastpoolt, rahvusvahelised trampteenused ja kabotaažteenused (meretransporditeenused ainult ühe liikmesriigi sadamate vahel) on aga ühenduse konkurentsi-rakenduseeskirjadest vabastatud (määrus (EÜ) nr 1/2003);
E.
arvestades, et juba on tekkimas teised koostöövormid nagu liinilaevandusettevõtete konsortsiumid, millele samuti kehtib grupierand (määrus (EÜ) nr 823/2000, mida on muu hulgas muudetud määrusega (EÜ) nr 611/2005) Komisjoni 20. aprilli 2005. aasta määrus (EÜ) nr 611/2005, millega muudetakse määrust (EÜ) nr 823/2000 asutamislepingu artikli 81 lõike 3 kohaldamise kohta liinilaevandusettevõtjate teatavat liiki kokkulepete, otsuste ja kooskõlastatud tegevuste suhtes (konsortsiumid) (ELT L 101, 21.4.2005, lk 10).
; arvestades, et nende ulatus on erinev, sest määruse alusel ei saa kehtestada viitemäärasid;
F.
arvestades, et liinilaevanduskonverentsidele viimased üheksateist aastat kehtinud vabastus on rahvusvahelise kaubanduse arengus mänginud olulist reguleerivat rolli ning praegune konverentsirežiim näib olevat palju "liberaalsem" kui minevikus, säilitades samas eelised, mis tulenevad usaldusväärsete liiniteenuste osutamisest konkurentsivõimeliste hindadega;
G.
arvestades, et viimase kaheksa aasta jooksul (1997–2004) on suuremate liinilaevanduskonverentsi-süsteemide kaudu toimuva rahvusvahelise kaubanduse maht märkimisväärselt kasvanud ning oluline osa selle kaubanduse kasvust langeb (mõningate kõikumistega) väiksematele konverentsisüsteemidele,
H.
arvestades, et määruse (EMÜ) nr 4056/86 läbivaatamise osas tegi komisjon järelduse, et:
a)
liinilaevanduskonverentsidele edasine vabastamine ei ole õigustatud,
b)
trampteenuste ja kabotaaži väljajätmine konkurentsi-rakenduseeskirjadest ei ole õigustatud,
c)
tehniliste lepingute või kollisiooninormi sätete säilitamiseks puudub vajadus, ning teeb ettepaneku need kaotada;
I.
arvestades, et enamik asjaosalisi pooldab olemasoleva režiimi läbivaatamist, et saavutada hinnastabiilsus, tõhusad ja kvaliteetsed teenused ning väikeste ja keskmise suurusega laevandusettevõtete jätkuv konkurentsivõime;
J.
arvestades mõjude uuringut, mida komisjoni algatusel viis läbi konsultatsioonifirma Global Insight, et hinnata võimalikke tagajärgi, kui määruses (EMÜ) nr 4056/86 ettenähtud liinilaevanduskonverentside grupierand kehtetuks tunnistatakse ning ELAA poolt alternatiivses ettepanekus pakutud süsteemiga asendatakse;
Üldsätted
1.
kutsub komisjoni ja kõiki asjaosalisi üles mõistma, et määruse (EMÜ) nr 4056/86 läbivaatamise eesmärk peab olema elujõulise ja konkurentsivõimelise Euroopa laevandusvaldkonna säilitamine ning selle laienemise edendamine Lissaboni strateegia ja transpordipoliitika raames, mis on kokku võetud valges raamatus ning Marco Polo I ja Marco Polo II programmis, ning eriti tähtis on seda teha, pidades silmas uute mereriikide, nimelt Hiina, Lõuna-Korea ja Taiwani esilekerkimist;
2.
kutsub komisjoni üles kaaluma hoolikalt võimaliku alternatiivse süsteemi tagajärgi kogu meretranspordisektorile, nimelt liinilaevanduskonverentside liikmetele ja mitteliikmetele ning nende konkurentidele (sõltumatutele organitele), nende klientidele (lastisaatjatele) ja lõpptarbijatele;
3.
märgib, et Global Insight'i uuringu tulemused ei anna tugevat alust liinilaevanduskonverentside grupierandi kehtestuks tunnistamiseks, kuna eelnevates uuringutes toodud puudujääkidele kohaldamisala ning andmete osas ei ole ka viimases uuringus lahendusi leitud; kutsub komisjoni üles seda uue ettepaneku raamistikus arvesse võtma ning arutama seda asjaomaste ringkondade, Euroopa Parlamendi ning nõukoguga;
4.
kutsub komisjoni üles määruse (EMÜ) nr 4056/86 läbivaatamise puhul silmas pidama teiste riikide (USA, Austraalia, Jaapani ja Kanada) olemasolevaid õigus- ja tegevusrežiime, sest Euroopa süsteemi väärkohandamine nende režiimide suhtes võib põhjustada kogu maailmas destabiliseerivaid sotsiaal-majanduslikke mõjusid ning viia protektsionistlike meetmeteni;
5.
rõhutab süsteemi üldise uuendamise korral negatiivsete tagajärgede tõenäosust mitte niivõrd suurtele kui pigem väikestele ja keskmise suurusega kaubandusliku meresõidu liinidele ning rõhutab ka tõendite puudumist selle kohta, et liinilaevanduskonverentside kaotamine langetaks hindu;
6.
märgib, et täielik liberaliseerimine, sealhulgas määruses (EMÜ) nr 4056/86 liinilaevanduskonverentsidele ettenähtud vabastuse kaotamine, eeldab vastavate muutuste tegemist komisjoni määruses (EÜ) nr 823/2000 – muudetud määrusega (EÜ) nr 611/2005 – mis näeb liinilaevandusettevõtete konsortsiumidele ette grupierandid;
7.
jääb arvamusele, et valdkonna mis tahes reguleerimine peab arvesse võtma erilistest piirangutest mõjutatud piirkondade olemust, näiteks asutamislepingu artikli 299 lõikes 2 kirjeldatud liiki piirkondi, mis sõltuvad eripäraste teenuste jätkuvast osutamisest;
8.
rõhutab kasvava arvu koostöövormide tähtsust, kuivõrd need vastavad ühenduse konkurentsiõigusele, näiteks läbirääkimistel põhinevate kokkulepete valdkonnas, mille kaudu lastivedajad saavad paindlikult koordineerida oma konkurentsikäitumist turul prahihindade ja teiste teenusetingimuste osas olenemata sellest, kas nad on konverentside liikmed või mitte;
Liinilaevanduskonverentsid
9.
järeldab, et esimese astme kohtu pretsedendiõiguse (ühendatud kohtuasjad T-191/98, T-212/98 kuni T-214/98 Atlantic Container Line AB ja teised
v
komisjon EKL [2003] II-3275.
(TACA kohtuasi)) alusel, mille kohaselt laevade mahutavust tohib reguleerida vaid juhul, kui ei tekitata kunstlikku nõudlust koos prahihindade tõusuga, ning konverentside võimet oma prahihindu määrata on oluliselt piiratud, on asutamislepingu artikli 81 lõikes 3 sätestatud neli kumulatiivset tingimust täidetud, isegi kui need on vaid osaliselt täidetud;
10.
juhib tähelepanu asjaolule, et kui määrusega (EMÜ) nr 4056/86 võetakse kasutusele suletud konverentside süsteem, võimaldab see ka vabakaubandust, mis tähendab, et tagatakse oluline konkurents väljastpoolt ning ei lubata täiendavaid piiranguid liinilaevanduskonverentsidest tulenevale konkurentsile;
11.
toetab komisjoni kavatsust määrus (EMÜ) nr 4056/86 läbi vaadata ja mitte kehtetuks tunnistada, et tagada vastavus konkurentsieeskirjadele peamiselt prahihindade otsese fikseerimise võimaluse välistamise kaudu, kuid võimaldades viitemäära fikseerimise konverentside poolt või hinnaindeksite fikseerimise alternatiivse süsteemi raames ja kooskõlas Euroopa Kohtu kohtupraktikaga ning tagades, et ülekoormus ja sellega seotud kulud arvestatakse läbipaistvalt ning pärast dialoogi lastisaatjatega, ning rõhutab, et selline läbivaatamine peab tagama prahihindade stabiilsuse, teenuste kõrge kvaliteedi ja õiglase konkurentsi kõikidele ettevõtetele olenemata nende suurusest;
12.
on seisukohal, et Euroopa Liinilaevanduse Ühingu (ELAA) ettepanek sisaldab huvitavaid punkte, sealhulgas hinnaindeksite kehtestamine ning lastivedajale, lastisaatjatele ja sektori teistele osalistele avatud arutelufoorumite loomine, mida komisjon peaks kooskõlas konkurentsieeskirjadega arvesse võtma muutva määruse koostamisel, ning uue määruse kohaldamisaeg võiks olla piiratud viie aastaga, mille möödumisel toimub hindamine; on seisukohal, et komisjon peaks hindama nende punktide vastavust asutamislepingu artikli 81 lõikes 3 sätestatud nelja kumulatiivse tingimusega;
13.
on seisukohal, et olenemata sellest, milline alternatiivne lahendus valitakse, tuleb ette näha üleminekuperiood, mis võimaldaks kõigil osalistel (lastivedajad, lastisaatjad ja sektori muud osalised) kohaneda uue reguleeriva raamistikuga;
14.
kutsub komisjoni üles tema pädevuse piires ning 1974. aasta UNCTADi liinilaevanduskonverentside toimimisjuhendi kohaselt võetud kohustuste alusel sõlmima teiste lepinguosalistega kokkuleppe, enne kui ta esitab ettepaneku määruse (EMÜ) nr 4056/86 muutmiseks või kehtetuks tunnistamiseks; usub, et nende läbirääkimiste eesmärgiks peaks olema asjakohaseima meetodi leidmine liikmesriikide, kellel on toimimisjuhendi kohaselt veel kahepoolsed kohustused, võimalikule uuele õiguslikule staatusele üleminekuks, et vältida negatiivseid tagajärgi;
Rahvusvahelised trampteenused ja kabotaažteenused
15.
juhib tähelepanu, et trampteenuste valdkond on suures osas reguleerimata ning tegutseb ausa konkurentsi eeskirjade alusel; toetab komisjoni ettepanekut lisada need teenused määruse (EÜ) nr 1/2003 kohaldamisalasse;
16.
peab vajalikuks, et komisjon kehtestaks õiguskindluse ja selguse huvides üheainsa protsessina suunised puistlastipuulide ja spetsiifiliste kaubandusliikide vastavuse kohta konkurentsieeskirjadele, eritingimusel, et ta ei tee seda enne ettepanekute avaldamist ning asjaomaste ringkondadega konsulteerimist;
17.
juhib tähelepanu asjaolule, et kabotaažteenuste valdkonnas on reguleerimist juba vähendatud määruse (EMÜ) nr 3577/92 kohaselt; on seisukohal, et arvestades, et neid teenuseid osutatakse ühe ja sama liikmesriigi sadamate vahel, ei puuduta need liikmesriikide vahelist ühendusesisest kaubandust (asutamislepingu artiklid 81 ja 82) ning seega puudub vajadus ja juriidiline kohustus lisada see sektor määruse (EÜ) nr 1/2003 kohaldamisalasse;
Puhttehnilised kokkulepped
18.
kutsub komisjoni üles mitte kiirendama ettepanekut kaotada määruse (EMÜ) nr 4056/86 artiklis 2 sisalduv kord tehniliste kokkulepete seaduslikkuse osas, uskudes, et tehniliste kokkulepetele puhtalt juriidilise raamistiku allesjätmine suurendab õiguskindlust ja teenuste osutajate paremat suunitlust;
Õigusnormide vastuolu
19.
kutsub komisjoni üles mitte jätkama ettepanekuga tunnistada kehtetuks määruse (EMÜ) nr 4056/86 artikkel 9, mis näeb ühenduse õiguse ja kolmandate riikide õiguse vastuolu korral ette läbirääkimised, arvestades eelkõige komisjoni kavatsust konkurentsiõigust meretranspordi osas muuta;
o
o o
20.
teeb presidendile ülesandeks edastada käesolev resolutsioon nõukogule ja komisjonile.
