15.11.2011 B7-0611/2011 RESOLUTSIOONI ETTEPANEK suuliselt vastatava küsimuse B7‑0648/2011 alusel
vastavalt kodukorra artikli 115 lõikele 5
Käibemaksu käsitlevate õigusaktide kaasajastamine digitaalse ühtse turu edendamiseks
Cornelis de Jong
,
Marie-Christine Vergiat
fraktsiooni GUE/NGL nimel
PE472.823v01-00 B7‑0611/2011 Euroopa Parlamendi resolutsioon käibemaksu käsitlevate õigusaktide kaasajastamise kohta digitaalse ühtse turu edendamiseks
Euroopa Parlament ,
– võttes arvesse kodukorra artikli 115 lõiget 5 ja artikli 110 lõiget 2,
A. arvestades, et kõik kultuurikaubad sõltumata nende vormist on avalikud hüved, millel on mitte ainult suur majanduslik, vaid ka sotsiaalne välismõju, ning peaksid seepärast olema kättesaadavad kõigile Euroopa Liidus elavatele isikutele;
B. arvestades, et direktiivi 2006/112/EÜ III lisa praegune sõnastus takistab kõigi ELis elavate inimeste juurdepääsu kultuurikaupadele;
C. arvestades, et kehtiva õigusraamistiku kohaselt võivad liikmesriigid kohaldada vähendatud määrasid näiteks kõigil füüsilistel andmekandjatel raamatute tarnimisel, samal ajal kui e-raamatute suhtes kohaldatakse tavapärast, vähemalt 15%-list käibemaksumäära;
D. arvestades, et seda seisukohta toetab maksunduse ja tolliliidu peadirektoraadi tellitud sõltumatu uuring, mis näitas, kui oluline on vähendatud käibemaksumäärade laiendamine kultuurikaupadele ja vähese tarbimisega sektoritele;
1. palub komisjonil ja liikmesriikidel töötada välja sidus ja soodne käibemaksupoliitika kultuurikaupadele, sõltumata nende füüsilisest ja/või digitaalsest vormist; rõhutab, et mis tahes vormis sisu pakub tarbijale samu kultuurilisi ja hariduslikke hüvesid;
2. rõhutab, et oluline on lubada liikmesriikidel kohaldada vähendatud käibemaksumäära kõigi kultuurikaupade ja -teenuste suhtes nende tarneviisist sõltumata ja eeskätt veebikeskkonnas;
3. nõuab tungivalt, et komisjon töötaks viivitamata välja ELi maksupoliitika kaasajastamise meetmed ning võtaks seejuures arvesse digitaalset keskkonda;
4. peab vastuvõetamatuks eri käibemaksumäärade kohaldamist samale muusikateosele, filmile või muule kaitstud teosele, kui neid müüakse internetis või traditsioonilisel turul väljaspool veebikeskkonda;
5. teeb presidendile ülesandeks edastada käesolev resolutsioon nõukogule, komisjonile ja liikmesriikide valitsustele ja parlamentidele.
