4.3.2010 B7-0157/2010 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Kodanikuühiskonna ja rahvusvähemuste olukord Valgevenes
Heidi Hautala
,
Elisabeth Schroedter
,
Werner Schulz
fraktsiooni Verts/ALE nimel
PE433.019v01-00 B7‑0157/2010 Euroopa Parlamendi resolutsioon kodanikuühiskonna ja rahvusvähemuste olukorra kohta Valgevenes
Euroopa Parlament ,
– võttes arvesse oma varasemaid resolutsioone olukorra kohta Valgevenes, eelkõige 17. detsembri 2009. aasta resolutsiooni Vastuvõetud tekstid, P7_TA-PROV(2009)0117 .
;
– võttes arvesse 22. veebruaril 2010 toimunud välisasjade nõukogu istungi järeldusi ja komisjoni asepresidendi ning liidu välisasjade ja julgeolekupoliitika kõrge esindaja paruness Ashtoni 16. veebruari 2010. aasta avaldust Valgevene Poolakate Liidu olukorra kohta;
– võttes arvesse Euroopa Ülemkogu 19. märtsi 2009. aasta kohtumisel vastu võetud deklaratsiooni idapartnerluse kohta ning 7. mail 2009 Prahas toimunud idapartnerluse teemalisel tippkohtumisel vastu võetud ühisavaldust;
– võttes arvesse Euroopa Nõukogu 1. veebruaril 1995 vastu võetud rahvusvähemuste kaitse raamkonventsiooni;
– võttes arvesse kodukorra artikli 110 lõiget 2,
A. arvestades, et 15. veebruaril vahistati Valgevenes 40 aktivisti, kellest enamik on Valgevene Poolakate Liidu (VPL) liikmed, sealhulgas VPLi esinaine Angelika Borys, VPLi pressiesindaja Igor Bancer, liidu aseesimees Mieczyslaw Jaskiewicz, VPLi nõukogu esimees Andrzej Poczobut ja opositsioonilise Valgevene Kodanike Ühendpartei (United Civil Party) juht Anatol Lebedzka, et nad ei saaks osaleda Ivyanetsi Poola Maja asjas toimuval kohtuistungil; arvestades, et kõik aktivistid vabastati 20. veebruaril;
B. arvestades, et Valgevene ametivõimud ei tunnusta Valgevene Poolakate Liitu, mida juhib esinaine Angelika Borys, kes on valitud demokraatlikult kahel korral, 2005. ja 2009. aastal, ning liitu on 2005. aastast saadik pidevalt ahistatud ja taga kiusatud ning selle liikmeid on korduvalt süüdistatud õigusvastases tegevuses ja esitatud neile kriminaalsüüdistusi;
C. arvestades, et Valgevene ametivõimud peavad Poolakate Liidu õiguspäraseks juhiks Stanislaw Siemaszkot ja toetavad tema juhitavat organisatsiooni, mida aga Poola valitsus peab ebaseaduslikuks;
D. arvestades, et Ivyanetsis asuva Poola rahvamaja ostis Angelika Borysi juhitav VPL 2003. aastal ning et see on nimetatud organisatsiooni õiguspärane omand;
E. arvestades, et 8. veebruaril peetud kinnisel kohtuistungil süüdistati VPLi Ivyanetsi allorganisatsiooni esinaist Teresa Sobalit Poola Maja hoone „lubamatus hõivamises“ ning 15. veebruari istungil otsustati, et nimetatud kinnisvara tuleb tagastada Valgevene valitsuse toetatud ebaseaduslikule liidule;
F. arvestades, et Hrodnas asuvat ettevõtet Polonica, mille juht on Angelika Borys ja mis on VPLi ainuke rahastamisallikas, trahviti maksuseaduste väidetava rikkumise eest 71 miljoni rublaga ja ettevõtet ähvardab nüüd pankrot;
G. arvestades, et Valgevene suurima valitsusvälise organisatsiooni VPLi hiljutine mahasurumine kinnitab veelgi seda, et Valgevenes endiselt survestatakse, hirmutatakse ja kiusatakse taga kodanikuühiskonda ja demokraatlikku opositsiooni;
H. arvestades, et ELi institutsioonide esindajad, sh komisjoni asepresident ning liidu välisasjade ja julgeolekupoliitika kõrge esindaja paruness Ashton, siseasjade volinik Cecilia Malmström ja Euroopa Parlamendi president Jerzy Buzek, samuti Prantsusmaa välisministeerium väljendasid rahulolematust seoses Valgevene ametiasutuste Valgevene Poolakate Liidu vastu suunatud hiljutise tegevusega, mis on vastuolus nende põhimõtetega, mille Valgevene heaks kiitis, ja kohustustega, mida Valgevene võttis idapartnerluse raames;
I. arvestades, et Euroopa Ülemkogu tunnistab oma 17. novembri 2009. aasta järeldustes, et on avanenud uued võimalused ELi ja Valgevene vaheliseks dialoogiks ja tihedamaks koostööks, mille eesmärk on toetada arengut demokraatia ja inimõiguste austamise suunas, ning kinnitab oma valmisolekut tihendada veelgi Euroopa Liidu ja Valgevene vahelisi suhteid sõltuvalt sellest, kuidas Valgevene suudab edendada demokraatiat, inimõigusi ja õigusriigi põhimõtteid, ning toetada Valgevenet nende eesmärkide saavutamisel,
1. väljendab tõsist muret Valgevene Vabariigis hiljuti aset leidnud kodanikuühiskonna ja eeskätt Poolakate Liidu liikmete inimõiguste rikkumiste pärast ning avaldab solidaarsust kodanikega, kes ei saa oma inimõigusi täiel määral kasutada;
2. mõistab hukka Poolakate Liidu vastased politseiaktsioonid ja Valgevene ametivõimude katsed suruda poola kogukonnale peale uut juhtkonda; rõhutab, et Poolakate Liit ei ole mitte poliitiline partei, vaid hariduse ja kultuuriga tegelev organisatsioon; palub seepärast Valgevene ametivõimudel lasta organisatsioonil vabalt tegutseda ja täita oma põhikirjalisi ülesandeid;
3. nõuab tungivalt, et Valgevene täidaks oma OSCE liikme staatusest ja rahvusvahelisel areenil antud lubadustest tulenevaid kohustusi vähemuste õiguste kaitsel ja edendamisel; palub samas ametivõimudel parandada kodanikuühiskonna tegutsemistingimusi, eriti sõna- ja kogunemisvabaduse osas, sõltumatu meedia olukorda ja VVOde registreerimist;
4. nõuab seoses sellega, et Valgevene ametivõimud vabastaksid poliitilised aktivistid nagu Andrei Bandarenko ja meelsusvangid nagu Ivan Mikhailau, loobuksid piiravatest meetmetest, mis on suunatud kodanikuühiskonna propageerijate, nt Tatiana Shaputsko vastu, kes osaleb idapartnerluse kodanikuühiskonna foorumil, ning hoiduksid sellistest meetmetest, mille eesmärk on kontrollida Valgevene internetisaitide sisu;
5. kordab oma huvi avatud ja struktuurse dialoogi suhtes Valgevenega, kuid rõhutab, et nimetatud dialoog ja inimõiguste alase dialoogi alustamine ELi ja Valgevene vahel peavad viima konkreetsete tulemusteni ja oluliste edusammudeni demokraatlike reformide, inimõiguste ja õigusriigi põhimõtete austamise valdkonnas;
6. tuletab Valgevene ametivõimudele meelde, et eelkõige infrastruktuuri, energeetika, ühiskondlike projektide ning teiste ELi vahendite ja poliitikatega seotud idapartnerluse vahendid ja programmid on seotud Valgevene kohustustega saavutada konkreetseid edusamme vabaduste, demokraatia, õigusriigi ning inimõiguste ja vähemusrahvuste õiguste tunnustamise valdkonnas;
7. kutsub seoses sellega Valgevene ametivõime üles tagama sõna- ja ühinemisvabaduse täielik austamine ja hõlbustama erakondade registreerimist ning kujundama soodsaid tingimusi valitsusväliste organisatsioonide ja sõltumatu meedia tegutsemiseks Valgevenes, et valmistuda 25. aprillil toimuvateks kohalike omavalitsuste valimisteks, võimaldades vaba ja õiglast valimisprotsessi;
8. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, ÜRO peasekretärile, OSCE Parlamentaarsele Assambleele ja Euroopa Nõukogu Parlamentaarsele Assambleele, SRÜ sekretariaadile ning Valgevene valitsusele ja parlamendile.
