SUULINE KÜSIMUS H-0113/10
Küsimuste tunniks osaistungjärgul - aprill 2010
vastavalt kodukorra artiklile 116
esitaja:
Vilija Blinkevičiūtė
Euroopa Komisjonile
Teema: Naiste vaesus Euroopas
Praegused majandusraskused mõjutavad peaaegu kogu Euroopas kõige rohkem naisi ja üksikemasid.
Emad, kes kasvatavad oma lapsi üksi, on iga päev raskustes isegi oma laste elementaarsete vajaduste rahuldamisel.
Enam kui pooled üksikemadest elavad allpool vaesuspiiri ja püüavad iga päev sobitada oma tööaega laste kooliaegadega, mis pole nende olukorras lihtne.
Olgugi et võrdse töötasu direktiivi vastuvõtmisest 1975. aastal on möödunud peaaegu 35 aastat, diskrimineeritakse Euroopas naisi endiselt tööturul ning ühesugust tööd tegevate naiste ja meeste palgavahe on ligikaudu 17%.
Vaatamata sellele, et möödunud aastal eraldati soolise võrdõiguslikkuse ja sotsiaalse ühtekuuluvuse programmide elluviimiseks 100 miljonit eurot ning et komisjonis on neid olulisi küsimusi arutatud juba aastaid, ei ole Euroopa Liidus naiste vaesuse vähendamiseks konkreetseid eesmärke veel püstitatud ega õigusaktides sätestatud.
Milliseid meetmeid kavatseb komisjon edaspidi võtta naiste vaesuse vähendamiseks Euroopas?
Tuleb rõhutada, et kui ei võeta midagi konkreetset ette naiste vaesuse vähendamiseks, ei ole võimalik vähendada ka laste vaesust.
