3.3.2010 B7-0147/2010 RESOLUTSIOONI ETTEPANEK suuliselt vastatavate küsimuste B7‑0009/2010 ja B7‑0010/2010 alusel
vastavalt kodukorra artikli 115 lõikele 5
Tuumarelva leviku tõkestamise lepingu konverentsi väljavaated
Charles Tannock
fraktsiooni ECR nimel
PE433.008v01-00 B7‑0147/2010 Euroopa Parlamendi resolutsioon tuumarelva leviku tõkestamise lepingu konverentsi väljavaadete kohta
Euroopa Parlament ,
– võttes arvesse kodukorra artikli 115 lõiget 5 ning artikli 110 lõiget 2,
A. võttes arvesse ja kinnitades oma varasemaid resolutsioone tuumadesarmeerimise kohta;
B. rõhutades, et Euroopa julgeolekustrateegia ja ELi massihävitusrelvade leviku tõkestamise strateegia, nagu need on laienenud ELis vastu võetud, rõhutavad tuumarelva leviku tõkestamise ja desarmeerimise tähtsust;
C. tunnistades, et kõik ELi liikmesriigid on tuumarelva leviku tõkestamise lepingu (NPT) osalisriigid ja kaks ELi liikmesriiki on NPT määratluse kohaselt tuumariigid;
D. tunnistades, et rahvusvaheline üldsus on lähenemas punktile, kus tuumarelva leviku tõkestamise korra nõrgenemine võib muutuda pöördumatuks ja põhjustada tuumarelva kontrollimatu leviku;
E. tunnistades, et NATO nägemuse kohaselt on tuumasõjaoht endiselt päevakorral, võttes arvesse julgeolekualase olukorra ebakindlust, ja et paljud uued NATO Euroopa liikmed pidasid seda kaitsemeedet oma ühinemisotsuse tegemisel ülioluliseks,
1. taaskinnitab oma seisukohta, et NPT on tuumarelvade leviku tõkestamise ja tuumadesarmeerimise seisukohast ülioluline;
2. tuletab meelde, et ELi ja NPT lõppeesmärk on tuumarelvade täielik kaotamine, kuid on samas teadlik, et tuumatehnoloogia levikut silmas pidades võib sellist eesmärki olla võimatu saavutada;
3. võtab teadmiseks USA presidendi Barack Obama kõne möödunud aastal Prahas, mis tekitas uusi tuumadesarmeerimislootusi, kuigi mitmed teised tuumariigid ei ole sellist eesmärki kinnitanud;
4. võtab teadmiseks ÜRO Julgeolekunõukogu 24. septembri 2009. aasta resolutsiooni 1887 tuumarelva leviku tõkestamise kohta, mille sihiks on maailma turvalisemaks muutmine ja tuumarelvavaba maailma saavutamiseks vajalike tingimuste loomine kooskõlas tuumarelva leviku tõkestamise lepingu (NPT) eesmärkidega;
5. tunneb heameelt Venemaa Föderatsiooni ja USA otsuse üle pidada läbirääkimisi, et sõlmida uus kõikehõlmav õiguslikult siduv kokkulepe, millega asendatakse 2009. aasta detsembris kehtivuse kaotanud strateegilise relvastuse vähendamise leping (START), ning selle üle, et presidendid Barack Obama ja Dmitri Medvedjev kirjutasid 6. juulil 2009 Moskvas alla START 1 lepingu järellepingu vastastikuse mõistmise memorandumile;
6. võtab teadmiseks paljude, sealhulgas tundliku julgeolekuolukorraga piirkondades asuvate riikide suurenenud huvi – paljudel juhtudel õigustatult – tuumatehnoloogia energia tootmiseks kasutamise vastu; sellest tulenev kahese kasutusega tuumavõimekuse levik, eriti pingelise olukorraga piirkondadesse, suurendab tuumatehnoloogia kuritarvitamise, st sõjaliseks otstarbeks kasutamise tõenäosust;
7. rõhutab, et kaks tähtsamat tuumarelva leviku tõkestamise juhtumit on veel lahendamata, ja et tõenäosus nende lahendamiseks puhtalt diplomaatilisel teel on üsna väike;
8. rõhutab, et teadmatus Iraani tuumaprogrammi olemuse suhtes ohustab tuumarelva leviku tõkestamise süsteemi ning nimetatud piirkonna ja kogu maailma stabiilsust;
9. on mures Korea Rahvademokraatliku Vabariigi 2009. aastal läbi viidud tuumakatsetuse pärast ja ÜRO resolutsiooni 1887 tagasilükkamise pärast nimetatud riigi poolt;
10. kutsub ELi ja tema liikmesriike üles moodustama tuumarelva leviku tõkestamise lepingu 2010. aasta läbivaatamiskonverentsil ühisrinnet ning andma aruteludesse positiivset panust;
11. kutsub nõukogu ja liikmesriike üles tegema tööd lõhustuva materjali kõrvaldamise lepingu tegeliku rakendamise suunas;
12. kutsub nõukogu ja komisjoni üles looma programmi, mille eesmärk on tõkestada tuumamaterjalide, -tehnoloogia ja -teadmiste levikut maailmas;
13. kutsub ELi üles tegema koostööd oma rahvusvaheliste partnerite, sealhulgas NATOga, et töötada välja ja edendada meetmeid, millega tõkestada terroristide või neid varjavate isikute juurdepääsu massihävitusrelvadele ja -materjalidele;
14. kutsub kõiki riike ja eriti tuumariike üles mitte aitama või julgustama riike, kes võib-olla püüavad omandada tuumarelvi või muid tuumalõhkeseadmeid, eriti neid riike, kes ei ole NPT osalised;
15. kutsub nõukogu ja komisjoni üles esitama ettepanekut, et veenda kolmandaid riike ja ELi liikmesriike, kes ei ole seda veel teinud, allkirjastama ja ratifitseerima IAEA lisaprotokolle;
16. kutsub nõukogu ja liikmesriike üles selgitama ja tugevdama oma kohustust rahaliste vahendite vabastamiseks, et toetada eriprojekte, mida viivad läbi mitmepoolsed institutsioonid nagu IAEA;
17. rõhutab üldise tuumakatsetuste keelustamise lepingu (CTBT) allkirjastamise ja ratifitseerimise tähtsust ja kiireloomulisust, selleks et tagada lepingu võimalikult varane jõustumine; kutsub nõukogu ja komisjoni üles nõudma seda kindlalt dialoogis nende partnerriikidega, kes ei ole CTBTd ja/või NPTd veel ratifitseerinud;
18. tunneb heameelt USA presidendi avalduse üle, mille kohaselt ta kavatseb nõuda tungivalt üldise tuumakatsetuste keelustamise lepingu (CTBT) ratifitseerimist; kutsub nõukogu üles tegema USA ja Venemaaga selles küsimuses positiivset ja ennetavat koostööd;
19. kutsub Iisraeli, Indiat, Pakistani ja Põhja-Koread üles ühinema tuumarelva leviku tõkestamise lepinguga;
20. tervitab massihävitusrelvade leviku tõkestamise klauslite lisamist ELi kokkulepetesse kolmandate riikidega ja tegevuskavadesse; juhib tähelepanu sellele, et selliseid meetmeid peavad rakendama eranditult kõik ELi partnerriigid;
21. rõhutab, et mistahes riigi julgeolekut ähvardavate ohtude vältimiseks on vajalik rahvusvahelise üldsuse kohustumine; rõhutab vajadust tugevamate piirkondlike ja mitmepoolsete julgeolekustruktuuride järele Lähis-Idas ning Lõuna- ja Kirde-Aasias, et vähendada survet tuumarelvade leviku suunas ja saavutada tuumaprogrammide hülgamine;
22. nõuab suuremaid poliitilisi ja diplomaatilisi jõupingutusi, et kindlustada tuumarelvade levikuga seotud konfliktide rahumeelne lahendamine;
23. kutsub nii nõukogu kui ka komisjoni üles esitama parlamendile õigeaegselt eduaruannet tuumarelva leviku tõkestamise lepingu 2010. aasta läbivaatamiskonverentsi tulemuste kohta;
24. soovitab Euroopa Parlamendi ametliku delegatsiooni osalemist tuumarelva leviku tõkestamise lepingu läbivaatamiskonverentsil;
25. teeb presidendile ülesandeks edastada käesolev resolutsioon nõukogu eesistujale, nõukogule, komisjonile, liikmesriikide valitsustele ja parlamentidele, ÜRO peasekretärile, Iraani ja Põhja-Korea valitsusele ja parlamendile ning kõikidele tuumarelva leviku tõkestamise lepingu osalisriikidele ja Rahvusvahelisele Aatomienergiaagentuurile.
