13.12.2006
RESOLUTSIOONI ÜHISETTEPANEK
Vastavalt kodukorra artikli 103 lõikele 4 esitanud
– Edward McMillan-Scott, José Ignacio Salafranca Sánchez-Neyra ja Gerardo Galeote fraktsiooni PPE-DE nimel,
– Pasqualina Napoletano ja Véronique De Keyser fraktsiooni PSE nimel,
– Annemie Neyts-Uyttebroeck, Marco Cappato ja Marco Pannella fraktsiooni ALDE nimel,
– Hélène Flautre, Raül Romeva i Rueda, Monica Frassoni ja Daniel Cohn-Bendit fraktsiooni Verts/ALE nimel,
– Vittorio Agnoletto, Gabriele Zimmer, Jens Holm, Erik Meijer ja Luisa Morgantini fraktsiooni GUE/NGL nimel,
– Inese Vaidere, Michał Tomasz Kamiński, Adam Jerzy Bielan, Gintaras Didžiokas ja Marek Aleksander Czarnecki fraktsiooni UEN nimel,
asendades järgmiste fraktsioonide esitatud resolutsiooni ettepanekuid:
– PPE-DE, UEN ( B6‑0665/2006 )
– PSE, ALDE, Verts/ALE, GUE/NGL ( B6‑0666/2006 )
Sahharovi auhinna järeltegevus
Euroopa Parlamendi resolutsioon Sahharovi auhinna järeltegevuse kohta
Euroopa Parlament ,
–
võttes arvesse kodukorra artikli 103 lõiget 4,
A.
arvestades, et Sahharovi-nimeline mõttevabaduse auhind loodi 1988. aastal ja et selle näol on tegemist ühega parlamendi arvukatest toetusavaldustest inimõigustele ja demokraatiale, samuti et see on üks viis tunnustada neid, kes võitlevad allasurutuse, ebatolerantsuse ja ebaõigluse vastu maailmas;
B.
arvestades, et laureaatide seas on muuhulgas järgmised isikud või organisatsioonid: Anatoli Marchenk (1989), Aung San Suukyi (1990), Adem Demaci (1991), Laz Madres de la Plaza de Mayo (1992), Oslobodjenje (1993), Taslima Nasreen (1994), Leyla Zana (1995), Wei Jingsheng (1996), Salima Ghezali (1997), Ibrahim Rugova (1998), Xanana Gusmão (1999), Basta Ya (2000), Nurit Peled, Izzat Ghazzawi, Dom Zacarias Kamwenho (2001), Oswaldo Payá Sardiñas (2002), Kofi Annan ja ÜRO (2003), Valgevene Ajakirjanike Liit (2004), Daamid Valges (Kuuba), Piirideta Reporterid ja Huawa Ibrahim ( ex−aequo ) (2005), Alexander Milinkievich (2006);
C.
arvestades, et 1990. aasta laureaat, koduarestis olev Birma dissident Aung San Suukyi ning 2005. aasta laureaat, Kuuba ühendus Daamid Valges ei ole veel saanud luba tulla auhinna üleandmisele;
D.
arvestades, et esimeeste konverents otsustas saata delegatsioonid Kuubale ja Birmasse, et võtta laureaatidega ühendust nende isikliku olukorra kindlakstegemiseks;
E.
arvestades, et Sahharovi auhinna 1996. aasta laureaadil Wei Jinshengil, kes on siiani kinnipeetav, ei ole veel olnud võimalust täiskogu istungil esineda ja võtta vastu auhinnaga seotud tasu,
1.
taunib asjaolu, et nimetatud laureaatidel ei lubata ikka veel auhinnale isiklikult järele tulla, mis rikub ühte inimese põhivabadust, nimelt vabadust oma riigist vabalt lahkuda ja sinna siseneda – õigust, mida on selgesõnaliselt tunnustatud ülemaailmses inimõiguste deklaratsioonis;
2.
palub, et seoses esimeeste konverentsi otsusega saata delegatsioonid Birmasse ja Kuubale võimaldaksid nende riikide ametivõimud nimetatud delegatsioonidel riigis ringi liikuda;
3.
tervitab esimeeste konverentsi 16. novembri 2006. aasta otsust luua Sahharovi auhinna laureaatide kontrollimehhanism ja saata Euroopa Parlamendi delegatsioon korrapäraselt kohtuma nende laureaatidega, kellel kohalikud ametivõimud ei ole lubanud auhinna üleandmisel osaleda;
4.
kordab oma palvet, et kõik Sahharovi auhinna laureaadid, eriti Aung San Suukyi, Oswaldo Payá Sardiñas ja Kuuba ühendus Daamid Valges, võiksid pääseda Euroopa institutsioonidesse;
5.
palub presidendil teha vastavad korraldused, et neid otsuseid oleks võimalik praktikas rakendada;
6.
palub esimeeste konverentsil kanda järgmise koosoleku päevakorda Wei Jinshengile Sahharovi auhinna üleandmise korraldamine;
7.
teeb presidendile ülesandeks edastada käesolev resolutsioon nõukogule, komisjonile, Birma, Hiina ja Kuuba valitsustele, Hiina parlamendile, Birma parlamendile, Kuuba Vabariigi Rahvusassambleele ja ÜRO Inimõiguste Nõukogule.
