P6_TA(2008)0524
Euroopa Ombudsmani 2007. aasta tegevuse aruanne
A6-0358/2008
Euroopa Parlamendi 23. oktoobri 2008. aasta resolutsioon Euroopa Ombudsmani 2007. aasta tegevust käsitleva aastaaruande kohta ( 2008/2158(INI) )
Euroopa Parlament
, –
võttes arvesse Euroopa Ombudsmani 2007. aasta tegevust käsitlevat aastaaruannet;
–
võttes arvesse EÜ asutamislepingu artiklit 195;
–
võttes arvesse Euroopa Liidu põhiõiguste harta artiklit 43;
–
võttes arvesse Euroopa Parlamendi 9. märtsi 1994. aasta otsust 94/262/ESTÜ, EÜ, Euratom ombudsmani ülesannete täitmist reguleeriva korra ja üldtingimuste kohta EÜT L 113, 4.5.1994, lk 15.
;
–
võttes arvesse oma 6. septembri 2001. aasta resolutsiooni, millega muudetakse ombudsmani ülesannete täitmist reguleeriva korra ja üldtingimuste artiklit 3 EÜT C 72 E, 21.3.2002, lk 336.
;
–
võttes arvesse Euroopa Parlamendi ning ombudsmani vahel 15. märtsil 2006. aastal sõlmitud ja 1. aprillil 2006. aastal jõustunud koostöö raamkokkulepet;
–
võttes arvesse komisjoni 5. oktoobri 2005. aasta teatist volituste kohta võtta vastu ja edastada teatisi Euroopa Ombudsmanile ning ametnike volitamise kohta Euroopa Ombudsmanile tunnistuste andmiseks ( SEK(2005)1227 );
–
võttes arvesse Euroopa Ombudsmani 2006. aasta juulis Euroopa Parlamendi presidendile saadetud kirja eesmärgiga algatada ombudsmani ülesannete täitmist reguleeriva korra ja üldtingimuste läbivaatamise menetlus;
–
võttes arvesse oma 22. aprilli 2008. aasta otsuse eelnõu Vastuvõetud tekstid, P6_TA(2008)0129 .
ja oma 18. juuni 2008. aasta resolutsiooni Euroopa Parlamendi otsuse vastuvõtmise kohta, millega muudetakse Euroopa Parlamendi 9. märtsi 1994. aasta otsust 94/262/ESTÜ, EÜ, Euratom ombudsmani ülesannete täitmist reguleeriva korra ja üldtingimuste kohta Vastuvõetud tekstid, P6_TA(2008)0301 .
;
–
võttes arvesse oma varasemaid resolutsioone Euroopa Ombudsmani tegevuse kohta;
–
võttes arvesse kodukorra artikli 195 lõike 2 teist ja kolmandat lauset;
–
võttes arvesse petitsioonikomisjoni raportit ( A6-0358/2008 ),
A.
arvestades, et Euroopa Ombudsmani 2007. aasta tegevust käsitlev aastaaruanne esitati 10. märtsil 2008. aastal ametlikult Euroopa Parlamendi presidendile, ning arvestades, et ombudsman Nikiforos Diamandouros tutvustas 19. mail 2008. aastal Strasbourgis aruannet petitsioonikomisjonile;
B.
arvestades, et Euroopa Liidu põhiõiguste harta, mis kuulutati algselt välja 2000. aasta detsembris, kirjutati alla 12. detsembril 2007. aastal ning taaskinnitati parlamendi ja komisjoni presidentide ning nõukogu eesistuja poolt, ning arvestades, et kohustus järgida ratifitseerimisel olevas Lissaboni lepingus sisalduvat õiguslikult siduvat hartat kajastab üha kasvavat teadlikkust sellest, et kodanikud peavad olema läbipaistva, kättesaadava ja kontakteeruva Euroopa keskpunktis, mis on teadlik oma kodanike probleemidest;
C.
arvestades, et selle harta artikkel 41 sätestab, et "igaühel on õigus sellele, et liidu institutsioonid, organid ja asutused käsitleksid tema küsimusi erapooletult, õiglaselt ning mõistliku aja jooksul";
D.
arvestades, et selle harta artikkel 43 sätestab, et "igal liidu kodanikul ja igal füüsilisel või juriidilisel isikul, kes elab või kelle registrijärgne asukoht on liikmesriigis, on õigus pöörduda Euroopa Ombudsmani poole seoses liidu institutsioonide, organite või asutuste tegevuses ilmnenud haldusomavoliga, välja arvatud Euroopa Kohtu ja esimese astme kohtu tegevus õigusemõistjana";
E.
arvestades, et on oluline, et Euroopa institutsioonid ja organid kasutaksid täielikult vajalikke vahendeid, et täita oma kohustus tagada kodanike teabepäringutele, kaebustele ja petitsioonidele kiired ja sisulised vastused;
F.
arvestades, et kuigi parlamendi eespool mainitud 6. septembri 2001. aasta resolutsioon, millega kiideti heaks ombudsmani hea haldustava eeskiri, võeti vastu seitsme aasta eest, ei ole teised peamised liidu institutsioonid siiski järginud parlamendi tungivat üleskutset viia oma tegevus kõnealuse eeskirja sätetega kooskõlla;
G.
arvestades, et 2007. aastal laekus umbes 16 % vähem kaebusi kui 2006. aastal, kuid menetlemiseks vastuvõetud kaebuste arv suurenes 2007. aastal nii absoluut- kui ka suhtarvudes 449 kaebuselt (12 % kaebuste koguarvust) 518 kaebusele (16 % kaebuste koguarvust);
H.
arvestades, et 348 lõpetatud uurimise tulemused, millest 341 uurimist olid seotud kaebustega ning seitse olid omaalgatuslikud juurdlused, näitavad, et 95 juhtumi (25,7 % uuritud kaebuste koguarvust) puhul ei olnud võimalik tuvastada haldusomavoli;
I.
arvestades, et 2007. aastal kahekordistus haldusomavoli juhtumite arv (kokku 129 juhtumit), mille lahendasid institutsioonid või organid ise pärast Euroopa Ombudsmanile esitatud kaebust, mis peegeldab institutsioonide ning organite suurenevat soovi näha ombudsmanile esitatud kaebustes võimalust parandada tekkinud vigu ning teha kodanike huvides ombudsmaniga koostööd;
J.
arvestades, et 2007. aastal lõpetati viis juhtumit pärast mõlemaid pooli rahuldava lahendini jõudmist ning 2007. aasta lõpus kaaluti veel 31 mõlemaid pooli rahuldava lahendi ettepanekut;
K.
arvestades, et 2007. aastal hakkas ombudsman üha ulatuslikumalt kasutama mitteametlikke menetlusi, et aidata probleeme paindlikult lahendada, ja jätkab selle lähenemisviisi arendamist tulevikus, mis demonstreerib ombudsmani ja institutsioonide valmisolekut kodanikke aidata;
L.
arvestades, et 2007. aastal lõpetas ombudsman 55 juhtumit kriitilise märkusega, ning arvestades, et kriitiline märkus kinnitab kaebuse esitajale, et tema kaebus on õigustatud, ning näitab asjaomasele institutsioonile või organile, mida ta on valesti teinud, et vältida haldusomavoli tulevikus;
M.
arvestades, et 2007. aastal koostati kaheksa soovitusettepanekut ja langetati otsus seitsme 2006. aasta soovitusettepaneku kohta ning ühe juhtumi põhjal koostati eriaruanne Euroopa Parlamendile;
N.
arvestades, et ei heastamatute haldusomavoli juhtumite uurimise lõpetamise otsustes sisalduvad kriitilised märkused ega ombudsmani soovitused või eriaruanded ei ole siduvad, kuna ombudsmani volitused ei hõlma otseselt haldusomavoli juhtumite heastamist, vaid on mõeldud Euroopa Liidu institutsioonide ning organite enesekontrollisüsteemi soodustamiseks;
O.
arvestades, et halduslikku omavoli on määratletud kui olukorda, kus institutsioon või muu organ ei täida siduvaid norme või põhimõtteid, sealhulgas neid, mis tulenevad institutsiooni või organi enda poolt võetud kohustusest, mida ei nõua otseselt asutamislepingud või teisesed õigusaktid
P.
arvestades, et ombudsman on seadnud prioriteediks vajaduse edendada ELi institutsioonides ja organites head haldustava ja ergutada sellega seonduvaid pingutusi, mis ei piirdu vaid õigusvastase käitumise vältimisega;
Q.
arvestades, et ombudsman esitas parlamendile 2007. aastal ühe eriaruande, ning arvestades, et eriaruande esitamine parlamendile annab ombudsmanile arvestatava võimaluse paluda parlamendi ja petitsioonikomisjoni poliitilist toetust nende kodanike kaebuste lahendamiseks, kelle õigusi on rikutud, ning samas ka Euroopa haldusasutuste taseme tõstmiseks;
R.
arvestades, et alates Nice'i lepingu jõustumisest laieneb parlamendile sama õigus mis liikmesriikidele, nõukogule ja komisjonile esitada kaebus Euroopa Kohtule pädevuse puudumise, olulise menetlusnormi rikkumise, EÜ asutamislepingu või EÜ asutamislepingu kohaldamisega seonduva mis tahes eeskirja rikkumise või võimu kuritarvitamise kohta;
S.
arvestades, et haldusomavoli käsitlevad kriitilised märkused, mis ombudsman tegi 2007. aasta aruandes (kriitilised märkused, soovitusettepanekud ning eriaruanne) võivad ELi institutsioonide ning teiste organite poolt rakendatavate meetmete kaudu olla aluseks tulevikus vigade ning häirete kordamise vältimisele;
T.
arvestades, et ombudsmani algatatud koostöö Euroopa ombudsmanide võrgustiku raames on toiminud juba kümme aastat paindliku süsteemina teabe ning parimate tavade vahetamiseks ning vahendina, mis suunab kaebuste esitajad ombudsmani või sarnaste organite juurde, kes saavad neid kõige paremini aidata;
U.
arvestades, et ombudsmani roll ELi kodanike kaitsjana on arenenud 12 aasta jooksul pärast ombudsmani ametikoha loomist tänu ombudsmani sõltumatusele ning parlamendi demokraatlikule kontrollile ombudsmani tegevuse läbipaistvuse üle;
V.
arvestades, et ombudsmani ja petitsioonikomisjoni tegevus peavad jääma eraldiseisvaks ja üldjuhul tuleks pädevuskonfliktide vältimiseks asjaomased dokumendid edastada teineteisele,
1.
kiidab heaks Euroopa Ombudsmani esitatud 2007. aasta aruande ning selle esitamise vormi, milles on ühendatud aasta tegevuse kokkuvõte ning ombudsmani otsuste ja menetluse eri etappides kerkinud probleemide analüüs teemade kaupa; on siiski seisukohal, et teha tuleb edasisi jõupingutusi, et parandada statistikatabeleid, milles numbrite ning protsentide vaheldumisi esitamine võib olla raskesti mõistetav;
2.
nõuab, et kõigile ELi institutsioonidele ja organitele tagataks vajalikud eelarvevahendid ja piisav arv töötajaid, et kindlustada kodanike järelepärimistele, kaebustele ja petitsioonidele kiirete ja sisuliste vastuste andmine;
3.
on seisukohal, et ombudsman on jätkanud oma volituste rakendamist aktiivsel ning tasakaalustatud viisil, mis puudutab nii kaebuste läbivaatamist ja käsitlemist ning uurimiste läbiviimist ning lõpetamist kui ka teiste Euroopa Liidu institutsioonide ning organitega konstruktiivsete suhete säilitamist ning kodanike julgustamist, et nad tugineksid oma õigustele suhetes kõnealuste institutsioonide ning organitega;
4.
kutsub ombudsmani üles jätkama oma pingutusi ning edendama oma tegevust tõhusalt, läbipaistvalt ja paindlikult, et ELi institutsioonides ja organites saaks luua kodanike ehtsa teeninduskultuuri;
5.
on seisukohal, et mõistet "haldusomavoli" tuleks tõlgendada laialt, nii et see lisakshaldusaktidele, millega rikutakse asutamislepingutes või teisestes õigusaktides sätestatud norme või põhimõtteid, hõlmaks näiteks ka juhtumeid, kui haldusasutused ise on võtnud endale teatavad kohustused, näiteks hea haldustava eeskirja vastuvõtmise kaudu, või kui heakskiidetud poliitika või poliitilised deklaratsioonid on tekitanud kodanike seas õigustatud ja mõistlikke ootusi;
6.
toetab ombudsmani pingutusi edendada head haldustava institutsioonidele ja organitele esitatavate lisamärkuste ja ettepanekute kaudu, isegi kui ta ei ole leidnud uuringutes ühtki haldusliku omavoli juhtumit; kuid on siiski seisukohal, et olukord vajab parandamist, kui pidada silmas eesmärki saavutada ELi haldamises kodanikusõbralik ja teenistusvalmis kultuur;
7.
on seisukohal, et ombudsmani roll läbipaistvuse ja jälgitavuse edendamisel otsustamisprotsessis ja Euroopa Liidu haldusstruktuuris on oluliselt kaasa aidanud sellise liidu loomisele, "kus otsuseid tehakse nii avalikult kui võimalik ja nii kodanikulähedaselt kui võimalik", nagu on sätestatud Euroopa Liidu lepingu artikli 1 teises lõigus, koostöös kõigi liikmesriikide ombudsmanidega selliselt, et EL oleks tihedamas kontaktis Euroopa kodanikega;
8.
kordab oma varasemates resolutsioonides väljendatud üleskutset, et kõik ELi institutsioonid ja organid võtaksid vastu ühtse lähenemisviisi hea haldustava eeskirja suhtes;
9.
märgib, et ombudsmani esitatud hea haldustava eeskiri, mille parlament kiitis heaks oma eespool mainitud 6. septembri 2001. aasta resolutsioonis, hõlmab kõikide ühenduse institutsioonide ja organite töötajaid ja seda on erinevalt teistest eeskirjadest pidevalt uuendatud ning see on ombudsmani veebisaidil avaldatud;
10.
rõhutab vajadust veelgi tugevdada ombudsmani avalike suhete alast tööd, mille eesmärk on kodanike, ettevõtjate, valitsusväliste organisatsioonide ning teiste üksuste teavitamine, ning on seisukohal, et kodanikele mõeldud kvaliteetne teave võib aidata vähendada nende kaebuste arvu, mille lahendamine ei kuulu ombudsmani pädevusse; kutsub samas ombudsmani üles edastama tema pädevusse mittekuuluvad kaebused viivitamata pädevale asutusele sobivaima riikliku või piirkondliku võrgustiku kaudu;
11.
tunnustab menetlemiseks vastuvõetud kaebuste absoluutarvu suurenemist, kuid peab nende osakaalu,16 % kaebuste koguarvust, mitterahuldavaks; soovitab seda silmas pidades viia läbi tõhustatud teavitamiskampaania Euroopa kodanike seas, eesmärgiga tõsta nende teadlikkust Euroopa Ombudsmani ülesannetest ja pädevusest;
12.
tervitab üldiselt konstruktiivset koostööd ombudsmani ning ELi institutsioonide ja organite vahel ning toetab ombudsmani tema välise kontrollimehhanismi rollis ning lisaks sellele väärtusliku allika rollis, mis aitab Euroopa haldust järjepidevalt parandada;
13.
kutsub ombudsmani üles tagama, et komisjon kasutaks rikkumismenetluste algatamiseks EÜ asutamislepingu artikli 226 alusel või trahvide määramiseks artikli 228 alusel oma diskretsiooni asjakohaselt, vältides seejuures hoolikalt viivitusi või seda, et põhjendamatult hoidutakse kiirelt reageerimast, mis on sobimatu komisjoni volitustega ELi õiguse kohaldamise üle järelevalve teostajana;
14.
on arvamusel, et kui institutsioon keeldub oma tegevuse vastavusse viimisest ombudsmani eriaruandes toodud soovitusega, hoolimata sellest, et parlament on nimetatud soovituse heaks kiitnud, võiks parlament õiguspäraselt kasutada oma volitusi ning esitada ombudsmani soovituses käsitletud teo või tegevusetuse osas hagi Euroopa Kohtule;
15.
märgib, et ombudsman on esitanud eriaruande, milles kritiseeritakse komisjoni selle eest, et komisjon ei tegelenud seoses Euroopa tööaja direktiiviga esitatud kaebusega, mille kohta Euroopa Parlament võttis 3. septembril 2008. aastal vastu resolutsiooni Vastuvõetud tekstid, P6_TA(2008)0398 .
;
16.
on arvamusel, et kui ombudsman ja Euroopa Parlamendi petitsioonikomisjon oma vastavate volituste ja pädevuste raames uurivad kattuvaid küsimusi – näiteks ühelt poolt seda, kuidas komisjon viib läbi rikkumismenetlusi, ja teiselt poolt rikkumist ennast – , võivad nad tihedas koostöös saavutada kasuliku sünergiaefekti;
17.
tervitab ombudsmani ja petitsioonikomisjoni suhteid institutsioonilises raamistikus seoses pädevuste ning õiguste vastastikuse austamisega;
18.
tunnustab Euroopa ombudsmanide võrgustiku kasulikkust kohtuväliste lahendite võimaldajana kooskõlas subsidiaarsuse põhimõttega; tervitab Euroopa Ombudsmani koostööd liikmesriikide ombudsmanide ja sarnaste organitega riiklikul, piirkondlikul ja kohalikul tasandil ning julgustab veelgi tõhustama parimate tavade vahetamist, võimaldades sellega parimate tavade ühtlustamist liikmesriikide vahel;
19.
tervitab Euroopa ombudsmanide võrgustiku 2007. aasta oktoobris vastu võetud avaldust, mis aitab oluliselt kaasa ombudsmanide töö ELi mõõtme paremale tuntusele ning toob suuremat selgust teenuse osas, mida nad osutavad inimestele, kes esitavad kaebuse ELi õigusega reguleeritavates küsimustes;
20.
tervitab Euroopa Ombudsmani algatusi nii tema enese kui ka liikmesriikide ombudsmanide töö laialdasel tutvustamisel ning soovitab ombudsmanil ka edaspidi jätkata oma jõupingutusi kodanike teadlikkuse tõstmisel;
21.
julgustab Euroopa Ombudsmani ka edaspidi panema suuremat rõhku üritustele, mis on mõeldud kodanikele ja seega potentsiaalsetele kaebuse esitajatele, kuna on selge, et pädevuste jaotus ja otsustamisprotsessid Euroopa, liikmesriikide ja piirkondade tasandil on paljude kodanike ning ettevõtjate jaoks ikka veel raskesti arusaadavad;
22.
tervitab ombudsmani vastuvõetud kommunikatsioonistrateegias soositud tõhustatud teabekampaaniat, mis suurendab nii teadlikkust kodanike õigustest ning ühenduse pädevusest kui ka aitab paremini aru saada ombudsmani pädevusalast; nõuab siiski tungivalt, et Euroopa Ombudsman tema pädevusse mittekuuluvate kaebuste suure arvu tõttu tõhustaks jõupingutusi, et regulaarsemalt jagada põhjalikumat teavet oma pädevuste kohta;
23.
arvestades, et igal institutsioonil on oma veebisait, kus on võimalik esitada kaebusi, avaldusi jne, ning arvestades, et see ajab kodanikke segadusse eri institutsioonide eristamisel, tervitab interaktiivse käsiraamatu väljatöötamist, mille eesmärk on aidata kodanikel kindlaks teha kõige õigem institutsioon oma probleemide lahendamiseks;
24.
selleks, et vähendada Euroopa Ombudsmanile esitatud vastuvõetamatute kaebuste arvu, teeb ettepaneku seda ideed edasi arendada ning sisse seada Euroopa institutsioonide ühine veebisait, et aidata kodanikke ja juhatada nad otse selle institutsiooni juurde, kes on pädev nende kaebusega tegelema;
25.
teeb ettepaneku, et ombudsman võtaks meetmeid, vähendamaks kaebuste arvu, mille puhul õiguskaitsevahend puudub;
26.
kutsub Euroopa Ombudsmani üles kohustuma edastama vahetult riiklikule või piirkondlikule ombudsmanile asjaomase kaebuse esitaja nõusolekul iga kaebuse, mis kuulub riikliku või piirkondliku ombudsmani pädevusse;
27.
pidades silmas parema ja tõhusama teenuse pakkumist kodanikele, teeb ettepaneku, et ombudsman jätkaks kodanike teavitamist kaebuste käsitlemise sisekorrast ja tähtaegadest ning otsuste langetamisel kasutatavatest kriteeriumidest kaebuse uurimise eri etappidel;
28.
teeb presidendile ülesandeks edastada käesolev resolutsioon nõukogule, komisjonile ja Euroopa Ombudsmanile, ning liikmesriikide valitsustele ja parlamentidele ja nende ombudsmanidele või samalaadsetele pädevatele asutustele.
