29.9.2004
SOOVITUSE ETTEPANEK NÕUKOGULE
esitatud vastavalt kodukorra artikli 114 lõikele 1
Esitaja: Rosa M. DIEZ GONZALEZ
fraktsiooni PSE nimel
Teema: ELi uimastistrateegia (2005–2012) projekt
Euroopa Parlamendi soovitus nõukogule ELi uimastistrateegia (2005–20012) projekti kohta
Euroopa Parlament ,
–
võttes arvesse, et ELi uimastistrateegia 2005–2012 vaadatakse läbi justiits- ja siseasjade nõukogu 2. ja 3. detsembri 2004. a istungitel;
–
võttes arvesse, et ELi umastistrateegia 2005–2012 võetakse tõenäoliselt vastu 17. detsembril 2004. a toimuval Euroopa Ülemkogul;
–
võttes arvesse kodukorra artikli 114 lõiget 1;
A.
arvestades, et ELi uue uimastistrateegia prioriteedid on aluseks tegevuskavade koostamisel järjestikustele uimastite vastu võitlemise kolmaastakutele (2005–2007 ja 2009–2011), millele järgnevad aastased hindamisperioodid (2008 ja 2012);
B.
arvestades, et ELi institutsioonide koostöö parandamine on Euroopa Liidu sisese uimastitevastase võitluse oluline osa;
C.
arvestades, et on vaja kasutada võimalust efektiivse ja globaalse uimastite vastase võitluse poliitika propageerimiseks ja arendamiseks;
1.
edastab nõukogule järgmised soovitused:
a) töötada välja Euroopa Liidu uimastitevastase võitluse strateegia, mis keskenduks tarbimise ja pakkumise vähendamisele ning info ja hinnangute levitamisele;
b) edendada ja arendada liikmesriikides kahjude vähendamise poliitikat, lubades neil seejuures võtta selles valdkonnas vajalikke meetmeid ja rakendada pilootprojekte;
c) jälgida tähelepanelikult, et peetaks kinni rahvusvahelistest uimastitevastase võitlusega seotud lepingutest ja nõuda, et tunnustataks nende tähtsust;
d) tagada, et uimastistrateegia tegevuskavade projektide (2005–2007 ja 2009–2011) koostamine Euroopa Komisjonis toimuks koostöös Euroopa Parlamendi, Narkootikumide ja Narkomaania Euroopa Järelevalvekeskuse ja Europoliga ning koostöös asjaomaste organisatsioonide ja tsiviilühiskonnaga;
2.
teeb parlamendi presidendile ülesandeks edastada käesolev soovitus nõukogule ja teavitamise eesmärgil Euroopa Komisjonile.
