20.1.2010 RESOLUTSIOONI ÜHISETTEPANEK Esitatud vastavalt kodukorra artikli 122 lõikele 5,
asendades järgmiste fraktsioonide esitatud resolutsiooni ettepanekuid:
ALDE ( B7‑0035/2010 )
EFD ( B7‑0037/2010 )
PPE ( B7‑0038/2010 )
S&D ( B7‑0039/2010 )
ECR ( B7‑0045/2010 )
Verts/ALE ( B7‑0048/2010 )
Hiljutised rünnakud kristlike kogukondade vastu
Mario Mauro
,
Vito Bonsignore
,
Carlo Casini
,
Cristian Dan Preda
,
Bernd Posselt
,
Laima Liucija Andrikienė
,
Eija-Riitta Korhola
,
Lena Kolarska-Bobińska
,
Elżbieta Katarzyna Łukacijewska
,
Filip Kaczmarek
,
Martin Kastler
,
Monica Luisa Macovei
,
Tunne Kelam
,
Bogusław Sonik
,
Csaba Sógor
,
László Tőkés
fraktsiooni PPE nimel
Véronique De Keyser
fraktsiooni S&D nimel
Marietje Schaake
,
Frédérique Ries
fraktsioon ALDE nimel
Heidi Hautala
,
Barbara Lochbihler
,
Hélène Flautre
,
Jean-Paul Besset
,
Emilie Turunen
,
Raül Romeva i Rueda
,
Gerald Häfner
,
Christian Engström
fraktsiooni Verts/ALE nimel
Adam Bielan
,
Ryszard Czarnecki
,
Tomasz Piotr Poręba
,
Charles Tannock
,
Marek Henryk Migalski
,
Paweł Robert Kowal
,
Ryszard Antoni Legutko
,
Peter van Dalen
,
Konrad Szymański
,
Mirosław Piotrowski
,
Jacek Olgierd Kurski
fraktsiooni ECR nimel
Marie-Christine Vergiat
,
Rui Tavares
fraktsiooni GUE/NGL nimel
Fiorello Provera
,
Rolandas Paksas
fraktsiooni EFD nimel
PE432.883v01-00 } PE432.885v01-00 } PE432.886v01-00 } PE432.887v01-00 } PE432.893v01-00 } PE432.896v01-00 } RC1 Euroopa Parlamendi resolutsioon hiljutiste rünnakute kohta kristlike kogukondade vastu
Euroopa Parlament ,
– võttes arvesse oma varasemaid resolutsioone, eelkõige 15. novembri 2007. aasta resolutsiooni tõsiste sündmuste kohta, mis ohustavad kristlike kogukondade ja teiste usukogukondade olemasolu;
– võttes arvesse 1966. aasta kodaniku- ja poliitiliste õiguste rahvusvahelise pakti artiklit 18;
– võttes arvesse 1981. aasta ÜRO deklaratsiooni igasuguse usul ja veendumustel põhineva sallimatuse ja diskrimineerimise kaotamise kohta;
– võttes arvesse kodukorra artikli 122 lõiget 5,
A. arvestades, et demokraatia edendamine ning inimõiguste ja kodanikuvabaduste austamine on Euroopa Liidu aluspõhimõtted ja eesmärgid, millele tuginetakse ühiselt kolmandate riikidega suhtlemisel;
B. arvestades, et vastavalt rahvusvahelistele inimõigusnormidele ning eelkõige kodaniku- ja poliitiliste õiguste rahvusvahelise pakti artiklile 18 on igaühel õigus mõtte-, südametunnistuse ja usuvabadusele; arvestades, et see õigus kätkeb vabadust muuta usku või veendumusi, samuti vabadust väljendada oma usku või veendumusi nii üksi kui ka koos teistega, avalikult või eraviisiliselt palve- ja kombetalitustes, praktilises tegevuses ning õpetustegevuses;
C. arvestades, et Euroopas, nii nagu ka mujal maailmas, rikutakse seda sama vabadust ning leiavad aset vähemusrühmade liikmete vastu suunatud ja nende veendumustel põhinevad isikuvastased kuriteod;
D. arvestades, et Euroopa Liit on korduvalt väljendanud oma pühendumust mõtte-, südametunnistuse- ja usuvabadusele ning rõhutanud, et valitsuste kohustus on tagada need vabadused kõikjal maailmas;
E. arvestades, et 6. jaanuaril 2010 sai Ülem-Egiptuses Nag Hammadi linnas seitse inimest (6 kopti kristlast ja politseinik) surma ja mitu haavata, kui mööduvast autost avati tuli kopti jõuluõhtul pärast kesköömissat kirikust lahkuvate inimeste pihta; arvestades, et viimastel nädalatel on kopti kristlaste ja moslemite vahel toimunud teisigi kokkupõrkeid, mida Egiptuse valitsus on pidanud üksikjuhtudeks;
F. arvestades, et 8. jaanuaril 2010 teatasid Egiptuse ametivõimud, et seoses 6. jaanuaril Nag Hammadis toimunud rünnakuga on arreteeritud ja kinni peetud kolm inimest; arvestades, et Egiptuse prokuratuur otsustas, et kolmele süüdistatavale tuleks julgeolekukohtus esitada süüdistus ettekavatsetud mõrvas;
G. arvestades, et kopti kristlased moodustavad umbes 10% Egiptuse elanikest; arvestades, et viimastel nädalatel on Egiptuses korduvalt toimunud kopti kristlaste vastu suunatud vägivallaakte;
H. arvestades, et Egiptuse põhiseadus tagab kõigile usuvabaduse ja vabaduse pidada usutalitusi;
I. arvestades, et Euroopa Parlament peab suhteid Egiptusega väga tähtsaks ning rõhutab Egiptuse rolli ning Euroopa Liidu ja Egiptuse suhete tähtsust Euroopa-Vahemere piirkonna stabiliseerimise ja arendamisel;
J. arvestades, et Malaisia katoliku kirik kaebas 2007. aastal Malaisia valitsuse kohtusse, sest valitsus ähvardas riikliku julgeoleku kaalutlustel keelata ajalehe „The Herald” avaldamise, kui ajaleht ei lõpeta sõna „Allah” kasutamist, mida malai keelt kõnelev kristlik kogukond kasutab tavaliselt sõna „jumal” tõlkena;
K. arvestades, et 31. detsembril 2009 otsustas ülemkohus, et Malaisia kristlastel on põhiseaduslik õigus jumalast kõneldes kasutada sõna „Allah” ning et sõna „Allah” ei ole kasutusel ainult islamis;
L. arvestades, et kohtuotsusele järgnes vägivallalaine ja rünnati vähemalt üheksat Malaisias asuvat kristlaste kirikut;
M. arvestades, et 2009. aastal konfiskeeris valitsus üle 15 000 malaikeelse piibli, kus jumalast kõneldes kasutati sõna „Allah”, ja et neid piibleid ei ole praeguseni tagastatud;
N. arvestades, et Malaisia valitsus lubab sõna „Allah” kasutada Sahahi ja Sarawaki osariikide kristlikel kogukondadel, kuid peab seda küsitavaks riigi teistes piirkondades, mis tekitab samuti diskrimineerimist kogu Malaisia kristliku kogukonna hulgas;
O. arvestades, et kogukondade vaheline arutelu on oluline rahvastevahelise rahu ja mõistmise edendamisel,
1. rõhutab, et mõtte-, südametunnistuse- ja usuvabadus on põhiline inimõigus, mis on tagatud rahvusvaheliste õigusnormidega, ning mõistab teravalt hukka igasuguse usul ja veendumustel põhineva vägivalla, diskrimineerimise ja sallimatuse, mis on suunatud usklike inimeste, usust taganejate ja mitteusklike inimeste vastu;
2. tunneb muret hiljuti Egiptuses toimunud kopti kristlaste vastu suunatud rünnakute pärast ja väljendab solidaarsust ohvrite perekondadega; kutsub Egiptuse valitsust üles tagama kopti kristlaste ning riigi teistesse usuvähemustesse kuuluvate inimeste julgeolek ja füüsiline puutumatus;
3. tunneb heameelt edusammude üle, mida Egiptuse valitsus on teinud 6. jaanuaril 2010 toimunud rünnaku kavandajate ja toimepanijate kindlaks tegemiseks; kutsub Egiptuse valitsust üles tagama, et kõik isikud, kes vastutavad rünnaku ning kopti kristlaste ja teiste usuvähemustesse või muudesse vähemusrühmadesse kuuluvate inimeste vastu suunatud muude vägivallaaktide eest, antaks kohtu alla ning et nende üle mõistetaks õiglaselt kohut;
4. kutsub Egiptuse valitsust üles tagama, et kopti kristlastele ning teiste usukogukondade ja vähemusrühmade liikmetele oleksid garanteeritud kõik inimõigused ning põhivabadused, sh õigus vabalt valida ja vahetada usku, ning ennetama selliste inimeste diskrimineerimist;
5. taunib Euroopas usulistel põhjustel toimuvat vägivalda, sh Marwa al-Sherbini tapmist, ning väljendab solidaarsust ohvrite perekondadega;
6. tunneb suurt muret hiljuti Malaisia kirikute ja teiste pühakodade vastu suunatud rünnakute pärast ja väljendab solidaarsust ohvritega; kutsub Malaisia ametivõime üles tagama usklike inimeste julgeolek ja füüsiline puutumatus ning astuma vajalikke samme kirikute ja teiste pühakodade kaitsmiseks;
7. kutsub Malaisia ametivõime üles viima läbi põhjalikud ja kiired juurdlused pühakodade vastu suunatud teadaolevate rünnakute kohta ning tooma vastutavad isikud kohtu alla;
8. on seisukohal, et Malaisia siseministeerium rikub usuvabadust; on eelkõige mures, et Malaisia valitsus on ületanud oma pädevust ja et valitsuse sekkumine on soodustanud pingete suurenemist riigi usurühmade seas;
9. tunneb heameelt Malaisia ülemkohtu otsuse üle ning kutsub Malaisia võime seda otsust tunnustama; kutsub Malaisia valitsust üles mitte püüdma taastada sõna „Allah” kasutamise keeldu, vaid leevendada tekkinud pingeid, ning hoiduma edasistest meetmetest, mis võivad häirida põhiusu ja vähemusreligioonide rahuliku kooseksisteerimist, nagu on sätestatud Malaisia põhiseaduses;
10. kutsub nõukogu, komisjoni ja liidu välisasjade ja julgeolekupoliitika kõrget esindajat üles pöörama Euroopa Liidu ja kolmandate riikide vaheliste suhete ja koostöö raamistikus tähelepanu usuvähemuste, sh kristlike kogukondade olukorrale;
11. toetab igasuguseid algatusi dialoogi edendamiseks ja vastastikuse austuse loomiseks kogukondade vahel; kutsub usujuhte ja -asutusi üles edendama sallivust ja tegema algatusi vihkamise ning vägivalla ja ekstremismi vastu võitlemiseks;
12. teeb presidendile ülesandeks edastada käesolev resolutsioon nõukogule, komisjonile, liidu välisasjade ja julgeolekupoliitika kõrgele esindajale, liikmesriikide valitsustele ja parlamentidele, Egiptuse valitsusele ja parlamendile ning Malaisia valitsusele ja parlamendile.
