P6_TA(2006)0143
Iraak: assüüria kogukond, olukord Iraagi vanglates
B6-0252 , 0258 , 0263 ja 0265/2006
Euroopa Parlamendi resolutsioon Iraagi kohta: assüüria kogukond, olukord Iraagi vanglates
Euroopa Parlament,
–
võttes arvesse oma 24. veebruari 2005. aasta resolutsiooni ELi prioriteetide ja soovituste kohta ÜRO inimõiguste komisjoni Genfis toimuvaks 61. istungjärguks (14. märts - 22. aprill 2005) ELT C 304 E, 1.12.2005, lk 375.
;
–
võttes arvesse oma 28. aprilli 2005. aasta resolutsiooni inimõigusi maailmas 2004. aastal käsitleva aastaaruande kohta ja ELi poliitika kohta antud küsimuses ELT C 45 E, 23.2.2006, lk 107.
;
–
võttes arvesse oma 6. juuli 2005. aasta resolutsiooni Euroopa Liidu ja Iraagi suhete arendamise raamistiku kohta Vastuvõetud tekstid, P6_TA(2005)0288 .
;
–
võttes arvesse üldasjade ja välissuhete nõukogu 21. veebruari 2005. aasta otsust moodustada integreeritud õigusriigi missioon Iraagi jaoks (EUJUST LEX);
–
võttes arvesse välissuhete nõukogu 7. novembri 2005. aasta järeldusi Iraagi kohta;
–
võttes arvesse välissuhete nõukogu 27. veebruari 2006. aasta järeldusi Iraagi kohta;
–
võttes arvesse ÜRO piinamise ning muude julmade, ebainimlike või inimväärikust alandavate kohtlemis- ja karistamisviiside vastast konventsiooni;
–
võttes arvesse Iraagi 2005. aasta põhiseaduse artiklit 35, kriminaalseadustiku artiklit 333 ja kriminaalmenetluse koodeksi artiklit 127, mis keelustavad igasuguse piinamise;
–
võttes arvesse kodukorra artikli 115 lõiget 5,
Assüürlased (kaldealased, aramealased ja muud kristlikud vähemused)
A.
arvestades, et 29. jaanuaril 2006. aastal toimusid rünnakud neljale kirikule ja Vatikani esindaja ruumidele Bagdadis ning kahele kirikule Kirkukis, milles hukkus kolm inimest (nende hulgas neljateistaastane laps) ja sai vigastada veel mitu inimest;
B.
arvestades, et assüürlased (kaldealased, aramealased ja muud kristlikud vähemused) satuvad aina rohkem nende vastu suunatud vägivalla ohvriteks, nagu vara hävitamine, inimröövid, rünnakud kirikutele, ahistamine, väljapressimine ning väidetavalt islamiusku mitteaustavate inimeste piinamine;
C.
tunnistades, et on suurenenud kristlastest üliõpilastele suunatud rünnakute arv Iraagi ülikoolides, eriti Mosulis, ning et Mosuli kristlastest kodanikke sunnitakse piirkonnast ära kolima;
D.
märkides Iraagist põgenenud ja naaberriikides, eelkõige Süürias ja Jordaanias pagulastena elavate kristlaste kohutavat olukorda, kus neile vastavalt ÜRO Pagulaste Agentuuri (UNHCR) aruandele ei anta rahvusvahelist abi;
E.
arvestades, et assüürlased (kaldealased, aramealased ja muud kristlikud vähemused) on vana ja põline rahvas, kes jälitamise ja sunniviisilise väljarände tõttu on väga haavatav, ning et nende kultuuri püsimine on ohustatud;
Olukord Iraagi vanglates
F.
arvestades, et vastavalt ÜRO Iraagi abimissiooni (UNAMI) inimõiguste büroole tekitavad kinnipidamise tingimused ja kinnipidamise õiguslikkus Iraagis jätkuvalt erilist muret;
G.
arvestades, et vastavalt Iraagi inimõiguste ministeeriumile oli 28. veebruari 2006. aasta seisuga kokku 29 565 kinnipeetavat: 14 229 rahvusvaheliste vägede Iraagis (MNF-I) vahi all, 8 391 justiitsministeeriumi vahi all, 488 alaealist töö- ja sotsiaalministeeriumi vahi all, 5 997 siseministeeriumi ja 490 kaitseministeeriumi vahi all;
H.
arvestades, et Iraagi ministeeriumide esindajad inspekteerivad sise- ja kaitseministeeriumide kontrolli all või eriüksuste juhtimise all olevaid kinnipidamiskohti üle riigi;
I.
arvestades, et ELi integreeritud õigusriigi missioon Iraagi jaoks (EUJUST LEX) annab vajalikku koolitust rohkem kui 700-le Iraagi õigussüsteemi, politsei- ja vanglatöötajale;
J.
arvestades, et kodaniku- ja poliitiliste õiguste rahvusvahelises paktis on ette nähtud, et kedagi ei tohi meelevaldselt kinni pidada ja et vabaduse võtmine peab põhinema seaduses sätestatud alustel ja menetlustel, ning õhutades kõiki pooli oma sätteid kohaldama;
Assüürlased (kaldealased, süürlased ja muud kristlikud vähemused)
1.
mõistab teravalt hukka kõik Iraagis assüürlaste (kaldealaste, aramealaste ja muude kristlike vähemuste) suhtes toimepandud vägivallateod; nõuab tungivalt, et Iraagi ametiasutused ja MNF-I otsiksid üles nimetatud tõsiste kuritegude toimepanijad ja võtaks need võimalikult kiiresti vastutusele;
2.
nõuab tungivalt, et Iraagi ametiasutused kaitseksid vastavalt rahvusvahelistele kohustustele assüürlasi (kaldealasi, süürlasi ja muid kristlikke vähemusi) diskrimineerimise eest;
3.
nõuab tungivalt, et Iraagi ametivõimud parandaksid assüürlaste (kaldealaste, aramealaste ja muude kristlike vähemuste) julgeolekut ja lihtsustaksid assüürlastest (kaldealastest, süürlastest ja muudest kristlikest vähemustest) pagulaste tagasitulekut ja ümberasumist turvalisse keskkonda, kus austatakse nende tavasid ja elulaadi;
4.
kutsub Iraagi kristlasi üles osalema nende maa ja külade ülesehitamisel ja haldamisel Põhja-Iraagis ja mujal piirkonnas, et säilitada nende kultuurilist, usulist ja etnilist identiteeti terviklikus riigis;
5.
toetab jõuliselt enamiku Iraagi poliitiliste ja religioossete liidrite üleskutset mõõdukusele ning nõuab tungivalt, et Iraagi kogukonnad saaksid kokku dialoogi ja vastastikuse austamise vaimus; väljendab täit toetust ÜRO jõupingutustele kogukondadevahelise dialoogi edendamisel riikliku dialoogi raames; tervitab Araabia Liiga riikide algatust korraldada riikliku lepituse teine konverents, milles osaleksid kõik Iraagi kogukonnad;
6.
nõuab tungivalt, et Iraagi esinduskogu põhiseaduskomisjon säilitaks oma põhiseaduse muutmise ettepanekutes kõikide Iraagi kogukondade kultuurilised ja usulised õigused;
7.
kutsub komisjoni ja nõukogu üles võtma kõiki vajalikke meetmeid assüürlaste (kaldealased, aramealased ja muud kristlikud vähemused) abistamiseks ja kaitsmiseks;
Olukord Iraagi vanglates
8.
väljendab oma muret Iraagi vanglates ja muudes kinnipidamisasutustes valitsevate kinnipidamistingimuste üle; taaskinnitab oma hukkamõistu seoses vangide piinamise ning muu julma, ebainimliku ja alandava kohtlemisega; kutsub Iraagi ametiasutusi ja MNF-Id üles tagama kinnipidamistingimuste vastavust vangide kohtlemise rahvusvahelistele standarditele;
9.
kutsub MNF-Id ja Iraagi ametiasutusi üles väljastama viivitamatult kõikide siiani kinni peetavate nimesid ja tagama nende juurdepääsu õigusnõustajatele ja viivitamatu juurdepääsu nende perekondadele ning nende teavitamise kinnipidamise põhjustest;
10.
kutsub Iraagi ametiasutusi ja MNF-Id üles kehtestama järgmisi kohaseid kaitsemeetmeid kinnipeetavate kaitseks piinamise ja väärkohtlemise eest:
a)
kõiki eespool nimetatud kuritarvituslikke väiteid uuritakse viivitamata, põhjalikult ja sõltumatult ning kõik sõjaväe-, turva- või muud teenistujad, kes on kasutanud, andnud käsu või loa piinamiseks, tuuakse kohtu ette;
b)
tagatakse, et kinnipeetavatele antakse tegelik võimalus vaidlustada oma kinnipidamine kohtus ja et nende üle peetaks nõuetekohane kohtuprotsess;
c)
antakse kohtu alla, kõik need, keda praegu peetakse kinni ilma süüdistuseta rahvusvaheliselt tunnustatud kuriteos või nad vabastatakse;
11.
tervitab MNF-I poolt läbi viidavaid uurimisi vangide väärkohtlemise süüdistuste osas;
12.
tervitab Iraagi ametiasutuste poolt läbi viidavat kinnipidamiskohtade kontrollimist kogu riigis; tervitab eelseisvaid kontrollimisi; tervitab samuti asjaolu, et UNAMI õhutab nimetatud protsessi;
13.
kutsub MNF-I'te ja Iraagi ametivõime andma Rahvusvahelisele Punase Risti Komiteele piiranguteta juurdepääs kõikidele Briti ja Ameerika Ühendriikide kinnipidamiskohtadele;
14.
toetab Iraagi inimõiguste ministeeriumi jätkuvaid pingutusi kõrgete standardite toetamisel, sealhulgas kinnipeetavate jaoks;
15.
toetab ELi integreeritud õigusriigi missiooni Iraagi jaoks (EUJUST LEX); märgib, et Iraagi ametiasutused on nõudnud missiooni pikendamist pärast selle praeguste volituste lõppemist ja koolituse ulatuse laiendamist; nõuab tungivalt, et komisjon ja nõukogu pikendaksid missiooni pärast praeguste volituste lõppemist ja laiendaksid koolituse ulatust, et hõlmata kohtumõistmine;
16.
kutsub Iraagi esinduskogu üles ratifitseerima piinamise ja muul julmal, ebainimlikul või alandaval viisil kohtlemise või karistamise vastast konventsiooni;
17.
kutsub komisjoni, nõukogu ja liikmesriike üles aitama kaasa inimõiguste ja õigusriigi edasisele tugevdamisele Iraagis;
o
o o
18.
teeb presidendile ülesandeks edastada resolutsioon nõukogule, komisjonile, Iraagi üleminekuvalitsusele, Iraagi esinduskogule, Ameerika Ühendriikide valitsusele, muudele MNF-I osaliste riikide valitsustele ja ÜRO peasekretärile.
