Südame-veresoonkonna haigused on peamine surma põhjus Euroopas
Rahvatervis
2007-07-12 - 13:23
Parlament kutsub täna vastu võetud resolutsioonis liikmesriike ja Euroopa Komisjoni üles tegelema Euroopa suurima surmade põhjustajaga - südame-veresoonkonna haigustega.
Kiiremas korras on vaja ennetusstrateegiaid, avalikkuse teavitamise kampaaniaid ja tervisliku edendamise programme, leiavad saadikud.
Resolutsiooni poolt hääletas 607 saadikut ja vastu 2.
Peamine surma põhjus
Saadikud märgivad resolutsioonis, et Euroopa südame-veresoonkonna haiguste 2005. aasta statistika järgi on südame-veresoonkonna haigused meeste ja naiste peamiseks surma põhjuseks Euroopa Liidus, põhjustades 1,9 miljonit surmajuhtumit aastas ehk 42% kõikidest surmajuhtumitest.
Lisaks inimlikele kannatustele lähevad südame-veresoonkonna haigused ka kalliks maksma - kokku kulub südame-veresoonkonna haigustele Euroopa Liidus 169 miljardit eurot, millest 105 miljardit eurot kulub nimetatud haiguste raviks ja 64 miljardit eurot moodustavad töövõime kaotuse ja mitteametliku hooldusega seotud kulud.
Seetõttu tuleb saadikute arvates pöörata rohkem tähelepanu ennetustegevusele.
Tervislikku eluviisi tuleb edendada
Parlament palub komisjonil koostada soovitus südame-veresoonkonna haiguste (sh kõrge vererõhu) ja kõrge haigestumise riskiga isikute varase tuvastamise ning ennetusstrateegiate kohta Euroopas.
Samuti peaks komisjon julgustama algatusi ja koostööd, mis on suunatud südame-veresoonkonna tervise edendamise parandamiseks suitsetamise ja alkoholitarbimise piiramise, toitumise parandamise ning füüsilise aktiivsuse kaudu.
Lisaks kutsutakse liikmesriike üles vastu võtma või läbi vaatama oma riiklikud rahvatervise strateegiad, et lisada neisse tervise edendamine, rahvastiku südame-veresoonkonna tervise ja kõrge haigestumisriskiga isikute varajase tuvastamise strateegiad ning arendama välja tervisemõjude hindamise süsteem, et mõõta haiguskoormust riiklikule tervishoiusüsteemile.
Kuna tegemist on üleeuroopalise probleemiga, siis peab komisjon keskenduma vajadusele võimaldada kõikidele eurooplastele võrdne juurdepääs haiguste ennetamisele, ravile, diagnoosimisele ja kontrollile, olenemata nende rahvusest.
Liit rahastab ennetustööd juba praegu
Resolutsioonis palutakse lisaks komisjonil juhtida liikmesriikide tähelepanu juba olemasolevatele rahastamisvõimalustele, näiteks seitsmenda teadusuuringute raamprogrammi, tõukefondide ja Euroopa Arengufondi kaudu, mis on ette nähtud südame-veresoonkonna haiguste ja kõrge vererõhu sõeluuringute teostamiseks ning ennetustööks, samuti südame-veresoonkonna haiguste edasiseks uurimiseks.
Arutelu: 09.07.2007
Hääletus: 12.07.2007
20070710IPR09090 Euroopa Parlamendi resolutsiooni leiate alates 16. juulist siit
ET
1
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
