Osaistungjärgu avamine:
Institutsioonid
2008-01-14 - 19:16
Osaistungjärgu avas Euroopa Parlamendi president Hans-Gert PÖTTERING.
President tervitas saadikuid uue aasta puhul ning tõi esile, et parlamendi suurimaks prioriteediks 2008. aastal on Lissaboni lepingu ratifitseerimine.
Samuti on väga olulised kliimamuutuste, keskkonnakaitse, konkurentsivõime ja tööhõive küsimused.
Pöttering tervitas lisaks Schengeni ruumiga ühinenud riike ning eurotsooniga liitunud Maltat ja Küprost.
President märkis ka, et 9. jaanuaril avati kultuuridevahelise dialoogi aasta ning et ta ootab kõiki saadikuid osalema teisipäevasel pidulikul istungil, kui parlamendi ees kõneleb Süüria ülemmufti Ahmad Badr El Din El Hassoun.
President Pöttering viitas seejärel 12. detsembril põhiõiguste harta allkirjastamise ajal istungit häirinud saadikutele, öeldes, et kõnelejate segamine on andestamatu ning et segajate karistamiseks kasutatakse kodukorras ette nähtud meetmeid.
Muudatused päevakorras:
Teisipäev:
Rahvapartei palus, et edasi lükataks Panayiotis DEMETRIOU (EPP-ED, CY) ja Michael CASHMAN i (PSE, UK) raportite arutelu.
Palve rahuldati.
Kolmapäev:
Liberaalide fraktsioon palus, et nõukogu ja komisjoni avaldus ning arutelu seoses olukorraga Pakistanis lõpeks resolutsiooni vastu võtmisega.
Palve lükati tagasi.
Sotsiaaldemokraatide fraktsioon palus, et kolmapäeva pärastlõunast arutelu pikendataks kella 18.00ni ning et nõukogu infotund lõpeks kell 19.30.
Palve kiideti heaks.
Nädala tähtsündmused:
Esmaspäev, 14. jaanuar:
Täiskogul tuleb arutlusele raport, mis käsitleb mootorsõidukitööstuse reguleerivat raamistikku CARS 21 .
Komisjoniliikmed leiavad raportis, et CO2 heitkoguste siduvaks muutmisel tuleb suurendada autotööstuse teadus- ja arendustegevuse rahastamist.
Saadikud märgivad samuti, et autotootjaid ei tohiks trahvida ühenduse tasandil kehtestatud õiguslikult siduvatest ohutusmeetmetest tingitud täiendavate heitkoguste eest.
Esimesele lugemisele tuleb lennujaamamaksude direktiivi eelnõu.
Eelnõus pannakse paika lennujaamamaksude kogumise ühtsed eeskirjad ühenduse suuremates lennujaamades.
Direktiivi eesmärgiks on ära hoida turgu valitseva seisundi võimalik kuritarvitamine üksikute lennujaamade poolt ning panustada seeläbi Euroopa lennundussektori tasakaalustatud arengusse.
Teisipäev, 15. jaanuar:
Teisipäeva keskpäeval esineb parlamendi ees kõnega Süüria ülemmufti Ahmad Badr El Din El Hassoun .
Ülemmufti külaskäik on seotud kultuuridevahelise dialoogi aastaga, mis kuulutati pidulikult alanuks 9. jaanuaril Ljubljanas.
Kultuuridevahelise dialoogi aasta tähistamiseks on parlamenti külla kutsutud mitmed kõrged vaimulikud ja riigipead.
Täiskogu päevakorras on ühenduse töötervishoiu ja tööohutuse 2007–2012 aasta strateegiat käsitlev raport, milles tööhõivekomisjoni liikmed leiavad, et kutsehaiguste puhul tuleb kindlaks määrata uued ohud, nt nanotehnoloogiaga seotud ohud.
Samuti rõhutavad saadikud, et asbest tuleb tööpaikadest eemaldada ning et tervishoiutöötajaid tuleb paremini kaitsta vere teel levivate haiguste eest.
Täiskogul tuleb teisele lugemisele tarbijakrediidi direktiivi eelnõu, mille eesmärgiks on käivitada protsess tõelise siseturu tingimuste loomiseks tarbijakrediidi valdkonnas ning tagada samas tarbijakaitse kõrge tase.
Ehkki paljudes teistes valdkondades on ühisturg saavutatud, on tarbijakrediidi turge Euroopa Liidus endiselt 27.
Arutusele tuleb kodaniku õiguste komisjoni raport, milles saadikud toetavad laste õiguste strateegia välja töötamist ning teevad arvukalt omapoolseid ettepanekuid strateegia tõhustamiseks.
Saadikud nõuavad muu hulgas Interneti teel toimuva laste seksuaalse kuritarvitamise vastu võitlemist.
Samuti soovivad nad, et lastega seotud seksiturismi reguleeriks piiriülene kriminaalõigus ning et loodaks mehhanismid, millega karistada lapstööjõuga valmistatud toodete tarnijaid Euroopas.
Kolmapäev, 16. jaanuar:
Kolmapäeva hommikul esitleb Sloveenia peaminister Janez Janša eesistumise kava .
Sloveenia eesistumine algas 1. jaanuaril 2008 ning tegemist on esimese nn "uue" liikmesriigi eesistumisega.
Eesistumise prioriteetideks on: Lissaboni lepingu ratifitseerimine, Lissaboni strateegia, kliima ja energeetika, Lääne-Balkani Euroopa perspektiiv ja kultuuridevaheline dialoog.
Komisjon ja nõukogu teevad avalduse olukorra kohta Keenias ja Pakistanis .
Päevakorras on kodanikuvabaduste, justiits- ja siseasjade komisjoni raport, milles saadikud toetavad Euroopa Komisjoni ettepanekut muuta Europol Euroopa Liidu ametiks .
Komisjoniliikmed viivad siiski sisse mitmed muudatusettepanekud mh andmekaitse parandamiseks.
Sotsiaaldemokraatide fraktsioon esitab Euroopa Komisjonile suulise küsimuse romisid käsitleva ELi strateegia kohta.
Saadikud soovivad teada, kas komisjon kavatseb vastavalt parlamendi palvele esitada teatise selle kohta, kuidas saab EL koostöös liikmesriikidega kõige paremini kooskõlastada ja edendada jõupingutusi romide olukorra parandamiseks, ning kas komisjon kavatseb vastu võtta tegevuskava soovitustega liikmesriikidele.
Arutusele tuleb kaks väliskomisjoni raportit, milles rõhutatakse tihedama koostöö vajadust Musta mere ja Lõuna-Kaukaasia regioonis .
Saadikud toovad samuti esile demokraatlike põhimõtete ja inimõiguste olulisuse mõlemas piirkonnas.
Lisaks märgitakse ära vajadus parandada majandus- ja kaubandussuhteid, eelkõige energiatarnete osas.
20080111IPR18239
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
