2.4.2008
RESOLUTSIOONI ETTEPANEK
nõukogu ja komisjoni avalduste alusel
vastavalt kodukorra artikli 103 lõikele 2
Esitaja(d): Adam Bielan, Konrad Szymański, Marcin Libicki, Roberta Angelilli, Hanna Foltyn-Kubicka, Ewa Tomaszewska, Ryszard Czarnecki, Gintaras Didziokas, Eugienijus Maldeikis, Guntars Krasts ja Roberts Zīle
fraktsiooni UEN nimel
Olukord Tiibetis
Euroopa Parlamendi resolutsioon olukorra kohta Tiibetis
Euroopa Parlament ,
–
võttes arvesse oma varasemaid resolutsioone Tiibeti ja inimõiguste olukorra kohta Hiinas ning oma resolutsioone inimõiguste olukorra kohta maailmas;
–
võttes arvesse oma 13. detsembri 2007. aasta resolutsiooni ”ELi ja Hiina tippkohtumine – ELi ja Hiina vaheline dialoog inimõiguste küsimuses”;
–
võttes arvesse Euroopa inimõiguste ja põhivabaduste kaitse konventsiooni ning selle viit protokolli;
–
võttes arvesse inimõiguste allkomisjonis 26. novembril 2007. aastal toimunud avalikku kuulamist inimõiguste olukorra kohta Hiinas olümpiamängudeks valmistumise perioodil;
–
võttes arvesse kodukorra artikli 103 lõiget 2,
A.
arvestades, et teadete kohaselt on vähemalt 23 tiibetlast tapetud, sajad raskelt vigastatud ja veelgi suurem arv arreteeritud, kui Hiina ametivõimud asusid vägivallaga maha suruma rahumeelsete tiibetlaste meeleavaldust, kes 16. märtsil 2008. aastal Ngabas toimunud protestil nõudsid Tiibeti iseseisvust;
B.
arvestades, et Tiibeti eksiilvalitsus ja Tiibeti eksiilparlament on palunud, et rahvusvaheline üldsus nõuaks Hiina valitsuselt tungivalt repressioonide viivitamatut lõpetamist Tiibetis ning kõigi poliitvangide, sealhulgas hiljuti vahistatute, vabastamist;
C.
arvestades, et välisajakirjanikke ei ole Tiibetisse lubatud ning Hiina ametivõimud süüdistavad välismeediat sündmuste tahtlikult valesti kajastamises;
D.
arvestades, et kõigil Tiibetis elavatel tiibetlastel ei ole võrdseid õiguseid sõnavabadusele, kultuurilisele ja keelelisele suveräänsusele, kogunemis- ja liikumisvabadusele ega muid elementaarseid põhiõigusi, kuna Hiina võimud piiravad neid õiguseid pidevalt;
E.
arvestades, et Hiina võimud peavad ilma süüdistuseta või kohtumõistmiseta kinni tuhandeid poliitvange, sh demokraatia eest võitlevaid aktiviste, juriste, inimõiguste kaitsjaid, usujuhte, ajakirjanikke, ametiühingutegelasi, Tiibeti budiste, uiguure ja poliitilisi teisitimõtlejaid;
F.
arvestades, et 2008. aasta Pekingi olümpiamängud peaksid kehastama ajaloolist võimalust parandada inimõiguste olukorda ning annavad võimaluse arutada ja anda panus demokraatia, poliitiliste reformide ja inimõiguste silmnähtavale edendamisele Hiinas, samuti tiibetlaste ning teiste etniliste ja usuvähemuste olukorra parandamisele;
G.
arvestades, et Pekingi olümpiamängude avatseremoonia boikoteerimine riigijuhtide poolt oleks märkimisväärne protestiakt Tiibeti meeleavalduste mahasurumisele Hiina poolt;
H.
arvestades, et hiljutised sündmused Tiibetis näitavad, et Hiina jätkab inimõiguste ja vähemuste õiguste ränka rikkumist ning juhib kõigi maailma totalitaarsete režiimide toetamist Birmast Valgevene ja Sudaanini, mis tuleneb ELi ja USA passiivsest ja järjekindlusetust poliitikast Hiina suhtes,
1.
mõistab järsult hukka Hiina julgeolekujõudude jõhkrad repressioonid tiibetlastest meeleavaldajate kallal ja väljendab sügavat muret assimilatsioonipoliitika pärast Tiibetis ning usuvähemuste ja teiste vähemuste, näiteks uiguuride seas;
2.
palub rahvusvahelisel üldsusel tungivalt nõuda, et Hiina valitsus lõpetaks viivitamatult repressioonid Tiibetis ja vabastaks kõik poliitvangid, sealhulgas hiljuti arreteeritud, ning võimaldaks vigastatud tiibetlastele piisavat arstiabi ja vahistatud tiibetlastele õigusabi ning annaks selgeid andmeid vigastatute, vahistatute ja tapetute arvu kohta;
3.
kutsub Hiina Rahvavabariigi valitsust üles aktiivselt osalema dialoogis dalai-laama esindajatega, et leida Tiibeti küsimusele demokraatlik ja mõlemale poolele vastuvõetav lahendus; väljendab kahetsust, et Pekingi ametivõimude ja dalai-laama esindajate vahel peetud läbirääkimiste kuus vooru ei andnud otsustavaid tulemusi; ootab läbirääkimiste taasalustamist enne olümpiamänge ja kutsub Hiina võime üles kutsuma oma hea tahte märgina dalai-laama mängude avatseremooniale;
4.
kutsub riigijuhte üles boikoteerima Pekingi olümpiamängude avatseremooniat, kui Hiina võimud ei näita üles mõõdukust Tiibeti iseseisvusliikumise suhtes ja ei alusta läbirääkimisi dalai-laamaga; rõhutab, et Hiina valitsus tõlgendaks riigijuhtide kohalolekut olümpiamängudel kui märki inimõiguste rikkumise ja tiibetlaste vastu toimepandavate kuritegude aktsepteerimisest;
5.
tunneb tõsist muret seoses olümpiamängudega hiljuti suurenenud poliitilise tagakiusamisega, mis puudutab inimõiguste kaitsjaid, ajakirjanikke, juriste, kohtule avalduse esitajaid, kodanikuühiskonna aktiviste, etnilisi rühmi, näiteks uiguure, ja kõigi usundite järgijaid;
6.
tunneb muret Hiina kommunistlike võimude poolt tiibetlaste traditsioonilise usulise identiteedi hävitamise pärast; kutsub üles austama Tiibeti õigust enesemääramisele;
7.
tunneb muret Tiibetis elavate tiibetlaste üha suureneva majandusliku marginaliseerimise üle, kel tuleb seista silmitsi hiinlastest võõrtööliste kasvava arvuga, kes tulevad Tiibetisse ning hõivavad tiibetlaste töökohad ja maa; rõhutab haridussüsteemis valitsevat jämedat diskrimineerimist, mille kohaselt tiibetlaste lapsed õpivad oma emakeelt võõrkeelena;
8.
väljendab uuesti muret Tiibetis ja teistes tiibetlaste asustatud provintsides toimuva inimõiguste jätkuva rikkumise, sh piinamise, meelevaldse vahistamise ja kinnipidamise, usuvabaduse piiramise, liikumisvabaduse meelevaldse piiramise ja töölaagrites ümberkasvatamise üle;
9.
kutsub Hiinat üles võtma konkreetseid meetmeid sõnavabaduse tagamiseks ja austama ajakirjandusvabadust nii Hiina kui ka välisajakirjanike puhul; nõuab tungivalt, et Hiina ametivõimud lõpetaksid viivitamatult välismaal asuvate uudiste ja teabe veebilehtede tsenseerimise ja blokeerimise; nõuab kõigi ajakirjanike, Interneti kasutajate ja küberdissidentide vabastamist, kes on Hiinas kinni peetud selle eest, et nad kasutasid oma õigust teabele;
10.
teeb presidendile ülesandeks edastada käesolev resolutsioon nõukogule, komisjonile, liikmesriikide parlamentidele, Hiina Rahvavabariigi presidendile ja peaministrile ning Rahvusvahelisele Olümpiakomiteele.
