Saadikud mures inimõiguste olukorra pärast Venemaal, ent toetavad partnerluslepingut
Välissuhted
2008-06-19 - 13:47
Täiskogul täna vastu võetud resolutsioonis väljendatakse sügavat muret inimõiguslaste organisatsioonidelt "jätkuvalt saabuvate teadete pärast inimeste piinamise ning ebainimliku ja alandava kohtlemise kohta" ning "Venemaa otsuse pärast luua tihedad sidemed Gruusia piirkondade Abhaasia ja Lõuna-Osseetiaga".
Eesistujariiki kutsutakse lisaks üles arutama soome-ugri vähemusrahvuste probleeme Venemaal.
Samas on saadikud rahul, et läbirääkimised uue partnerluslepingu üle võivad lõpuks alata.
Parlamendi täiskogu võttis täna vastu resolutsiooni 26. ja 27. juunil Venemaal Hantõ-Mansiiskis aset leidva ELi-Venemaa tippkohtumise osas.
Saadikud väljendavad resolutsioonis "rahulolu, et lõpuks suudeti üle saada takistustest saavutamaks kokkulepet uue partnerluslepingu läbirääkimiste mandaadi kohta".
Resolutsiooni poolt hääletas 488, vastu 34 ja erapooletuks jäi 30 saadikut.
ELi ühtsuse vajalikkus
Saadikud rõhutavad resolutsioonis, kui oluline on ELi liikmesriikide üksmeel suhetes Venemaaga ning nad kutsuvad liikmesriike üles Venemaa Föderatsiooniga peetavates läbirääkimistes eelistama ühisest seisukohast tulenevat kasu pikemas perspektiivis neile võimalikele lühiajalistele eelistele, mida saavutatakse üksikküsimusi käsitlevate kahepoolsete lepetega.
Abhaasia ja Lõuna-Osseetia küsimus
Parlament "tunneb tõsist muret Venemaa otsuse pärast luua tihedad sidemed Gruusia piirkondade Abhaasia ja Lõuna-Osseetiaga ja avaldab veel kord täielikku toetust Gruusia territoriaalsele terviklikkusele".
Venemaad kutsutakse üles hoiduma igasugusest edasisest tegevusest, mis võiks pingeid süvendada, ja võtma meetmeid suhete parandamiseks Gruusiaga.
Lisaks palutakse eesistujariigil tõstatada ELi ja Venemaa tippkohtumisel küsimustena Gruusia mehitamata lennuki allatulistamine Vene õhusõiduki poolt ja Vene vägede hiljutine oluline suurendamine Abhaasias ning pakkuda ELi suuremat kaasatust konflikti lahendamisel.
Inimõigused ja õigusriik Venemaal
Resolutsioonis väljendatakse sügavat muret "Venemaa ja rahvusvahelistelt inimõiguslaste organisatsioonidelt jätkuvalt saabuvate teadete pärast inimeste piinamise ning ebainimliku ja alandava kohtlemise kohta Tšetšeenia vanglates, politseijaoskondades ja salajastes kinnipidamiskeskustes" ning samuti tõsist muret "seoses järjest sagenevate rünnakutega etnilistesse, rassilistesse või usulistesse vähemustesse kuuluvate isikute vastu Venemaal".
Lisaks on saadikud sügavalt mures "inimõiguste kaitsjate halveneva olukorra pärast ja raskuste pärast, millega puutuvad kokku inimõiguste edendamise ning keskkonnakaitse ja ökoloogiliste probleemide alal tegutsevad valitsusvälised organisatsioonid registreerimisel ja tegevuse läbiviimisel" ja "hiljuti muudetud äärmuslust käsitlevate õigusaktide pärast, mis võivad mõjutada teabe vaba liikumist ning ajendada Venemaa ametivõime piirama veelgi sõltumatute ajakirjanike ja poliitiliste vastaste õigust vabale eneseväljendusele".
Välisinvesteeringutest rääkides on saadikud mures selle pärast, et "ei ole võimalik ette näha, kuidas ametivõimud eeskirju kohaldavad".
Seetõttu rõhutavad nad, et vaja on mittediskrimineerivaid ja läbipaistvaid ettevõtlustingimusi ja bürokraatia vähendamist ning mõlemasuunalise investeerimise abil.
Soome-ugri rahvaste kaitse
Saadikud on rahul, et ELi-Venemaa tippkohtumine toimub Handi-Mansi autonoomse ringkonna halduskeskuses ning nad paluvad eesistujariigil kasutada soome-ugri rahvaste V maailmakongressile eelneval tippkohtumisel tekkivat võimalust arutada soome-ugri vähemusrahvuste probleeme Venemaal seoses poliitilise esindatusega ning nende kultuurilise ja keelelise identiteedi kaitse ja arenguga.
Eesti saadiku sõnavõtt
Tunne KELAM (EPP-ED, EE) ütles oma sõnavõtus, et tervitades president Medvedevi sõnumit kodanikuõiguste ja õigusriigi põhimõtete olulisuse kohta, peaks EL ütlema täiesti selgelt välja, et Medvedevi sõnumi usaldusväärsust saab mõõta vaid Euroopa inimõiguste kohtu otsuste täitmise ning selle organisatsiooni reformi toetamisega.
Kelam rõhutas, et püüeldes paremate suhete poole on kõige olulisem ELi liikmesriikide üksmeel.
Ta lisas ka, et ühisest seisukohast tulenevat kasu pikemas perspektiivis tuleb eelistada neile võimalikele lühiajalistele eelistele, mida saavutatakse üksikküsimusi käsitlevate kahepoolsete lepetega.
"Need prioriteedid on eriti olulised majanduse ja energeetika vallas, kus läbipaistvuse ja vastastikkuse põhimõtted saavad olla ainukeseks aluseks pikaajalisele koostööle, koos võrdse ligipääsuga turgudele, infrastruktuuridele ja investeeringutele," nentis Kelam lõpetuseks.
Arutelu: 18.06.2008
Hääletus: 19.06.2008
20080618IPR32138 Euroopa Parlamendi resolutsiooni leiate alates 23. juunist siit
ET
1
LINK
/activities/plenary/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
