Tuletisinstrumentide turg: vaja on läbipaistvust ja rangeid reegleid
Majandus ja rahandus
Täiskogu istungid
2010-06-15 - 13:33
Tuletisinstrumentide kauplemist puudutavad ELi reeglid peavad olema selgemad ja rangemad, et vähendada spekulatiivset kauplemist - nii leiavad saadikud täna vastu võetud resolutsioonis.
Riski vähendamiseks tuleb tagada, et võimalikult suur osa tuletisinstrumentidest arveldatakse avatud ning eeskirjadele vastavate süsteemide abil.
Lisaks tehakse ettepanekuid krediidiriski vahetustehingutega kauplemise kohta.
Tuletusinstrumentide tooteid arutatakse praegu riiklikul, ELi ja G20 tasandil, kuna nad jäid silma Kreeka võlakriisi ajal ning nendega kauplemise läbipaistmatust on üldiselt kritiseeritud.
Parlamendi mitte-õigusloomeline resolutsioon võeti vastu mõned nädalad enne seda kui Euroopa Komisjon avaldab oma õigusakti ettepaneku, millega reguleeritakse tuletusinstrumentidega kauplemise valdkonda.
Enam läbipaistvust ja rangemad reeglid
Resolutsioonis soovitatakse öelda lahti "valitsevast seisukohast, et tuletisinstrumentide puhul ei ole täiendavat reguleerimist vaja, kuna neid kasutavad eksperdid ja spetsialistid".
Selle asemel soovitakse rangeid reegleid, et väheste kogemustega kasutajad ning spekulandid ei võtaks liigseid riske.
Tulevane eelnõu peaks sisaldama eeskirju, mis keelustaksid puhtalt spekulatiivse kauplemise tooraine ja põllumajandustoodetega.
Ka tuleks kaaluda riskipiirangute kehtestamist seoses põllumajandustoodetega ning kasvuhoonegaaside heitkogustega, et vähendada spekuleerimist ning suurendada läbipaistvust nendel turgudel, öeldakse resolutsioonis.
Riskifaktori vähendamine
Saadikud usuvad, et võimalikult suur osa tuletisinstrumentidest tuleks riski vähendamiseks arveldada keskselt ning seetõttu tuleb keskse vastaspoolega arveldussüsteeme tugevdada.
Resolutsioonis toonitavad parlamendiliikmed vajadust regulatiivsete standardite järgi, mis kindlustaksid kesksete vastaspoolte paindlikkuse suure hulga riskide korral, ning nõuavad kohustuslikke standardeid kesksete vastaspoolte loomise ning nende kasutatavate otsustamismenetluste ja riskijuhtimissüsteemide jaoks.
Lisaks ei tohiks keskseid vastaspooli organiseerida täielikult kasutajad ning nende riskijuhtimissüsteemid ei tohi üksteisega konkureerida.
Ka ei tohiks juhtivatel turuosalistel olla kontrolli kesksete vastaspoolte juhtimise ja riskijuhtimise üle.
Krediidiriski vahetustehingud
Saadikud soovivad keelustada spekulatiivsed krediidiriski vahetustehingud ning nõuavad, et krediidiriski vahetustehingu kaitset makstaks ainult alusvara võlakirja riski tõestusel ja see peaks olema piiratud selle riski suurusega.
Lisaks tuleks krediidiriski vahetustehingud arveldada läbi Euroopa keskse vastaspoole.
Järgmised sammud
Euroopa Komisjon esitab septembris tuletisinstrumente puudutavad seadusandlikud ettepanekud.
20100614IPR76030
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
