8.12.2010 B7-0695/2010 RESOLUTSIOONI ETTEPANEK nõukogu ja komisjoni avalduste alusel
vastavalt kodukorra artikli 110 lõikele 2
Aafrika ja Euroopa Liidu strateegilise partnerluse tulevik pärast Aafrika-ELi kolmandat tippkohtumist
Miguel Angel Martínez Martínez
,
Norbert Neuser
,
Enrique Guerrero Salom
,
Michael Cashman
,
Zita Gurmai
fraktsiooni S&D nimel
PE450.525v01-00 B7‑0695/2010 Euroopa Parlamendi resolutsioon Aafrika ja Euroopa Liidu strateegilise partnerluse tuleviku kohta pärast Aafrika-ELi kolmandat tippkohtumist
Euroopa Parlament ,
– võttes arvesse riigipeade ja valitsusjuhtide 30. novembri 2010. aasta Tripoli avaldust;
– võttes arvesse Üleaafrikalise Parlamendi ja Euroopa Parlamendi 27. novembri 2010. aasta parlamentaarse eel-tippkohtumise avaldust;
– võttes arvesse Euroopa Liidu toimimise lepingu artikleid 208 ja 211;
– võttes arvesse kodukorra artikli 110 lõiget 2,
A. arvestades, et Aafrika ja Euroopa Liidu partnerlus põhineb vastastikusel huvil oma võimaluste ühendamisest kasu saada;
B. arvestades, et üle poole arenguabist pärineb Euroopa Liidult ja EL on jätkuvalt Aafrika peamine kaubanduspartner;
C. arvestades, et Aafrika mitmekesistab oma partnerlussuhteid, eelkõige Aasia ja Ladina-Ameerika suurriikidega,
1. avaldab heameelt 2010.–2013. aasta strateegilise tegevuskava vastuvõtmise ja sellega seotud partnerluste üle ning loodab, et see toob lisandväärtust võrreldes Cotonou lepingu ja Vahemere Liiduga ning sellega viiakse ellu soov luua ulatuslikke kontinentidevahelisi suhteid;
2. soovib, et esimese, aastateks 2008–2010 koostatud tegevuskava rakendamisel ilmnenud raskustest võetaks õppust;
3. loodab, et riigi- -ja valitsusjuhtide lõppdeklaratsioonis väljendatud põhimõtted viiakse ellu;
4. märgib, et Euroopa Liidu riigid on uuesti kinnitanud oma kohustust eraldada 2015. aastani ametlikuks arenguabiks 0,7 % oma SKPst;
5. kavatseb jälgida eelkõige seda, et aastatuhande arengueesmärkide täitmine oleks kõikide partnerluste rakendamise keskmes;
6. võtab teadmiseks Euroopa Komisjoni esitatud majanduspartnerluslepingute ettepanekute suhtes püsivad lahkarvamused, mis aga ei takista Aafrika ja Euroopa Liidu majanduspartnerluse arengut;
7. kutsub kõiki Aafrika ja Euroopa Liidu ettevõtjaid üles strateegilise tegevuskava partnerlussuhetest tulenevaid võimalusi ära kasutama;
8. märgib, et deklaratsiooni kohaselt teevad riigipead ja valitsusjuhid koostööd inimõiguste kaitseks mõlemal kontinendil; rõhutab, et need õigused on üldkehtivad ja eelkõige peavad neile vastama demokraatliku valitsemistava ning inimõiguste valdkonna partnerluse raames ette nähtud meetmed;
9. nõuab tungivalt, et kõigi partnerlussuhete raames võetavate meetmete puhul hoidutaks mis tahes diskrimineerimisest soo, rassilise või etnilise kuuluvuse, usutunnistuse või veendumuste, puuete, vanuse või seksuaalse sättumuse alusel ning HIVga nakatunud või aidsi põdevate inimeste diskrimineerimisest;
10. kutsub Üleaafrikalist Parlamenti ja kõiki Aafrika Liidu liikmesriike ratifitseerima Aafrika Liidu hartat demokraatia, valimiste ja valitsemistava kohta;
11. võtab teadmiseks Sudaani esinduse puudumise ja asjaolu, et Sudaani võimud ei loe end riigipeade ja valitsusjuhtide Tripoli deklaratsiooniga seotuks, ning soovib deklaratsiooniga kooskõlas kõigi 2005. aasta rahulepingu punktide täitmist, kaasa arvatud 2011. aasta jaanuariks kavandatud referendum, mis peab andma Sudaani lõunaosa elanikele võimaluse rahumeelselt oma tulevikku määrata;
12. avaldab kahetsust selle üle, et kliimamuutuse küsimuses ei olnud võimalik ühist seisukohta vastu võtta, kuna Aafrika riigid leiavad, et eelnevatel tippkohtumistel antud lubadustest ei ole kinni peetud;
13. soovib, et tulevikus võetaks eelkõige ÜRO erinevate organite ja ülemaailmsete rahandusorganisatsioonide raames vastu ühised seisukohad tõsiste ülemaailmsete probleemide kohta;
14. peab kahetsusväärseks, et teatavate mõjukaimate Euroopa Liidu liikmesriikide riigi- ja valitsusjuhid ei saanud Aafrika ja ELi tippkohtumisest osa võtta;
15. kahetseb, et Aafrika ja Euroopa Liidu ühisstrateegiale ei ole lisatud rahastamiskava, ning palub veel kord Euroopa Arengufondi liitmist ELi üldeelarvega, et tagada parlamentaarne kontroll partnerluste elluviimiseks kasutatavate ELi vahendite üle;
16. soovib ministeeriumide tasemel laiemat osalemist strateegia elluviimises;
17. nõuab, et Üleaafrikaline Parlament ja Euroopa Parlament saaksid täita oma rolli strateegilise tegevuskava elluviimise järelevalvajana;
18. soovib, et kõigi Aafrika ja Euroopa Liidu riikide parlamendid strateegilist tegevuskava uuriksid ja arutaksid;
19. teeb presidendile ülesandeks edastada käesolev resolutsioon liidu välisasjade ja julgeolekupoliitika kõrgele esindajale, Aafrika Liidu institutsioonidele ning Aafrika Liidu ja Euroopa Liidu liikmesriikide valitsustele ja parlamentidele.
