Euroopa Parlament: Gruusia valitsus on kohustatud tagama demokraatia
Välissuhted
2007-11-29 - 13:56
Täna vastu võetud resolutsioonis väljendavad saadikud tõsist muret Gruusias aset leidnud hiljutiste arengute pärast ning paluvad Gruusia ametivõimudel järgida sõnavabaduse, kogunemisvabaduse ja ajakirjandusvabaduse põhimõtteid.
Parlamendiliikmed tuletavad Gruusia valitsusele meelde võetud kohustust tagada demokraatia, inimõigused ja õigusriik, ning nõuavad vabade ja õiglaste valimiste korraldamist.
Pärast mitu päeva kestnud opositsiooni meeleavaldusi Tbilisis, mille laialisaatmiseks julgeolekujõud kasutasid veekahureid, kummikuule ja pisargaasi, kuulutas president Saakašvili 7. novembril välja 15-päevase eriolukorra.
President Saakašvili süüdistas toimunud sündmustes Venemaa föderaalset julgeolekuteenistust (FSB) ning väitis, et tal oli eelinfot vandenõu kohta kukutada enne aasta lõppu Gruusia valitsus.
President tegi seejärel 8. novembril ettepaneku korraldada 5. jaanuaril ennetähtaegsed presidendivalimised koos rahvahääletusega järgmiste parlamendivalimiste toimumise aja üle ning tühistas eriolukorra 16. novembril 2007.
Parlament arutas olukorda Gruusias 14. novembril ning aruteluga seotud resolutsioon võeti vastu täna.
Vastu võetud resolutsioonis väljendavad saadikud muret hiljutiste sündmuste pärast Gruusias ning paluvad Gruusia ametivõimudel järgida sõnavabaduse, kogunemisvabaduse ja ajakirjandusvabaduse põhimõtteid.
Samuti tuletatakse Gruusia valitsusele meelde võetud kohustust tagada demokraatia, inimõigused ja õigusriik.
Gruusia võimudel palutakse "viia läbi põhjalik, erapooletu ja sõltumatu uurimine inimõiguste ja ajakirjandusvabaduse tõsiste rikkumiste kohta ning uurida eelkõige väiteid ülemäärase jõu kasutamise kohta õiguskaitsetöötajate poolt", et tuvastada kõik, kes selle eest vastutavad, mõista nende üle kohut ja kohaldada seaduses ette nähtud kriminaal- või haldussanktsioone.
Resolutsioonis nõutakse samuti tungivalt, et nõukogu, ühise välis- ja julgeolekupoliitika kõrge esindaja ning tema eriesindaja Lõuna-Kaukaasias teeksid kõik endast oleneva, et hõlbustada dialoogi osapoolte vahel, vähendada pingeid ja taastada vastastikune usaldus.
Poliitiline olukord
Parlamendiliikmed tervitavad otsust korraldada ennetähtaegsed presidendivalimised ning paluvad valitsusel tagada, et kõikidel kandidaatidel on valimiskampaania ajal võrdne ja erapooletu juurdepääs meediale.
Kõikidel osapooltel palutakse olla avatud ja vaoshoitud, hoiduda teravatest avaldustest ning alustada konstruktiivset ja viljakat dialoogi, mille eesmärk on toetada ja tugevdada Gruusia nõrku demokraatlikke institutsioone.
Samuti kutsutakse Gruusia ametiasutusi üles tagama vabad ja õiglased valimised, mis vastavad täielikult rahvusvahelistele normidele.
Lisaks kutsutakse Gruusia kõiki poliitilisi jõude ja kodanikuühiskonda osalema arutelus mitmete oluliste küsimuste üle, nt majandusreformi sotsiaalsed mõjud, Venemaa tegur Gruusia sisepoliitikas ja erinevad lähenemisviisid külmutatud konfliktidele.
Venemaa
Parlamendiliikmed on seisukohal, et EL peab " võtma resoluutsema hoiaku kõnealuse piirkonna olulistes küsimustes ja jõulisemalt sekkuma, hoolimata Venemaa praegusest negatiivsest suhtumisest ELi rolli ühises naabruses".
Saadikud rõhutavad, et "lõpuks peavad Venemaa ametivõimud mõistma, et Venemaa mõju oma naabruses ei vähenda mitte niivõrd geopoliitiline rivaliteet ELiga, vaid Venemaa enda suhtumine mõnedesse oma naabritesse".
Arutelu: 14.11.2007
Hääletus: 29.11.2007
20071128IPR14043 Euroopa Parlamendi resolutsiooni leiate alates 30. novembrist siit Euroopa naabruspoliitika arendamine – Olukord Gruusias (arutelu) (14.11.2007)
ET
1
LINK
/activities/expert/ta.do?language=ET
-//EP//TEXT CRE 20071114 ITEM-010 NOT XML V0//ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
