7.7.2008
RESOLUTSIOONI ETTEPANEK
suuliselt vastatavate küsimuste B6‑0170/2008 , B6‑0451/2008 , B6‑0452/2008 ja B6‑0453/2008 alusel
vastavalt kodukorra artikli 108 lõikele 5
Esitaja(d): Roberta Angelilli, Cristiana Muscardini, Mario Borghezio, Mieczysław Edmund Janowski ja Ryszard Czarnecki
fraktsiooni UEN nimel
Romide sõrmejälgede andmebaasi loomine Itaalias
Euroopa Parlamendi resolutsioon romide sõrmejälgede andmebaasi loomise kohta Itaalias
Euroopa Parlament ,
–
võttes arvesse EÜ asutamislepingu artikleid 3, 6, 7, 29, 149 ja 152, milles sätestatakse liikmesriikide kohustus tagada kõigile kodanikele võrdsed võimalused;
–
võttes arvesse EÜ asutamislepingu artiklit 13, mis käsitleb võitlust rassi või etnilise päritolu alusel diskrimineerimise vastu;
–
võttes arvesse 28. aprilli 2005. aasta resolutsiooni romide olukorra kohta Euroopa Liidus ELT C 45E, 23.2.2006, lk 129. , 1. juuni 2006. aasta resolutsiooni romi naiste olukorra kohta Euroopa Liidus ELT C 298E, 8.12.2006, lk 283. ja 31. jaanuari 2008. aasta resolutsiooni romisid käsitleva Euroopa strateegia kohta Vastuvõetud tekstid P6_TA(2008)0035 . ;
–
võttes arvesse Euroopa Liidu põhiõiguste harta artikleid 14, 24 ja 35;
–
võttes arvesse Ühinenud Rahvaste Organisatsiooni 1989. aasta lapse õiguste konventsiooni;
–
võttes arvesse 2008. aasta Euroopa lapse õiguste strateegiat;
–
võttes arvesse 4. märtsil 2008. aastal Brüsselis toimunud lapse õigusi käsitleval teisel foorumil tehtud ettepanekuid, mis keskendusid võitlusele laste vaesuse ja sotsiaalse tõrjutuse vastu, pöörates erilist tähelepanu romi laste olukorrale;
–
võttes arvesse kodukorra artikli 108 lõiget 5,
A.
arvestades, et komisjon ja Euroopa Parlament on korduvalt juhtinud tähelepanu ohtlikule humanitaarolukorrale, milles nomaadid Euroopas elavad;
B.
arvestades kirjaoskamatuse, koolist väljalangemise ja töötuse kõrget taset;
C.
arvestades, et naised nomaadi kogukondades elavad ränga diskrimineerimise tingimustes;
D.
arvestades, et lapsed nomaadi kogukondades elavad äärmiselt tõsise sotsiaalse tõrjutuse tingimustes;
E.
arvestades, et nomaadi kogukondade laste integratsiooni tagamiseks koolisüsteemi ning nende õiguse tagamiseks haridusele, ravile ja vaktsineerimisele on vaja operatiivkava;
F.
arvestades, et vastuseks sellisele hädaolukorrale edendas Maailmapank 2005. aastal romide kaasamise kümnendi ja romide haridusfondi algatusi;
G.
arvestades, et haridus on võitluses sotsiaalse tõrjutuse, ärakasutamise ja kuritegevusega ülioluline abivahend;
H.
arvestades, et ka uuel programmiperioodil (2007–2013) julgustab komisjon liikmesriike jätkama struktuurifondide, eriti Euroopa Sotsiaalfondi vahendite kasutamist romide integratsiooni edendamiseks, nagu seda rõhutati Euroopa Ülemkogul 2007. aasta detsembri kohtumisel vastuvõetud järeldustes;
I.
arvestades, et komisjon ja parlament on mitmel korral kutsunud liikmesriike üles lahendama slummide ja ebaseaduslike laagrite probleemi, mis ei vasta mingitele hügieeni- ega ohutustingimustele;
J.
arvestades, et 2008. aasta resolutsioonis romisid käsitleva Euroopa strateegia kohta nõuti komisjonilt selgesõnaliselt üleeuroopalise kriisikava koostamist, mille järgi hinnata ja jälgida neid Euroopa Liidu piirkondi, kus romi kogukondadel on suurimad vaesuse ja sotsiaalse tõrjutuse probleemid;
K.
arvestades, et Euroopa lapse õiguste strateegias kutsutakse liikmesriike üles võitlema romi laste ärakasutamise vastu ja tagama kõigi laste (olenemata nende soost, etnilisest päritolust ja kodakondsusest) sünni ja isiku registreerimine kui juriidiline tunnustamine, mis kaitseb lapsi igasuguse ärakasutamise eest, nagu laste ja elunditega kauplemine, ebaseaduslik lapsendamine, vanuse võltsimine varase või pealesunnitud abielu puhul, seksuaalne ärakasutamine ja laste ebaseaduslik töö;
L.
arvestades, et pärast 19. ja 20. juunil 2008. aastal toimunud visiiti Itaaliasse avaldatud memorandumis juhtis Euroopa Nõukogu inimõiguste volinik tähelepanu isikut tõendavate dokumentide puudumise probleemile;
M.
arvestades, et nomaadi kogukondades on avastatud tõsiseid laste ärakasutamise juhtumeid, kus lapsi sunnitakse kerjama, prostitutsiooniga tegelema ning muid kuritegusid toime panema;
N.
arvestades, et väga paljudel juhtudel ei ole laste isiku tuvastamine võimalik selle tõttu, et nad on hüljatud, nende perekond ei ole neid omaks tunnistanud või esinevad õigustatud kahtlused seoses nende isa isikuga;
O.
arvestades, et liikmesriikide asjaomastel asutustel on julgeoleku ja avaliku korra huvides õigus tuvastada iga ELi või kolmanda riigi kodaniku isik, kes asub tema riigi territooriumil;
P.
arvestades, et 2003. aastal Itaalias vastu võetud seaduses tunnistatakse laste süstemaatilist ärakasutamist kerjamiseks kui nende orjuses pidamist;
Q.
arvestades, et 2007. aasta veebruaris kinnitas Itaalia kassatsioonikohus, et kerjamiseks ärakasutatavaid lapsi võib võrrelda orjadega, sest neilt võetakse võimalus kasutada selliseid põhiõigusi nagu õigus õppida ja õigus haridusele ning eelkõige rikutakse nende õigust inimväärikusele;
R.
arvestades, et 2007. aasta mais sõlmis Itaalia siseministeerium Itaalia suuremate linnadega (sh Rooma, Milano, Napoli, Genova) nn turvalisuspaktid, et tegeleda muu hulgas ebaseaduslike laagrite probleemiga, ning 2007. aasta oktoobris esitati turvalisust käsitlev pakett, mis nägi muu hulgas ette rangemaid karistusi neile, kes sunnivad lapsi kerjama;
S.
arvestades, et Itaalia valitsus võttis Itaalia peaministri 30. mai 2008. aasta korraldusega nr 3676 vastu kiireloomulised meetmed tegelemaks nomaadide asupaikadega seotud erakorralise olukorraga;
T.
arvestades, et avalikku korda, julgeolekut ja rahva tervist puudutavad meetmed on liikmesriikide ainupädevuses;
U.
arvestades, et korraldus on vastus tõsisele erakorralisele sotsiaalsele olukorrale ja seetõttu erakorraline ja ajutine meede, mis kehtib kuni 2009. aasta maini;
V.
arvestades, et eesmärgiga teha ühenduse institutsioonidega võimalikult tihedat koostööd, edastab Itaalia valitsus ELile 2008. aasta juuli lõpuks aruande korralduse rakendamise kohta;
W.
arvestades, et kõiki korraldusega ettenähtud meetmete läbiviimist jälgib ja koordineerib Itaalia Punane Rist;
X.
arvestades, et korralduse eesmärk on võtta põhiõiguste ja inimväärikuse austamise tagamiseks asjakohased meetmed ning lõpetada ebaseaduslik kauplemine ja ärakasutamine, eelkõige kui ohvriteks on lapsed;
Y.
arvestades, et korralduse peamine eesmärk on viia läbi loendus, et tagada eelkõige just lastele õigus tervishoiule, sotsiaalsele kaasatusele ja kooliharidusele;
Z.
arvestades, et korraldus näeb kooskõlas seadustega ette teatud andmete registreerimise (kirjeldus, fotod ja vajaduse korral sõrmejäljed) ainult nende isikute tuvastamiseks, kes ei suuda oma isikut tõestada või kes keelduvad isikuandmete esitamisest, ning seega ei näe see korraldus ette üldist kohustust;
AA.
arvestades, et laste isiku kontrollimine on rangelt reguleeritud Itaalia seadustega ning nõutav eelkõige lapse enda huvides kõigi laste puhul, kes leitakse olevat hüljatud;
AB.
arvestades, et korralduses ei viidata konkreetsele etnilisele rühmale, vaid ainult nomaadide asupaikadele;
AC.
arvestades, et ette ei ole nähtud ühegi kindla – ja eriti mitte romide sõrmejälgede – andmebaasi loomist;
AD.
arvestades, et kõigi kodanike isiklikke andmeid käsitletakse ühtmoodi korrektselt ja konfidentsiaalselt kooskõlas privaatsust käsitlevate riiklike ja rahvusvaheliste normidega,
1.
kutsub liikmesriike üles viima kiiremas korras ellu integratsiooni ja koolisüsteemi kaasamise poliitikat;
2.
kutsub Itaaliat üles jätkama tegelemist sotsiaalse ja humanitaarse erakorralise olukorraga ning tagama õigusriigi põhimõtete juurde tagasi pöördumist, edendades poliitikat, mis hõlmab võitlust laste ebaseadusliku töö, laste ärakasutamise ja prostitutsiooni vastu;
3.
kutsub Itaaliat samuti üles kohaldama nomaadi kogukondade loendust hõlmavaid meetmeid kooskõlas ühenduse õigusega ning inimõiguste ja põhivabaduste kaitse konventsiooniga, nagu on ette nähtud Itaalia valitsuse 30. mai 2008. aasta korralduses nr 3676;
4.
kutsub Itaaliat üles kaasama korralduses sätestatud eesmärkide saavutamisse kõiki sidusrühmi, et tagada maksimaalne läbipaistvus ja võimalikult tihe koostöö kõikide asjaomaste institutsioonide ja sidusrühmadega, nagu kohtud (eriti alaealiste kohtud), nomaade esindavad ühendused, kohalikud omavalitsused ning rahvusvahelised institutsioonid ja organisatsioonid, nagu UNICEF ja UNHCR;
5.
teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Euroopa Nõukogu peasekretärile, Euroopa Nõukogu inimõiguste volinikule ning UNICEFile.
