29.6.2011 B7-0381/2011 RESOLUTSIOONI ETTEPANEK komisjoni avalduse alusel
vastavalt kodukorra artikli 35 lõikele 3
Komisjoni 2012. aasta tööprogramm
József Szájer
,
Joseph Daul
fraktsiooni PPE nimel
PE465.707v01-00 B7‑0381/2011 Euroopa Parlamendi resolutsioon komisjoni 2012. aasta tööprogrammi kohta
Euroopa Parlament ,
– võttes arvesse komisjoni teatist komisjoni 2011. aasta tööprogrammi kohta (KOM(2010)623/2);
– võttes arvesse Euroopa Parlamendi ja Euroopa Komisjoni suhete viimast raamkokkulepet, eriti selle 4. lisa;
– võttes arvesse kodukorra artikli 35 lõiget 3,
A. arvestades, et on ülimalt tähtis, et Euroopa Parlamendi ja komisjoni vaheline dialoog toimuks piisavalt varakult, mis võimaldaks keskendada jõupingutused ELi järgmise aasta ja eelolevate aastate peamiste strateegiliste eesmärkide kindlaksmääramisele;
B. arvestades, et poliitilised prioriteedid peaksid olema vastavuses kasutada olevate rahaliste vahenditega;
C. arvestades, et Euroopa poliitika ja tegevus, mida viiakse läbi käsikäes liikmesriikidega ning kooskõlas subsidiaarsuse põhimõttega, on võimeline ja peabki avaldama reaalset mõju, aidates kodanikel kiireid muutusi ühiskonnas ette näha ja neile reageerida,
1. on kindlalt veendunud, et komisjoni eelseisva tööprogrammi rakendamise pidev ja süstemaatiline poliitiline hindamine komisjoni ja parlamendi vahelise dialoogi jooksul on vaja paremini välja töötada;
2. nõuab tungivalt, et komisjon kohandaks liidu õigustikku võimalikult kiiresti ja selge ajakava alusel vastavalt Euroopa Liidu toimimise lepingu artiklite 290 ja 291 sätetele;
MAJANDUSKASVU JA TÖÖHÕIVE TAASTAMISE KIIRENDAMINE AASTAKS 2020
3. usub, et Euroopa 2020. aasta strateegia peaks olema Euroopa Liidu peamine poliitiline etalon 2012. aastal; tunneb heameelt komisjoni poolt juhtalgatuste osas juba esitatud ettepanekute üle ning kutsub komisjoni üles esitama üksikasjalikumaid soovitusi 2020. aasta eesmärkide toetuseks, eriti mis puudutab järgmise põlvkonna mitmeaastaseid programme (nt 8. raamprogramm, struktuurifondid ning konkurentsivõime ja uuendustegevuse raamprogramm); on lisaks seisukohal, et ühtse turu taaskäivitamine on Euroopa 2020. aasta strateegia oluline element, mis suurendab eri juhtalgatuste vahelist sünergiat;
4. kutsub komisjoni üles hõlbustama 2013. aasta järgse mitmeaastase finantsraamistiku vastuvõtmist, tagades teabe jõudmise Euroopa Parlamenti ning hõlbustades avatud ja konstruktiivset dialoogi ning täielikult Lissaboni lepingu sätetele vastavat koostööd kogu menetluse jooksul, nagu nõukogu eesistujariigid seda 2010. aasta detsembris lubasid; nõuab tungivalt, et komisjon ja nõukogu teeksid kõik endast oleneva, et mitmeaastase finantsraamistiku praktilise töömeetodi osas parlamendiga kiiresti kokkuleppele jõuda; tuletab meelde, et mitmeaastase finantsraamistiku vastuvõtmiseks nõukogu poolt on kohustuslik parlamendi nõusolek, mille aluseks on eelarvekomisjoni raport; tuletab meelde parlamendi suuniseid 2013. aasta järgse mitmeaastase finantsraamistiku osas, mis kiideti heaks SURE raportis „Tulevikku investeerimine ning uus mitmeaastane finantsraamistik konkurentsivõimelise, jätkusuutliku ja kaasava Euroopa nimel”;
5. ootab Ühtekuuluvusfondi, Euroopa Regionaalarengu Fondi, Euroopa Sotsiaalfondi, Maaelu Arengu Euroopa Põllumajandusfondi ja Euroopa Kalandusfondi hõlmava ühise strateegilise raamistiku vastuvõtmise ettepaneku esitamist võimalikult varakult ning palub komisjonil esitada ettepanek võtta vastu Euroopa Parlamendi ja nõukogu määrus, mille õiguslikuks aluseks oleks Euroopa Liidu toimimise lepingu artikli 289 lõige 1 ja artikkel 294; nõuab samuti tungivalt, et komisjon esitaks uue ettepaneku võtta vastu Euroopa Parlamendi ja nõukogu määrus Euroopa Liidu solidaarsusfondi kohta; rõhutab, et tulevases mitmeaastases finantsraamistikus ühtekuuluvuspoliitikale eraldatavad summad tuleks säilitada vähemalt praeguse finantsraamistiku tasemel;
Finantsturu reguleerimine: reformi lõpuleviimine
6. palub komisjonil esitada kiiremas korras:
– ettepanek neljanda kapitalinõuete direktiivi (CRD 4) kohta;
– ettepanek võtta vastu finantsinstrumentide turge käsitlev direktiiv, mis looks olulise õigusliku raamistiku väärtpaberitega kauplemise, kauplemiskohtade ja investeerimisühingute äritegevuse jaoks;
– ettepanek pankade/krediidiasutuste kriisiohjamise kohta, kui praegu käsilolev pankade stressitest on lõpule viidud;
7. palub komisjonil esitada Euroopa Parlamendile 2012. aastal:
– täiendavad ettepanekud endiselt tugevalt riigipõhise jaepanganduse integreerimiseks, et kasutada täielikult ära kogu ELi hõlmava finantsturu eelised;
– ettepanek võtta vastu kindlustusseltside kriisilahendusmehhanism;
Arukas majanduskasv
8. tuletab meelde intellektuaalomandi õiguste järjest suuremat tähtsust majanduskasvu ja Euroopa loomingulise potentsiaali jaoks ning rõhutab, et tuleb tagada nende õiguste piisav kaitse; väljendab heameelt intellektuaalomandi õigusi käsitleva komisjoni teatise üle ja kutsub komisjoni üles esitama kiiresti konkreetseid sellealaseid ettepanekuid;
9. ergutab komisjoni tugevalt esitama veel sel aastal õigusakti ettepanekut järgmise teadusuuringute, tehnoloogiaarenduse ja tutvustamistegevuse raamprogrammi (kaheksas raamprogramm) vastuvõtmiseks;
Jätkusuutlik majanduskasv
10. kutsub komisjoni üles täiustama oma kliimastrateegiat, et edendada ELi juhtrolli võitluses kliimamuutusega ning samal ajal tugevdada ELi konkurentsivõimet ja saavutada tasakaalustatud rahvusvaheline kokkulepe;
11. nõuab ELi ulatuslikku välist energiastrateegiat, mis integreeriks tooraine- ja haruldaste muldmetallide küsimused ning seaks prioriteetsele kohale ülemaailmsed avatud turud;
12. peab kõige olulisemaks tuumaohutuse direktiivi õigeaegset läbivaatamist 2012. aastal, et direktiivi tugevdada, võttes arvesse vastupidavustestide tulemusi, ning kutsub nõukogu üles parlamendi peamisi nõudmisi mitte ignoreerima;
13. palub komisjonil esitada:
ettepanek võtta vastu ühenduse seitsmes keskkonnaalane tegevusprogramm;
veevarusid hõlmava ELi strateegia kava, mis integreeritaks ELi kõigisse asjakohastesse poliitikavaldkondadesse;
tugev bioloogilise mitmekesisuse strateegia;
õigusakti ettepanek kloonitud loomadest ja nende järglastest toodetud toidu turuleviimise keelustamiseks;
õigusakti ettepanek kõrgtehnoloogiliste ravimite kohta;
14. usub, et prioriteetsele kohale tuleb seada üleeuroopalise transpordivõrgu suuniste õigeaegne läbivaatamine, et arendada välja eri transpordiliikide tõhusat kombineerimist võimaldav ja koostalitlusvõimeline ulatuslik mitmeliigiline transpordivõrk; palub komisjonil seetõttu esitada õigusakti ettepanek raudteesektori liberaliseerimise kohta koos Euroopa Raudteeagentuuri pädevuste laiendamisega sertifitseerimise ja ohutuse valdkonnas;
15. nõuab veelkord tungivalt kõigi transpordiliikide väliskulude sisestamise idee inkorporeerimist õigusakti ettepanekusse, eeldusel et ELi tasandil saadavat tulu kasutatakse transpordi jätkusuutlikkuse parandamiseks;
16. nõuab tugevat, jätkusuutlikku, konkurentsivõimelist ja õiglast põllumajanduspoliitikat, mis teenib Euroopa põllumajandustootjate ja tarbijate huve, edendab maaelu arengut ja kaitseb keskkonda; rõhutab, et tulevane ühine põllumajanduspoliitika tagab pärast 2013. aastat jätkuvalt Euroopa elanikkonna varustamise kvaliteetse, kuid samal ajal taskukohase toiduga; nõuab ühise põllumajanduspoliitika keskkonnasõbralikumaks muutmise tõhusat ja mittebürokraatlikku elluviimist; lükkab seejuures tagasi lisatoetuse ning kontrolli- ja sanktsioneerimissüsteemi sisseviimise; toetab selles kontekstis ühise põllumajanduspoliitika ja olemasolevate nõuetele vastavuse eeskirjade lihtsustamist ning nõuab ELi piisava põllumajanduseelarve säilitamist järgmisel finantsperioodil vähemalt samal tasemel nagu on 2013. aasta põllumajanduseelarve;
17. nõuab tungivalt, et komisjon pakuks välja sobivad meetmed ELi ühtse, tõhusa ja turunõuete seisukohast asjakohase müügiedenduspoliitika jaoks, et suurendada põllumajandussektori konkurentsivõimet ja tõsta teadlikkust Euroopa kvaliteetsetest põllumajandustoodetest nii ELis kui ülemaailmselt; rõhutab seoses sellega, et ELi toiduohutuse, keskkonnakaitse, loomade heaolu ja minimaalsete sotsiaalstandardite täitmise normid on maailma kõrgeimad; nõuab – eriti liberaliseerituma ja globaliseerunuma turu kontekstis – ühist põllumajanduspoliitikat, mis garanteeriks Euroopa põllumajandussektori kõrged normid rahvusvahelisel tasandil konkureerimisel;
18. väljendab heameelt komisjoni teate üle, et ühise kalanduspoliitika reformi esimene pakett võetakse vastu 13. juulil 2011; väljendab siiski muret komisjoni antud vihjete pärast, et ta esitab uue ettepaneku tehniliste meetmete kohta alles 2013. aastal, kui praeguste üleminekumeetmete kehtivusaeg lõpeb;
19. tervitab komisjoni jõupingutusi, et lõpetada menetluses olevate ettepanekutega anšoovist ning harilikku stauriidi käsitlevate mitmeaastaste kavade kohta seotud ummikseis; kordab, et mitmeaastased kavad on ühise kalanduspoliitika nurgakiviks ja et need tuleb seetõttu vastu võtta seadusandliku tavamenetluse alusel;
20. nõuab kindlalt reformitud ühisele kalanduspoliitikale piisavate rahaliste vahendite eraldamist, et tagada selle edukas elluviimine;
Kaasav majanduskasv
21. rõhutab, et oluliseks tuleb pidada hariduse, kultuuri, audiovisuaalse meedia, noorte, spordi ja kodakondsuse valdkonna uusi mitmeaastaseid programme; tuleb läbi viia tegevusi ja võtta meetmeid, mis põhinevad piisaval ja tõhusal eelarveraamistikul, et tagada, et need hästi väljatöötatud programmid vastavad jätkuvalt Euroopa kodanike vajadustele;
Meeste ja naiste palgaerinevus ning töö- ja pereelu ühitamine
22. tervitab komisjoni algatusi meeste ja naiste palgaerinevuse kaotamiseks, kaasa arvatud võrdse palga päeva kasutuselevõtmist, kuid avaldab kahetsust, et palgaerinevus jääb endiselt tõsiseks ületamist nõudvaks probleemiks, ning kordab oma nõuet pühenduda tõsiselt meeste ja naiste palgaerinevuste arvukate põhjustega tegelemisele, vaadates läbi kehtivad õigusaktid; komisjon peaks kaaluma võimalust esitada õigusakti ettepanekud erinevate puhkusevormide, s.o isapuhkuse, lapsenduspuhkuse ja ülalpeetava pereliikme hooldamise puhkuse käsitlemise kohta ning looma liikmesriikide parimatel tavadel põhineva Euroopa strateegia eesmärgiga luua tingimused Euroopa 2020. aasta strateegias eesmärgiks seatud tööhõive määra saavutamiseks;
23. väljendab heameelt komisjoni kavatsuse suhtes muuta 2012. aastal direktiivi 2004/37 töötajate kaitse kohta tööl kantserogeenide ja mutageenidega kokkupuutest tulenevate ohtude eest; rõhutab, et uued tegurid ja ajad annavad tunnistust vajadusest muutusteks, ning nõuab seetõttu tungivalt, et komisjon esitaks kiiremas korras muutmisakti, milles hinnatakse ka direktiivi reguleerimisala laiendamist, et vähendada riski ja reproduktiivtoksilisi aineid ning tagada Euroopa töötajate töötervishoid ja tööohutus;
24. ootab, et Euroopa Komisjon etendaks konstruktiivset vahendajarolli kõigis menetlustes ühtekuuluvuspoliitikat hõlmavate määruste vastuvõtmiseks, eesmärgiga saavutada kokkulepe seadusandlikus menetluses võimalikult varakult, et vältida viivitusi ja ületada tulemuslikult ühtekuuluvuspoliitika järgmise programmiperioodi rakenduskavade elluviimise protsessis esineda võivad loomupärased käivitusraskused;
Ühtse turu võimaluste ärakasutamine majanduskasvuks
25. nõuab, et määrusega, mille juurde kuulub vahendite pakett, võetaks meetmeid Euroopa lepinguõiguse kui vabatahtliku vahendi loomiseks; Euroopa lepinguõiguse vabatahtliku vahendi loomine on ülioluline ühtse turu parema toimimise seisukohast ja suurendab kodanike õiguskindlust;
26. palub komisjonil esitada esmajärjekorras oma väljakuulutatud ettepanek alternatiivsete vaidluste lahendamise mehhanismide kohta, kuna kohtuväliste kaebuste lahendamise vahenditega saavutatud lahendused võivad olla kiiremad ja nendeni jõudmine vähem kulukas; kordab oma reservatsioone seoses komisjoni algatustega kollektiivse hüvitamise mehhanismide kohta; tuletab meelde, et mis tahes algatus kollektiivse hüvitamise valdkonnas peab olema kooskõlas parlamendi 26. märtsi 2009. aasta resolutsiooniga valge raamatu „EÜ konkurentsieeskirjade rikkumisest tekkinud kahjude hüvitamise kohta” teemal; see ei tohiks tuua kaasa kohtuvaidluste kuritarvitamist ja peab järgima subsidiaarsuse põhimõtet;
27. nõuab tungivalt, et komisjon esitaks õigusakti ettepaneku müügi edendamise kohta, mis parandaks veelgi ühtset turgu ning tarbijate ja ettevõtjate kaitset;
28. on mures, et komisjonilt saadud teabe kohaselt ei ole VKE-testi kõigis uutes õigusakti ettepanekutes nõuetekohaselt ja järjekindlalt kohaldatud − seda eelkõige riikide tasandil; palub komisjonil seetõttu esitada VKE-testi kohaldamiseks ELi ja riikide tasandil parimate tavade alusel koostatud miinimumstandardid ja -nõuded;
KODANIKEKESKNE TEGEVUSKAVA: VABADUS, TURVALISUS JA ÕIGUS
Piirihaldus
29. tunnistab vajadust arukate välispiiride järele ning välispiiride parema haldamise ning tulemusliku ja usaldusväärse välispiiride poliitika vajalikkust; on seisukohal, et ELi territooriumile pääsemise kontroll on üks sisepiirideta ala põhifunktsioone, ELi välispiiri kontrolli tuleb pidevalt paremaks muuta, et vastata uutele rände- ja julgeolekualastele väljakutsetele, mistõttu tuleb luua tasakaalustatud viisapoliitika; palub komisjonil selles kontekstis viia lõpule SIS II ja VIS süsteemi, EURODACi ning uue IT-ameti loomine;
30. suhtub positiivselt SIRENE käsiraamatu muutmisse, piirivalvurite ühise praktilise käsiraamatu ajakohastamisse, Euroopa piiride valvamise süsteemi (EUROSUR) edasiarendamisse ja Euroopa piirivalvurite süsteemi loomisse vastavalt Stockholmi programmile;
31. tervitab komisjoni algatust muuta veelgi selgemaks tingimusi, mille kohaselt liikmesriikide ametiasutused võivad teostada patrull- ja vaatlustegevust operatiivteabe jagamiseks ning omavahel ja Frontexiga koostöö tegemiseks; jagab seisukohta, et Frontexil on peamine roll piirikontrolli haldamisel, ning tervitab kokkulepet selle õigusliku raamistiku muutmiseks, et võimaldada tema suuremat tulemuslikkust toimevõime mõttes välispiiril;
32. märgib, et tuleks jätkata tööd varjupaigapaketiga, et luua Euroopa ühine varjupaigasüsteem, mis tagab täieliku kaitse isikutele, kes seda vajavad, ja välistab varjupaigaõiguse rakendamise muudel eesmärkidel, eelkõige majandusrände puhul; nõuab varjupaigapoliitikat, mis oleks ambitsioonikas, kuid samal ajal realistlik, võttes arvesse ka piiridel paiknevate liikmesriikide olukorda, kellele langeb suurte sisserändevoogude tõttu ebaproportsionaalne koormus;
33. märgib, et Schengeni ala on suureks saavutuseks ja et seda tuleks tugevdada; toetab paremat hindamismehhanismi, et tagada välispiiride tulemuslik kontroll, ning kordab, et Schengeni ala stabiilsuse tagamiseks on vaja suuremat solidaarsust; märgib, et mis tahes otsus Schengeni alal piiratud piirikontrolli taaskehtestamiseks peab olema erakorralise iseloomuga ning komisjon peab selle heaks kiitma;
Ohvrid
34. tervitab palavalt komisjoni algatust „Ohvrite pakett” ning peab seda väga tähtsaks kuriteoohvrite õiguste tugevdamisel ning nende toetamisel ELis; toetab seda mehhanismi nii tsiviil- kui ka kriminaalmenetluse kontekstis; on arvamusel, et teatavatele ohvrite rühmadele, nagu terrorismiohvritele, tuleks tagada mõningased täiendavad kaitsemeetmed ja erimeetmed.
Need meetmed puudutavad ohvrite hüvitamist, mälestamist ja toetamist; kohaldamisala ja abi (sealhulgas psühholoogilist ja sotsiaalabi), kui nad viibivad väljaspool ELi; sotsiaalset tunnustust (mälu); vaimse puutumatuse kaitsmist meedias; rahalist abi, ning rõhutab vajadust Euroopa terrorismiohvrite õiguste harta järele;
35. toonitab oma korduvat nõudmist, et komisjon viiks 2012. aastal sisse Euroopa reisijaõiguste harta kõigi transpordiliikide jaoks;
EUROOPA ROLL MAAILMAS: ÜLEMAAILMNE PANUS
36. rõhutab, et uued algatused järgmistel teemadel oleksid väga teretulnud:
– Atlandi-ülese majandusnõukogu töö elavdamine konkreetsete meetmete alusel, et ületada majandusintegratsiooni teel olevad tõkked ja saavutada 2015. aastaks Atlandi-ülene turg;
– Euroopa kaitsevõime suurendamine, et tugevdada Atlandi-ülest julgeolekut;
– Vahemere Liidu läbivaatamine praeguste puuduste hindamise alusel ja võttes arvesse hiljutisi araabia kevadega seotud sündmusi;
– uue naabruspoliitika strateegia;
– strateegia seoses BRIC-riikidega, ELi roll terrorismivastases võitluses, sealhulgas Euroopa julgeolekustrateegia ja sisejulgeoleku strateegia suurem kooskõlastamine;
Mitmekülgne kaubanduspoliitika
37. toetab Euroopa Komisjoni jõupingutusi kõigil käimasolevatel kahepoolsetel ja piirkondlikel kaubandusläbirääkimistel, et saavutada 2012. aastal positiivne tulemus laiahaardeliste ja tasakaalustatud kaubanduslepingute näol, mis suurendaksid märkimisväärselt ELi kaubandusalaseid väljavaateid ning ELi äriühingute võimalusi üle maailma; on siiski seisukohal, et ELil tuleb teha pidevaid jõupingutusi, et kasutada ära Doha vooru mitmepoolsetel läbirääkimistel 2011. aastal avanenud soodne võimalus, mis peaks sillutama teed ülemaailmsele majanduslikule stabiilsusele; on seisukohal, et Euroopa Liit peaks tugevdama kaubandussuhteid maailma teiste suurte majanduses ja poliitikas osalejatega, eriti USA, Hiina ja Jaapaniga, kasutades olemasolevaid koostöövõimalusi ja -vahendeid ning neid igal võimalusel laiendades;
38. on seisukohal, et kaubandus- ja investeerimistõkete kaotamine kogu maailmas jääb oluliseks küsimuseks ning tähtsaks elemendiks ELi ülemaailmses kaubandusstrateegias; märgib seda silmas pidades, et komisjoni hiljutine 2011. aasta aruanne kaubandus- ja investeerimistõkete kohta toob välja märkimisväärsed ja õigustamatud tõkked meie suhetes strateegiliste partneritega, mis piiravad turulepääsu tähtsamates kolmandates riikides; kordab seetõttu oma palvet, et komisjon oleks selle kava elluviimisel keskendunud ja visa ning jätkaks võitlust õigustamatute protektsionistlike meetmete vastu;
ELi laienemis- ja arengupoliitika ning humanitaarabi
39. toetab 2012. aasta laienemis- ning Euroopa naabruspoliitika paketti; kinnitab veel kord, et ELiga ühinemise aluseks jäävad kõigi Kopenhaageni kriteeriumite täielik ja range täitmine ning ELi integratsioonivõime; tuletab meelde EP lubadust Lääne-Balkani riikide tuleviku kohta Euroopas; nõuab tungivalt, et komisjon lõpetaks Horvaatia ühinemisläbirääkimised enne suvevaheaega;
40. toetab koolitoidu programmide laiendamist kõigile nälgimisohus lastele, kasutades kohalikult toodetud toitu ning lõpetades algkoolide ja oluliste terviseteenuste kasutustasud, mida kompenseerib vajadusel suurem doonorabi;
Eelarvekontroll
41. kutsub komisjoni üles andma teavet tegelike haldus- ja tööjõukulude kohta, mis on seotud Euroopa Liidu eelarve programmide rakendamisega, eristades tsentraliseeritud rakendamist (otseselt ja kaudselt), haldust koostöös liikmesriikidega ning rahvusvaheliste organisatsioonidega ühiselt tehtavat haldust, mis annab parema ülevaate tegelikest üldkuludest, võimaldades olemasolevate vahendite tulemuslikumat kasutamist;
42. teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.
