Euroala laienemine
Majandus- ja rahaliit
2006-06-01 - 16:06
Täiskogul vastu võetud Werner LANGENi (EPP-ED, DE) raportis rõhutatakse, et liitumine euroalaga nõuab täielikku kinnipidamist Maastrichti kriteeriumidest.
Samas leiavad saadikud, et inflatsioonikriteeriumit tuleks täpsustada.
Eestit julgustatakse jätkama jõupingutusi ühinemiskriteeriumite ja euroala liikmelisuse nõuete peatseks täitmiseks ja märgitakse, et Eestil ei õnnestunud täita ainult inflatsioonikriteeriumeid.
Raport võeti vastu 510 poolt- ja 40 vastuhäälega, erapooletuks jäi 66 saadikut.
Saadikud märgivad, et enneaegne liitumine euroalaga võib endaga kaasa tuua ettenägematud arengud majandusliku lähenemise protsessis, näiteks aeglustada maksebilansi puudujääkide tasakaalustumist, ja seetõttu muuta majandusliku kohandumise raskemaks.
Samas on parlamendiliikmed vastu Maastrichti kriteeriumide täitmist puudutavatele erisätetele ning nad rõhutavad euroala pikaajalise stabiilsuse hindamise olulisust.
Euroala laienemist, mis on " kõigi liikmesriikide poliitiline ja majanduslik kohustus olenemata sellest, kas nad kuuluvad euroalasse või mitte, " tuleks saadikute arvates kasutada ära majandusliku juhtimise tugevdamiseks euroalal.
Saadikud märgivad, et inflatsiooni- ning intressimäära kriteeriumide täitmise aluseks võetavad andmed peavad pärineva Euroopa Keskpangalt ning Euroopa Komisjonilt.
Liikmesriikidel palutakse anda komisjonile võimalus kontrollida Maastrichti kriteeriumide täitmist täpsete, ajakohaste, usaldusväärsete ja kvaliteetsete andmete põhjal.
Saadikud tervitavad Sloveeniat euroala uue liikmena ja on arvamusel, et see euroala laienemine mõjub positiivselt Euroopa majandusele tervikuna.
Leedu puhul avaldatakse kahetsust Leedule antud negatiivse soovituse pärast ning palutakse selget ja kõikehõlmavat selgitust inflatsioonikriteeriumite kohaldamiseks tehtud arvutuse aluse kohta.
Komisjonil palutakse ajakohastada 2006. aasta Leedu lähenemisaruannet ja luua koostöös Leedu ametivõimudega ekspertide töörühm, et töötada välja strateegia kiireks euroalaga ühinemiseks.
Saadikud soovivad, et komisjon annaks parlamendile sellistest hindamistest alati ülevaate.
Lisaks julgustavad saadikud " Eestit , kellel ei õnnestunud täita ainult inflatsioonikriteeriumeid, jätkama jõupingutusi ühinemiskriteeriumite ja euroala liikmelisuse nõuete peatseks täitmiseks ".
Saadikud leiavad samuti, et inflatsioonikriteeriumit tuleks täpsustada.
See põhineb hetkel kolme kõige parema inflatsiooninäitajaga liikmesriigi näitajatel, samas pandi see kriteerium paika enne ühisraha ning ühise rahapoliitika sisseviimist.
Raportis leitakse, et arvestada tuleb ka nn Balassa-Samuelsoni efektiga, mis näitab, et tärkava majandusega riikides on järelejõudmisprotsessi tõttu kõrgem inflatsioon.
Saadikud nõuavad tungivalt, et pärast esimest kahte otsust uute liikmesriikide lähenemisprogrammide kohta looks komisjon tiheda ja korrapärase koostöö taotluse esitanud riikidega, et vaadata, " milliste majanduspoliitiliste vahenditega saab kõige paremini parandada inflatsiooniga seotud tulemusi ilma majanduskasvu piiramata ".
Lisaks tuntakse raportis muret selle pärast, et kasutatakse kahte hindade stabiilsuse määratlust: üht kasutab Euroopa Keskpank oma rahapoliitikas (inflatsioon alla 2%, kuid sellele ligilähedane) ja teist lähenemisaruannetes (madalaim võimalik inflatsioon, arvestamata deflatsiooni).
Saadikud leiavad, et kuna asutamislepingus sellist vahet ei tehta, on kaks tõlgendust eksitavad.
Raportis palutakse ühinevatel liikmesriikidel pöörata üleminekuetapis erilist tähelepanu tarbijakaitsele ning rakendada õigusakte, millega nähakse kohustuslikus korras ette kahes vääringus hinna esitamine.
Samuti peaksid liikmesriigid viima läbi avalikke kampaaniaid, mis juhivad tähelepanu sellele, et ainus relv õigustamatute hinnatõusude vastu on tarbijate võimalus oma ostukohti vabalt valida.
Parlament hääletab Sloveenia eurotsooniga liitumist (01.01.2007) järgmisel Strasbourgi osaistungjärgul.
Werner LANGEN (EPP-ED, DE)
Dokument: A6-0191/2006
Menetlus: Omaalgatuslik raport
Arutelu: 31.05.2006
Hääletus: 01.06.2006
20060531IPR08606 Euroopa Parlamendi resolutsiooni leiate alates 02. juunist siit
ET
1
LINK
/activities/expert/ta.do?language=ET
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
