Suuliselt vastatav küsimus O-000075/2011/variant1
nõukogule
Kodukorra artikkel 115
Franziska Keller
,
Hélène Flautre
,
Jean Lambert
,
Raül Romeva i Rueda
,
Judith Sargentini
fraktsiooni Verts/ALE nimel Teema: Reageerimine Põhja-Aafrika ja Vahemere lõunapiirkonna rändevoogudele
Põhja-Aafrika poliitiliste revolutsioonide laine on toonud kaasa rändevood, kuna inimesed põgenevad ebastabiilsuse ja värgivalla eest.
Eriti Liibüa praegune olukord on tekitanud suure sellest riigist põgenejate voolu.
Muu hulgas ÜRO pagulaste ülemvoliniku ja Rahvusvahelise Migratsiooniorganisatsiooni IOM andmetel on naaberriikide Alžeeria, Tuneesia ja Egiptuse vastuvõtuvõime juba ammendatud ning naaberriikide Tšaadi, Nigeri ja Sudaani ohtliku siseolukorra tõttu tuleks piirkonna põgenike vastuvõtmist nendes riikides pidada sisuliselt võimatuks.
Lisaks on teatatud umbes 7 000 Tuneesia ja 300 Liibüa põgeniku saabumisest Lampedusa saarele.
Arvestades, et kõnealused liikumised seavad löögi alla nii naaberriikide suhtes näidatava kui ka ELi sisese solidaarsuse, siis kas nõukogu võiks vastata järgmistele küsimustele?
Mida ta kavatseb teha, et aidata sellistel piirkonna riikidel nagu Tuneesia ja Egiptus olukorraga toime tulla ja toetada isikuid, kes ei saa piirkonnast lahkuda, s.t neid, kes võivad vajada rahvusvahelist kaitset ja neid, keda ÜRO Pagulaste Ülemvoliniku Amet on juba tunnistanud põgenikeks, eriti Sahara-taguste riikide elanikke?
Kas nõukogus leidub liikmesriike, kes on valmis taotlema, et komisjon teeks ettepaneku võtta vastu nõukogu otsus, millega vastavalt 2001. aasta ajutise kaitse direktiivi artiklile 5 tunnistatakse, et toimub ümberasustatud isikute massiline sissevool?
Kui mitte, siis kas nõukogu saab näidata, miks ta on seisukohal, et praegune olukord Põhja-Aafrikas (Liibüas) ei kuulu nimetatud direktiivi kohaldamisalasse, ning kas ta saab selgitada, millal tema arvates mingi olukord kuulub nimetatud direktiivi kohaldamisalasse?
Kuidas nõukogu tagab, et konflikti eest põgenejad saavad võimaluse taotleda rahvusvahelist kaitset?
– Mida nõukogu kavatseb teha selleks, et rajada süsteemikindlam liikmesriikide vahelise solidaarsuse mehhanism konflikti eest põgenevate ja Vahemere piirkonda saabuvate isikute ümberasustamiseks?
– Mida ta kavatseb pikemas perspektiivis teha selle tagamiseks, et ELi ühine varjupaigasüsteem saaks 2012. aastaks tegelikkuseks?
