Osaistungjärgu avamine:
Institutsioonid
2007-06-18 - 18:00
Osaistungjärgu avas Euroopa Parlamendi president Hans-Gert PÖTTERING.
Muudatused päevakorras:
Teisipäev:
Sotsiaaldemokraadid soovisid, et EP president teeks avalduse olukorra kohta Palestiinas ning et fraktsioonide esindajad saaksid samuti sõna.
Ettepanek kiideti heaks ning arutelu leiab aset teisipäeval kell 09.00 .
Palve osaleda esitatakse ka nõukogule ja komisjonile.
President andis teada, et G8 arutelul nõukogu esindaja ei osale .
Neljapäev:
Tehti ettepanek, et Lähis-Ida resolutsiooni hääletus lükataks uute arengute valguses edasi juulisse .
Ettepanek kiideti heaks.
EPP-ED fraktsioon soovis, et Iraagi teema asemel arutataks olukorda Kuubal .
Palve kiideti heaks.
Nädala tähtsündmused:
Esmaspäev, 18. juuni :
Päevakorras on piiritusjookide määratlemise, kirjeldamise, esitlemise ja märgistamise määruse eelnõu, kus suurt poleemikat tekitab viina määratlus .
Läbirääkimistel nõukoguga on saavutatud uus kompromiss, vastavalt millele on viin kas teraviljast või kartulitest valmistatud piiritusjook või muust toormest valmistatud piiritusjook, ent viimasel juhul tuleb sildile märkida "viin valmistatud..." ning toorme nimetus.
Kompromissettepanekus ei sätestata tingimusi tähesuurusele.
Täiskogul on siiski oodata mitmete muudatusettepanekute esitamist.
Arutusele tuleb rahvusvahelise kaubanduse komisjoni raport ELi-Venemaa majandus- ja kaubandussuhete kohta, milles rõhutatakse, et need on "kriitilises seisus".
Saadikud nõuavad seetõttu konstruktiivseid ja tulemusele orienteeritud suhteid Venemaa ja ELi vahel, kuid "mitte iga hinna eest".
Raportis leitakse, et uue partnerlus- ja koostöölepingu raames tuleks vastu võtta ka ametlik energialeping.
Lisaks kutsuvad komisjoniliikmed Venemaad üles kohtlema kõiki partnereid õiglaselt ja mittediskrimineerivalt ja kergendama Euroopa investorite juurdepääsu Venemaa turule.
Saadikud arutavad veel siseturukomisjonis vastu võetud raportit, milles keelustatakse kassi- ja koeranahaga kauplemine Euroopa Liidus.
Komisjoniliikmed hääletasid tekstist välja ka Euroopa Komisjoni poolt välja pakutud erandi nahkadele, mis "pärinevad kassidelt või koertelt, keda pole kasvatatud ega tapetud karusnaha saamiseks" või mis on "ühendusse toodavad või sealt välja viidavad isiklikud esemed või majatarbed".
Lisaks tuleb transpordi- ja turismikomisjonis hääletusele postiteenuste direktiivi raport, mis puudutab postiteenuste turu avamist.
Täiskogul tuleb raport hääletusele tõenäoliselt juulis.
Teisipäev, 19. juuni:
EP president teeb avalduse olukorra kohta Palestiinas ning seejärel saavad sõna ka fraktsioonide esindajad.
Võimaluse korral teevad avalduse ka komisjoni ja nõukogu esindajad.
Päevakorras on Equitable Life Assurance Society kriisi uurimiskomisjoni lõppraport, milles leitakse, et Ühendkuningriigi valitsus peaks kindlustusseltsi kriisi ohvrite abistamiseks nägema ette hüvitussüsteemi.
Saadikud leidsid samuti, et Euroopa Liidu seadusandlust selles vallas tuleb parandada, et ennetada sarnaseid kriise ning tagada Euroopa pensioni- ning kindlustusturu elujõulisus.
Lisaks arutatakse naiste õiguste komisjonis vastu võetud raportit, milles saadikud märgivad, et perekondlike kohustustega õppuritele tuleks teha maksusoodustusi, võimaldada neile nende vajadustele vastav eluase ja piisavad lastehoiuvõimalused.
Samuti tuleks neile võimaldada õpingute paindlikumat organiseerimist.
Lisaks on saadikute arvates vaja kehtestada riiklikud sertifitseerimissüsteemid peresõbralikele kõrg- või kutseharidusasutustele.
Saadikud arutavad veel keskkonna-, rahvatervise- ja toiduohutuse komisjonis vastu võetud raportit, milles soovitakse keelustada elavhõbeda eksport 1. detsembrist 2010 ning import 1. juulist 2010.
Lisaks sätestatakse raportis karmimad reeglid elavhõbeda ladustamisele.
Kolmapäev, 20. juuni:
Täiskogul arutatakse tööhõivekomisjoni raportit, mis käsitleb täiendavate pensioniõiguste kaasaskantavust .
Direktiivi eelnõu eesmärgiks on lihtsustada töötajate liikuvust liikmesriikides ning liikmesriikide vahel, sätestades miinimumstandardid täiendavate pensioniõiguste omandamisele, säilitamisele ning üle kandmisele.
Lisaks toimub ühendatud arutelu eurotsooni laienemise kohta .
Nõukogu ja komisjon teevad avalduse eurotsooni laienemise kohta Maltale ja Küprosele 2008. aastal .
Päevakorras on ka kodanike õiguste komisjoni raport ühtse elamisloavormi kohta.
Euroopa Komisjoni ettepaneku kohaselt on tegemist eraldi dokumendiga, mis peab olema masinloetav, sisaldama biomeetrilisi tunnuseid, nagu näokujutis ja sõrmejäljed, ning võib sisaldada kontaktkiipi lisateabe salvestamiseks.
Saadikud tegid muudatusettepanekuid, et tagada andmete autentsus ja konfidentsiaalsus.
Komisjoniliikmed ei nõustunud seejuures kontaktkiibi lisamisega elamisloale.
Samuti arutatakse kodanike õiguste komisjoni raportit, mis käsitleb liikmesriikide karistusregistrite andmete vahetamist .
Ettepaneku kohaselt edastatakse tulevikus teise riigi kodakondsusega isiku kohta tehtud süüdimõistev otsus automaatselt selle riigi asjakohasele ametile ning see sisestatakse kodakondsusjärgse liikmesriigi karistusregistrisse.
Arutlusele tuleb naiste õiguste komisjonis vastu võetud raport, milles saadikud rõhutavad, et alaealiste kuritegevuse vastu saab tõhusalt võidelda ainult siis, kui liikmesriikide ja Euroopa tasandil võetakse vastu integreeritud strateegia, milles on seotud kolm juhtpõhimõtet: ennetus, kõigi noorte sotsiaalne integratsioon ja õigusalased ohjamismeetmed.
Saadikud soovivad, et Euroopa Komisjon looks Euroopa alaealiste kuritegevuse seirekeskuse ning teeks ettepaneku ühenduse integreeritud raamprogrammi kohta.
Neljapäev, 21. juuni:
Päevakorras on siseturukomisjoni raport, mis käsitleb tarbijate usaldust e-kaubanduse vastu .
Raportis märgitakse, et hoolimata internetikaubanduse potentsiaalist osaleb vaid 6% tarbijatest piiriüleses internetikaubanduses ning 45% tarbijatest ei julge teha oste välismaal asuvatest ettevõtetest Interneti kaudu.
Lisaks keelduvad ettevõtted sagedasti kaupu müümast kui tarbija ei ela samas riigis.
Tarbijate usalduse tõstmiseks e-kaubanduse vastu on saadikute arvates tarvis e-usalduse strateegiat ning Euroopa kasutajaõiguste hartat.
Muud:
27. juunil kell 15.00-17.00 toimub Brüsselis erakorraline täiskoguistung , kus arutatakse 21.-22. juuni Euroopa Ülemkogul toimunut ja tehakse kokkuvõte Saksamaa eesistumise poolaasta kohta.
Istungil osaleb ka Saksamaa liidukantsler Angela MERKEL.
20070615IPR07880
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
