Kirjalikult vastatav küsimus E-010915/2011
komisjonile
Kodukorra artikkel 117
Ramon Tremosa i Balcells (ALDE) , Edward McMillan-Scott (ALDE) , Kristiina Ojuland (ALDE) ja Thomas Mann (PPE)
(24. november 2011)
Teema: VP/HR - täiendavad küsimused komisjoni asepresidendile ja Euroopa Liidu välisasjade ja julgeolekupoliitika kõrgele esindajale Catherine Ashtonile seoses tema kirjaliku vastusega küsimusele P-009291/2011 noorte Tiibeti munkade enesesüütamiste kohta
Täname kõrget esindajat Catherine Ashtonit vastuse eest küsimusele P-009291/2011 , mis puudutas noorte Tiibeti munkade enesesüütamist, kuid meil on selle kohta veel mõni küsimus.
Loodame, et ta aitab meil nendele küsimustele täielikku vastust saada ja pöörab meile muret tegevale teemale tähelepanu, et tekiks terviklik pilt ELi suhtumisest praegusesse olukorda Hiina Tiibeti piirkondades.
Konkreetsed küsimused:
Küsimus 2: Kas enesesüütamise juhtumeid on arutatud nõukogu inimõiguste töörühma (COHOM) ja Aasia ja Okeaania töörühma (COASI) tasandil?
Küsimus 3: Kas komisjon ja Euroopa välisteenistus on võtnud seisukoha või juhtumitele reageerinud?
Küsimus 4: Kas komisjoni asepresident ja liidu välisasjade ja julgeolekupoliitika kõrge esindaja kavatseb teha muret väljendava avalduse, et Tiibetis ei austata inimõigusi ning see ongi viinud selliste äärmuslike tegude ja meeleheitlike protestivormideni?
Küsimus 5: Kas EL kavatseb seda küsimust Hiinaga arutada järgmisel ELi ja Hiina tippkohtumisel ja ELi-Hiina inimõigustealase dialoogi käigus?
Seoses 2. küsimusega tuleb öelda, et kuigi Catherine Ashton kasutas 24.–25. oktoobril 2011 Pekingis kahel päeval Hiina liidritega peetud kõneluste käigus „võimalust korrata ELi ühtset seisukohta inimõiguste alal” ei selgita see, kas komisjon ja Euroopa välisteenistus on võtnud ühise seisukoha ka Tiibeti munkade ja nunnade enesesüütamise küsimuses.
Catherine Ashton ei ole ka avaldanud arvamust ELi kohapealse missiooni võimaliku tegevuse kohta ega ole meid sellest teavitanud.
Seoses 4. küsimusega ei ole kõrge esindaja öelnud, kas ta kavatseb teha muret väljendava avalduse selle kohta, et Tiibetis inimõigusi ei austata.
Kuigi kinnitati, et EL arutas Phuntsog Jarutsangi enesesüütamist ja teiste Kirti kloostri munkade karistamist ELi-Hiina inimõiguste dialoogi seni viimases voorus 16. juunil 2011, ei ole selge, kas liit kavatseb tõstatada selle küsimuse järgmisel ELi ja Hiina tippkohtumisel, võttes sealjuures arvesse Euroopa Parlamendi 27. oktoobri 2011. aasta resolutsiooni selles olulises küsimuses.
